CELEX: 32020D0348
Language: el
Date: 2019-10-24 00:00:00
Title: Απόφαση (ΕΕ) 2020/348 της Επιτροπής, της 24ης Οκτωβρίου 2019, σχετικά με το καθεστώς ενισχύσεων SA.35980 — 2019/C Ηνωμένο Βασίλειο — Μεταρρύθμιση της αγοράς ηλεκτρικής ενέργειας: μηχανισμός ισχύος [κοινοποιηθείσα υπό τον αριθμό C(2019) 7610] (Κείμενο που παρουσιάζει ενδιαφέρον για τον ΕΟΧ)

6.3.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 70/1
               
            
         ΑΠΟΦΑΣΗ (ΕΕ) 2020/348 ΤΗΣ ΕΠΙΤΡΟΠΗΣ
         της 24ης Οκτωβρίου 2019
         σχετικά με το καθεστώς ενισχύσεων SA.35980 — 2019/C Ηνωμένο Βασίλειο — Μεταρρύθμιση της αγοράς ηλεκτρικής ενέργειας: μηχανισμός ισχύος
         
            [κοινοποιηθείσα υπό τον αριθμό C(2019) 7610]
         
         (Το κείμενο στην αγγλική γλώσσα είναι το μόνο αυθεντικό)
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 108 παράγραφος 2 πρώτο εδάφιο,
         Έχοντας υπόψη τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),
         Αφού κάλεσε τα ενδιαφερόμενα μέρη να υποβάλουν τις παρατηρήσεις τους σύμφωνα με τα ανωτέρω άρθρα (1) και έλαβε υπόψη τις παρατηρήσεις αυτές,
         Εκτιμώντας τα ακόλουθα:
         1.   ΔΙΑΔΙΚΑΣΙΑ
         
         
                     (1)
                  
                  
                     Κατόπιν επαφών πριν από την κοινοποίηση, οι αρχές του Ηνωμένου Βασιλείου κοινοποίησαν στις 23 Ιουνίου 2014 στην Επιτροπή, σύμφωνα με το άρθρο 108 παράγραφος 3 της Συνθήκης, προτεινόμενο μέτρο για τη στήριξη των παρόχων ισχύος στην αγορά ηλεκτρικής ενέργειας της Μεγάλης Βρετανίας (2). Το μέτρο αυτό αναφέρεται στην παρούσα απόφαση ως «το μέτρο».
                  
               
                     (2)
                  
                  
                     Στις 23 Ιουλίου 2014 η Επιτροπή αποφάσισε να μη διατυπώσει αντιρρήσεις κατά του καθεστώτος ενίσχυσης με το οποίο θεσπίστηκε το μέτρο, με το σκεπτικό ότι το καθεστώς ενέπιπτε στο πεδίο εφαρμογής του άρθρου 107 παράγραφος 3 στοιχείο γ) της Συνθήκης και ήταν, συνεπώς, συμβατό με την εσωτερική αγορά (3) (στο εξής: απόφαση του 2014).
                  
               
                     (3)
                  
                  
                     Η πρώτη δημοπρασία στην αγορά επάρκειας ισχύος με την οποία σχετίζεται το μέτρο (στο εξής: αγορά ισχύος, CM ή αγορά CM) πραγματοποιήθηκε στις 16-18 Δεκεμβρίου 2014. Η δημοπρασία αφορούσε την παροχή ισχύος τέσσερα έτη αργότερα, δηλαδή το 2018.
                  
               
                     (4)
                  
                  
                     Στις 15 Νοεμβρίου 2018 το Γενικό Δικαστήριο της Ευρωπαϊκής Ένωσης ακύρωσε την απόφαση του 2014 στην απόφασή του στην υπόθεση T-793/14 - Tempus Energy και Tempus Energy Technology κατά Επιτροπής (στο εξής: απόφαση του Γενικού Δικαστηρίου). Συνοπτικά, το Γενικό Δικαστήριο έκρινε ότι, λόγω της διάρκειας και των περιστάσεων του σταδίου που προηγήθηκε της κοινοποίησης και λόγω της ανεπαρκούς διερεύνησης από την Επιτροπή, κατά το στάδιο της προκαταρκτικής εξέτασης, ορισμένων πτυχών της αγοράς CM, και ειδικότερα του ρόλου και της μεταχείρισης της ανταπόκρισης στη ζήτηση στον κοινοποιηθέντα μηχανισμό ισχύος, η Επιτροπή θα έπρεπε να έχει αμφιβολίες όσον αφορά τη συμβατότητα του μέτρου με την εσωτερική αγορά. Οι αμφιβολίες αυτές θα έπρεπε να την έχουν οδηγήσει στην κίνηση της διαδικασίας που προβλέπεται στο άρθρο 108 παράγραφος 2 της Συνθήκης, στο πλαίσιο της οποίας τα ενδιαφερόμενα μέρη θα είχαν τη δυνατότητα να υποβάλουν τις παρατηρήσεις τους στην Επιτροπή και να θέσουν στη διάθεσή της τις σχετικές πληροφορίες, ώστε να είναι σε θέση να αξιολογήσει καλύτερα τη συμβατότητα της αγοράς CM με την εσωτερική αγορά.
                  
               
                     (5)
                  
                  
                     Στις 20 Δεκεμβρίου 2018 λήφθηκαν συμπληρωματικές πληροφορίες από το Ηνωμένο Βασίλειο.
                  
               
                     (6)
                  
                  
                     Στις 25 Ιανουαρίου 2019 η Επιτροπή άσκησε αίτηση αναίρεσης κατά της απόφασης του Γενικού Δικαστηρίου (υπόθεση C-57/19). Καθώς η αναίρεση δεν έχει ανασταλτικό αποτέλεσμα, προκειμένου να συμμορφωθεί με την απόφαση του Γενικού Δικαστηρίου η Επιτροπή προέβη σε επαναξιολόγηση της CM.
                  
               
                     (7)
                  
                  
                     Σε συνέχεια της εν λόγω επαναξιολόγησης, η Επιτροπή ενημέρωσε το Ηνωμένο Βασίλειο, με επιστολή της 21ης Φεβρουαρίου 2019, ότι είχε αποφασίσει να κινήσει τη διαδικασία του άρθρου 108 παράγραφος 2 της Συνθήκης σε σχέση με το μέτρο.
                  
               
                     (8)
                  
                  
                     Η απόφαση της Επιτροπής να κινήσει τη διαδικασία («απόφαση κίνησης της διαδικασίας») δημοσιεύθηκε στην Επίσημη Εφημερίδα της Ευρωπαϊκής Ένωσης (4). Η Επιτροπή κάλεσε τα ενδιαφερόμενα μέρη να υποβάλουν τις παρατηρήσεις τους.
                  
               
                     (9)
                  
                  
                     Το Ηνωμένο Βασίλειο απέστειλε στην Επιτροπή τις παρατηρήσεις του σχετικά με την απόφαση κίνησης της διαδικασίας με επιστολή της 12ης Απριλίου 2019. Η Επιτροπή έλαβε παρατηρήσεις από 35 ενδιαφερόμενα μέρη. Τις διαβίβασε στο Ηνωμένο Βασίλειο και του έδωσε τη δυνατότητα να τις σχολιάσει. Η Επιτροπή έλαβε τις σχετικές παρατηρήσεις του Ηνωμένου Βασιλείου με επιστολές της 7ης Ιουνίου 2019, της 19ης Ιουλίου 2019 και της 12ης Σεπτεμβρίου 2019.
                  
               
                     (10)
                  
                  
                     Στις 29 Μαρτίου 2017 το Ηνωμένο Βασίλειο γνωστοποίησε την πρόθεσή του να αποχωρήσει από την Ένωση, δυνάμει του άρθρου 50 της Συνθήκης για την Ευρωπαϊκή Ένωση (ΣΕΕ). Σύμφωνα με το άρθρο 50 παράγραφος 3 της ΣΕΕ, οι Συνθήκες παύουν να ισχύουν στο αποχωρούν κράτος από την ημερομηνία έναρξης ισχύος της συμφωνίας αποχώρησης ή, ελλείψει τέτοιας συμφωνίας, δύο έτη μετά τη γνωστοποίηση, εκτός εάν το Ευρωπαϊκό Συμβούλιο, σε συμφωνία με το εν λόγω κράτος μέλος, αποφασίσει ομόφωνα την παράταση της προθεσμίας αυτής. Η περίοδος αυτή παρατάθηκε δύο φορές, τελευταία φορά με την απόφαση (ΕΕ) 2019/584 του Συμβουλίου (5), η οποία την παρέτεινε έως τις 31 Οκτωβρίου 2019.
                  
               
                     (11)
                  
                  
                     Στις 11 Ιανουαρίου 2019, με την απόφαση (ΕΕ) 2019/274 (6), Συμβούλιο ενέκρινε την υπογραφή, στις 14 Νοεμβρίου 2018, της συμφωνίας αποχώρησης σε επίπεδο διαπραγματευτών. Στις 17 Οκτωβρίου 2019 το Ευρωπαϊκό Συμβούλιο ενέκρινε την αναθεωρημένη συμφωνία αποχώρησης που συμφωνήθηκε σε επίπεδο διαπραγματευτών. Στις 21 Οκτωβρίου το Συμβούλιο, βάσει πρότασης της Επιτροπής (7), τροποποίησε την απόφαση (ΕΕ) 2019/274 ώστε να επιτραπεί η υπογραφή της αναθεωρημένης συμφωνίας. Η Ένωση επιβεβαίωσε εκ νέου ότι είναι έτοιμη να προχωρήσει ταχέως στην υπογραφή και τη σύναψή της σε περίπτωση που το Κοινοβούλιο του Ηνωμένου Βασιλείου εγκρίνει τη συμφωνία αποχώρησης. Το τέταρτο μέρος της συμφωνίας αποχώρησης προβλέπει μεταβατική περίοδο που αρχίζει από την ημερομηνία έναρξης ισχύος της συμφωνίας, κατά τη διάρκεια της οποίας το δίκαιο της Ένωσης εξακολουθεί να ισχύει ως προς το Ηνωμένο Βασίλειο και εντός αυτού, όπως ορίζεται σε αυτήν.
                  
               
                     (12)
                  
                  
                     Σε κάθε περίπτωση, η παρούσα απόφαση εφαρμόζεται μόνο επί όσο χρονικό διάστημα το δίκαιο της Ένωσης ισχύει ως προς το Ηνωμένο Βασίλειο και εντός αυτού.
                  
               2.   ΑΝΑΛΥΤΙΚΗ ΠΕΡΙΓΡΑΦΗ ΤΟΥ ΜΕΤΡΟΥ
         
         2.1.   Επισκόπηση του μέτρου
         
         
                     (13)
                  
                  
                     Το 2014 το Ηνωμένο Βασίλειο έκρινε ότι η αγορά ηλεκτρικής ενέργειας της Μεγάλης Βρετανίας θα άγγιζε κρίσιμα επίπεδα επάρκειας της παραγωγής την περίοδο 2017/2018 περίπου. Ως εκ τούτου, το Ηνωμένο Βασίλειο σχεδίασε το μέτρο ως αγορά CM στο πλαίσιο της οποίας ο διαχειριστής του συστήματος θα διοργάνωνε δημοπρασίες υπό κεντρική διαχείριση με σκοπό την επίτευξη του επιπέδου ισχύος που απαιτείται για τη διασφάλιση της επάρκειας ηλεκτροπαραγωγής.
                  
               
                     (14)
                  
                  
                     Οι δημοπρασίες που διοργανώνονταν στο πλαίσιο του μέτρου ήταν αρχικά ανοικτές μόνο σε υφιστάμενους και νέους παραγωγούς, σε φορείς ανταπόκρισης στη ζήτηση (demand side response — DSR) και σε φορείς αποθήκευσης. Σε φορείς εκμετάλλευσης γραμμών διασύνδεσης επιτράπηκε να συμμετάσχουν από τη δεύτερη δημοπρασία του 2015.
                  
               
                     (15)
                  
                  
                     Στους αναδόχους ανατίθενται συμβάσεις επάρκειας ισχύος βάσει των οποίων λαμβάνουν τακτική αμοιβή κατά τη διάρκεια της σύμβασης επάρκειας ισχύος, με αντάλλαγμα την ανάληψη δέσμευσης για παροχή ηλεκτρικής ενέργειας σε περιόδους ακραίων καταστάσεων στο σύστημα ηλεκτρικής ενέργειας, εφόσον κληθούν να το πράξουν από τον διαχειριστή του συστήματος. Επιβάλλονται χρηματικές ποινές εάν ο πάροχος ισχύος δεν παράσχει την απαιτούμενη ποσότητα ενέργειας σύμφωνα με τη δέσμευση που έχει αναλάβει σχετικά με την παροχή ισχύος. Το μέτρο χρηματοδοτείται μέσω εισφοράς που επιβάλλεται στους προμηθευτές ηλεκτρικής ενέργειας.
                  
               
                     (16)
                  
                  
                     Η πρώτη δημοπρασία διοργανώθηκε το 2014 για παροχή ισχύος το 2018. Ακολούθησαν τρεις ακόμη δημοπρασίες με ορίζοντα τετραετίας («Τ-4») (το 2015, το 2016 και το 2017), μία δημοπρασία με ορίζοντα ενός έτους («Τ-1») (το 2017) και δύο μεταβατικές δημοπρασίες («ΤΑ») (το 2016 και το 2017).
                  
               
                     (17)
                  
                  
                     Το Ηνωμένο Βασίλειο ανέστειλε το μέτρο στις 15 Νοεμβρίου 2018 κατόπιν της απόφασης του Γενικού Δικαστηρίου που αναφέρεται στην αιτιολογική σκέψη 4 και τελεί επί του παρόντος υπό αναίρεση. Το Ηνωμένο Βασίλειο επιβεβαίωσε ότι δεν θα χορηγείτο περαιτέρω ενίσχυση μέσω δημοπρασιών στην αγορά CM και ότι οι πληρωμές για την ενίσχυση που είχε χορηγηθεί μέσω των δημοπρασιών που είχαν ήδη πραγματοποιηθεί είχαν ανασταλεί εν αναμονή απόφασης της Επιτροπής για την έγκριση του μέτρου.
                  
               
                     (18)
                  
                  
                     Ωστόσο, κατόπιν της απόφασης του Γενικού Δικαστηρίου το Ηνωμένο Βασίλειο έθεσε σε εφαρμογή τα ακόλουθα μέτρα:
                     
                                 α)
                              
                              
                                 τον Ιούνιο του 2019 διεξήχθη συμπληρωματική δημοπρασία αντικατάστασης Τ-1 για την παροχή ισχύος το έτος παράδοσης 2019/20. Ως εκ τούτου, συνήφθησαν συμβάσεις επάρκειας ισχύος υπό όρους, οι οποίες εξαρτώνταν από την εξασφάλιση της έγκρισης της κρατικής ενίσχυσης και από την ανάληψη των αναγκαίων διαδικαστικών ενεργειών βάσει της νομοθεσίας με την οποία εγκαθιδρύθηκε η αγορά CM·
                              
                           
                                 β)
                              
                              
                                 συνεχίστηκε η επιβολή της συμμόρφωσης με συμβάσεις επάρκειας ισχύος που είχαν ανατεθεί στο πλαίσιο προηγούμενων δημοπρασιών, ώστε, σε περίπτωση θετικής απόφασης σχετικά με την κρατική ενίσχυση, να είναι δυνατό να καταβάλλονται εκ των υστέρων πληρωμές, για την εξασφαλιζόμενη ισχύ, στους παρόχους ισχύος που είχαν εκπληρώσει τις υποχρεώσεις τους κατά την περίοδο αναστολής·
                              
                           
                                 γ)
                              
                              
                                 οι προμηθευτές ηλεκτρικής ενέργειας έπρεπε να συνεχίσουν να μετακυλίουν την εισφορά στους καταναλωτές κατά τη διάρκεια της περιόδου αναστολής ώστε να διασφαλιστεί ότι θα ήταν σε θέση να καταβάλουν πλήρως και άμεσα τα ανεξόφλητα τέλη προμηθευτών σε σχέση με την περίοδο αναστολής σε περίπτωση έγκρισης της κρατικής ενίσχυσης, και
                              
                           
                                 δ)
                              
                              
                                 στις 22 Ιουλίου 2019 δρομολογήθηκαν διαδικασίες προεπιλογής για μια δημοπρασία T-1 (έτος παράδοσης 2020/2021), μια δημοπρασία Τ-3 (έτος παράδοσης 2022/2023) και μια δημοπρασία Τ-4 (έτος παράδοσης 2023/2024), καθεμία εκ των οποίων επρόκειτο να διεξαχθεί το πρώτο τρίμηνο του 2020.
                              
                           
               2.2.   Νομική βάση και ρυθμίσεις της κυβέρνησης
         
         
                     (19)
                  
                  
                     Η νομική πράξη που διέπει το μέτρο είναι ο νόμος για την ενέργεια του Ηνωμένου Βασιλείου του 2013. Την εφαρμογή του μέτρου διέπει παράγωγη νομοθεσία, και συγκεκριμένα οι Electricity Capacity Regulations 2014 (κανονισμός του 2014 για την επάρκεια ηλεκτρικής ισχύος), οι Electricity Capacity (Supplier Payments etc.) Regulations 2014 [κανονισμός του 2014 για την επάρκεια ηλεκτρικής ισχύος (πληρωμές προμηθευτών κ.λπ.)] και οι Capacity Market Rules 2014 (κανόνες του 2014 για την αγορά της επάρκειας ισχύος).
                  
               
                     (20)
                  
                  
                     Το Ηνωμένο Βασίλειο επανεξετάζει τακτικά τον μηχανισμό της CM με βάση τα σχόλια που λαμβάνονται από κάθε διαδικασία δημοπρασίας. Επιπλέον, έχει διεξαγάγει σειρά δημόσιων διαβουλεύσεων με σκοπό να επιφέρει πρόσθετες βελτιώσεις στις κανονιστικές λεπτομέρειες ορισμένων ειδικών χαρακτηριστικών του καθεστώτος. Η ρυθμιστική αρχή ενέργειας (Ofgem) συγκεντρώνει επίσης σε ετήσια βάση τις απόψεις των ενδιαφερόμενων μερών σχετικά με δυνητικές αλλαγές στα λειτουργικά και διοικητικά χαρακτηριστικά του καθεστώτος και προβαίνει σε τροποποιήσεις των κανόνων. Επιπλέον, προβλέπεται η διενέργεια πιο επίσημης και ολοκληρωμένης επανεξέτασης ανά πενταετία, με τη συμμετοχή τόσο της κυβέρνησης όσο και της Ofgem, για την αξιολόγηση του βαθμού στον οποίο η αγορά CM επιτυγχάνει αποτελεσματικά τους στόχους της και παραμένει η αποτελεσματικότερη μορφή παρέμβασης για την επίτευξη αυτών των στόχων. Στους στόχους περιλαμβάνεται η συνεκτίμηση των υποκείμενων ανεπαρκειών της αγοράς. Ουσιαστικά, η επανεξέταση αποτελείται από τα ακόλουθα δύο στάδια:
                     
                                 α)
                              
                              
                                 η Ofgem πραγματοποιεί ανά πενταετία επανεξέταση των τομέων του σχεδιασμού της αγοράς CM που καλύπτονται από τους κανόνες για την αγορά CM, αξιολογώντας την αποτελεσματικότητα του καθεστώτος και εξετάζοντας κατά πόσον οι υφιστάμενες ρυθμίσεις είναι κατάλληλες για τον επιδιωκόμενο σκοπό, και
                              
                           
                                 β)
                              
                              
                                 η κυβέρνηση αξιολογεί την αγορά CM και τους στόχους της από μια υψηλότερου επιπέδου σκοπιά και εξετάζει το ερώτημα αν η αγορά CM θα εξακολουθήσει να είναι απαραίτητη στο μέλλον ή αν θα πρέπει σταδιακά να καταργηθεί, καθώς και τον βαθμό στον οποίο οι στόχοι της αγοράς CM θα μπορούσαν να επιτευχθούν με τρόπο που απαιτεί λιγότερες ρυθμίσεις. Η αξιολόγηση αυτή βασίζεται στην ετήσια εσωτερική εξέταση που πραγματοποιείται από την κυβέρνηση όσον αφορά την ανάγκη διεξαγωγής δημοπρασίας της αγοράς CM, καθώς και στα πορίσματα του πρώτου σταδίου της επανεξέτασης της Ofgem. Στο πλαίσιο αυτής της διαδικασίας επανεξέτασης η κυβέρνηση διεξάγει δημόσιες διαβουλεύσεις.
                              
                           
               
                     (21)
                  
                  
                     Η κυβέρνηση κίνησε την πρώτη διαδικασία πενταετούς επανεξέτασης δημοσιεύοντας τον Αύγουστο του 2018 πρόσκληση υποβολής στοιχείων, προκειμένου να συγκεντρωθούν απόψεις και στοιχεία σε υψηλό επίπεδο σχετικά με ζητήματα όπως η συνεχιζόμενη ανάγκη για την αγορά ισχύος και ο προσδιορισμός τυχόν τομέων προτεραιότητας στους οποίους θα έπρεπε να επέλθουν αλλαγές. Τον Σεπτέμβριο του 2018 η Ofgem δημοσίευσε ανοικτή επιστολή ζητώντας να υποβληθούν απόψεις και στοιχεία σχετικά με το αν οι κανόνες εξακολουθούν να εκπληρώνουν τους στόχους τους. Η τελική έκθεση της πενταετούς επανεξέτασης της κυβέρνησης του Ηνωμένου Βασιλείου δημοσιεύτηκε στις 22 Ιουλίου 2019 (8), ενώ η τελική έκθεση της Ofgem δημοσιεύτηκε στις 31 Ιουλίου 2019 (9). Παράλληλα, η Επιτροπή Επιστήμης και Τεχνολογίας της Βουλής των Κοινοτήτων του Ηνωμένου Βασιλείου δημοσίευσε στις 22 Αυγούστου 2019 έκθεση η οποία αναφερόταν, μεταξύ άλλων θεμάτων, στην αγορά CM της Μεγάλης Βρετανίας (10).
                  
               
                     (22)
                  
                  
                     Το μέτρο εφαρμόζεται από την κυβέρνηση του Ηνωμένου Βασιλείου, την Ofgem, τον φορέα υλοποίησης (National Grid «NG»), τον φορέα εκκαθάρισης (νέο οργανισμό που δημιουργήθηκε βάσει του νόμου του 2013 για την ενέργεια, ο οποίος τελεί υπό κυβερνητική διοίκηση και εποπτεία) και τον πάροχο υπηρεσιών εκκαθάρισης (Elexon). Κατωτέρω παρατίθεται συνοπτική υψηλού επιπέδου περιγραφή των ρόλων και των αρμοδιοτήτων των εν λόγω φορέων.
                  
               
                     (23)
                  
                  
                     Η κυβέρνηση του Ηνωμένου Βασιλείου είναι αρμόδια για τη στρατηγική εποπτεία της αγοράς ισχύος και για τυχόν αλλαγές στους κανονισμούς που διέπουν το καθεστώς, προκειμένου να διασφαλίζεται συνεχής λογοδοσία για βασικές πτυχές του σχεδιασμού της αγοράς ισχύος. Στους κανονισμούς περιλαμβάνονται για παράδειγμα γενικά κριτήρια επιλεξιμότητας για τη συμμετοχή σε δημοπρασίες της αγοράς CM, τα καθήκοντα του διαχειριστή συστήματος για την υλοποίηση της αγοράς CM και η εκκαθάριση των πληρωμών.
                  
               
                     (24)
                  
                  
                     Η κυβέρνηση του Ηνωμένου Βασιλείου σχεδίασε τους κανόνες για την αγορά CM, αλλά η Ofgem είναι υπεύθυνη για την εφαρμογή τους (τόσο η κυβέρνηση του Ηνωμένου Βασιλείου όσο και η Ofgem μπορούν να τροποποιήσουν τους κανόνες). Στους κανόνες για την αγορά CM περιλαμβάνονται τεχνικοί κανόνες και διαδικασίες που αφορούν την προεπιλογή και τις δημοπρασίες ισχύος, το περιεχόμενο των συμβάσεων παροχής ισχύος και οι υποχρεώσεις των δικαιούχων των συμβάσεων παροχής ισχύος. Κατά την εξέταση του ενδεχόμενου αλλαγών στους κανόνες, η Ofgem δεσμεύεται από ένα σύνολο στόχων που κατοχυρώνονται στους κανονισμούς και τους κανόνες, με το οποίο διασφαλίζεται η διαφάνεια και η εμπιστοσύνη στη διακυβέρνηση της αγοράς CM. Η Ofgem είναι επίσης αρμόδια για την επίλυση διαφωνιών που διατυπώνονται από τους αιτούντες σχετικά με το αποτέλεσμα της προεπιλογής.
                  
               
                     (25)
                  
                  
                     Ο διαχειριστής του συστήματος είναι η National Grid. Αναλαμβάνει τον ρόλο υλοποίησης για την αγορά CM, συμπεριλαμβανομένων των εξής: παροχή συμβουλών σε υπουργούς σχετικά με τις προοπτικές ασφάλειας του εφοδιασμού και διατύπωση συστάσεων σχετικά με την ποσότητα της προς δημοπράτηση ισχύος με σκοπό την τήρηση του προτύπου αξιοπιστίας· προεπιλογή των συμμετεχόντων στις δημοπρασίες, διαχείριση των δημοπρασιών παροχής ισχύος και σύναψη των συμβάσεων (γνωστών ως «συμβάσεις επάρκειας ισχύος») με τους προσφέροντες που γίνονται δεκτοί (αναδόχους)· ανάπτυξη και διαχείριση νέων υποστηρικτικών διαδικασιών, όπως η παροχή προειδοποιήσεων για την αγορά CM.
                  
               
                     (26)
                  
                  
                     Η κυβέρνηση του Ηνωμένου Βασιλείου καθορίζει τα καθήκοντα υλοποίησης του διαχειριστή συστήματος σε παράγωγη νομοθεσία, τα οποία αποτελούν «σχετικές απαιτήσεις» που επιβάλλονται από την Ofgem. Αυτό παρέχει στην κυβέρνηση βεβαιότητα σχετικά με τα παραδοτέα και μια σαφή βάση στην Ofgem για τη διαχείριση των επιδόσεων της NG στον ρόλο υλοποίησής της. Μια ομάδα τεχνικών εμπειρογνωμόνων παρέχει ανεξάρτητο έλεγχο των συμβουλών της NG σχετικά με τη συνιστώμενη ποσότητα της προς δημοπράτηση ισχύος.
                  
               
                     (27)
                  
                  
                     Η κυβέρνηση του Ηνωμένου Βασιλείου ίδρυσε (11) τον φορέα εκκαθάρισης της αγοράς CM («Electricity Settlement Company») για την παροχή τελικής λογοδοσίας, διακυβέρνησης και ελέγχου της διαδικασίας εκκαθάρισης και των πληρωμών που καταβάλλονται βάσει των συμβάσεων παροχής ισχύος (12). Ο φορέας εκκαθάρισης είναι μια ιδιωτική μετοχική εταιρεία η οποία ανήκει στην κυβέρνηση ως μοναδικού μετόχου (13). Είναι υπεύθυνη για τον καθορισμό της δικής της εσωτερικής διακυβέρνησης ώστε να είναι σε θέση να εκπληρώσει τις υποχρεώσεις της, αλλά η κυβέρνηση έχει διατηρήσει τον συνολικό έλεγχο επί αυτής (14).
                  
               
                     (28)
                  
                  
                     Η κυβέρνηση του Ηνωμένου Βασιλείου ανακοίνωσε την απόφαση να αναθέσει καθήκοντα στην Elexon Ltd μέσω της Επίσημης Εφημερίδας της Ευρωπαϊκής Ένωσης τον Φεβρουάριο του 2013. Η Elexon λειτουργεί ως πάροχος υπηρεσιών εκκαθάρισης, με αρμοδιότητες εκτέλεσης υπολογισμών και καθορισμού των σχετικών με την επάρκεια ισχύος πληρωμών. Ο ρόλος της Elexon ως παρόχου υπηρεσιών εκκαθάρισης είναι παρόμοιος αλλά πιο περιορισμένος από τον ρόλο τον οποίο επιτελεί επί του παρόντος βάσει του κώδικα εξισορρόπησης και εκκαθάρισης. Σε σύμβαση μεταξύ του φορέα εκκαθάρισης και της Elexon περιγράφονται οι λεπτομέρειες της υπηρεσίας προς παροχή, το κόστος αυτής της υπηρεσίας και οι ρυθμίσεις παρακολούθησης των επιδόσεων.
                  
               2.3.   Δικαιούχοι
         
         2.3.1.   Επιλεξιμότητα
         
         
                     (29)
                  
                  
                     Οι πάροχοι ισχύος συμμετέχουν στην αγορά CM βάσει «μονάδων της αγοράς CM» (στο εξής: μονάδες CMU). Σε επίπεδο μονάδων CMU υποβάλλονται οι αιτήσεις προεπιλογής, ανατίθενται οι συμβάσεις παροχής ισχύος, προσδιορίζονται οι υποχρεώσεις που ισχύουν σε περιόδους ακραίων καταστάσεων για το σύστημα ηλεκτρικής ενέργειας και υπολογίζονται οι χρηματικές ποινές/οι πληρωμές καθ’ υπέρβαση παραδόσεων. Μπορούν να συμμετέχουν παραγωγοί ηλεκτρικής ενέργειας (υφιστάμενοι και νέοι), φορείς εκμετάλλευσης γραμμών διασύνδεσης, πάροχοι αποθήκευσης και φορείς απόκρισης από την πλευρά της ζήτησης (DSR).
                  
               
                     (30)
                  
                  
                     Οι μονάδες παραγωγής (οι οποίες ορίζονται με βάση την παροχή ηλεκτρικής ενέργειας, την ικανότητα ανεξάρτητου ελέγχου, την παραγόμενη καθαρή ισχύ μετρούμενη με μετρητές ανά ημίωρο, την ικανότητα διασύνδεσης άνω των 2MW) μπορούν να συμμετέχουν μεμονωμένα ως μία CMU ή από κοινού με άλλες επιλέξιμες μονάδες παραγωγής υπό τις ακόλουθες προϋποθέσεις:
                     
                                 α)
                              
                              
                                 οι μονάδες ανήκουν στο σύνολό τους στην ίδια μονάδα εμπορίας (δηλαδή σταθμός παραγωγής ηλεκτρικής ενέργειας), ή
                              
                           
                                 β)
                              
                              
                                 όλες οι μονάδες είναι συνδεδεμένες με το σύστημα στο ίδιο οριακό σημείο· πρόκειται για τον ίδιο τόπο, αλλά δεν εφαρμόζεται η έννοια της μονάδας εμπορίας, ή
                              
                           
                                 γ)
                              
                              
                                 η συνολική επάρκεια ισχύος όλων των μονάδων κυμαίνεται μεταξύ του ελάχιστου κατώτατου ορίου (2MW) και του ορίου 50MW (πραγματικά ενσωματωμένη παραγωγή κατανεμημένη σε διάφορους τόπους).
                              
                           
               
                     (31)
                  
                  
                     Οι CMU της DSR ορίζονται με βάση μια δέσμευση για μείωση της ζήτησης. Ένας πάροχος DSR ορίζεται ως i) άμεσος πελάτης ηλεκτρικής ενέργειας· ii) οντότητα στην οποία ανήκει ο πελάτης ηλεκτρικής ενέργειας· ή iii) οντότητα που ασκεί συμβατικό έλεγχο DSR επί του πελάτη ηλεκτρικής ενέργειας. Η δέσμευση πρέπει να ωθεί τον πελάτη ηλεκτρικής ενέργειας να μειώνει τις εισαγωγές ηλεκτρικής ενέργειας (όπως μετρούνται με μετρητές ανά ημίωρο) και/ή να εξάγει την ηλεκτρική ενέργεια που παράγει από τις επιτόπιες μονάδες παραγωγής που διαθέτει. Οι πάροχοι DSR μπορούν να συμμετέχουν μεμονωμένα ως μία CMU ή από κοινού με άλλους. Επιπλέον, κάθε στοιχείο πρέπει να συνδέεται με μετρητή που καταγράφει την κατανάλωση ηλεκτρικής ενέργειας ανά ημίωρο και η συνολική επάρκεια ισχύος της DSR πρέπει κυμαίνεται μεταξύ 2MW και 50MW. Στον πίνακα 1 κατωτέρω παρουσιάζονται τα αποτελέσματα των επιδόσεων ως προς την DSR στις δημοπρασίες που πραγματοποιήθηκαν πριν από τον Ιούλιο του 2019.
                     
                        Πίνακας 1
                     
                     
                        Επιδόσεις ως προς την DSR στις δημοπρασίες παροχής ισχύος που πραγματοποιήθηκαν πριν από τον Ιούλιο του 2019
                     
                     
                                  
                              
                              
                                 Συμμετέχουσα σε δημοπρασία (MW)
                              
                              
                                 Συναφθείσες συμβάσεις (MW)
                              
                           
                                 T-4 του 2014
                              
                              
                                 603
                              
                              
                                 174
                              
                           
                                 T-4 του 2015
                              
                              
                                 673
                              
                              
                                 456
                              
                           
                                 T-4 του 2016
                              
                              
                                 1 798 
                              
                              
                                 1 411 
                              
                           
                                 T-4 του 2017
                              
                              
                                 2 246 
                              
                              
                                 1 206 
                              
                           
                                 T-4 του 2018 (ανεστάλη) (15)
                                 
                              
                              
                                 2 618 
                              
                              
                                 Άνευ αντικειμένου
                              
                           
                                 T-1 του 2017
                              
                              
                                 1 283 
                              
                              
                                 443
                              
                           
                                 T-1 του 2018 (ανεστάλη)
                              
                              
                                 2 124 
                              
                              
                                 Άνευ αντικειμένου
                              
                           
                                 T-1 του 2019 (υπό όρους)
                              
                              
                                 1 333 
                              
                              
                                 203
                              
                           
                                 TA του 2015
                              
                              
                                 619
                              
                              
                                 475
                              
                           
                                 TA του 2016
                              
                              
                                 373
                              
                              
                                 312
                              
                           
               
                     (32)
                  
                  
                     Από την αγορά CM εξαιρούνται πάροχοι ισχύος που λαμβάνουν ήδη στήριξη από άλλα μέτρα. Οι ακόλουθοι πάροχοι δεν είναι επιλέξιμοι προς συμμετοχή στην αγορά CM:
                     
                                 α)
                              
                              
                                 εγκαταστάσεις παραγωγής με χαμηλές ανθρακούχες εκπομπές που λαμβάνουν στήριξη μέσω των συμβάσεων επί διαφοράς (Contracts for Difference — CfD) ή τιμολογίων παροχής σε εγγυημένες τιμές (Feed-In-Tariff) σε μικρή κλίμακα·
                              
                           
                                 β)
                              
                              
                                 οι παραγωγοί ενέργειας από ανανεώσιμες πηγές που λαμβάνουν στήριξη μέσω της υποχρέωσης ανανεώσιμων πηγών ενέργειας (Renewables Obligation — RO), εκτός εάν επιλέξουν να μην λάβουν ενισχύσεις RO (επιτρέπεται να συμμετάσχουν αφού λήξουν οι οικείες συμβάσεις RO)·
                              
                           
                                 γ)
                              
                              
                                 εγκαταστάσεις που επωφελούνται του κινήτρου για θέρμανση από ανανεώσιμες πηγές ενέργειας (Renewable Heat Incentive — RHI) —διότι το RHI έχει σχεδιαστεί με σκοπό να συμπληρώσει τη RO και τις CfD για τις ανανεώσιμες πηγές ενέργειας·
                              
                           
                                 δ)
                              
                              
                                 εγκαταστάσεις που λαμβάνουν χρηματοδότηση από τον διαγωνισμό εμπορίας δέσμευσης και αποθήκευσης άνθρακα (Carbon Capture and Storage (CCS) Commercialisation Competition) του Ηνωμένου Βασιλείου —διότι οι CfD για τη δέσμευση και αποθήκευση άνθρακα έχουν σχεδιαστεί με σκοπό να παράσχουν στις εγκαταστάσεις αυτές την πρόσθετη στήριξη που απαιτείται για να είναι εμπορικά βιώσιμες·
                              
                           
                                 ε)
                              
                              
                                 τεχνολογίες που λαμβάνουν στήριξη από το αποθεματικό για νεοεισερχομένους του προγράμματος ΝΕR 300 (New Entrants Reserve 300) της ΕΕ, το οποίο αποσκοπεί στη στήριξη των αναδυόμενων τεχνολογιών χαμηλών ανθρακούχων εκπομπών, όπως η δέσμευση και αποθήκευση άνθρακα και η παλιρροϊκή ενέργεια, δεδομένου ότι οι τεχνολογίες αυτές είναι επίσης επιλέξιμες για τη λήψη στήριξης βάσει των CfD·
                              
                           
                                 στ)
                              
                              
                                 εγκαταστάσεις στις οποίες ανατέθηκαν 15ετείς συμβάσεις από την NG προκειμένου να αποτελέσουν μέρος της βραχυπρόθεσμης εφεδρείας λειτουργίας (Short-Term Operating Reserve) («βραχυπρόθεσμη STOR») αμέσως πριν από τις αρχικές προτάσεις πολιτικής για τη μεταρρύθμιση της αγοράς ηλεκτρικής ενέργειας (Electricity Market Reform — EMR) το 2010, και οι οποίες επέλεξαν να τις διατηρήσουν.
                              
                           
               
                     (33)
                  
                  
                     Εταιρείες που έχουν συμμετάσχει στα καθεστώτα Enterprise Investment Scheme (Πρόγραμμα Επενδύσεων Επιχειρήσεων — EIS) και Venture Capital Trust (Ταμείο Επιχειρηματικών Κεφαλαίων — VCT) μπορούν να συμμετάσχουν στην αγορά ισχύος, αλλά υπόκεινται σε δοκιμασία προκειμένου να διασφαλιστεί ότι δεν λαμβάνουν «διπλή επιδότηση» (ώστε να αποφευχθεί η σώρευση κρατικών ενισχύσεων).
                  
               
                     (34)
                  
                  
                     Παρότι δεν επιτρέπεται η άμεση συμμετοχή αλλοδαπής ισχύος, φορείς εκμετάλλευσης γραμμών διασύνδεσης ήταν επιλέξιμοι για συμμετοχή στην αγορά CM από τη δεύτερη δημοπρασία που πραγματοποιήθηκε το 2015 ως CMU, σε ισότιμη βάση με τους παραγωγούς και παρόχους DSR με έδρα στη Μεγάλη Βρετανία, υπό το ίδιο, ουσιαστικά, καθεστώς ανταμοιβών και κυρώσεων και με την εφαρμογή απομείωσης, ώστε να αποτυπωθεί η συμβολή τους στην ασφάλεια του εφοδιασμού (16). Στον πίνακα 2 απεικονίζεται η συμμετοχή των CMU των φορέων εκμετάλλευσης γραμμών διασύνδεσης («IC CMU») στις δημοπρασίες που έχουν πραγματοποιηθεί μέχρι σήμερα.
                     
                        Πίνακας 2
                     
                     
                        Συμμετοχή CMU φορέων εκμετάλλευσης γραμμών διασύνδεσης στις δημοπρασίες της CM μέχρι σήμερα
                     
                     
                                 Τύπος δημοπρασίας
                              
                              
                                 T-4
                              
                              
                                 T-1
                              
                           
                                 Έτος δημοπρασίας
                              
                              
                                 2015
                              
                              
                                 2016
                              
                              
                                 2017
                              
                              
                                 2018 (ανεστάλη)
                              
                              
                                 2018 (ανεστάλη)
                              
                              
                                 2019 (υπό όρους)
                              
                           
                                 Έτος παράδοσης
                              
                              
                                 19/20
                              
                              
                                 20/21
                              
                              
                                 21/22
                              
                              
                                 22/23
                              
                              
                                 19/20
                              
                              
                                 19/20
                              
                           
                                 Αριθμός προεπιλεγμένων IC CMU
                              
                              
                                 3
                              
                              
                                 5
                              
                              
                                 6
                              
                              
                                 8
                              
                              
                                 3
                              
                              
                                 3
                              
                           
                                 Αριθμός επιτυχουσών IC CMU
                              
                              
                                 2
                              
                              
                                 4
                              
                              
                                 6
                              
                              
                                 Άνευ αντικειμένου
                              
                              
                                 Άνευ αντικειμένου
                              
                              
                                 3
                              
                           
                                 Εκ των οποίων νεότευκτες εγκαταστάσεις
                              
                              
                                 0
                              
                              
                                 0
                              
                              
                                 3
                              
                              
                                 Άνευ αντικειμένου
                              
                              
                                 Άνευ αντικειμένου
                              
                              
                                 1
                              
                           
                                 Εκ των οποίων υφιστάμενες
                              
                              
                                 2
                              
                              
                                 4
                              
                              
                                 3
                              
                              
                                 Άνευ αντικειμένου
                              
                              
                                 Άνευ αντικειμένου
                              
                              
                                 2
                              
                           
                                 Ισχύς επιτυχουσών IC CMU (GW)
                              
                              
                                 1,86 
                              
                              
                                 2,34 
                              
                              
                                 4,56 
                              
                              
                                 Άνευ αντικειμένου
                              
                              
                                 Άνευ αντικειμένου
                              
                              
                                 1,025 
                              
                           
               
                     (35)
                  
                  
                     Στην απόφαση του 2014 δόθηκε άδεια να μην συμπεριληφθεί η διασυνδεδεμένη επάρκεια ισχύος για την πρώτη δημοπρασία (Δεκέμβριος 2014) λόγω των ακόλουθων περιορισμών:
                     
                                 α)
                              
                              
                                 παρεχόμενη ισχύς: απαιτείτο νέα μεθοδολογία για την απομείωση της συμβολής των γραμμών διασύνδεσης στη δημοπρασία. Απαιτείτο στενότερη συνεργασία με τα άλλα κράτη μέλη όσον αφορά την αξιολόγηση της επάρκειας παραγωγής προκειμένου να εξαλειφθεί ο κίνδυνος παρασιτισμού σε περίπτωση διαφορετικών προτύπων αξιοπιστίας μεταξύ των χωρών·
                              
                           
                                 β)
                              
                              
                                 προεπιλογή: τη συγκεκριμένη χρονική στιγμή, ο φορέας υλοποίησης δεν ήταν σε θέση να ολοκληρώσει ανεξάρτητα το στάδιο προεπιλογής για έναν αλλοδαπό πάροχο ισχύος. Θα απαιτείτο συνεργασία με αλλοδαπούς ΔΣΜ όσον αφορά τις μετρήσεις και την επαλήθευση, καταμερισμός για τη διενέργεια δοκιμών και πλατφόρμες ανταλλαγής δεδομένων·
                              
                           
                                 γ)
                              
                              
                                 δημοπρασία: η δημοπρασία θα ήταν ανοικτή σε κερδοσκοπία αν είχε επιτραπεί η συμμετοχή αλλοδαπής ισχύος. Θα απαιτείτο νέα μεθοδολογία για τον περιορισμό της ποσότητας της αλλοδαπής ισχύος έως την απομειωμένη ισχύ της γραμμής διασύνδεσης. Επιπλέον, το κατώτατο όριο για τους αποδέκτες τιμών ήταν πιθανό να είναι διαφορετικό σε άλλη αγορά, το οποίο σημαίνει ότι η τιμή εκκαθάρισης της δημοπρασίας που είχε καθοριστεί στη Μεγάλη Βρετανία μπορεί να μην ήταν ενδεδειγμένη για την ισχύ σε άλλη χώρα και μπορεί να είχε απαιτηθεί ζωνική δημοπρασία·
                              
                           
                                 δ)
                              
                              
                                 παράδοση: η υποχρέωση παράδοσης επιβάλλει στους παραγωγούς να παράγουν ηλεκτρική ενέργεια σε περίπτωση 4ωρης προειδοποίησης για την αγορά CM. Σε άλλη αγορά, αυτό μπορεί να είχε οδηγήσει σε καταμερισμό εκτός του πλαισίου της αξιολογικής κατάταξης, με αποτέλεσμα τη στρέβλωση της αγοράς (17). Εξαιτίας αυτού δεν θα υπήρχε πρόσθετο όφελος ασφάλειας εφοδιασμού για το Ηνωμένο Βασίλειο σε έναν κόσμο όπου η σύζευξη των αγορών εφαρμόζεται πλήρως με ροές ηλεκτρικής ενέργειας που ανταποκρίνονται ήδη στην τιμολόγηση με γνώμονα την έλλειψη.
                              
                           
               
                     (36)
                  
                  
                     Μόνο για το 2014, ελλείψει άμεσης συμμετοχής από διασυνδεδεμένη επάρκεια ισχύος, η αναμενόμενη συμβολή από τη διασύνδεση σε περιόδους ακραίων καταστάσεων για το σύστημα της Μεγάλης Βρετανίας αποτυπωνόταν στην ποσότητα της δημοπρατούμενης επάρκειας ισχύος. Για παράδειγμα, αν αναμενόταν διαθεσιμότητα 1 GW από εισαγωγές σε περιόδους ακραίων καταστάσεων για το σύστημα της Μεγάλης Βρετανίας, η ποσότητα της δημοπρατούμενης επάρκειας ισχύος στην αγορά CM θα μειωνόταν κατά 1 GW. Η συμβολή της διασύνδεσης εκτός CM εκτιμήθηκε αρχικά από την NG σε μηδέν (float) όταν προτάθηκε ο στόχος για το έτος παράδοσης 2018/19 στο πλαίσιο της δημοπρασίας Τ-4, αλλά αναθεωρήθηκε στη συνέχεια σε καθαρή συμβολή 2,1 GW για τη δημοπρασία Τ-1.
                  
               2.3.2.   Διαδικασία προεπιλογής
         
         
                     (37)
                  
                  
                     Η συμμετοχή στην αγορά CM δεν είναι υποχρεωτική. Ωστόσο, είναι υποχρεωτικό για το σύνολο των πιστοποιημένων, επιλέξιμων παρόχων ισχύος να συμμετάσχουν στη διαδικασία προεπιλογής, ακόμη και αν δεν σκοπεύουν να υποβάλουν προσφορά. Σκοπός της διαδικασίας προεπιλογής είναι να διασφαλιστεί ότι οι συμμετέχοντες στη δημοπρασία μπορούν να παραδώσουν την παρεχόμενη ισχύ και ότι ο διαχειριστής του συστήματος είναι σε θέση να προσαρμόσει την ποσότητα της προς δημοπράτηση ισχύος βάσει του όγκου της ισχύος που αποσύρεται από τη δημοπρασία.
                  
               
                     (38)
                  
                  
                     Κάθε επιλέξιμος πάροχος ισχύος που δεν συμμετέχει στη δημοπρασία επάρκειας ισχύος δεν εκτίθεται σε κυρώσεις στο πλαίσιο της αγοράς CM λόγω μη παράδοσης, ούτε είναι επιλέξιμος για τυχόν πληρωμές καθ’ υπέρβαση παράδοσης. Αυτοί οι πάροχοι ισχύος μπορούν να επανενταχθούν σε μεταγενέστερες δημοπρασίες και μπορούν να συμμετέχουν στη δευτερογενή αγορά. Όπως και στην περίπτωση των μη επιλέξιμων εγκαταστάσεων, η δημοπρατούμενη ποσότητα μειώνεται προκειμένου να συνυπολογιστεί η ποσότητα ισχύος των εγκαταστάσεων που αποσύρονται από τη δημοπρασία.
                  
               
                     (39)
                  
                  
                     Προκειμένου να διασφαλιστεί αξιόπιστη ικανότητα ισχύος, έτοιμη για το έτος παράδοσης, ο διαχειριστής συστήματος διενεργεί ελέγχους προεπιλογής πριν από τη δημοπρασία ώστε να επιβεβαιώσει την επιλεξιμότητα και το καθεστώς υποβολής προσφορών του συνόλου της δυνητικής ισχύος. Οι απαιτήσεις προεπιλογής ποικίλλουν για τους διάφορους τύπους ισχύος (π.χ. για την παραγωγή και την DSR).
                  
               
                     (40)
                  
                  
                     Στο πλαίσιο της αίτησης προεπιλογής, οι αιτούντες πρέπει να πληρούν τόσο γενικές όσο και ειδικές απαιτήσεις προεπιλογής, οι οποίες ποικίλλουν ανάλογα με το αν η μονάδα είναι υφιστάμενη ή μελλοντική μονάδα παραγωγής, ή μονάδα DSR. Στις γενικές απαιτήσεις περιλαμβάνονται βασικά διοικητικά στοιχεία (στοιχεία επικοινωνίας, καθεστώς άδειας, εταιρική δομή, τοποθεσία και διάφορες δηλώσεις μελών του διοικητικού συμβουλίου), ενώ οι υφιστάμενες μονάδες παραγωγής πρέπει να αποδείξουν επίσης το ιστορικό των επιδόσεών τους. Οι μελλοντικές μονάδες πρέπει να παράσχουν στοιχεία που να αποδεικνύουν την ύπαρξη χωροταξικής άδειας και συμφωνίας σύνδεσης, λεπτομερές σχέδιο κατασκευής και λεπτομερή στοιχεία σχετικά με τις αναμενόμενες κεφαλαιουχικές δαπάνες τους σε σχέση με τη διάρκεια της σύμβασης επάρκειας ισχύος που επιδιώκεται. Επιπλέον, πρέπει να προσκομίσουν απόδειξη πιστωτικής στήριξης (δηλαδή εγγύηση ή εγγυητική επιστολή) ως ένδειξη της σοβαρής πρόθεσής τους να συμμετάσχουν στη δημοπρασία και να παραδώσουν μια λειτουργική μονάδα έως την έναρξη του έτους παράδοσης.
                  
               
                     (41)
                  
                  
                     Για τους νέους παραγωγούς και τους μη πιστοποιημένους επιχειρηματίες που δραστηριοποιούνται στην DSR (σε αντιδιαστολή προς τους πιστοποιημένους επιχειρηματίες που δραστηριοποιούνται στην DSR (18)) απαιτείται η κατάθεση εγγυητικής επιστολής η οποία ανέρχεται σε 5 000 GBP (περίπου 5 650 EUR) ανά megawatt για τις δημοπρασίες με ορίζοντα τετραετίας και ορίζοντα ενός έτους και σε 500 GBP (περίπου 565 EUR) ανά megawatt για τις μεταβατικές δημοπρασίες. Όσον αφορά την DSR, το μέτρο προβλέπει ότι η εγγυητική επιστολή καταπίπτει ανάλογα με τον όγκο ισχύος που δεν παρασχέθηκε πράγματι από όσους δραστηριοποιούνται στην DSR, εφόσον αυτοί προμηθεύουν τουλάχιστον το 90 % του όγκου ισχύος για τον οποίο δεσμεύθηκαν. Παρότι όσοι δραστηριοποιούνται στην DSR μπορούν να συνενώσουν διάφορους τόπους για να επιτύχουν το ελάχιστο όριο των 2 MW, πρέπει να επισημανθεί ότι οφείλουν να εξοφλήσουν την εγγυητική επιστολή ως προς το σύνολο των 2 MW, εφόσον μέρος του όγκου αυτού, έστω και ελάχιστο, αποτελείται από μη πιστοποιημένη DSR. Σύμφωνα με το Ηνωμένο Βασίλειο, μια CMU μπορεί να πιστοποιηθεί ως μία ενιαία μονάδα την ίδια ημέρα και εντός της ίδιας περιόδου εκκαθάρισης. Αυτή η απαίτηση πιστοποίησης ως μονάδας αναμένεται να ελαχιστοποιήσει τον κίνδυνο κερδοσκοπίας. Σε διαφορετική περίπτωση, οι αιτούντες θα μπορούσαν να πιστοποιήσουν σε διαφορετικές χρονικές στιγμές και να συγκροτήσουν μια μονάδα η οποία δεν θα ήταν ενδεχομένως σε θέση να ανταποκριθεί στο πλαίσιο ακραίου συμβάντος, με αποτέλεσμα να προκαλείται κίνδυνος για την ασφάλεια του εφοδιασμού.
                  
               
                     (42)
                  
                  
                     Κατόπιν διαβουλεύσεων που πραγματοποιήθηκαν τον Μάρτιο του 2016, η κυβέρνηση του Ηνωμένου Βασιλείου αύξησε την εγγυητική επιστολή πριν από τη δημοπρασία για τους νέους παραγωγούς σε 10 000 GBP/MW ώστε να διευκολυνθεί η πλήρης διασφάλιση της έκθεσης στο αυξημένο τέλος καταγγελίας, καθώς και να διευκολυνθεί η αποτροπή κερδοσκοπικών αιτήσεων με την επιβολή μεγαλύτερου επιπέδου δέσμευσης πριν από τη δημοπρασία. Ωστόσο, το επίπεδο της εγγυητικής επιστολής πριν από τη δημοπρασία για τη μη πιστοποιημένη DSR παρέμεινε σε 5 000 GBP/MW έπειτα από σχόλια που λήφθηκαν από τα ενδιαφερόμενα μέρη κατά τη διάρκεια της διαβούλευσης, σύμφωνα με τα οποία είναι πιο δαπανηρό, συγκριτικά, για τους φορείς συνένωσης της DSR να εξασφαλίσουν πιστωτική κάλυψη από δανειστές.
                  
               
                     (43)
                  
                  
                     Ο διαχειριστής του συστήματος δημοσιεύει ειδικούς κατά τεχνολογία συντελεστές απομείωσης πριν από την περίοδο της προεπιλογής. Για την πλειονότητα των τεχνολογικών κατηγοριών, οι συντελεστές αυτοί βασίζονται στο ιστορικό επιδόσεων κάθε τύπου κατηγορίας κατά την προηγούμενη επταετία και αντιπροσωπεύουν τη μέση αναμενόμενη κατά τεχνολογία συμβολή των εγκαταστάσεων σε περιόδους ακραίων καταστάσεων για το σύστημα. Χρησιμοποιείται διαφορετική μεθοδολογία για ορισμένες κατηγορίες όπου είτε δεν υπάρχουν ιστορικά στοιχεία είτε τα στοιχεία αυτά παρουσιάζουν μικρότερη συνάφεια ώστε να χρησιμεύσουν ως αξιόπιστος οδηγός για τις μελλοντικές επιδόσεις (π.χ. γραμμές διασύνδεσης ή καινοτόμες τεχνολογίες όπως η αποθήκευση σε συσσωρευτές). Οι σχετικοί συντελεστές ισχύουν για όλες τις εγκαταστάσεις μιας συγκεκριμένης τεχνολογίας, ανεξαρτήτως της ηλικίας ή της κατάστασής τους. Οι επιτυχόντες πάροχοι ισχύος στη δημοπρασία για την επάρκεια ηλεκτρικής ισχύος λαμβάνουν πληρωμές (στην τιμή εκκαθάρισης πλειστηριασμού) ανάλογες προς τον οικείο συντελεστή απομείωσης πολλαπλασιαζόμενο με την ικανότητα διασύνδεσής τους (όγκος τον οποίο η σύνδεσή τους με το φυσικό δίκτυο τους επιτρέπει να εξαγάγουν στο σύστημα). Ένας από τους σκοπούς του καθεστώτος επιβολής κυρώσεων είναι η προσαρμογή του επιπέδου πληρωμών από αυτό το εκτιμώμενο επίπεδο επιδόσεων στο πραγματικό επίπεδο επιδόσεων των μεμονωμένων εγκαταστάσεων.
                  
               2.4.   Η διαδικασία δημοπρασίας
         
         2.4.1.   Καθορισμός της προς δημοπράτηση ποσότητας ισχύος
         
         
                     (44)
                  
                  
                     Η απόφαση διεξαγωγής των δημοπρασιών ισχύος λαμβάνεται σε ετήσια βάση και βασίζεται σε ανεξάρτητη εκτίμηση της ισχύος ηλεκτρικής ενέργειας που διενεργείται από τον διαχειριστή του συστήματος. Με ορίζοντα 15ετίας, η NG αξιολογεί την πιθανή εξέλιξη των μελλοντικών περιθωρίων ισχύος, τη συμβολή της διασυνδεδεμένης επάρκειας ισχύος και της DSR, και προτείνει την ποσότητα ισχύος που απαιτείται για την τήρηση του διαρκούς προτύπου αξιοπιστίας. Με τον τρόπο αυτό, η κυβέρνηση είναι σε θέση να αξιολογεί σε ετήσια βάση αν απαιτείται δημοπρασία επάρκειας ισχύος.
                  
               
                     (45)
                  
                  
                     Η απόφαση για τη δημοπρατούμενη ποσότητα ισχύος σε κάθε δημοπρασία επάρκειας ισχύος βασίζεται σε ένα διαρκές πρότυπο αξιοπιστίας. Το πρότυπο αξιοπιστίας είναι ένα αντικειμενικό επίπεδο ασφάλειας του εφοδιασμού με ηλεκτρική ενέργεια και αποτελεί τη βάση για τον καθορισμό της καμπύλης ζήτησης πριν από κάθε δημοπρασία επάρκειας ισχύος.
                  
               
                     (46)
                  
                  
                     Το Ηνωμένο Βασίλειο επισημαίνει ότι κανένα σύστημα ηλεκτρικής ενέργειας δεν μπορεί ποτέ να είναι 100 % αξιόπιστο και ότι πάντα γίνεται συμβιβασμός μεταξύ του κόστους παροχής πρόσθετης εφεδρικής ισχύος και του επιτευχθέντος επιπέδου αξιοπιστίας. Ο καθορισμός προτύπου αξιοπιστίας καθιστά δυνατό αυτόν τον συμβιβασμό, καθώς προσδιορίζεται το σημείο στο οποίο το κόστος της παροχής ισχύος υπερισχύει των πρόσθετων οφελών σε επίπεδο ασφάλειας. Σκοπός του είναι να παράσχει στους επενδυτές και τους συμμετέχοντες στην αγορά σαφήνεια σχετικά με τους μακροπρόθεσμους στόχους της κυβέρνησης για την ασφάλεια του εφοδιασμού και να συμβάλει στη μείωση του κόστους για τους καταναλωτές. Επίσης, σκοπός του είναι να διασφαλιστεί ότι η κυβέρνηση δεν μπορεί να συνάψει συμβάσεις πέραν του οικονομικώς αποδοτικού επιπέδου ισχύος, κάτι που αποτρέπει την υπερβολική προμήθεια ισχύος για τη Μεγάλη Βρετανία.
                  
               
                     (47)
                  
                  
                     Η κυβέρνηση του Ηνωμένου Βασιλείου έχει καθορίσει ένα διαρκές πρότυπο αξιοπιστίας για την αγορά ηλεκτρικής ενέργειας της Μεγάλης Βρετανίας το οποίο ισούται με την προσδοκία απώλειας φορτίου 3 ωρών/έτος. Αυτό μεταφράζεται σε επίπεδο ασφάλειας του συστήματος της τάξης του 99,97 %. Η προσδοκία απώλειας φορτίου είναι ο αριθμός των ωρών/περιόδων ανά έτος κατά τις οποίες, μακροπρόθεσμα, είναι στατιστικά αναμενόμενο ότι η προσφορά δεν θα ανταποκριθεί στη ζήτηση, και αντικατοπτρίζει το οικονομικά αποδοτικό επίπεδο της ισχύος. Το πρότυπο αξιοπιστίας έχει καθοριστεί σε διαρκή βάση, αλλά η κυβέρνηση θα έχει τη δυνατότητα να το αναθεωρήσει εάν αποδειχθεί αναγκαίο.
                  
               
                     (48)
                  
                  
                     Κάθε έτος, ο διαχειριστής του συστήματος καθορίζει την ποσότητα της ισχύος που απαιτείται για την τήρηση του προτύπου αξιοπιστίας και παρέχει συμβουλές στην κυβέρνηση έως τις 30 Μαΐου στο πλαίσιο έκθεσης για την επάρκεια ισχύος (Electricity Capacity Report — ECR). Η σύσταση σχετικά με την ποσότητα της επάρκειας ισχύος που πρέπει να δημοπρατηθεί στο πλαίσιο των δημοπρασιών ισχύος προκειμένου να τηρηθεί το πρότυπο αξιοπιστίας βασίζεται στην αξιολόγηση διαφορετικών σεναρίων από την NG όσον αφορά το επίπεδο της ζήτησης ηλεκτρικής ενέργειας και την ποσότητα της επάρκειας ισχύος που παρέχεται από τις εγκαταστάσεις ηλεκτροπαραγωγής οι οποίες δεν είναι επιλέξιμες για πληρωμές ισχύος, π.χ. παραγωγή με χαμηλές ανθρακούχες εκπομπές, και, συνεπώς, καθορίζει τη σύσταση της NG σχετικά με το αν και πόση ισχύς πρέπει να διασφαλιστεί για το επίμαχο έτος παράδοσης μέσω της αγοράς ισχύος. Η έκθεση της NG ελέγχεται από ανεξάρτητη ομάδα τεχνικών εμπειρογνωμόνων (PTE), η οποία παρέχει στην κυβέρνηση συμβουλές σχετικά με την αξιοπιστία της ανάλυσης και των συστάσεων.
                  
               
                     (49)
                  
                  
                     Ο διαχειριστής του συστήματος χρησιμοποιεί διάφορα σενάρια ζήτησης, καθώς και ευαισθησίες, για τη συνεκτίμηση αβεβαιοτήτων όσον αφορά τις καιρικές συνθήκες, τη διαθεσιμότητα εγκαταστάσεων, τις ροές μέσω διασύνδεσης και τα επίπεδα ενσωματωμένης παραγωγής. Στη συνέχεια, ο διαχειριστής του συστήματος συμψηφίζει την ισχύ που δεν μπορεί να συμμετάσχει στη δημοπρασία (για παράδειγμα, εγκατάσταση με χαμηλές ανθρακούχες εκπομπές που λαμβάνει άλλη στήριξη) και την ισχύ που καθορίζεται σε υφιστάμενες συμβάσεις παροχής ισχύος (π.χ. σε περιπτώσεις στις οποίες ο πάροχος ισχύος έχει πολυετή σύμβαση που καλύπτει το σχετικό έτος παράδοσης).
                  
               
                     (50)
                  
                  
                     Ο διαχειριστής του συστήματος χρησιμοποιεί ακολούθως μια μεθοδολογία «αξιόπιστης βελτιστοποίησης», η οποία ελαχιστοποιεί το χειρότερο πιθανό αποτέλεσμα από πλευράς κόστους ισχύος και μη εξυπηρετούμενης ζήτησης στο πλαίσιο των διαφόρων σεναρίων και ευαισθησιών. Η μοντελοποίηση οδηγεί σε σειρά επιλογών για την αγορά ενιαίας ποσότητας και σε μια σύσταση.
                  
               
                     (51)
                  
                  
                     Στην κοινοποίηση του 2014, το Ηνωμένο Βασίλειο προσκόμισε την πρόβλεψη που απεικονίζεται στο σχήμα 1 για ένα φάσμα ισχύος που θα μπορούσε να απαιτηθεί την περίοδο 2018 έως 2030. Στο σχήμα 2 απεικονίζεται επικαιροποιημένη πρόβλεψη από τον Δεκέμβριο του 2018.
                     
                        Σχήμα 1
                     
                     
                        Εκτιμήσεις 2014 σχετικά με την απαιτούμενη ισχύ βάσει διαφόρων σεναρίων (GW)
                     
                     
                        Σχήμα 2
                     
                     
                        Εκτιμήσεις 2018 σχετικά με την απαιτούμενη ισχύ βάσει διαφόρων σεναρίων (GW)
                     
                     
               
                     (52)
                  
                  
                     Η κυβέρνηση λαμβάνει την τελική απόφαση ως προς την ποσότητα της ισχύος που πρέπει να παρέχεται σε κάθε δημοπρασία βάσει μιας καμπύλης ζήτησης, η οποία προκύπτει σύμφωνα με τη μεθοδολογία που παρατίθεται στις παρακάτω αιτιολογικές σκέψεις.
                  
               
                     (53)
                  
                  
                     Η καμπύλη ζήτησης παρέχει στην κυβέρνηση ορισμένη ευελιξία σχετικά με την ποσότητα της δημοπρατούμενης ισχύος από το ένα έτος στο άλλο ανάλογα με το κόστος. Η κεκλιμένη καμπύλη ζήτησης καθιστά δυνατό έναν συμβιβασμό μεταξύ αξιοπιστίας και κόστους, με αποτέλεσμα να μειώνεται, σε ένα δεδομένο έτος, η παρεχόμενη ισχύς, αν η τιμή είναι πολύ υψηλή. Συμβάλλει επίσης στον μετριασμό των κινδύνων κερδοσκοπίας, διότι παρέχει μια ανώτατη τιμή δημοπρασίας και εξασφαλίζει ευελιξία για τη μείωση της παρεχόμενης ισχύος εάν η τιμή είναι υψηλή —παράγοντες που περιορίζουν αμφότεροι τις δυνατότητες των συμμετεχόντων να ωθήσουν προς τα πάνω τις τιμές ασκώντας αγοραία ισχύ.
                  
               
                     (54)
                  
                  
                     Η κυβέρνηση δημοσιεύει την καμπύλη ζήτησης πριν από κάθε δημοπρασία επάρκειας ισχύος. Η καμπύλη ζήτησης αποτυπώνει τη σχέση μεταξύ της τιμής της ισχύος και της ποσότητας της ισχύος στο πλαίσιο της δημοπρασίας που ζητείται από τον διαχειριστή του συστήματος. Κάθε καμπύλη ζήτησης διαμορφώνεται με βάση το επίπεδο ισχύος-στόχου που απαιτείται για την τήρηση του προτύπου αξιοπιστίας που υποδεικνύεται από τον διαχειριστή του συστήματος και μια εκτίμηση του εύλογου κόστους της νέας ισχύος (του καθαρού κόστους της νέας εισόδου — net Cost Of New Entry, στο εξής: net-CONE). Το σημείο τομής μεταξύ της ισχύος-στόχου και του net-CONE είναι ένα σημείο στην καμπύλη ζήτησης. Στο σχήμα 3 κατωτέρω απεικονίζεται παράδειγμα της καμπύλης ζήτησης ισχύος.
                     
                        Σχήμα 3
                     
                     
                        Ενδεικτική καμπύλη ζήτησης ισχύος
                     
                     
                                 
                                    Πηγή:
                              
                              Αρχές του Ηνωμένου Βασιλείου.
                           
               
                     (55)
                  
                  
                     Το net-CONE καθορίζεται βάσει της αναμενόμενης τιμής εκκαθάρισης της ισχύος στη δημοπρασία και αναθεωρείται εφόσον απαιτείται για κάθε δημοπρασία, για παράδειγμα βάσει νέων εκτιμήσεων του κόστους κατασκευής για νεότευκτες εγκαταστάσεις και βάσει πληροφοριών που αποκτήθηκαν στο πλαίσιο προηγούμενων δημοπρασιών. Το κόστος της νέας εισόδου βασίζεται σε εκτιμήσεις του κόστους κεφαλαίου της νεότευκτης ισχύος, οι οποίες παρέχονται σε έκθεση (19) που ανατέθηκε από τις αρχές του Ηνωμένου Βασιλείου και στην οποία λαμβάνεται ως παραδοχή ελάχιστος συντελεστής απόδοσης 7,5 % και 25ετής περίοδος αποπληρωμής.
                  
               
                     (56)
                  
                  
                     Εκτός από το επίπεδο ισχύος-στόχου και το net-CONE, άλλες βασικές παράμετροι της καμπύλης ζήτησης είναι οι εξής: η ανώτατη τιμή της δημοπρασίας (η ανώτατη τιμή που είναι διατεθειμένη η κυβέρνηση να πληρώσει για να προμηθευτεί ισχύ), το κατώτατο όριο των αποδεκτών τιμών (η ανώτατη τιμή στην οποία οι υφιστάμενες εγκαταστάσεις μπορούν να προσφέρουν ισχύ στη δημοπρασία (20)) και το ελάχιστο επίπεδο προμήθειας που απαιτείται για τη διεξαγωγή της δημοπρασίας (απαίτηση ελάχιστου ανταγωνισμού). Η κυβέρνηση επιβεβαιώνει τις τελικές παραμέτρους της δημοπρασίας για κάθε δημοπρασία παροχής ισχύος ακριβώς πριν από την έναρξη της σχετικής περιόδου προεπιλογής.
                  
               
                     (57)
                  
                  
                     Η ανώτατη τιμή της δημοπρασίας καθορίζει την κορυφή της καμπύλης ζήτησης —δηλαδή την τιμή στην οποία δεν θα δημοπρατηθεί άλλη ισχύς. Ο σκοπός της ανώτατης τιμής είναι να προστατευτούν οι Βρετανοί καταναλωτές από απρόβλεπτα προβλήματα με τη δημοπρασία, όπως η έλλειψη ανταγωνισμού ή η κατάχρηση της ισχύος στην αγορά από τους συμμετέχοντες. Ωστόσο, σύμφωνα με τις αρχές του Ηνωμένου Βασιλείου, ο καθορισμός της ανώτατης τιμής της δημοπρασίας σε πολύ χαμηλά επίπεδα θα μπορούσε να αποθαρρύνει τους προσφέροντες και να μειώσει τον ανταγωνισμό. Επομένως, είναι σημαντικό η ανώτατη τιμή να καθορίζεται σε ένα επίπεδο που ενθαρρύνει τον ανταγωνισμό στο πλαίσιο της δημοπρασίας παροχής ισχύος και επιτρέπει στην αγορά να καθορίσει αποδοτική τιμή για τη νέα ισχύ βάσει της κρίσης των συμμετεχόντων όσον αφορά τους κινδύνους και την πιθανότητα αποκόμισης κερδών στις αγορές ηλεκτρικής ενέργειας και ισχύος. Ο ορθός καθορισμός του επιπέδου της ανώτατης τιμής εξαρτάται από αξιολόγηση του βαθμού αβεβαιότητας που περιβάλλει την κεντρική εκτίμηση του net-CONE.
                  
               
                     (58)
                  
                  
                     Το 2014 η κυβέρνηση του Ηνωμένου Βασιλείου όρισε την ανώτατη τιμή στο επίπεδο των 75 GBP/kW. Το Ηνωμένο Βασίλειο εξήγησε ότι αυτή η ανώτατη τιμή είναι μεν υψηλότερη από την τιμή εκκαθάρισης του μοντέλου βάσει διαφόρων αξιόπιστων σεναρίων, αλλά δεν είναι τόσο υψηλή ώστε να επιτρέψει στις εγκαταστάσεις να ασκήσουν σημαντική ισχύ στην αγορά εάν ο αριθμός των συμμετεχουσών νεότευκτων εγκαταστάσεων είναι περιορισμένος. Σκοπός είναι επίσης να εξασφαλιστεί ότι οι νεότευκτες εγκαταστάσεις δεν μπορούν να επιδιώξουν την ανάκτηση του συνόλου του πάγιου κόστους τους στην προσφορά την οποία υποβάλλουν στο πλαίσιο της δημοπρασίας για να είναι το έργο βιώσιμο πρέπει να συνυπολογίζονται τουλάχιστον εν μέρει τα έσοδα της αγοράς ενέργειας και οι πληρωμές της αγοράς CM πέραν της αρχικής διάρκειας της σύμβασης.
                  
               
                     (59)
                  
                  
                     Η κυβέρνηση έχει επίσης μια ακόμη ευκαιρία πριν από τη δημοπρασία να βεβαιωθεί ότι υπάρχει επαρκής ανταγωνισμός στη δημοπρασία. Τα μέρη που έχουν προεπιλεχθεί να συμμετάσχουν στη δημοπρασία πρέπει να δεσμευτούν δύο εβδομάδες πριν από τη δημοπρασία ότι θα προσφέρουν ισχύ στη δημοπρασία. Η κυβέρνηση μπορεί στη συνέχεια να επανεξετάσει τον κατάλογο των μονάδων ισχύος που θα συμμετάσχουν στη δημοπρασία —λαμβάνοντας για παράδειγμα υπόψη τον όγκο της προσφοράς, το μείγμα των τεχνολογιών και την ιδιοκτησία των προσφερόμενων μονάδων— και μπορεί να ακυρώσει τη δημοπρασία εάν δεν είναι βέβαιη ότι η διαδικασία θα είναι επαρκώς ανταγωνιστική ώστε να επιτευχθεί αξία για τους καταναλωτές.
                  
               2.4.2.   Συχνότητα και μορφή δημοπρασιών
         
         
                     (60)
                  
                  
                     Η δημοπρασία επάρκειας ισχύος πραγματοποιείται κάθε έτος για παράδοση εντός τετραετίας: π.χ. η δημοπρασία του 2014 αφορούσε παράδοση το 2018/19, με το έτος παράδοσης να αρχίζει την 1η Οκτωβρίου 2018 και να λήγει στις 30 Σεπτεμβρίου 2019. Από την εφαρμογή του μέτρου το 2014 έχουν πραγματοποιηθεί τέσσερις δημοπρασίες με ορίζοντα τετραετίας: το 2014, το 2015, το 2016 και το 2017. Η δημοπρασία με ορίζοντα τετραετίας που είχε προγραμματιστεί για το 2018 με παράδοση το 2022 ανεστάλη από το Ηνωμένο Βασίλειο κατόπιν της ακύρωσης της απόφασης της Επιτροπής του 2014 με την απόφαση του Γενικού Δικαστηρίου. Για να διασφαλιστεί ο εφοδιασμός το 2022, οι αρχές του Ηνωμένου Βασιλείου ανέφεραν τον Δεκέμβριο του 2018 ότι, στο πλαίσιο του κοινοποιηθέντος μέτρου, θα διοργάνωναν κατ’ εξαίρεση μια δημοπρασία με ορίζοντα τριετίας το 2019 (βλέπε αιτιολογική σκέψη 18 στοιχείο δ) ανωτέρω).
                  
               
                     (61)
                  
                  
                     Μια ακόμη δημοπρασία με ορίζοντα ενός έτους πραγματοποιείται το αμέσως προηγούμενο έτος από το έτος παράδοσης της κύριας δημοπρασίας. Η διαδικασία καθορισμού της καμπύλης ζήτησης για τη συγκεκριμένη δημοπρασία είναι η ίδια με αυτή που ακολουθείται για την κύρια δημοπρασία (με ορίζοντα τετραετίας) — και η τελική απόφαση λαμβάνεται από την κυβέρνηση βάσει ανάλυσης που παρέχεται από τον διαχειριστή του συστήματος. Με τη δημοπρασία με ορίζοντα ενός έτους διασφαλίζεται η προμήθεια της ορθούς ποσότητας ισχύος όταν καταστούν διαθέσιμες ακριβέστερες προβλέψεις της ζήτησης και η δημοπρασία αυτή είναι σημαντική για τη διευκόλυνση της ενεργούς συμμετοχής της ισχύος DSR (για την οποία είναι δύσκολο να συμμετάσχει σε μια δημοπρασία με παράδοση έπειτα από τέσσερα έτη) στον μηχανισμό. Από την εφαρμογή του μέτρου το 2014, μία δημοπρασία με ορίζοντα ενός έτους πραγματοποιήθηκε στις αρχές του 2018 για το έτος παράδοσης 2018/2019 (21). Όπως αναφέρεται στην αιτιολογική σκέψη 18 στοιχείο α) ανωτέρω, τον Ιούνιο του 2019 πραγματοποιήθηκε μια συμπληρωματική δημοπρασία αντικατάστασης Τ-1 υπό όρους για το έτος παράδοσης 2019/2020.
                  
               
                     (62)
                  
                  
                     Μέρος της ικανότητας ισχύος αφαιρείται από τη δημοπρασία με ορίζοντα τετραετίας και «δεσμεύεται» στη δημοπρασία με ορίζοντα ενός έτους. Το 2014 και το 2015 η ποσότητα της δεσμευθείσας ισχύος υπολογίστηκε βάσει εκτίμησης της ποσότητας της οικονομικώς συμφέρουσας DSR που θα μπορούσε να συμμετάσχει στη δημοπρασία και γνωστοποιήθηκε όταν δημοσιεύτηκε η καμπύλη της ζήτησης για τη δημοπρασία με ορίζοντα τετραετίας (2,5 GW). Τον Μάρτιο του 2016 η κυβέρνηση του Ηνωμένου Βασιλείου διενήργησε επανεξέταση της χρησιμοποιούμενης μεθοδολογίας για τον καθορισμό της ισχύος που διατίθεται στην T-1. Κατόπιν της επανεξέτασης, συμφωνήθηκε και χρησιμοποιείται από το 2016 νέα μεθοδολογία «δέσμευσης» βάσει της εφαρμογής ενός διαστήματος εμπιστοσύνης 95 % περί της σύστασης της National Grid σχετικά με την ετήσια επάρκεια ισχύος T-4, η οποία διατυπώνεται στην έκθεση ECR. Από τη μοντελοποίηση της διαδικασίας του λιγότερο δυσμενούς κόστους (Least Worst Regrets) στην έκθεση ECR, η National Grid υπολογίζει διάστημα εμπιστοσύνης 95 % γύρω από τη σύσταση σχετικά με την ισχύ. Στον πίνακα 3 κατωτέρω απεικονίζεται ο όγκος που δεσμεύεται στις δημοπρασίες Τ-1.
                     
                        Πίνακας 3
                     
                     
                        Ισχύς που δεσμεύεται για την Τ-1 και ισχύς που πρέπει να παρασχεθεί στο πλαίσιο της Τ-1
                     
                     
                                 (GW)
                              
                           
                                 Έτος παράδοσης
                              
                              
                                 Στόχος που πρέπει να επιτευχθεί στη δημοπρασία Τ-4
                              
                              
                                 Δεσμευθείσα ισχύς για την Τ-1
                              
                              
                                 Προμήθεια-στόχος στην Τ-1
                              
                              
                                 Παρεχόμενη ποσότητα στη δημοπρασία Τ-1
                              
                           
                                 2018/19
                              
                              
                                 48,6 
                              
                              
                                 2,5 
                              
                              
                                 4,9 
                              
                              
                                 5,79 
                              
                           
                                 2019/20
                                 (δημοπρασία υπό όρους)
                              
                              
                                 44,7 
                              
                              
                                 2,5 
                              
                              
                                 2,7 
                              
                              
                                 3,68 
                              
                           
                                 2020/21
                              
                              
                                 51,7 
                              
                              
                                 0,6 
                              
                              
                                 Άνευ αντικειμένου
                              
                              
                                 Άνευ αντικειμένου
                              
                           
                                 2021/22
                              
                              
                                 49,2 
                              
                              
                                 0,4 
                              
                              
                                 Άνευ αντικειμένου
                              
                              
                                 Άνευ αντικειμένου
                              
                           
               
                     (63)
                  
                  
                     Εάν υπάρξει πτώση της ζήτησης μεταξύ της δημοπρασίας με ορίζοντα τετραετίας και της δημοπρασίας με ορίζοντα ενός έτους, η ποσότητα της επάρκειας ισχύος πλειστηριάζεται στη δημοπρασία με ορίζοντα ενός έτους μειώνεται. Ωστόσο, δεδομένου ότι οι δημοπρασίες με ορίζοντα ενός έτους παρέχουν καλύτερη οδό πρόσβασης στην αγορά για την DSR, το 2014 η κυβέρνηση του Ηνωμένου Βασιλείου δεσμεύτηκε να πλειστηριάσει στις δημοπρασίες με ορίζοντα ενός έτους τουλάχιστον το 50 % της ισχύος που είχε δεσμευθεί τέσσερα έτη νωρίτερα. Στη δημοπρασία Τ-1 για το έτος παράδοσης 2018/2019, πλειστηριάστηκε υπερδιπλάσια ισχύς από αυτήν που είχε δεσμευθεί τέσσερα έτη νωρίτερα (4,9 GW έναντι 2,5 GW βάσει των αρχικών προβλέψεων), ενώ στην υπό όρους δημοπρασία Τ-1 για το έτος παράδοσης 2019/2020, η προμήθεια-στόχος ήταν επίσης υψηλότερη από την ισχύ που είχε αρχικά δεσμευθεί (2,7 GW έναντι 2,5 GW).
                  
               
                     (64)
                  
                  
                     Η κυβέρνηση του Ηνωμένου Βασιλείου αναμένει ότι δημοπρασίες ισχύος Τ-4 και Τ-1 θα πραγματοποιούνται κάθε έτος, ωστόσο μόνον αφού ολοκληρωθεί η προεπιλογή για μια δημοπρασία μπορεί η κυβέρνηση να λάβει τελική απόφαση σχετικά με τη διεξαγωγή δημοπρασίας επάρκειας ισχύος.
                  
               
                     (65)
                  
                  
                     Η κυβέρνηση του Ηνωμένου Βασιλείου έχει τη διακριτική ευχέρεια να ακυρώσει ή να αναβάλει τη δημοπρασία οποιαδήποτε στιγμή έως την έναρξη του πρώτου γύρου της δημοπρασίας. Εάν η κυβέρνηση δεν επιλέξει να ακυρώσει τη δημοπρασία, η δημοπρασία θα προχωρήσει αυτόματα. Αφού αρχίσει η δημοπρασία, η κυβέρνηση έχει διακριτική ευχέρεια μόνο να απορρίψει το αποτέλεσμα της δημοπρασίας εάν έχει εύλογες υπόνοιες ότι η NG, ως φορέας υλοποίησης, δεν διεξήγαγε τη δημοπρασία σύμφωνα με τους κανονισμούς και τους κανόνες. Εάν η κυβέρνηση δεν επιλέξει να ακυρώσει τη δημοπρασία, η δημοπρασία επικυρώνεται αυτόματα. Αφού αρχίσει η δημοπρασία, η κυβέρνηση δεν έχει διακριτική ευχέρεια να επηρεάσει το αποτέλεσμά της.
                  
               
                     (66)
                  
                  
                     Κάθε δημοπρασία της αγοράς CM διεξάγεται με τη μέθοδο της φθίνουσας τιμής, με πληρωτέα την τιμή εκκαθαρίσεως, στο πλαίσιο της οποίας οι επιτυχόντες συμμετέχοντες πληρώνονται βάσει της τελευταίας προσφοράς που έγινε δεκτή. Η δημοπρασία διεξάγεται βάσει προκαθορισμένων κανόνων. Κατά την έναρξη της δημοπρασίας, ο διενεργών τη δημοπρασία αναγγέλλει μια υψηλή τιμή και οι επιλέξιμοι συμμετέχοντες υποβάλλουν προσφορές, αναφέροντας την ποσότητα ισχύος που προτίθενται να προμηθεύσουν στην τιμή αυτή. Η διαδικασία επαναλαμβάνεται σε διαδοχικούς γύρους βάσει προκαθορισμένου προγράμματος, μέχρις ότου εντοπιστεί η χαμηλότερη τιμή στην οποία η ζήτηση αντιστοιχεί στην προσφορά. Όλοι οι επιτυχόντες συμμετέχοντες πληρώνονται με την ίδια τιμή εκκαθάρισης («pay-as-clear model»). Επιπλέον, υπάρχουν διάφορα μέτρα που στοχεύουν στην ελαχιστοποίηση των κινδύνων κερδοσκοπίας και διασφαλίζουν αποτελεσματική έκβαση.
                  
               
                     (67)
                  
                  
                     Κατά τη λήψη απόφασης σχετικά με την ποσότητα της ισχύος προς παροχή σε οποιαδήποτε δεδομένη τιμή επάρκειας ισχύος, αναμένεται από τους συμμετέχοντες να συνυπολογίζουν την πιθανότητα αποκόμισης εσόδων στην αγορά ενέργειας. Τα αναμενόμενα έσοδα στην αγορά ενέργειας διαφέρουν μεταξύ των παρόχων ανάλογα με τους αναμενόμενους παράγοντες φορτίου, τις τιμές χονδρικής πώλησης και το κόστος καυσίμων και άνθρακα.
                  
               
                     (68)
                  
                  
                     Το 2014 η καθοδική DSR («turn-down DSR»), η DSR που προέρχεται από παραγωγή και η ενσωματωμένη (ή συνδεδεμένη με τη διανομή) παραγωγή (έως 50 MW) θεωρήθηκαν από το Ηνωμένο Βασίλειο ως εκκολαπτόμενοι τομείς που έχρηζαν πρόσθετης στήριξης ώστε να προετοιμαστούν για τον ανταγωνισμό στο πλαίσιο των κύριων δημοπρασιών της CM. Ως εκ τούτου, για τη στήριξη αυτών των τομέων διεξήχθησαν δύο μεταβατικές δημοπρασίες (TA) το 2016 και το 2017. Παρότι η πρώτη μεταβατική δημοπρασία ήταν πράγματι ανοικτή στις τρεις κατηγορίες ισχύος που περιγράφονται ανωτέρω, το επίπεδο επιτυχίας της ενσωματωμένης (ή συνδεδεμένης με τη διανομή) παραγωγής και της προερχόμενης από την παραγωγή DSR στην πρώτη δημοπρασία ΤΑ και στις δημοπρασίες Τ-4 του 2014 και του 2015 οδήγησε το Ηνωμένο Βασίλειο στο συμπέρασμα ότι οι συμμετέχοντες αυτοί ήταν αρκετά ώριμοι για να ανταγωνιστούν με επιτυχία στο πλαίσιο των κύριων δημοπρασιών της αγοράς CM έναντι άλλων τύπων ισχύος χωρίς να απαιτείται παροχή περαιτέρω αποκλειστικής στήριξης. Ως εκ τούτου, το Ηνωμένο Βασίλειο απέκλεισε αυτούς τους πόρους από τη δεύτερη (και τελευταία) μεταβατική δημοπρασία ώστε να μπορεί να συμμετάσχει μόνο η καθοδική DSR. Επιπλέον, για τη δεύτερη μεταβατική δημοπρασία το Ηνωμένο Βασίλειο ανέφερε ότι αποφάσισε να ελέγξει εάν ένα χαμηλότερο κατώτατο όριο συμμετοχής (δηλαδή 500 kW αντί 2 MW) θα μπορούσε να αποτελέσει επωφελή τροποποίηση του πάγιου καθεστώτος της αγοράς CM για όλους τους συμμετέχοντες. Στον πίνακα 4 παρουσιάζονται τα αποτελέσματα της μεταβατικής δημοπρασίας.
                     
                        Πίνακας 4
                     
                     
                        Επάρκεια ισχύος (απομειωμένη, MW) που εξασφαλίζει συμβάσεις μέσω των μεταβατικών δημοπρασιών
                     
                     
                                  
                              
                              
                                 1η μεταβατική δημοπρασία
                              
                              
                                 2η μεταβατική δημοπρασία
                              
                           
                                 Συνδεδεμένη με τη διανομή παραγωγή
                              
                              
                                 328
                              
                              
                                 Άνευ αντικειμένου
                              
                           
                                 Συνολική DSR, από την οποία:
                              
                              
                                 475
                              
                              
                                 312
                              
                           
                                 
                                             —
                                          
                                          
                                             Προερχόμενη από την παραγωγή DSR
                                          
                                       
                              
                                 322
                              
                              
                                 Άνευ αντικειμένου
                              
                           
                                 
                                             —
                                          
                                          
                                             Καθοδική DSR:
                                          
                                       
                                             —
                                          
                                          
                                             Συμπεριλαμβανομένης επάρκειας ισχύος < 2MW
                                          
                                       
                              
                                 153
                                 — Άνευ αντικειμένου
                                 
                              
                              
                                 312
                                 — 8,5 (αντιπροσωπεύει 8 CMU)
                                 
                              
                           
                                 
                                    Σύνολο
                                 
                              
                              
                                 
                                    803
                                 
                              
                              
                                 
                                    312
                                 
                              
                           
               
                     (69)
                  
                  
                     Στον πίνακα 5 απεικονίζεται, για κάθε δημοπρασία που πραγματοποιήθηκε από το 2014, η συνιστώμενη από την NG ποσότητα προς δημοπράτηση, ο όγκος-στόχος που εγκρίθηκε από τον υπουργό και η ποσότητα που δημοπρατήθηκε τελικά στο πλαίσιο των δημοπρασιών Τ-4 και Τ-1.
                     
                        Πίνακας 5
                     
                     
                        Απαιτήσεις ισχύος
                     
                     
                                 (GW)
                              
                           
                                  
                              
                              
                                 Αγορά ποσότητας που συνιστά η National Grid στην ECR
                              
                              
                                 Προσαρμοσμένη σύσταση της National Grid σχετικά με την ποσότητα που πρέπει να αγοραστεί μετά την προεπιλογή
                              
                              
                                 Ποσότητα που πρέπει να αγοραστεί Όγκος-στόχος που εγκρίθηκε από τον υπουργό
                              
                              
                                 Παρεχόμενη ποσότητα στη δημοπρασία
                              
                           
                                 T-4 2014
                              
                              
                                 53,3 
                              
                              
                                 48,6 
                              
                              
                                 48,6 
                              
                              
                                 49,3  (22)
                                 
                              
                           
                                 T-4 2015
                              
                              
                                 47,9 
                              
                              
                                 44,7 
                              
                              
                                 45,4 
                              
                              
                                 46,4 
                              
                           
                                 T-4 2016
                              
                              
                                 49,7 
                              
                              
                                 51,1 
                              
                              
                                 51,7 
                              
                              
                                 52,4 
                              
                           
                                 T-4 2017
                              
                              
                                 50,5 
                              
                              
                                 49,2 
                              
                              
                                 49,2 
                              
                              
                                 50,4 
                              
                           
                                 T-1 2017
                              
                              
                                 6,3 
                              
                              
                                 4,9 
                              
                              
                                 4,9 
                              
                              
                                 5,79 
                              
                           
                                 T-1 2019 (δημοπρασία υπό όρους)
                              
                              
                                 4,6 
                              
                              
                                 4,3 (Νοέμβριος 2018)
                                 2,3 (Μάιος 2019)
                              
                              
                                 2,7 
                              
                              
                                 3,6 
                              
                           
               2.4.3.   Αποδέκτες τιμών
         
         
                     (70)
                  
                  
                     Για τον μετριασμό της ισχύος στην αγορά στο πλαίσιο της δημοπρασίας, οι δυνητικοί πάροχοι ισχύος που έχουν διέλθει με επιτυχία το στάδιο της προεπιλογής ταξινομούνται είτε ως «αποδέκτες τιμών» (που δεν μπορούν να υποβάλουν προσφορά πάνω από ένα σχετικά χαμηλό κατώτατο όριο) είτε ως «διαμορφωτές τιμών» (που μπορούν να υποβάλουν τέτοια προσφορά). Οι υφιστάμενοι πάροχοι ισχύος είναι εξ ορισμού αποδέκτες τιμών. Οι νεοεισερχόμενοι και οι πόροι της DSR ταξινομούνται ως διαμορφωτές τιμών και είναι ελεύθεροι να υποβάλουν προσφορά έως τη συνολική ανώτατη τιμή της δημοπρασίας. Σύμφωνα με το Ηνωμένο Βασίλειο, η διάκριση αυτή ενισχύει τα κίνητρα για τους συμμετέχοντες να υποβάλουν προσφορά στην πραγματική αξία της επάρκειας ισχύος τους και μετριάζει τον κίνδυνο να ορίσουν οι υφιστάμενες εγκαταστάσεις με χαμηλότερες δαπάνες υψηλή τιμή σε έτη κατά τα οποία δεν απαιτείται νέα είσοδος. Το Ηνωμένο Βασίλειο υποστηρίζει ότι το όριο για τους αποδέκτες τιμών θα πρέπει να καθορίζεται σε επίπεδο που καλύπτει την πλειονότητα των υφισταμένων εγκαταστάσεων, ενώ παράλληλα η τιμή θα πρέπει να είναι αρκετά χαμηλή ώστε να μετριάζεται ο κίνδυνος κερδοσκοπίας. Το κατώτατο όριο για τους αποδέκτες τιμών έχει οριστεί σε 25 GBP/kW (50 % net CONE). Το όριο αυτό είναι αρκετά υψηλό ώστε να καλύψει την πλειονότητα των υφισταμένων εγκαταστάσεων. Το 2014 από τη μοντελοποίηση που εφάρμοσε το Ηνωμένο Βασίλειο προέκυψε ότι το όριο αυτό θα κάλυπτε περίπου το 80 % των υφισταμένων εγκαταστάσεων. Ο πίνακας 6 δείχνει ότι, στην πραγματικότητα, το κατώτατο όριο για τους αποδέκτες τιμών κάλυψε περίπου το 60 % των υφισταμένων εγκαταστάσεων. Το όριο των 25 GBP/kW είναι επίσης σημαντικά χαμηλότερο από το αναμενόμενο κόστος της νέας εισόδου. Κατά συνέπεια, το κατώτατο όριο των 25 GBP/kW για τους αποδέκτες τιμών μετριάζει επίσης τον κίνδυνο κερδοσκοπίας.
                     
                        Πίνακας 6
                     
                     
                        Υφιστάμενες εγκαταστάσεις που καλύφθηκαν από το κατώτατο όριο για τους αποδέκτες τιμών από το 2014
                     
                     
                                 Δημοπρασία
                              
                              
                                 Υφιστάμενες εγκαταστάσεις που καλύφθηκαν από το κατώτατο όριο για τους αποδέκτες τιμών
                              
                           
                                 Επάρκεια ισχύος (MW)
                              
                              
                                 %
                              
                              
                                 Τιμή εκκαθάρισης (GBP/kw)
                              
                           
                                 T-4 του 2014
                              
                              
                                 25 007 
                              
                              
                                 67
                              
                              
                                 19,40 
                              
                           
                                 T-4 του 2015
                              
                              
                                 39 286 
                              
                              
                                 80
                              
                              
                                 18,00 
                              
                           
                                 T-4 του 2016
                              
                              
                                 29 548 
                              
                              
                                 56
                              
                              
                                 22,50 
                              
                           
                                 T-4 του 2017
                              
                              
                                 31 099 
                              
                              
                                 57
                              
                              
                                 8,40 
                              
                           
                                 T-1 του 2017
                              
                              
                                 2 306 
                              
                              
                                 29 (23)
                                 
                              
                              
                                 6,00 
                              
                           
                                 2019 T-1 (υπό όρους)
                              
                              
                                 1 758  (24)
                                 
                              
                              
                                 49
                              
                              
                                 0,77 
                              
                           
               
                     (71)
                  
                  
                     Στις υφιστάμενες εγκαταστάσεις με ιδιαίτερα υψηλές δαπάνες μπορεί να επιτραπεί να συμμετάσχουν ως διαμορφωτές τιμών (και να υποβάλουν υψηλότερη προσφορά από το κατώτατο όριο για τους αποδέκτες τιμών), αλλά πρέπει να παράσχουν στοιχεία που να αιτιολογούν την ανάγκη για υψηλότερο επίπεδο πληρωμής (για παράδειγμα, πιστοποιητικό διοικητικού συμβουλίου και επιχειρηματικό σχέδιο που υποβλήθηκε στο διοικητικό συμβούλιο του παρόχου). Η αιτιολόγηση αυτή πρέπει να υποβληθεί στην Ofgem και μπορεί να χρησιμοποιηθεί στο πλαίσιο τυχόν έρευνας για κατάχρηση της ισχύος στην αγορά.
                  
               
                     (72)
                  
                  
                     Τυχόν υφιστάμενοι πάροχοι που υποβάλλουν προσφορά με τιμή υψηλότερη από το κατώτατο όριο για τους «διαμορφωτές τιμών» και δεν συνάπτουν σύμβαση ισχύος στο πλαίσιο της δημοπρασίας, αλλά συνεχίζουν να λειτουργούν κατά το έτος παράδοσης, είναι πιθανό να αποτελέσουν αντικείμενο έρευνας από την Ofgem, η οποία μπορεί να χρησιμοποιήσει τις πληροφορίες που παρέχονται μαζί με την προσφορά στην οποία καθορίζεται η τιμή στο πλαίσιο της δημοπρασίας.
                  
               
                     (73)
                  
                  
                     Οι νεοεισερχόμενοι είναι σε θέση να καθορίσουν μια τιμή χωρίς να αιτιολογήσουν την προσφορά τους. Ωστόσο, αν γίνει αντιληπτό ότι επιδιώκουν να ασκήσουν ισχύ στην αγορά, αυτό μπορεί επίσης να αποτελέσει αντικείμενο έρευνας από την Ofgem στο πλαίσιο του οικείου συνήθους ρόλου επιβολής. Σε κάθε περίπτωση, το επίπεδο της προσφοράς περιορίζεται στην ανώτατη τιμή που καθορίζεται στην καμπύλη της ζήτησης που παρέχεται πριν από τη δημοπρασία.
                  
               2.4.4.   Διάρκεια σύμβασης επάρκειας ισχύος
         
         
                     (74)
                  
                  
                     Σε περίπτωση επιτυχίας στη δημοπρασία, συνάπτεται με τους παρόχους ισχύος σύμβαση στην τιμή εκκαθάρισης. Η διάρκεια των διαθέσιμων συμβάσεων παροχής ισχύος ποικίλλει ώστε να διασφαλίζονται ισότιμοι όροι ανταγωνισμού μεταξύ των παρόχων ισχύος.
                  
               
                     (75)
                  
                  
                     Η πλειονότητα των υφισταμένων παρόχων ισχύος έχουν πρόσβαση σε ετήσιες συμβάσεις· οι πάροχοι ισχύος παραγωγής που έχουν δαπάνες εξοπλισμού υψηλότερες από ένα αρχικό κατώτατο όριο 125 GBP/kW (εγκαταστάσεις που χρήζουν ανακαίνισης) είναι επιλέξιμοι για συμβάσεις μέγιστης διάρκειας τριών ετών· οι πάροχοι ισχύος παραγωγής που έχουν δαπάνες εξοπλισμού υψηλότερες από ένα αρχικό κατώτατο όριο 250 GBP/kW (νέες εγκαταστάσεις) είναι επιλέξιμοι για συμβάσεις μέγιστης διάρκειας 15 ετών. Αυτά τα κατώτατα όρια επανεξετάζονται σε ετήσια βάση και έχουν αυξηθεί ελαφρά με την πάροδο των ετών, ανερχόμενα σε 135 GBP/kW και 270 GBP/kW αντίστοιχα τον Δεκέμβριο του 2018. Οι συμβάσεις διάρκειας άνω του 1 έτους συνάπτονται μόνο με συμμετέχοντες στις δημοπρασίες με ορίζοντα τετραετίας.
                  
               
                     (76)
                  
                  
                     Προκειμένου να διασφαλιστεί κανονιστική ασφάλεια και να ενισχυθεί η εμπιστοσύνη των επενδυτών στους μηχανισμούς, οι βασικοί όροι μιας σύμβασης επάρκειας ισχύος συνιστούν «κεκτημένα δικαιώματα» (25) (με την επιφύλαξη τυχόν μελλοντικής αντίθετης κανονιστικής διάταξης, αν και μέχρι στιγμής δεν έχουν επέλθει τέτοιες αλλαγές). Οι βασικοί όροι είναι οι εξής:
                     
                                 α)
                              
                              
                                 διάρκεια σύμβασης·
                              
                           
                                 β)
                              
                              
                                 τιμή επάρκειας ισχύος και δικαίωμα σε πληρωμή·
                              
                           
                                 γ)
                              
                              
                                 υποχρέωση επάρκειας ισχύος και αριθμός απομείωσης·
                              
                           
                                 δ)
                              
                              
                                 ορόσημα ολοκλήρωσης και εφαρμοστέα τέλη καταγγελίας·
                              
                           
                                 ε)
                              
                              
                                 μέγιστη ευθύνη για κυρώσεις.
                              
                           
               
                     (77)
                  
                  
                     Το Ηνωμένο Βασίλειο υποστηρίζει ότι το σκεπτικό για τις συμβάσεις μεγαλύτερης διάρκειας για τους νεοεισερχόμενους είναι να διευκολυνθεί η προώθηση της εισόδου ανταγωνιστικών νέων επιχειρηματιών στην αγορά. Η παροχή στις νεοεισερχόμενες επιχειρήσεις συμβάσεων μακράς διαρκείας τους παρέχει τη δυνατότητα να λάβουν χρηματοδότηση με χαμηλότερο κόστος για την επένδυσή τους. Το Ηνωμένο Βασίλειο θεωρεί ότι αυτό καθιστά δυνατό τον περιορισμό των φραγμών για την είσοδο των ανεξάρτητων επιχειρήσεων οι οποίες δεν μπορούν να χρηματοδοτήσουν την επένδυσή τους σε νέα ισχύ μέσω αμοιβής που προέρχεται από άλλους σταθμούς ηλεκτροπαραγωγής που περιλαμβάνονται στο χαρτοφυλάκιό τους. Επομένως, με την ενθάρρυνση του ανταγωνισμού στην αγορά, οι συμβάσεις μεγαλύτερης διάρκειας θα μπορούσαν να περιορίσουν τη δαπάνη που επιβαρύνει τους καταναλωτές στις αγορές της ενέργειας και της επάρκειας ισχύος. Η προσφορά συμβάσεων μεγαλύτερης διάρκειας αναμένεται επίσης, σύμφωνα με τις αρχές του Ηνωμένου Βασιλείου, να περιορίσει τον κίνδυνο να επιδιώξουν οι συμμετέχοντες που έχουν πολύ υψηλές επενδυτικές δαπάνες ή δαπάνες ανακαίνισης να ενσωματώσουν το σύνολο των δαπανών τους σε σύμβαση ενός μόνο έτους.
                  
               2.5.   Δευτερογενής αγορά (διαπραγμάτευση)
         
         
                     (78)
                  
                  
                     Μεταξύ δημοπρασίας και παροχής και κατά το έτος/τα έτη παράδοσης, οι συμμετέχοντες μπορούν να προσαρμόσουν τη θέση τους μέσω διαπραγμάτευσης, π.χ. αναλαμβάνοντας μεγαλύτερη ή μικρότερη υποχρέωση, ή βρίσκοντας εναλλακτική ισχύ για την κάλυψη προσωρινών ελλείψεων. Η διαπραγμάτευση στη δευτερογενή αγορά αποτελεί σημαντικό εργαλείο για τα μέρη προκειμένου να διαχειριστούν τον κίνδυνο έκθεσής τους σε κυρώσεις εντός της αγοράς CM. Στο πλαίσιο της αγοράς CM επιτρέπονται διάφορες μορφές διαπραγμάτευσης στη δευτερογενή αγορά: διαπραγμάτευση χρηματοπιστωτικών μέσων, ανακατανομή όγκου και διαπραγμάτευση υποχρεώσεων.
                  
               2.6.   Παροχή
         
         
                     (79)
                  
                  
                     Η αγορά CM εφαρμόζει ένα μοντέλο «παρεχόμενης ενέργειας»: οι πάροχοι ισχύος υποχρεούνται να παρέχουν ενέργεια όποτε απαιτείται ώστε να διασφαλίζεται η ασφάλεια του εφοδιασμού, δηλαδή σε πραγματικές ακραίες καταστάσεις για το σύστημα. Σε περίπτωση αθέτησης της υποχρέωσης αυτής υπόκεινται σε κυρώσεις. Το μοντέλο περιλαμβάνει επίσης πρόσθετες φυσικές δοκιμές της ισχύος. Η μη απόδειξη του απαιτούμενου επιπέδου ισχύος στο απαιτούμενο πλήθος των περιπτώσεων οδηγεί σε μη καταβολή των πληρωμών για την παροχή ισχύος έως ότου αποδειχθεί επιτυχώς το εν λόγω επίπεδο.
                  
               2.6.1.   Η υποχρέωση των συμβάσεων παροχής ισχύος
         
         
                     (80)
                  
                  
                     Βάσει της υποχρέωσης των συμβάσεων παροχής ισχύος, οι ακραίες καταστάσεις για το σύστημα καθορίζονται ως ημίωρες περίοδοι κατά τις οποίες παρατηρείται έλεγχος τάσης ή ελεγχόμενη διακοπή φορτίου σε οποιοδήποτε σημείο του συστήματος για 15 λεπτά ή περισσότερο. Οι πάροχοι υποχρεούνται να καθορίσουν τη δική τους απόκριση σε τέτοιες περιόδους και να αποφύγουν την παραβίαση τυχόν υφιστάμενου κώδικα ή όρων άδειας. Μέχρι σήμερα ο διαχειριστής συστήματος έχει εκδώσει μόνο δύο ανακοινώσεις σχετικά με την αγορά CM, στις 31 Οκτωβρίου 2016 και στις 7 Νοεμβρίου 2016. Η χειμερινή περίοδος (2018/19) επρόκειτο να είναι το πρώτο έτος πλήρους λειτουργίας του μέτρου.
                  
               
                     (81)
                  
                  
                     Προκειμένου να διασφαλιστεί ότι οι συμμετέχοντες είναι σε θέση να διαχειριστούν επαρκώς τον κίνδυνο έκθεσης σε κυρώσεις, π.χ. τον κίνδυνο ταυτόχρονης δυσλειτουργίας διαφόρων εγκαταστάσεων, ο διαχειριστής του συστήματος έχει δημοσιεύσει ανακοίνωση σχετικά με ακραία καταστάσεις για το σύστημα μέσω «προειδοποίησης της αγοράς CM», βάσει της μεθοδολογίας που καθορίζεται στους κανόνες για την αγορά CM (8.4.6) (26). Εάν δεν έχει εκδοθεί τέτοια προειδοποίηση, ένα συμβάν έλλειψης δεν ενεργοποιεί κυρώσεις στο πλαίσιο της αγοράς CM ούτε πληρωμές «καθ’ υπέρβαση παράδοσης».
                  
               
                     (82)
                  
                  
                     Οι συμβάσεις επάρκειας ισχύος επιβάλλουν στους συμμετέχοντες την υποχρέωση να παρέχουν συγκεκριμένη ποσότητα ηλεκτρικής ενέργειας. Η υποχρέωση ενός παρόχου σε περίοδο ακραίων συμβάντων για το σύστημα υπολογίζεται βάσει των υποχρεώσεων τις οποίες ανέλαβε στο πλαίσιο των δημοπρασιών με ορίζοντα τεσσάρων και ενός έτους, συν τυχόν δευτερεύουσες διαπραγματευόμενες υποχρεώσεις τις οποίες ανέλαβε για τις συγκεκριμένες περιόδους εκκαθάρισης κατά τις οποίες προκύπτει ακραία κατάσταση.
                  
               
                     (83)
                  
                  
                     Σε περιόδους ακραίων καταστάσεων των οποίων προηγείται προειδοποίηση από την αγορά CM με ειδοποίηση τουλάχιστον τεσσάρων ωρών, οι υποχρεώσεις των παρόχων «ακολουθούν το φορτίο». Αυτό σημαίνει ότι οι πάροχοι πρέπει να παραγάγουν ηλεκτρική ενέργεια ή να μειώσουν τη ζήτηση έως το συνολικό επίπεδο της υποχρέωσής τους αν για την ανταπόκριση στη ζήτηση απαιτείται το σύνολο της ισχύος, για την οποία έχουν συναφθεί συμβάσεις επάρκειας ισχύος στην αγορά. Σε περίπτωση ακραίου συμβάντος όπου μόνο το 70 % της συνολικής αυτής ισχύος είναι απαραίτητο για την ανταπόκριση στη ζήτηση, κάθε πάροχος πρέπει να παραγάγει ηλεκτρική ενέργεια ή να μειώσει τη ζήτηση μόνο έως το 70 % της συνολικής υποχρέωσης ισχύος.
                  
               
                     (84)
                  
                  
                     Σύμφωνα με τις αρχές του Ηνωμένου Βασιλείου, είναι σκόπιμη η επιβολή υποχρεώσεων παρακολούθησης του φορτίου ώστε να διασφαλίζεται ότι οι παραγωγοί έχουν κίνητρα να λειτουργούν αποτελεσματικά στην αγορά, και οι υποχρεώσεις αυτές είναι αναλογικές προς τη ζημία που προκαλείται στους καταναλωτές από τυχόν απώλεια φορτίου. Εάν κάθε συμμετέχων κινδύνευε να τιμωρηθεί για τη συνολική υποχρέωση ισχύος σε κάθε ακραία κατάσταση για το σύστημα, η CM θα έδινε στις εγκαταστάσεις το μήνυμα να λειτουργούν στο μέγιστο των δυνατοτήτων τους ακόμη και αν αυτό ήταν οικονομικά μη αποδοτικό για αυτές —με αποτέλεσμα την αύξηση τόσο των εκπομπών όσο και των λογαριασμών για τους καταναλωτές.
                  
               2.6.2.   Κυρώσεις
         
         
                     (85)
                  
                  
                     Το καθεστώς επιβολής κυρώσεων έχει ως στόχο την παροχή κινήτρων στους παρόχους ισχύος ώστε να παρέχουν ενέργεια όταν απαιτείται. Σε μονάδες με επιδόσεις χαμηλότερες από το αναμενόμενο επίπεδο επιβάλλονται κυρώσεις, ενώ οι μονάδες των οποίων οι παραδόσεις υπερβαίνουν το αναμενόμενο επίπεδο λαμβάνουν πληρωμές καθ’ υπέρβαση παράδοσης, με αποτέλεσμα στο τέλος του έτους οι πληρωμές για την παρεχόμενη ισχύ κάθε μονάδας να αποτυπώνουν σε μεγάλο βαθμό τις επιδόσεις τους. Το καθεστώς επιβολής κυρώσεων αποτελείται από τρία βασικά στοιχεία:
                     
                                 α)
                              
                              
                                 μηνιαίο ανώτατο όριο ευθύνης 200 % επί των μηνιαίων εσόδων εξασφαλιζόμενης ισχύος ενός παρόχου, το οποίο, δεδομένης της στάθμισης των μηνιαίων πληρωμών ανάλογα με τη ζήτηση του συστήματος, μπορεί να εκθέσει τους παρόχους σε κυρώσεις που ανέρχονται σε ποσοστό έως 20 % των ετήσιων εσόδων τους σε οποιαδήποτε περίοδο ενός μήνα·
                              
                           
                                 β)
                              
                              
                                 γενικό ετήσιο ανώτατο όριο 100 % επί των ετήσιων εσόδων·
                              
                           
                                 γ)
                              
                              
                                 συντελεστή κύρωσης που ορίζεται στο 1/24ο των ετήσιων πληρωμών εξασφαλιζόμενης ισχύος ενός παρόχου.
                              
                           
               2.6.3.   Καθεστώς δοκιμών
         
         
                     (86)
                  
                  
                     Το καθεστώς επιβολής κυρώσεων συμπληρώνεται με ένα αυστηρό σύστημα απόδειξης των επιδόσεων ώστε να διασφαλίζεται ότι οι πάροχοι ισχύος είναι σε θέση να παρέχουν ενέργεια όταν απαιτείται και εισπράττουν πληρωμές για την παρεχόμενη ισχύ μόνο εφόσον είναι αξιόπιστοι. Αυτό είναι ιδιαίτερα σημαντικό για τα έτη παράδοσης χωρίς ακραίες καταστάσεις για το σύστημα κατά τα οποία η δοκιμή των επιδόσεων των παρόχων διασφαλίζει ότι οι πάροχοι διαθέτουν ικανότητα παροχής σύμφωνα με τις οικείες υποχρεώσεις παροχής ισχύος.
                  
               2.7.   Προϋπολογισμός, χρηματοδότηση του μέτρου και ροές πληρωμών
         
         
                     (87)
                  
                  
                     Στον πίνακα 7 παρουσιάζεται σύνοψη του αποτελέσματος των διαφόρων δημοπρασιών της αγοράς CM που πραγματοποιήθηκαν από το 2014, συμπεριλαμβανομένων των μεταβατικών δημοπρασιών (ΤΑ).
                     
                        Πίνακας 7
                     
                     
                        Σύνοψη των αποτελεσμάτων των δημοπρασιών της αγοράς CM
                     
                     
                                 Δημοπρασία
                              
                              
                                 Αποκτηθείσα ισχύς στο πλαίσιο των δημοπρασιών GW
                              
                              
                                 Τιμή εκκαθάρισης GBP/kW
                              
                              
                                 Συνολικός προϋπολογισμός για την αναληφθείσα δέσμευση παροχής ισχύος στο πλαίσιο των δημοπρασιών (27) Εκατ. GBP
                              
                           
                                 T-4 2014
                              
                              
                                 49,3 
                              
                              
                                 19,40 
                              
                              
                                 1 734 
                              
                           
                                 T-4 2015
                              
                              
                                 46,4 
                              
                              
                                 18,00 
                              
                              
                                 1 082 
                              
                           
                                 T-4 2016
                              
                              
                                 52,4 
                              
                              
                                 22,50 
                              
                              
                                 2 012 
                              
                           
                                 T-4 2017
                              
                              
                                 50,4 
                              
                              
                                 8,40 
                              
                              
                                 500
                              
                           
                                 T-1 2017
                              
                              
                                 5,8 
                              
                              
                                 6,00 
                              
                              
                                 35
                              
                           
                                 T-1 2019 (υπό όρους)
                              
                              
                                 3,6 
                              
                              
                                 0,77 
                              
                              
                                 3
                              
                           
                                 TA 2016
                              
                              
                                 0,8 
                              
                              
                                 27,50 
                              
                              
                                 22
                              
                           
                                 TA 2017
                              
                              
                                 0,3 
                              
                              
                                 45,00 
                              
                              
                                 14
                              
                           
               
                     (88)
                  
                  
                     Σύμφωνα με το άρθρο 6 παράγραφος 1 των Electricity Capacity (Supplier Payment etc.) Regulations 2014, όλοι οι πιστοποιημένοι προμηθευτές πρέπει να καταβάλλουν τέλος προμηθευτή της αγοράς CM για τη χρηματοδότηση των δαπανών της αγοράς CM (δηλαδή των δαπανών που συνεπάγεται η χρηματοδότηση των πληρωμών προς τους παρόχους ισχύος) σύμφωνα με την ακόλουθη διαδικασία:
                     
                                 α)
                              
                              
                                 οι πληρωμές διαμορφώνονται ανάλογα με τη ζήτηση του συστήματος ως εκ τούτου, οι πάροχοι ισχύος λαμβάνουν υψηλότερο ποσοστό των πληρωμών τους κατά τη διάρκεια των μηνών υψηλής ζήτησης (δηλαδή τον χειμώνα) και μικρότερο ποσοστό σε περιόδους χαμηλής ζήτησης·
                              
                           
                                 β)
                              
                              
                                 τρεις μήνες πριν από την έναρξη του έτους παράδοσης οι προμηθευτές προβλέπουν τη ζήτησή τους μεταξύ των ωρών 4μμ-7μμ για όλες τις καθημερινές από τις αρχές Νοεμβρίου έως το τέλος Φεβρουαρίου και γνωστοποιούν αυτές τις εκτιμήσεις στον φορέα εκκαθάρισης·
                              
                           
                                 γ)
                              
                              
                                 τα τέλη προμηθευτών καθορίζονται βάσει του προβλεπόμενου μεριδίου αγοράς και στους πιστοποιημένους προμηθευτές επιβάλλονται μηνιαία τέλη με σκοπό την αντιστοίχιση του προφίλ πληρωμών με τους παρόχους ισχύος. Τα τέλη προμηθευτών υπολογίζονται βάσει της ζήτησης μεταξύ των ωρών 4-7μμ για τις καθημερινές της χειμερινής περιόδου προκειμένου να παρασχεθούν στους προμηθευτές κίνητρα να μειώσουν τη ζήτηση ηλεκτρικής ενέργειας των πελατών τους σε περιόδους κατά τις οποίες η ζήτηση είναι συνήθως υψηλότερη. Με τον τρόπο αυτό μπορεί να μειωθεί η απαιτούμενη ποσότητα ισχύος και, συνεπώς, να μειωθεί το κόστος της αγοράς CM·
                              
                           
                                 δ)
                              
                              
                                 τα τέλη προμηθευτών επικαιροποιούνται ώστε να αντικατοπτρίζουν πραγματικά στοιχεία για το μερίδιο αγοράς όταν τα στοιχεία αυτά καταστούν διαθέσιμα σύμφωνα με την υφιστάμενη διαδικασία συμφωνίας του κώδικα εξισορρόπησης και εκκαθάρισης (BSC). Αυτή η διαδικασία συμφωνίας συνεχίζεται για 14 μήνες καθώς λαμβάνονται αναθεωρημένα στοιχεία σχετικά με τη ζήτηση.
                              
                           
               
                     (89)
                  
                  
                     Όλες οι ροές πληρωμών που συνδέονται με την αγορά CM, για όλους τους συμμετέχοντες, υπολογίζονται και διεκπεραιώνονται από τον φορέα εκκαθάρισης, ο οποίος επικουρείται από έναν πάροχο υπηρεσιών εκκαθάρισης (Elexon). Ο ρόλος και οι αρμοδιότητες του φορέα εκκαθάρισης και της Elexon περιγράφονται στην ενότητα 2.2.
                  
               
                     (90)
                  
                  
                     Οι πληρωμές ισχύος καθορίζονται από τις ποσότητες που παρατίθενται στη σύμβαση παροχής ισχύος κάθε παρόχου κατόπιν του αποτελέσματος της σχετικής δημοπρασίας για κάθε έτος παράδοσης: οι πληρωμές παροχής ισχύος ισούνται με την απαιτούμενη επάρκεια ισχύος για την οποία οι επιτυχόντες πάροχοι ισχύος υπέβαλαν προσφορά στη δημοπρασία παροχής ισχύος, πολλαπλασιαζόμενη επί την τιμή εκκαθάρισης.
                  
               
                     (91)
                  
                  
                     Τα κεφάλαια που λαμβάνονται από τον φορέα εκκαθάρισης τηρούνται σε μη τοκοφόρο τραπεζικό λογαριασμό της τραπεζικής υπηρεσίας της κυβέρνησης. Ο φορέας εκκαθάρισης είναι επίσης αρμόδιος για τη συγκέντρωση, τη φύλαξη και (όταν απαιτείται) την επιστροφή κάθε εγγύησης που έχει παρασχεθεί από νέους παραγωγούς ή παρόχους DSR στο πλαίσιο της διαδικασίας προεπιλογής πριν από κάθε δημοπρασία επάρκειας ισχύος.
                  
               
                     (92)
                  
                  
                     Οι κύριες χρηματοοικονομικές ροές από και προς τον φορέα εκκαθάρισης έχουν ως εξής:
                     
                                 α)
                              
                              
                                 Οι προμηθευτές υποχρεούνται να καταβάλλουν στον φορέα εκκαθάρισης τα λεγόμενα «τέλη φορέα εκκαθάρισης» σε μηνιαία βάση με αφετηρία το οικονομικό έτος 2015/2016. Το «τέλος φορέα εκκαθάρισης» καλύπτει τις διοικητικές δαπάνες διατήρησης της λειτουργίας εκκαθάρισης της αγοράς CM τις οποίες πραγματοποιεί ο φορέας εκκαθάρισης (και ο πράκτοράς του). Η είσπραξη αυτών των πληρωμών πραγματοποιείται σύμφωνα με το οικονομικό έτος του Ηνωμένου Βασιλείου, από τον Απρίλιο έως τον Μάρτιο, δηλαδή χωριστά από το χρονοδιάγραμμα των άλλων ροών πληρωμών της αγοράς CM, το οποίο ακολουθεί το έτος παροχής ισχύος, από τον Οκτώβριο έως τον Σεπτέμβριο.
                              
                           
                                 β)
                              
                              
                                 Οι προμηθευτές υποχρεούνται να παρέχουν πιστωτική κάλυψη πριν από την έναρξη κάθε μήνα κατά το έτος παράδοσης. Η κάλυψη αυτή πρέπει να ισούται με το 110 % του σχετικού μηνιαίου τέλους προμηθευτών και προορίζεται να διασφαλίσει τη συνέχιση των ροών πληρωμών στον πάροχο ισχύος σε περίπτωση αθέτησης από την πλευρά ενός προμηθευτή.
                              
                           
                                 γ)
                              
                              
                                 Οι προμηθευτές υποχρεούνται να καταβάλλουν «μηνιαίο τέλος προμηθευτών» στον φορέα εκκαθάρισης το αργότερο εντός 24 εργάσιμων ημερών από το τέλος κάθε μήνα στο έτος παράδοσης. Το μηνιαίο τέλος προμηθευτών αποτελεί υποχρέωση που επιβάλλεται στους προμηθευτές (μέσω όρου στην άδεια προμήθειας) για τη χρηματοδότηση της αγοράς CM.
                              
                           
                                 δ)
                              
                              
                                 Σε περίπτωση ανεπαρκών επιδόσεων έναντι των οικείων υποχρεώσεων ισχύος κατά τη διάρκεια ακραίου συμβάντος που επέρχεται κατά το έτος παράδοσης, οι πάροχοι ισχύος υποχρεούνται να καταβάλουν «πρόστιμο» στον φορέα εκκαθάρισης. Το πρόστιμο αυτό πρέπει να καταβάλλεται το αργότερο εντός 24 εργάσιμων ημερών από το τέλος του μήνα.
                              
                           
                                 ε)
                              
                              
                                 Ο φορέας εκκαθάρισης καταβάλλει στους παρόχους «πληρωμή για την παροχή ισχύος». Πρόκειται για ένα ποσό που καθορίζεται σύμφωνα με την οικεία υποχρέωση επάρκειας ισχύος (το ποσό που προσδιορίζεται στη δημοπρασία επάρκειας ισχύος) εντός 29 ημερών μετά το τέλος κάθε μήνα εντός του έτους παράδοσης. Όλες οι πληρωμές προς τους παρόχους χρηματοδοτούνται από τα έσοδα που προέρχονται από τα τέλη που επιβάλλονται στους πιστοποιημένους προμηθευτές. Σε περίπτωση που ένας πάροχος ισχύος δεν έχει καταβάλει το πρόστιμο που του αναλογεί, η πληρωμή του παρακρατείται έως την ανάκτηση του αναγκαίου προστίμου. Στις πραγματικές πληρωμές προς τους παρόχους συνυπολογίζεται τυχόν διαπραγμάτευση υποχρεώσεων που έχει πραγματοποιηθεί μεταξύ της δημοπρασίας και της περιόδου παράδοσης.
                              
                           
                                 στ)
                              
                              
                                 Σε περίπτωση που οι πάροχοι ισχύος ανταποκριθούν υπέρ του δέοντος στις οικείες υποχρεώσεις επάρκειας ισχύος κατά τη διάρκεια ακραίου συμβάντος που ανακύπτει κατά το έτος παράδοσης, ο φορέας εκκαθάρισης καταβάλλει «πληρωμή καθ’ υπέρβαση παράδοσης». Οι πληρωμές καθ’ υπέρβαση παράδοσης που οφείλονται σε κάθε πάροχο ισχύος υπολογίζονται στο τέλος του έτους παροχής ισχύος και καταβάλλονται με χρήση των κεφαλαίων που έχουν εισπραχθεί ως πρόστιμα κατά τη διάρκεια του έτους. Αυτό δεν αυξάνει το συνολικό επίπεδο της πληρωμής ισχύος σε ένα δεδομένο έτος — καθώς οι πληρωμές καθ’ υπέρβαση παράδοσης αντισταθμίζουν τα πρόστιμα που εισπράττονται λόγω μη εκπλήρωσης των υποχρεώσεων.
                              
                           
                                 ζ)
                              
                              
                                 Κατά περίπτωση, ο φορέας εκκαθάρισης επιστρέφει στους προμηθευτές ένα «εναπομένον ποσό προστίμων». Πρόκειται για τα έσοδα που απομένουν μετά την καταβολή —βάσει κατάλληλου συντελεστή— των πληρωμών καθ’ υπέρβαση παράδοσης που συσσωρεύτηκαν εντός του έτους.
                              
                           
               2.8.   Επάρκεια ηλεκτροπαραγωγικής ικανότητας στη Μεγάλη Βρετανία
         
         2.8.1.   Η αγορά ηλεκτρικής ενέργειας της Μεγάλης Βρετανίας
         
         
                     (93)
                  
                  
                     Την 1η Απριλίου το Ηνωμένο Βασίλειο καθιέρωσε στη Μεγάλη Βρετανία ενιαίο σύνολο ρυθμίσεων εμπορίας και μεταφοράς ηλεκτρικής ενέργειας που είναι γνωστό ως BETTA (British Electricity Trading and Transmission Arrangements). Οι ρυθμίσεις BETTA βασίζονται σε διμερείς συναλλαγές μεταξύ παραγωγών, προμηθευτών, πελατών και εμπόρων, καθώς και στον αποκεντρωμένο αυτοκαταμερισμό από τους συμμετέχοντες αντί του καταμερισμού σε κεντρικό επίπεδο.
                  
               
                     (94)
                  
                  
                     Βάσει των ΒΕΤΤΑ, οι συμβάσεις ηλεκτρικής ενέργειας συνάπτονται στο πλαίσιο αγορών προθεσμιακών συμβολαίων και συμβολαίων μελλοντικής εκπλήρωσης από αρκετά χρόνια έως 24 ώρες πριν από μια δεδομένη ημίωρη περίοδο παράδοσης. Τα βραχυπρόθεσμα χρηματιστήρια ηλεκτρικής ενέργειας και οι χρηματιστές ενέργειας παρέχουν στους συμμετέχοντες τη δυνατότητα να βελτιστοποιήσουν τις συμβατικές υποχρεώσεις τους από 1 έως 24 ώρες πριν από την παράδοση. Όλες οι συμφωνίες είναι διμερείς και εκκαθαρίζονται στην τιμή που είναι καταχωρισμένη στο χρηματιστήριο ηλεκτρικής ενέργειας ή συμφωνείται διμερώς ή μέσω χρηματιστή.
                  
               
                     (95)
                  
                  
                     Βάσει των BETTA, η τιμή χονδρικής της ηλεκτρικής ενέργειας ανταμείβει τους παραγωγούς για την ηλεκτρική ενέργεια και τη δυναμικότητά τους και οι επενδυτές πρέπει να αποφασίσουν να επενδύσουν βάσει των προσδοκιών τους για ανάκτηση του κόστους αυτής της επένδυσης μέσω της πώλησης ηλεκτρικής ενέργειας στη χονδρική αγορά ηλεκτρικής ενέργειας.
                  
               
                     (96)
                  
                  
                     Πλησιέστερα στην παράδοση, υπάρχει ένας μηχανισμός εξισορρόπησης μέσω του οποίου ο διαχειριστής του συστήματος δέχεται προσφορές αγοράς και πώλησης ηλεκτρικής ενέργειας σε σχεδόν πραγματικό χρόνο. Με τον τρόπο αυτόν ο διαχειριστής του συστήματος μπορεί να εξισορροπήσει την προσφορά και τη ζήτηση. Στη «λήξη της προθεσμίας υποβολής προσφορών», 1 ώρα πριν από κάθε ημίωρη περίοδο παράδοσης, οι παραγωγοί πρέπει να ενημερώσουν τον διαχειριστή του συστήματος σχετικά με την ενέργεια που πρέπει να παράσχουν βάσει σύμβασης και την αναμενόμενη παραγωγή από κάθε εγκατάσταση. Οι προμηθευτές (λιανοπωλητές) πρέπει να δηλώσουν την ποσότητα προς αγορά βάσει σύμβασης, η οποία θα πρέπει να αντιστοιχεί στην ποσότητα την οποία αναμένουν να καταναλώσουν οι πελάτες τους. Τέλος, στο πλαίσιο μιας διαδικασίας εξισορρόπησης αποκλίσεων πραγματοποιούνται πληρωμές προς και από τους συμμετέχοντες στην αγορά των οποίων οι συμβατικές δεσμεύσεις δεν αντιστοιχούν στην πραγματική παραγωγή ή κατανάλωση ηλεκτρικής ενέργειας που έχει μετρηθεί. Ρυθμίζονται επίσης άλλα έξοδα εξισορρόπησης του συστήματος. Οι συμμετέχοντες υπόκεινται σε μια σχετικά επιβαρυντική τιμή «εξισορρόπησης» (cash-out) εάν οι συμβατικές δεσμεύσεις τους δεν αντιστοιχούν στην πραγματική κατανάλωση ή παραγωγή τους. Ως εκ τούτου, η τιμή εξισορρόπησης αποκλίσεων ή τιμή cash-out παρέχει κίνητρα στους συμμετέχοντες να συμβάλλουν στην εξισορρόπηση του συστήματος σε πραγματικό χρόνο.
                  
               
                     (97)
                  
                  
                     Στο τέλος Δεκεμβρίου του 2017, το Ηνωμένο Βασίλειο διέθετε συνολική ικανότητα ηλεκτροπαραγωγής 81,3 GW. Επιπλέον, το Ηνωμένο Βασίλειο διαθέτει τέσσερις γραμμές διασύνδεσης που καθιστούν δυνατές τις συναλλαγές με την Ευρώπη: Αγγλία-Γαλλία (ικανότητα ισχύος 2 GW), Αγγλία-Κάτω Χώρες (ικανότητα ισχύος 1 GW), Βόρεια Ιρλανδία-Ιρλανδία (0,6 GW) και Ουαλία-Ιρλανδία (0,5 GW) (28). Η γραμμή διασύνδεσης NEMO μεταξύ Αγγλίας και Βελγίου (1 GW) τέθηκε σε λειτουργία στις 31 Ιανουαρίου 2019.
                  
               2.8.2.   Προβλήματα επάρκειας παραγωγής
         
         
                     (98)
                  
                  
                     Το πρότυπο αξιοπιστίας εκφράζεται ως προσδοκία απώλειας φορτίου (Loss of Load Expectation — LOLE). Στο πλαίσιο αυτό περιλαμβάνεται ο καθορισμός ενός προτύπου, το οποίο προσδιορίζει τον μέσο αριθμό ωρών ετησίως κατά τις οποίες η προσφορά δεν αναμένεται να ανταποκριθεί στη ζήτηση σε ένα τυπικό έτος. Η LOLE αντιπροσωπεύει τον αριθμό των ωρών ετησίως κατά τις οποίες, σε μακροπρόθεσμο ορίζοντα, είναι στατιστικά αναμενόμενο ότι η προσφορά δεν θα ανταποκριθεί στη ζήτηση. Πρόκειται για μια πιθανολογική προσέγγιση — δηλαδή, η πραγματική ποσότητα ποικίλλει ανάλογα με τις περιστάσεις ενός συγκεκριμένου έτους, για παράδειγμα πόσο κρύος είναι ο χειμώνας· το αν ένας ασυνήθιστα μεγάλος αριθμός σταθμών ηλεκτροπαραγωγής δεν λειτουργεί σε μια δεδομένη περίσταση· την παραγωγή ενέργειας από αιολικές πηγές σε περιόδους υψηλής ζήτησης· και, όλους τους άλλους παράγοντες που επηρεάζουν την ισορροπία μεταξύ της προσφοράς και της ζήτησης ηλεκτρικής ενέργειας. Ωστόσο, είναι σημαντικό να σημειωθεί κατά την ερμηνεία αυτού του δείκτη μέτρησης ότι ένα ορισμένο επίπεδο απώλειας φορτίου δεν ισοδυναμεί με τον ίδιο αριθμό διακοπών ρεύματος· στις περισσότερες περιπτώσεις, η απώλεια φορτίου αντιμετωπίζεται χωρίς σημαντικές επιπτώσεις στους καταναλωτές. Το κρίσιμο όριο που έχει θεσπιστεί από το Ηνωμένο Βασίλειο είναι μια LOLE άνω των τριών ωρών.
                  
               
                     (99)
                  
                  
                     Στην κοινοποίηση, η κυβέρνηση επισήμανε ότι, ανεξάρτητα από την επιλεγείσα προσέγγιση μοντελοποίησης, οι μελλοντικές προοπτικές για την ασφάλεια του εφοδιασμού με ηλεκτρική ενέργεια είναι πολύ δύσκολο να προβλεφθούν με πλήρη βεβαιότητα λόγω της ευαισθησίας σε βασικές παραδοχές, συμπεριλαμβανομένης της ζήτησης ηλεκτρικής ενέργειας, των αποφάσεων απόσυρσης, των νεότευκτων εγκαταστάσεων, της συμβολής της διασύνδεσης και των παραγόντων διαθεσιμότητας διαφορετικών τεχνολογιών.
                  
               
                     (100)
                  
                  
                     Κατά τον χρόνο κοινοποίησης του μέτρου το 2014, το Ηνωμένο Βασίλειο ανέφερε ότι στην εκτίμηση της ισχύος ηλεκτρικής ενέργειας που διενεργήθηκε από την Ofgem το 2013 η LOLE φάνηκε να αυξάνεται έως 9 ώρες την περίοδο 2015/16 (αν και σημειώθηκε ότι ήταν περιορισμένες οι επιπτώσεις στην περίπτωση της υψηλής διαθεσιμότητας συμβατικής παραγωγής), ενώ στη συνέχεια μειώθηκε προτού αυξηθεί ξανά την περίοδο 2018/19. Την περίοδο εκείνη, το Ηνωμένο Βασίλειο θεώρησε ότι το φάσμα των σεναρίων αποδείκνυε την αβεβαιότητα, με το άνω άκρο του φάσματος να υπερβαίνει τις 3 ώρες την περίοδο 2018/2019, καθιστώντας απαραίτητη, σύμφωνα με το Ηνωμένο Βασίλειο, την παρέμβαση. Το σενάριο αναφοράς της Ofgem βασίστηκε σε παραδοχή καθαρών εξαγωγών 0,75 GW τη χειμερινή περίοδο.
                     
                        Σχήμα 4
                     
                     
                        Προσδοκία απώλειας φορτίου και πρότυπο αξιοπιστίας, όπως παρασχέθηκε από το Ηνωμένο Βασίλειο στην κοινοποίηση του 2014
                     
                     
                                 
                                    Πηγή:
                                 
                              
                              Ofgem, ανάλυση DECC.
                           
               
                     (101)
                  
                  
                     Το Ηνωμένο Βασίλειο ανέφερε επίσης ότι το υπουργείο Ενέργειας και Κλιματικής Αλλαγής (DECC) του Ηνωμένου Βασιλείου είχε πραγματοποιήσει επίσης προσομοιώσεις επενδύσεων σε παραγωγή έως το 2030. Το βασικό σενάριο του DECC χωρίς αγορά CM παρουσίαζε παρόμοια τάση με την ανάλυση της Ofgem έως την περίοδο 2016/17. Πέραν της περιόδου 2016/17, το βασικό σενάριο του DECC προέβλεψε καθοδική τάση στα περιθώρια ισχύος η οποία συνεχίζεται έως τις αρχές του 2020. Η μοντελοποίηση του DECC βασίζεται στην παραδοχή ότι έως το 2030 θα προστίθεντο 2,9 GW διασύνδεσης, καθώς και ότι οι γραμμές διασύνδεσης, σε καθαρή βάση (δηλαδή με τη συγκέντρωση της συνολικής ισχύος διασύνδεσης), δεν θα πραγματοποιούσαν ούτε εισαγωγές ούτε εξαγωγές σε περιόδους υψηλής ζήτησης.
                     
                        Σχήμα 5
                     
                     
                        Μακροπρόθεσμες εκτιμήσεις των απομειωμένων περιθωρίων ισχύος, όπως παρασχέθηκαν από το Ηνωμένο Βασίλειο στην κοινοποίηση του 2014
                     
                     
                                 
                                    Πηγή:
                                 
                              
                              Ofgem 2013, ανάλυση του DECC του 2013.
                           
               
                     (102)
                  
                  
                     Το Ηνωμένο Βασίλειο εκτιμά ότι από την ανάλυση που διενήργησε η κυβέρνηση του Ηνωμένου Βασιλείου, καθώς και από χωριστή ανάλυση που παρασχέθηκε από τη National Grid, αποδεικνύεται η συνεχιζόμενη ανάγκη για την αγορά ισχύος προκειμένου να διασφαλίζεται η τήρηση του προτύπου αξιοπιστίας της LOLE τριών ωρών. Όταν η αγορά ισχύος εξαιρείται από τη μοντελοποίηση, το πρότυπο αξιοπιστίας είναι πιθανό να παραβιάζεται σε κάθε έτος που περιλαμβάνεται στη μοντελοποίηση.
                  
               
                     (103)
                  
                  
                     Η NG εκπονεί ένα 5ετές βασικό σενάριο μεταρρύθμισης της αγοράς ηλεκτρικής ενέργειας στο πλαίσιο των μελλοντικών ενεργειακών σεναρίων (29) για την αξιολόγηση της ισχύος που πρέπει να εξασφαλιστεί στις δημοπρασίες της αγοράς CM. Τον Δεκέμβριο του 2018 η NG καθόρισε ένα αναθεωρημένο σύνολο παραδοχών για την αξιολόγηση του δυνητικού αντίκτυπο του βασικού σεναρίου εάν δεν υπήρχε αγορά ισχύος στο Ηνωμένο Βασίλειο. Η εκτίμηση της NG είναι ότι η LOLE θα κυμαινόταν μεταξύ 3 και 7 ωρών μεταξύ 2019/20 και 2023/24 χωρίς την αγορά CM.
                  
               
                     (104)
                  
                  
                     Το υπουργείο Επιχειρηματικής, Ενεργειακής και Βιομηχανικής Στρατηγικής (BEIS) του Ηνωμένου Βασιλείου διενήργησε ανάλυση ανεξάρτητα από τη National Grid, χρησιμοποιώντας τις πιο πρόσφατες συστάσεις της ECR της National Grid (ECR2018) σε συνδυασμό με τα εμπορικά στοιχεία του BEIS και την εκτίμηση του BEIS σχετικά με τα οικονομικά των εγκαταστάσεων. Η εν λόγω ανάλυση καταλήγει στο συμπέρασμα ότι το αναμενόμενο εύρος της LOLE παραβιάζει το πρότυπο αξιοπιστίας της LOLE 3 ωρών σε όλα τα έτη έως το 2030 (LOLE μεταξύ 3 και 345 ωρών μεταξύ 2019/20 και 2029/30).
                  
               2.8.3.   Οι λόγοι των προβλημάτων επάρκειας παραγωγής
         
         
                     (105)
                  
                  
                     Το Ηνωμένο Βασίλειο υποστηρίζει ότι δύο βασικές ανεπάρκειες της αγοράς εξηγούν το πρόβλημα επάρκειας παραγωγής που περιγράφεται στην προηγούμενη ενότητα.
                  
               
                     (106)
                  
                  
                     Η πρώτη ανεπάρκεια της αγοράς είναι ότι η αξιοπιστία αποτελεί δημόσιο αγαθό. Οι πελάτες δεν μπορούν να επιλέξουν το επιθυμητό επίπεδο αξιοπιστίας, καθώς ο διαχειριστής του συστήματος δεν μπορεί να τους αποσυνδέσει επιλεκτικά και οι καταναλωτές δεν ανταποκρίνονται σε αλλαγές σε πραγματικό χρόνο στην τιμή χονδρικής πώλησης. Ως εκ τούτου, μπορεί να αναμένεται ότι οι πάροχοι ισχύος δεν θα παρέχουν το βέλτιστο, από κοινωνικής πλευράς, επίπεδο αξιοπιστίας ελλείψει παρέμβασης. Αυτό μπορεί επίσης να οδηγήσει σε υψηλό κόστος για την κοινωνία λόγω ενός αναξιόπιστου εφοδιασμού με ηλεκτρική ενέργεια. Αυτό το κόστος θα είναι εξωτερικό εάν δεν χρεωθεί στους παραγωγούς.
                  
               
                     (107)
                  
                  
                     Η δεύτερη ανεπάρκεια της αγοράς είναι το πρόβλημα της «έλλειψης χρημάτων». Η έννοια αυτή έχει προσδιοριστεί και περιγραφεί στην ακαδημαϊκή βιβλιογραφία και επηρεάζει τις αμιγώς ενεργειακές αγορές (30). Θεωρητικά, η μη δυνατότητα των καταναλωτών να επιλέξουν το επιθυμητό επίπεδο αξιοπιστίας θα μπορούσε να αντιμετωπιστεί σε μια αμιγώς ενεργειακή αγορά μέσω της αύξησης των τιμών σε ένα επίπεδο που αντικατοπτρίζει τη μέση τιμή της απώλειας φορτίου, δηλαδή την τιμή στην οποία οι καταναλωτές δεν θα επιθυμούσαν πλέον να πληρώνουν για ενέργεια, καθώς και επιτρέποντας στους παραγωγούς να λαμβάνουν προσόδους λόγω έλλειψης. Ωστόσο, στην πράξη μια αμιγώς ενεργειακή αγορά μπορεί να μην στέλνει τα σωστά μηνύματα της αγοράς, ώστε να διασφαλίζεται βέλτιστη ασφάλεια του εφοδιασμού και να παρέχεται στους επενδυτές η δυνατότητα να λάβουν χρηματοδότηση έργου για τη δημιουργία νέας ισχύος. Αυτό σημαίνει ότι τα έσοδα της αγοράς ενέργειας ενδέχεται να μην αρκούν για την πραγματοποίηση επαρκών επενδύσεων σε ισχύ λόγω «έλλειψης χρημάτων». Οι λόγοι γι’ αυτό είναι διττοί:
                     
                                 α)
                              
                              
                                 μη δυνατότητα των τιμών να αντικατοπτρίζουν την έλλειψη: οι τρέχουσες τιμές χονδρικής πώλησης ενέργειας δεν αυξάνονται αρκετά ώστε να αντικατοπτρίζουν την αξία της πρόσθετης ισχύος σε περιόδους έλλειψης. Αυτό οφείλεται στο γεγονός ότι τα τέλη για τους παραγωγούς που είναι εκτός ισορροπίας στον μηχανισμό εξισορρόπησης (cash-out) δεν αντικατοπτρίζουν το πλήρες κόστος των ενεργειών εξισορρόπησης που αναλαμβάνονται από τον διαχειριστή του συστήματος (όπως η μείωση της τάσης)·
                              
                           
                                 β)
                              
                              
                                 έλλειψη βεβαιότητας ότι οι τιμές θα αυξηθούν, ακόμη και αν είναι δυνατή μια τέτοια αύξηση: σε περιόδους στις οποίες οι τιμές της χονδρικής αγοράς ενέργειας αναμένεται να ανέλθουν σε υψηλά επίπεδα, οι επενδυτές ανησυχούν ότι η κυβέρνηση/η ρυθμιστική αρχή της αγοράς θα λάβει μέτρα για εικαζόμενη κατάχρηση της ισχύος στην αγορά, για παράδειγμα με την καθιέρωση ανώτατης τιμής. Ανησυχούν επίσης ότι οι τιμές απλώς δεν θα αυξηθούν —για παράδειγμα, εάν η αιολική ισχύς έχει καλύτερες επιδόσεις απ’ ό,τι αναμένεται, με αποτέλεσμα να μειωθούν οι ευκαιρίες καταμερισμού πιο δαπανηρών ικανοτήτων ισχύος.
                              
                           
               
                     (108)
                  
                  
                     Το Ηνωμένο Βασίλειο υποστηρίζει ότι η «έλλειψη χρημάτων» δεν αποτελεί θεωρητικό πρόβλημα. Ανέκαθεν, οι τιμές cash-out της Μεγάλης Βρετανίας δεν έχουν υπερβεί τα 938 GBP/MWh. Το Ηνωμένο Βασίλειο υποστηρίζει ότι τα αποδεικτικά στοιχεία από πρόσφατες περιπτώσεις έλλειψης στην αγορά της Μεγάλης Βρετανίας καταδεικνύουν επίσης ότι οι τιμές δεν έχουν αυξηθεί στα επίπεδα που θα αναμένονταν. Η κυβέρνηση του Ηνωμένου Βασιλείου και η Ofgem ανέθεσαν την εκπόνηση ανεξάρτητης μελέτης για την εκτίμηση της αξίας της απώλειας φορτίου (VoLL), η οποία κατέληξε στο συμπέρασμα ότι η μέση αξία την οποία έχει για τους καταναλωτές η αποτροπή αποσυνδέσεων σε περιόδους αιχμής για το σύστημα ανέρχεται σε περίπου 17 000 GBP/MWh (31).
                  
               
                     (109)
                  
                  
                     Το Ηνωμένο Βασίλειο υποστηρίζει ότι οι ανεπάρκειες της αγοράς επιδεινώνονται σε βραχυπρόθεσμο και μεσοπρόθεσμο ορίζοντα λόγω των σχεδίων για ταχύτατη παύση δραστηριοτήτων της υφιστάμενης ισχύος: σύμφωνα με το κεντρικό σενάριο της NG, εάν τα έσοδα της CM δεν ήταν πλέον διαθέσιμα, εγκαταστάσεις άνθρακα και φυσικού αερίου συνολικής διαθέσιμης ισχύος 8 GW την περίοδο 2018/2019 θα μπορούσαν να κλείσουν την περίοδο 2019/2020.
                  
               2.8.4.   Πρόσθετα μέτρα για τη διασφάλιση της επάρκειας παραγωγής
         
         
                     (110)
                  
                  
                     Πέραν του κοινοποιηθέντος μέτρου, το Ηνωμένο Βασίλειο έχει λάβει και εξακολουθεί να λαμβάνει διάφορα μέτρα στην αγορά ηλεκτρικής ενέργειας της Μεγάλης Βρετανίας τα οποία θα μπορούσαν να συμβάλουν στην αντιμετώπιση των ανεπαρκειών της αγοράς που παρατίθενται στην προηγούμενη ενότητα. Οι τρεις βασικές πρωτοβουλίες από την κοινοποίηση του Ηνωμένου Βασιλείου παρατίθενται κατωτέρω.
                  
               
                     (111)
                  
                  
                     Το πρώτο μέτρο το οποίο παρέθεσε το Ηνωμένο Βασίλειο είχε ως στόχο τη μείωση των συνολικών αναγκών σε ηλεκτρική ενέργεια και την αύξηση της ανταπόκρισης της ζήτησης των καταναλωτών. Το Ηνωμένο Βασίλειο ανέφερε ότι λάμβανε μέτρα για τη μείωση των συνολικών αναγκών σε ηλεκτρική ενέργεια, για παράδειγμα μέσω των προγραμμάτων Green Deal και Energy Company Obligation. Το Ηνωμένο Βασίλειο επιδιώκει επίσης να ενθαρρύνει τόσο διαρκείς μειώσεις της ζήτησης (που η κυβέρνηση αποκαλεί «μείωση της ζήτησης ηλεκτρικής ενέργειας» — Electricity Demand Reduction (EDR)) όσο και βραχυπρόθεσμες μειώσεις της ζήτησης, όπως εξομάλυνση/μετατόπιση αιχμών ζήτησης (που η κυβέρνηση αποκαλεί «ανταπόκριση στη ζήτηση» — demand side response (DSR)). Ειδικότερα, το Ηνωμένο Βασίλειο έχει δεσμευτεί να διασφαλίσει ότι σε κάθε οικία και μικρή επιχείρηση στη χώρα θα προσφερθεί έξυπνος μετρητής μέχρι το τέλος του 2020 (32). Οι έξυπνοι μετρητές διευκολύνουν την εφαρμογή τιμολογίων αναλόγως του χρόνου χρήσης, τα οποία προβλέπουν χαμηλότερες τιμές ενέργειας σε ώρες εκτός αιχμής. Το πρώτο στατικό τιμολόγιο αναλόγως του χρόνου χρήσης στο Ηνωμένο Βασίλειο καθιερώθηκε από την Green Energy στις αρχές του 2017, η οποία παρείχε στους πελάτες που χρησιμοποιούσαν έξυπνους μετρητές φθηνότερη τιμή ηλεκτρικής ενέργειας για τις νύχτες καθημερινής. Ωστόσο, αυτό δεν αντικατοπτρίζει το πραγματικό κόστος χονδρικής που θα επέτρεπε στους καταναλωτές να ανταποκρίνονται σε πραγματικό χρόνο (33). Επιπλέον, σε συνέχεια προηγούμενων εργασιών και πρόσκλησης υποβολής στοιχείων, τον Ιούλιο του 2017, η κυβέρνηση του Ηνωμένου Βασιλείου και η Ofgem δημοσίευσαν από κοινού ένα σχέδιο έξυπνων συστημάτων και ευελιξίας (Smart Systems & Flexibility Plan) (34). Στο σχέδιο αυτό περιγράφονται οι υποκείμενες αρχές της προσέγγισης του Ηνωμένου Βασιλείου για τη διευκόλυνση της μετάβασης προς ένα έξυπνο και ευέλικτο σύστημα, και ακολουθούν 29 δράσεις για την κυβέρνηση, την Ofgem και/ή τη βιομηχανία.
                  
               
                     (112)
                  
                  
                     Το δεύτερο μέτρο είναι η μεταρρύθμιση των ρυθμίσεων cash-out. Οι τιμές εξισορρόπησης αποκλίσεων ή τιμές cash-out παρέχουν στους συμμετέχοντες στην αγορά κίνητρα ώστε να διασφαλίζουν ότι οι όγκοι ηλεκτρικής ενέργειας που πωλούν ή καταναλώνουν αντιστοιχούν στους όγκους για τους οποίους έχουν συνάψει σχετική σύμβαση. Το Ηνωμένο Βασίλειο υποστηρίζει ότι μια μεταρρύθμιση του τρόπου λειτουργίας της αγοράς συμβάλλει στη διασφάλιση της ασφάλειας του εφοδιασμού.
                  
               
                     (113)
                  
                  
                     Η Ofgem δρομολόγησε το 2012 σημαντική επανεξέταση του κώδικα για την εξισορρόπηση στον τομέα της ηλεκτρικής ενέργειας (Electricity Balancing Significant Code Review — EBSCR) (35), με σκοπό να αντιμετωπιστούν διάφορες μακροχρόνιες ανησυχίες σχετικά με παράγοντες που είχαν επηρεάσει τις τιμές cash-out. Η Ofgem ενέκρινε και δημοσίευσε την τελική απόφαση πολιτικής τον Μάιο του 2014 (36). Οι μεταρρυθμίσεις που εφαρμόστηκαν στις ρυθμίσεις cash-out είναι οι εξής:
                     
                                 α)
                              
                              
                                 Οι τιμές cash-out κατέστησαν «οριακές» καθώς ο υπολογισμός τους βασίζεται στην πλέον δαπανηρή ενέργεια την οποία αναλαμβάνει ο διαχειριστής συστήματος για την εξισορρόπηση του συστήματος. Η διαδικασία αυτή εφαρμόστηκε σε στάδια. Στο πρώτο στάδιο οι τιμές υπολογίζονταν με χρήση του μέσου όρου των πιο δαπανηρών 50MWh (αντί 500MWh) από τις ενέργειες του διαχειριστή συστήματος από τον Νοέμβριο του 2015. Από τον Νοέμβριο του 2018, οι τιμές υπολογίζονται με χρήση του πιο δαπανηρού 1MWh.
                              
                           
                                 β)
                              
                              
                                 Στους υπολογισμούς των τιμών cash-out συμπεριλαμβάνεται το κόστος των αποσυνδέσεων και της μείωσης της τάσης βάσει της αξίας της απώλειας φορτίου (VoLL) για τους καταναλωτές. Το κόστος αυτό εφαρμόστηκε σε στάδια με αφετηρία τις 3 000 GBP/MWh από τον Νοέμβριο του 2015 και τις 6 000 GBP/MWh από τον Νοέμβριο του 2018.
                              
                           
                                 γ)
                              
                              
                                 Ο τρόπος τιμολόγησης του κόστους της εφεδρείας έχει βελτιωθεί καθώς αντικατοπτρίζει την αξία που παρέχει για τους καταναλωτές σε περιόδους ακραίων καταστάσεων για το σύστημα. Για την επίτευξη αυτού, έχει καθιερωθεί μια λειτουργία τιμολόγησης της έλλειψης εφεδρεία, η οποία τιμολογεί την εφεδρεία όταν χρησιμοποιείται βάσει της επικρατούσας έλλειψης στο σύστημα (37).
                              
                           
                                 δ)
                              
                              
                                 Υπήρξε μετατόπιση προς μια ενιαία τιμή cash-out για κάθε περίοδο εκκαθάρισης προκειμένου να απλοποιηθούν οι ρυθμίσεις και να μειωθεί το κόστος εξισορρόπησης αποκλίσεων, ιδίως για τα μικρότερα μέρη.
                              
                           
               
                     (114)
                  
                  
                     Η Ofgem δημοσίευσε επανεξέταση του πρώτου σταδίου της EBSCR (38). Από την εφαρμογή του πρώτου σταδίου, η μέση τιμή εξισορρόπησης αποκλίσεων (τιμή cash-out) έχει σημειώσει πτώση. Η πλειονότητα των τιμών εξισορρόπησης αποκλίσεων κυμαίνεται πλέον μεταξύ 20-30 GBP/MWh, και όχι 30-40 GBP/MWh όπως είχε παρατηρηθεί προηγουμένως. Ωστόσο, η τιμή εξισορρόπησης αποκλίσεων έχει καταστεί περισσότερο ασταθής. Η μέγιστη τιμή κατά τα δύο έτη πριν από τη μεταρρύθμιση ήταν 429,10 GBP/MWh, ενώ μετά τη μεταρρύθμιση ήταν 1 528,72 GBP/MWh.
                  
               
                     (115)
                  
                  
                     Η κυβέρνηση του Ηνωμένου Βασιλείου θεωρεί ότι η CM και η μεταρρύθμιση των ρυθμίσεων cash-out διαδραματίζουν διακριτούς αλλά συμπληρωματικούς ρόλους στην επιδίωξη της διασφάλισης της ασφάλειας του εφοδιασμού με ηλεκτρική ενέργεια. Είναι προτιμότερο να επιδιωχθεί η CM, καθώς και να υποστηριχθεί η μεταρρύθμιση των ρυθμίσεων cash-out, παρά να εφαρμοστεί απλώς η μεταρρύθμιση των ρυθμίσεων cash-out για τους ακόλουθους λόγους:
                     
                                 α)
                              
                              
                                 παρότι η μεταρρύθμιση των ρυθμίσεων cash-out αναμένεται να ενισχύσει τα κίνητρα για επενδύσεις στην αγορά ενέργειας σε μακροπρόθεσμο ορίζοντα, αναμένεται να έχει πιο περιορισμένο αντίκτυπο στα συνολικά επίπεδα επενδύσεων σε βραχυπρόθεσμο και μεσοπρόθεσμο ορίζοντα (39). Αυτό οφείλεται στο γεγονός ότι οι παραγωγοί πωλούν σχεδόν το σύνολο της ενέργειάς τους σε αγορές προθεσμιακών συμβολαίων. Ωστόσο, με την πάροδο του χρόνου η μεταρρύθμιση των ρυθμίσεων cash-out θα οδηγήσει σε αύξηση των τιμών στις αγορές προθεσμιακών συμβολαίων, καθώς οι παραγωγοί εκμεταλλεύονται τις ευκαιρίες αρμπιτράζ μεταξύ των αγορών προθεσμιακών συμβολαίων και της τιμής στον μηχανισμό εξισορρόπησης·
                              
                           
                                 β)
                              
                              
                                 η μεταρρύθμιση των ρυθμίσεων cash-out δεν μπορεί να αντιμετωπίσει την αυξημένη επικινδυνότητα των επενδύσεων στη θερμική ισχύ καθώς ο τομέας της ηλεκτρικής ενέργειας απαλλάσσεται από τις εκπομπές άνθρακα: η θερμική ισχύς θα χρησιμοποιείται όλο και περισσότερο εφεδρικά και θα πρέπει να ανακτά τις πάγιες δαπάνες της μέσω υψηλών τιμών στις λιγοστές περιπτώσεις στις οποίες υπάρχει έλλειψη και οι τιμές σημειώνουν κατακόρυφη άνοδο·
                              
                           
                                 γ)
                              
                              
                                 στην πράξη, οι επενδύσεις μπορεί να εξαρτώνται από μια ρευστή αγορά για «δικαιώματα αξιοπιστίας» που τελούν υπό διαπραγμάτευση σε τιμή σε πραγματικό χρόνο — στο πλαίσιο των οποίων οι προμηθευτές καταβάλλουν στους παραγωγούς μια καθορισμένη τιμή σε αντάλλαγμα για το δικαίωμα αγοράς ενέργειας σε τιμή άσκησης. Αυτό είναι απίθανο να προκύψει στο πλαίσιο της μεταρρύθμισης των ρυθμίσεων cash-out από την Ofgem, καθώς η αγορά, ακόμη και μετά τις μεταρρυθμίσεις των ρυθμίσεων cash-out, παραμένει μια οιονεί αγορά όπου οι τιμές cash-out καθορίζονται μέσω πολύπλοκων διοικητικών διαδικασιών, αλλά θα μπορούσε να εξελιχθεί εάν καθιερωθεί μια αγορά εξισορρόπησης ηλεκτρικής ενέργειας που μπορεί να λειτουργεί ως αξιόπιστη αγορά αναφοράς για τη διαπραγμάτευση δικαιωμάτων (40)·
                              
                           
                                 δ)
                              
                              
                                 δεν είναι σαφές αν οι επενδυτές θα έχουν την πεποίθηση ότι τυχόν νέες ρυθμίσεις θα διατηρηθούν. Αυτό οφείλεται στο ότι όταν επιτρέπεται σε τιμές να ανέλθουν σε υψηλά επίπεδα, καθίσταται ολοένα δυσχερέστερο για τη ρυθμιστική αρχή να αξιολογήσει αν οι πολύ υψηλές τιμές συνιστούν αποτελεσματική λειτουργία της αγοράς ή κερδοσκοπία. Αυτό σημαίνει ότι οι παραγωγοί μπορεί να αντιτίθενται στην προσφορά ενέργειας σε υψηλή τιμή (διότι φοβούνται ότι θα αποτελέσουν αντικείμενο έρευνας για κατάχρηση της αγοράς) ή ότι μπορεί να αναμένουν δημόσια παρέμβαση στο μέλλον για τον μετριασμό των συχνότερων εκτινάξεων των τιμών·
                              
                           
                                 ε)
                              
                              
                                 σε περίπτωση εφαρμογής μεταρρυθμίσεων των ρυθμίσεων cash-out οι οποίες μπορούν να αντιμετωπίσουν αποτελεσματικά τις ανεπάρκειες της αγοράς, οι υψηλότερες τιμές cash-out έχουν τη δυνατότητα να μειώσουν το κόστος προμήθειας ισχύος μέσω της αγοράς CM, με αποτέλεσμα τον μηδενισμό της τιμής που καταβάλλεται για την ισχύ στη δημοπρασία·
                              
                           
                                 στ)
                              
                              
                                 παρότι η μεταρρύθμιση των ρυθμίσεων cash-out θα μπορούσε, αφού ολοκληρωθεί, να οδηγήσει σε υψηλότερες τιμές σε περιόδους έλλειψης, το εγγενώς υψηλό επίπεδο αβεβαιότητας όσον αφορά τα συμβάντα έλλειψης καθιστά ριψοκίνδυνο για όσους επενδύουν σε μεγάλα νεότευκτα έργα το να στηρίζονται μόνο σε προσόδους λόγω υψηλής έλλειψης. Η αγορά CM παρέχει μια σταθερή, τακτική πληρωμή για διάστημα έως 15 ετών για νεότευκτα έργα, κάτι που μειώνει τους κινδύνους για τους επενδυτές και ενθαρρύνει τις επενδύσεις σε νέα και υφιστάμενη ισχύ.
                              
                           
               
                     (116)
                  
                  
                     Το τρίτο μέτρο που ανέφερε το Ηνωμένο Βασίλειο είναι η ολοκλήρωση της εσωτερικής αγοράς ενέργειας και η στήριξη μεγαλύτερων επιπέδων διασύνδεσης. Το Ηνωμένο Βασίλειο έχει ενσωματώσει την τρίτη δέσμη μέτρων για την ενέργεια στην εθνική νομοθεσία και υποστήριξε ότι συνέβαλλε στην ανάπτυξη κωδίκων δικτύου. Ειδικότερα, οι σχετικοί με την αγορά κώδικες δικτύου της ΕΕ, οι οποίοι εναρμονίζουν τα χρονοδιαγράμματα κατανομής και εμπορίας της ισχύος, θα καθιερώσουν ένα τυποποιημένο σύνολο κανόνων της αγοράς σε ολόκληρη την Ευρώπη και θα προωθήσουν την εφαρμογή μιας ανταγωνιστικής πανευρωπαϊκής αγοράς ενέργειας. Το Ηνωμένο Βασίλειο υποστηρίζει ότι οι αλλαγές αυτές έχουν τη δυνατότητα να προωθήσουν τις επενδύσεις στη διασύνδεση μέσω της αποτελεσματικότερης χρησιμοποίησης των περιουσιακών στοιχείων. Το Ηνωμένο Βασίλειο επισημαίνει επίσης ότι στη Μεγάλη Βρετανία το επίπεδο διασύνδεσης έχει αυξηθεί από 4 % το 2014 στο 6 % της συνολικής εγκατεστημένης ισχύος το 2019, κυρίως μετά την έναρξη λειτουργίας της γραμμής διασύνδεσης ΝΕΜΟ στις 31 Ιανουαρίου 2019, και έχει τη δυνατότητα να αυξηθεί στο 9 % έως το 2021 (41).
                  
               
                     (117)
                  
                  
                     Το Ηνωμένο Βασίλειο υποστήριξε επίσης ότι συμμετείχε ενεργά στη διαδικασία της ΕΕ για τον προσδιορισμό διασυνοριακών έργων προτεραιότητας κάθε δύο έτη, όπως προβλέπεται στον κανονισμό ΔΕΔ-Ε. Αυτά τα έργα προτεραιότητας έλαβαν το καθεστώς «έργων κοινού ενδιαφέροντος», με αποτέλεσμα να μπορούν να επωφεληθούν από δυνητικά ταχύτερες διαδικασίες σχεδιασμού και αδειοδότησης, δυνητικά κανονιστικά κίνητρα και πιθανή πρόσβαση σε χρηματοδοτική στήριξη από τον μηχανισμό «Συνδέοντας την Ευρώπη».
                  
               
                     (118)
                  
                  
                     Το έργο της Ofgem για τον ολοκληρωμένο σχεδιασμό και τη ρύθμιση της μεταφοράς (Integrated Transmission Planning and Regulation — ITPR) ολοκληρώθηκε το 2015 (42). Καθιέρωσε τη διαδικασία αξιολόγησης των επιλογών δικτύου (Network Options Assessment — NOA) και τη δημοσίευση ετήσιων εκθέσεων NOA. Η ανάλυση του διαχειριστή συστήματος παρέχει βελτιωμένες πληροφορίες στους φορείς ανάπτυξης γραμμών διασύνδεσης, συμπεριλαμβανομένων τοποθεσιών όπου είναι ευχερέστερη η φιλοξενία νέας ισχύος διασύνδεσης. Ο νέος ρόλος περιλαμβάνει επίσης την εξέταση συγκεκριμένων προτάσεων διασύνδεσης και την υποβολή εκτιμήσεων των επιπτώσεών τους στην Ofgem.
                  
               2.9.   Διάρκεια
         
         
                     (119)
                  
                  
                     Στον νόμο του 2013 για την ενέργεια δεν περιέχεται ημερομηνία λήξης για την αγορά CM. Ωστόσο, η έγκριση της κρατικής ενίσχυσης ισχύει για περίοδο 10 ετών (43), με αφετηρία την ημερομηνία πρώτης εφαρμογής του μέτρου το 2014 (44).
                  
               2.10.   Λόγοι που οδήγησαν στην κίνηση της διαδικασίας
         
         
                     (120)
                  
                  
                     Μολονότι η αγορά ισχύος κοινοποιήθηκε από τις αρχές του Ηνωμένου Βασιλείου πριν τεθεί σε εφαρμογή, η απόφαση του 2014 για την έγκριση του καθεστώτος ακυρώθηκε από το Γενικό Δικαστήριο. Λαμβανομένης υπόψη της απόφασης του Γενικού Δικαστηρίου με την οποία ακυρώθηκε η απόφαση του 2014, η εφαρμογή της επίμαχης ενίσχυσης έως την απόφαση του Γενικού Δικαστηρίου πρέπει να θεωρηθεί παράνομη (45).
                  
               
                     (121)
                  
                  
                     Σύμφωνα με την ανακοίνωση της Επιτροπής για τον καθορισμό των εφαρμοστέων κανόνων για την αξιολόγηση παράνομης ενίσχυσης (46), η Επιτροπή αξιολόγησε τη συμβατότητα του μέτρου με την εσωτερική αγορά, από τον Δεκέμβριο του 2014 έως τον Νοέμβριο του 2018 και μελλοντικά, βάσει των προϋποθέσεων που καθορίζονται στην ενότητα 3.9 των κατευθυντήριων γραμμών για τις κρατικές ενισχύσεις στους τομείς του περιβάλλοντος και της ενέργειας («ΚΓΕΠΕ») (47), στις οποίες προβλέπονται ειδικές προϋποθέσεις για την ενίσχυση της επάρκειας παραγωγής και ισχύουν από την 1η Ιουλίου 2014.
                  
               
                     (122)
                  
                  
                     Η διαδικασία για την έκδοση νέας απόφασης μπορεί να επαναλαμβάνεται από το συγκεκριμένο σημείο κατά το οποίο συνέβη η παρανομία (48).
                  
               
                     (123)
                  
                  
                     Λαμβανομένων υπόψη των συμπερασμάτων στην απόφαση του Γενικού Δικαστηρίου, σύμφωνα με τα οποία η Επιτροπή θα έπρεπε να έχει αμφιβολίες ως προς τη συμβατότητα ορισμένων πτυχών του μέτρου με την εσωτερική αγορά, η Επιτροπή αποφάσισε να κινήσει την επίσημη διαδικασία έρευνας.
                  
               
                     (124)
                  
                  
                     Βάσει των διαθέσιμων πληροφοριών και των στοιχείων που περιγράφονται στην απόφαση κίνησης της διαδικασίας, η Επιτροπή ζήτησε διευκρινίσεις και σχόλια ιδίως σχετικά με τα ακόλουθα ζητήματα:
                     
                                 α)
                              
                              
                                 Καταλληλότητα του μέτρου:
                                 
                                             1)
                                          
                                          
                                             αν το μέτρο ήταν επαρκώς ανοικτό σε όλους τους σχετικούς παρόχους ισχύος, ιδίως στους παρόχους DSR λόγω διαφορών στην ισχύουσα διάρκεια των συμβάσεων, τις περιορισμένες εγγυήσεις ως προς τον όγκο στη δημοπρασία Τ-1, και το ελάχιστο επίπεδο συμμετοχής·
                                          
                                       
                                             2)
                                          
                                          
                                             αν η συμμετοχή της διασυνδεδεμένης επάρκειας ισχύος θα πρέπει να συνεχίσει να περιορίζεται από τη χρήση ενός μοντέλου με γνώμονα τη διασύνδεση.
                                          
                                       
                           
                                 β)
                              
                              
                                 Αναλογικότητα του μέτρου:
                                 
                                             1)
                                          
                                          
                                             αν το μέτρο ήταν αναλογικό λόγω διαφορών που εισάγουν δυνητικά διακρίσεις στη μεταχείριση όσων δραστηριοποιούνται στην DSR σε σύγκριση με τους παραγωγούς υπό τη μορφή της διάρκειας των συμβάσεων·
                                          
                                       
                                             2)
                                          
                                          
                                             αν η μέθοδος ανάκτησης κόστους δεν παρέσχε κίνητρα στους καταναλωτές προκειμένου να μειώσουν επαρκώς την κατανάλωσή τους σε περιόδους αιχμής της ζήτησης και, συνεπώς, δεν ελαχιστοποίησε το συνολικό ύψος της ενίσχυσης.
                                          
                                       
                           
                                 γ)
                              
                              
                                 Αποφυγή αρνητικών επιπτώσεων στον ανταγωνισμό και τις συναλλαγές:
                                 
                                             (1)
                                          
                                          
                                             αν το μέτρο απέτρεψε τις επιπτώσεις αυτές δεδομένου ότι οι μακροπρόθεσμες συμβάσεις προορίζονταν για μονάδες παραγωγής, με αποτέλεσμα να περιορίζεται ο ανοικτός χαρακτήρας του μέτρου, και δεδομένου ότι δεν επιτρεπόταν η άμεση συμμετοχή αλλοδαπής ισχύος στον μηχανισμό ισχύος της Μεγάλης Βρετανίας.
                                          
                                       
                           
               3.   ΠΑΡΑΤΗΡΗΣΕΙΣ ΤΩΝ ΕΝΔΙΑΦΕΡΟΜΕΝΩΝ ΜΕΡΩΝ
         
         
                     (125)
                  
                  
                     Στην παρούσα ενότητα παρουσιάζονται συνοπτικά οι παρατηρήσεις που λήφθηκαν από την Επιτροπή κατά τη διάρκεια της περιόδου διαβούλευσης από 35 ενδιαφερόμενα μέρη, ιδίως από ενδιαφερόμενους φορείς που δραστηριοποιούνται στον τομέα της ενέργειας (όπως εταιρείες που δραστηριοποιούνται στη συμβατική παραγωγή, στις γραμμές διασύνδεσης, στην παραγωγή ενέργειας από ανανεώσιμες πηγές και φορείς ανταπόκρισης στη ζήτηση, καθώς και εμπορικές ενώσεις και μη κυβερνητικές οργανώσεις), την Ofgem και τη National Grid.
                  
               3.1.   Στόχος κοινού ενδιαφέροντος και αναγκαιότητα του μέτρου
         
         
                     (126)
                  
                  
                     Παρότι στην απόφαση κίνησης της διαδικασίας η Επιτροπή δεν αναφέρθηκε ρητά στο ζήτημα του κοινού στόχου ή στην αναγκαιότητα του μέτρου, ορισμένα ενδιαφερόμενα μέρη διατύπωσαν συγκεκριμένες παρατηρήσεις επί των ζητημάτων αυτών. Στην πλειονότητά τους, τα ενδιαφερόμενα μέρη τάχθηκαν υπέρ του στόχου και της αναγκαιότητας του μέτρου. Ορισμένα απλώς συμφώνησαν με το προκαταρκτικό συμπέρασμα το οποίο διατύπωσε η Επιτροπή στην απόφαση κίνησης της διαδικασίας, ενώ άλλα:
                     
                                 α)
                              
                              
                                 παρέθεσαν αναλύσεις από το Ευρωπαϊκό Δίκτυο Διαχειριστών Συστημάτων Μεταφοράς Ηλεκτρικής Ενέργειας (ENTSO-E), την κυβέρνηση του Ηνωμένου Βασιλείου, τη National Grid και τρίτους, οι οποίες καταδεικνύουν ότι χωρίς την αγορά CM θα είχε παραβιαστεί το πρότυπο αξιοπιστίας του Ηνωμένου Βασιλείου·
                              
                           
                                 β)
                              
                              
                                 ανέφεραν ότι λαμβανομένων υπόψη των πρόσφατων εξελίξεων στην αγορά ενέργειας (π.χ. εισαγωγή έξυπνων μετρητών), η CM εξακολουθούσε να είναι αναγκαία· ή
                              
                           
                                 γ)
                              
                              
                                 εξήγησαν ότι η CM παρείχε ένα σημαντικό μήνυμα υπέρ των επενδύσεων σε νέα ισχύ και υπέρ της διατήρησης της υφιστάμενης ισχύος.
                              
                           
               
                     (127)
                  
                  
                     Όσον αφορά τον ρόλο και τις δυνατότητες της DSR, ορισμένα ενδιαφερόμενα μέρη επισήμαναν τον αυξανόμενο όγκο της DSR που συμμετέχει στις δημοπρασίες ως απόδειξη του κατάλληλου σχεδιασμού της αγοράς CM και της έλλειψης εμποδίων για την DSR. Διάφορα ενδιαφερόμενα μέρη τόνισαν επίσης τον θετικό ρόλο των μεταβατικών δημοπρασιών στην ενθάρρυνση της ανάπτυξης της DSR, πολύ περισσότερο καθώς οι τιμές εκκαθάρισης ήταν υψηλότερες και οι δημοπρασίες αυτές δεν ήταν ανοικτές σε άλλους παρόχους ισχύος.
                  
               
                     (128)
                  
                  
                     Άλλα ενδιαφερόμενα μέρη αμφισβήτησαν την αναγκαιότητα της αγοράς CM, υποστηρίζοντας τα εξής:
                     
                                 α)
                              
                              
                                 θα υπήρχε υπερπροσφορά στην αγορά του Ηνωμένου Βασιλείου. Στις παρατηρήσεις επισημαινόταν η συντηρητική προσέγγιση της National Grid όσον αφορά την πρόβλεψη της ζήτησης και της προσφοράς, τα υψηλά περιθώρια ισχύος για τη χειμερινή περίοδο 2018/19, το χαμηλό επίπεδο της LOLE, οι διαβεβαιώσεις που είχαν δοθεί από το Ηνωμένο Βασίλειο σε σχέση με την ασφάλεια του εφοδιασμού τον συγκεκριμένο χειμώνα, οι χαμηλές τιμές εκκαθάρισης και η σημαντική ανάπτυξη της διασύνδεσης·
                              
                           
                                 β)
                              
                              
                                 η αμιγώς ενεργειακή αγορά θα διασφάλιζε καλύτερα την επάρκεια παραγωγής, ιδίως μετά την εφαρμογή μεταρρυθμίσεων από το Ηνωμένο Βασίλειο, όπως η ανάπτυξη των έξυπνων μετρητών, οι μεταρρυθμίσεις των ρυθμίσεων cash-out και οι ημίωρες περίοδοι εκκαθάρισης. Ένα ενδιαφερόμενο μέρος ανέφερε την αμιγώς ενεργειακή αγορά της Αυστραλίας ως παράδειγμα όπου η αστάθεια των τιμών χονδρικής παρέχει σαφή μηνύματα για επενδύσεις στην DSR·
                              
                           
                                 γ)
                              
                              
                                 με την αγορά ισχύος θα διαιωνιζόταν το πρόβλημα της «έλλειψης χρημάτων» λόγω του περιορισμού της τιμολόγησης με γνώμονα την έλλειψη, η οποία είναι αναγκαία για την ενθάρρυνση των επενδύσεων στην DSR και την αποθήκευση. Σε διάφορες παρατηρήσεις, ως απόδειξη αυτού του περιορισμού αναφέρθηκαν αλλαγές στις τιμές ηλεκτρικής ενέργειας κατόπιν της απόφασης του Γενικού Δικαστηρίου·
                              
                           
                                 δ)
                              
                              
                                 η Επιτροπή θα πρέπει να αξιολογήσει ενδελεχώς το δυναμικό της DSR σε μια 10ετή περίοδο, καθώς και τις επιπτώσεις της αγοράς CM σε αυτό το δυναμικό. Παραπέμποντας σε μελέτες, τα ενδιαφερόμενα μέρη αναφέρουν ότι i) εάν χρησιμοποιηθούν ευρέως οι έξυπνοι μετρητές και άλλες χρήσιμες συσκευές, 15 GW οικιακής ζήτησης θα μπορούσαν ενδεχομένως να μετατοπιστούν σε μια ημέρα αιχμής του χειμώνα του 2025· ii) σε ένα μοντέλο του 2012 εκτιμήθηκε ότι οι βιομηχανικοί πελάτες παρέχουν ισχύ 4-5 GW DSR· ενώ iii) το δυναμικό της DSR από όλα τα μη οικιακά και μη βιομηχανικά κτίρια εκτιμήθηκε, για το 2012, μεταξύ 1,2 και 4,4 GW σε μια ημέρα αιχμής του χειμώνα· iv) έως 1GW DSR θα μπορούσαν να είναι διαθέσιμα στο Λονδίνο το 2050. Θεωρούν επίσης ότι η συμμετοχή της DSR στις δημοπρασίες της αγοράς CM είναι χαμηλή, καθώς η DSR εξασφάλισε το 1,37 % της συνολικής δημοπρατούμενης επάρκειας ισχύος. Τέλος, ορισμένα ενδιαφερόμενα μέρη επέκριναν τις μεταβατικές δημοπρασίες ως μη επαρκείς για την προώθηση της DSR λόγω του αποκλεισμού των παρόχων DSR που είχαν συνάψει συμβάσεις στο πλαίσιο των σταθερών δημοπρασιών και διότι η δεύτερη μεταβατική δημοπρασία περιοριζόταν σε καθοδική DSR και, συνεπώς, δεν επαρκούσε για τη μακροπρόθεσμη προώθηση αυτού του τύπου DSR. Επιπλέον, εκφράζουν τη δυσαρέσκειά τους για το γεγονός ότι το Ηνωμένο Βασίλειο δεν παρέτεινε τις μεταβατικές δημοπρασίες για ακόμη δύο έτη.
                              
                           
               3.2.   Καταλληλότητα του μέτρου
         
         3.2.1.   Επιλογή μέσου
         
         
                     (129)
                  
                  
                     Ένα ενδιαφερόμενο μέρος υποστήριξε ότι η αγορά CM ήταν πιθανόν ασύμβατη, με διάφορους τρόπους, με τον κανονισμό (ΕΕ) 2019/943 διότι i) το Ηνωμένο Βασίλειο θα έχει ήδη εφαρμόσει την πλειονότητα των μεταρρυθμίσεων της αγοράς ενέργειας που απαιτούνται για την αποφυγή αγοράς CM και ii) εάν εξακολουθούσαν να υπάρχουν ανησυχίες σχετικά με την εναπομένουσα ισχύ, θα ήταν προτιμότερο ένα στρατηγικό απόθεμα.
                  
               3.2.2.   Ανταμοιβή αποκλειστικά για την υπηρεσία πλήρους διαθεσιμότητας ισχύος
         
         
                     (130)
                  
                  
                     Ορισμένα ενδιαφερόμενα μέρη υποστήριξαν ότι οι υφιστάμενες ρυθμίσεις ειδοποίησης πριν από ακραία συμβάντα (π.χ. προειδοποίηση τεσσάρων ωρών, με εκ των προτέρων προσδιορισμό του χρόνου και του βάθους του ακραίου συμβάντος) ήταν δυσμενείς για τις αποκεντρωμένες εγκαταστάσεις, συμπεριλαμβανομένης της DSR. Πρότειναν να εξετάσει το Ηνωμένο Βασίλειο το ενδεχόμενο να καθιερώσει έναν μηχανισμό καταμερισμού ή περισσότερες προειδοποιήσεις πριν από ένα ακραίο συμβάν.
                  
               
                     (131)
                  
                  
                     Ορισμένα ενδιαφερόμενα μέρη ανέφεραν ότι το ισχύον καθεστώς κυρώσεων ενδέχεται να μην είναι επαρκώς ισχυρό για τη διασφάλιση της αποτελεσματικής ανταπόκρισης των παρόχων ισχύος κατά τη διάρκεια ακραίων συμβάντων για το σύστημα.
                  
               
                     (132)
                  
                  
                     Από την άλλη πλευρά, ορισμένα ενδιαφερόμενα μέρη υποστήριξαν ότι το να βασίζεται ο ορισμός των ακραίων συμβάντων σε ένα μοντέλο «παρεχόμενης ενέργειας» παραβιάζει την παράγραφο 225 των ΚΓΕΠΕ και καθιστά δυνατή τη χειραγώγηση των συντελεστών απομείωσης μείωσης, κάτι που εισάγει διακρίσεις σε βάρος των τεχνολογιών χαμηλών ανθρακούχων εκπομπών (αιολική και ηλιακή ενέργεια) και των εναλλακτικών τεχνολογιών (όπως η αποθήκευση).
                  
               3.2.3.   Ανοικτός χαρακτήρας του μέτρου σε όλους τους σχετικούς παρόχους ισχύος
         
         3.2.3.1.   Πιθανές διακρίσεις σε βάρος των παρόχων DSR λόγω έλλειψης χρονικά δεσμευτικών συμβάσεων παροχής
         
         
                     (133)
                  
                  
                     Ορισμένα ενδιαφερόμενα μέρη υποστήριξαν ότι η απαίτηση που επιβαλλόταν στους δικαιούχους συμβάσεων παροχής ισχύος να ανταποκρίνονται σε ακραίο συμβάν οποιοδήποτε στιγμή της ημέρας και για όσο διάστημα διαρκούσε το συμβάν καθιστούσε δυσχερή για τους παρόχους DSR τη συμμετοχή στην αγορά CM. Ως εκ τούτου, υποστήριξαν ότι θα έπρεπε να προσφέρονται χρονικά δεσμευτικές συμβάσεις επάρκειας ισχύος μέσω της αγοράς CM.
                  
               3.2.3.2.   Διαφορές στη διαθέσιμη διάρκεια των συμβάσεων
         
         
                     (134)
                  
                  
                     Βάσει των ισχυόντων κανόνων της Μεγάλης Βρετανίας για την αγορά CM, η πλειονότητα των υφισταμένων παρόχων ισχύος έχει πρόσβαση σε ετήσιες συμβάσεις. Μόνον οι πάροχοι ηλεκτροπαραγωγικής ισχύος με κεφαλαιουχικές δαπάνες (CAPEX) που υπερβαίνουν ορισμένα κατώτατα όρια είναι επιλέξιμοι για συμβάσεις επάρκειας ηλεκτρικής ισχύος μεγαλύτερης διάρκειας (έως 15 έτη).
                  
               
                     (135)
                  
                  
                     Για να αιτιολογήσουν τον αποκλεισμό των παρόχων DSR από συμβάσεις μεγαλύτερης διάρκειας, πολλά ενδιαφερόμενα μέρη επισήμαναν i) τα χαμηλά επίπεδα CAPEX των παρόχων DSR (49), ii) την προτίμησή τους για βραχυπρόθεσμες συμβάσεις λόγω των ευμετάβλητων χαρτοφυλακίων τους, iii) την ανάγκη σύναψης συμβάσεων μεγαλύτερης διάρκειας για ανακαινισμένη και νεότευκτη ισχύ ώστε να αποφευχθεί η υποβολή υψηλότερων προσφορών στις δημοπρασίες της αγοράς CM, τα υψηλότερα επίπεδα ενίσχυσης και τα απροσδόκητα κέρδη για την υφιστάμενη ισχύ. Ορισμένα μέρη ανέφεραν επίσης ότι οι πάροχοι DSR που χρησιμοποιούν παραγωγή «μη συνδεδεμένη με τον μετρητή» (behind-the-meter generation) θα μπορούσαν να είναι επιλέξιμοι για σύμβαση μεγαλύτερης διάρκειας εάν πληρούσαν το κατώτατο όριο CAPEX και συμμετείχαν στη δημοπρασία ως παραγωγή.
                  
               
                     (136)
                  
                  
                     Ορισμένα ενδιαφερόμενα μέρη πρότειναν i) να περιοριστεί η διάρκεια των συμβάσεων σε ένα έτος για κάθε παρεχόμενη ισχύ, ή ii) να επιτραπούν μόνο συμβάσεις με διάρκεια μικρότερη των 5 ετών αλλά όχι βάσει των CAPEX, στις οποίες δεν συνυπολογίζονται όλες οι χρηματοοικονομικές δαπάνες της DSR (όπως οι λειτουργικές δαπάνες), ή iii) να επιτραπεί στους παρόχους DSR να έχουν πρόσβαση σε συμβάσεις διάρκειας 3-5 ετών. Άλλα ενδιαφερόμενα μέρη πρότειναν να διατηρηθεί το σύστημα που βασίζεται στα κατώτατα όρια των CAPEX, αλλά να παρασχεθεί σε κάθε τεχνολογία που πληροί αυτά τα κατώτατα όρια (δηλαδή συμπεριλαμβανομένων των τεχνολογιών που χρησιμοποιούν οι πάροχοι DSR) η δυνατότητα να έχουν πρόσβαση σε συμβάσεις μεγαλύτερης διάρκειας και να επανεξετάζονται τακτικά τα κατώτατα όρια των CAPEX ή ακόμη και να δημιουργηθούν διάφορα διαφορετικά κατώτατα όρια για τη διασφάλιση της τεχνολογικής ουδετερότητας.
                  
               3.2.3.3.   Περιορισμένη εγγύηση για τον όγκο στη δημοπρασία Τ-1
         
         
                     (137)
                  
                  
                     Ορισμένη ποσότητα ισχύος δεν πλειστηριάζεται με ορίζοντα τετραετίας (Τ-4) και «διατίθεται αποκλειστικά» στη δημοπρασία με ορίζοντα ενός έτους (Τ-1). Εάν υπάρξει πτώση της ζήτησης μεταξύ της δημοπρασίας με ορίζοντα τετραετίας και της δημοπρασίας με ορίζοντα ενός έτους, η ποσότητα της ισχύος που πλειστηριάζεται στη δημοπρασία Τ-1 μειώνεται. Ωστόσο, δεδομένου ότι οι δημοπρασίες Τ-1 παρέχουν καλύτερη οδό πρόσβασης στην αγορά για την DSR, το 2014 το Ηνωμένο Βασίλειο δεσμεύτηκε να πλειστηριάσει στις δημοπρασίες με ορίζοντα ενός έτους τουλάχιστον το 50 % της ισχύος που είχε αφαιρεθεί τέσσερα έτη νωρίτερα.
                  
               
                     (138)
                  
                  
                     Σε ορισμένες παρατηρήσεις αναφέρθηκε ότι οι ισχύουσες ρυθμίσεις δεν ήταν ικανοποιητικές διότι η διοργάνωση μιας Τ-1 είναι απρόβλεπτη. Η κυβέρνηση του Ηνωμένου Βασιλείου μπορεί να αποφασίσει να ακυρώσει μια δημοπρασία ή να αλλάξει τον δημοπρατούμενο όγκο στις δημοπρασίες Τ-1. Ορισμένα ενδιαφερόμενα μέρη πρότειναν να καθοριστεί η ποσότητα προς προμήθεια στις δημοπρασίες Τ-1 ως ποσοστό είτε της απαιτούμενης ισχύος για το έτος παράδοσης είτε της επάρκειας ισχύος που πλειστηριάζεται στις δημοπρασίες Τ-4. Άλλα επισήμαναν την ανάγκη σταδιακής αύξησης της δημοπρατούμενης ποσότητας στις δημοπρασίες Τ-1 σε περίοδο πέντε ετών. Τέλος, ορισμένα μέρη πρότειναν i) την κατάργηση των δημοπρασιών Τ-4, ii) τη διοργάνωση πρόσθετων εβδομαδιαίων δημοπρασιών ή iii) τη διοργάνωση πρόσθετων δημοπρασιών Τ-2.
                  
               
                     (139)
                  
                  
                     Τα περισσότερα ενδιαφερόμενα μέρη ανέφεραν ότι οι ισχύουσες ρυθμίσεις ήταν κατάλληλες και επαρκείς, επισημαίνοντας κυρίως το σημαντικό ποσοστό επιτυχίας της DSR στις δημοπρασίες Τ-4. Υποστήριξαν ότι i) όλοι οι παράγοντες της αγοράς είναι εξίσου εκτεθειμένοι στην αβέβαιη διοργάνωση ή στους αβέβαιους όγκους των δημοπρασιών Τ-1 και Τ-4, με αποτέλεσμα να μην εισάγονται διακρίσεις σε βάρος της DSR· ii) οι υψηλότεροι όγκοι ισχύος που διατίθενται στις δημοπρασίες Τ-1 θα μπορούσαν να οδηγήσουν σε μείωση της ανταγωνιστικότητας των δημοπρασιών Τ-1 και iii) οι υψηλότεροι όγκοι ισχύος που διατίθενται στις δημοπρασίες Τ-1 θα μπορούσαν να αυξήσουν τον κίνδυνο ’υπερπρομήθειας εάν η ανάγκη ισχύος για το έτος παράδοσης είχε σημειώσει πτώση κάτω από τα προηγουμένως καθορισμένα επίπεδα.
                  
               3.2.3.4.   Ελάχιστο κατώτατο όριο συμμετοχής
         
         
                     (140)
                  
                  
                     Όπως περιγράφεται στις αιτιολογικές σκέψεις 30 και 31, ισχύει κατώτατο όριο 2 MW για τη συμμετοχή στην αγορά CM για όλους τους τύπους ισχύος.
                  
               
                     (141)
                  
                  
                     Ορισμένα ενδιαφερόμενα μέρη πρότειναν να καθοριστούν πολύ χαμηλότερα κατώτατα όρια συμμετοχής (100 kW, 500 kW, < 1MW), παραπέμποντας σε άλλες αγορές στις οποίες η DSR μπορεί να συμμετέχει (γραμμή διασύνδεσης Πενσιλβάνια-Νέα Υόρκη-Μέριλαντ (PJM), υπηρεσίες εξισορρόπησης αγοράς και παρεπόμενες υπηρεσίες).
                  
               
                     (142)
                  
                  
                     Επιπλέον, ορισμένα μέρη επέκριναν το υψηλό επίπεδο της εγγυητικής επιστολής που ισχύει για την DSR και την παραγωγή (5 000 GBP/MW το 2014) διότι εισάγει διακρίσεις σε βάρος της DSR. Υποστήριξαν ότι αυτό θα μπορούσε να συνιστά εμπόδιο για την είσοδο, ιδίως, νέων παρόχων DSR, καθώς όλοι οι συμμετέχοντες στην αγορά CM έπρεπε να δεσμευτούν για την κάλυψη παράδοσης αορίστου χρόνου και ενδέχεται να ήταν δυσκολότερο για τους παρόχους DSR απ’ ό,τι για τους παραγωγούς να καλύψουν μια μακρά περίοδο παράδοσης. Λόγω του υψηλότερου αντιληπτού κινδύνου αθέτησης για τους παρόχους DSR, ενδέχεται να αντιμετώπιζαν μεγαλύτερες δυσκολίες στη χρηματοδότηση του ποσού της εγγυητικής επιστολής.
                  
               
                     (143)
                  
                  
                     Αντίθετα, πολλά ενδιαφερόμενα μέρη επισήμαναν τη συνάφεια ενός κατώτατου ορίου συμμετοχής 2 MW. Πέραν της ανάγκης διατήρησης των διοικητικών δαπανών σε χαμηλά επίπεδα, ορισμένα ενδιαφερόμενα μέρη ανέφεραν ότι i) το κατώτατο όριο των 2 ΜW δεν φαινόταν να αποτελεί εμπόδιο στη συμμετοχή της DSR, καθώς το Ηνωμένο Βασίλειο δοκίμασε ένα χαμηλότερο κατώτατο όριο συμμετοχής για τη δεύτερη μεταβατική δημοπρασία (500 kW) και επιλέχθηκαν μόνο οκτώ CMU κάτω από τα 2 MW, οι οποίες παρείχαν λιγότερο από το 3 % της συνολικής ισχύος που εξασφαλίστηκε στο πλαίσιο της συγκεκριμένης δημοπρασίας, και καθώς δεν παρατηρήθηκε συγκέντρωση μονάδων CMU της DSR γύρω από το κατώτατο όριο των 2 MW στις τελευταίες δημοπρασίες. Επισήμαναν επίσης ότι ii) το κατώτατο όριο των 100 kW που χρησιμοποιείται από την PJM εφαρμόζεται σε μικρότερες περιφερειακές προμήθειες και, συνεπώς, δεν είναι συγκρίσιμο.
                  
               
                     (144)
                  
                  
                     Διάφορα ενδιαφερόμενα μέρη εξήγησαν ότι η απαίτηση κατάθεσης εγγυητικής επιστολής ήταν απαραίτητη για τη διασφάλιση της πραγματικής παράδοσης και την αποθάρρυνση κερδοσκοπικών σχεδίων. Ένα ενδιαφερόμενο μέρος ανέφερε ότι, στις μεταβατικές δημοπρασίες όπου η απαίτηση κατάθεσης εγγυητικής επιστολής ανερχόταν μόνο στο 10 % του κανονικού επιπέδου, ένα υψηλό ποσοστό της νέας ισχύος δεν παραδόθηκε (25 %).
                  
               
                     (145)
                  
                  
                     Επιπλέον, ορισμένα ενδιαφερόμενα μέρη επισήμαναν τα πλεονεκτήματα που παραχωρούνταν στην DSR σε σύγκριση με άλλες τεχνολογίες:
                     
                                 α)
                              
                              
                                 για μη πιστοποιημένη DSR που δεν παραδίδει ολόκληρη την ποσότητα της ισχύος της στο πλαίσιο των δοκιμών DSR, η εγγυητική επιστολή καταπίπτει μόνο κατ’ αναλογία, εφόσον παρέχεται τουλάχιστον το 90 % της αρχικής ποσότητας για την οποία αναλήφθηκε σχετική δέσμευση και, ακόμη και τότε, η CMU της DSR μπορεί να διατηρήσει την οικεία σύμβαση παροχής ισχύος και να αποφύγει τα τέλη καταγγελίας εφόσον παραμένει πάνω από το κατώτατο όριο των 2 MW·
                              
                           
                                 β)
                              
                              
                                 τα τέλη καταγγελίας είναι χαμηλότερα για την DSR (έως 10 000 GBP/MW) απ’ ό,τι για άλλες μορφές ισχύος (έως 35 000 GBP/MW)·
                              
                           
                                 γ)
                              
                              
                                 οι από κοινού δοκιμές επιτρέπουν στους παρόχους DSR να εξαλείψουν τον κίνδυνο των δοκιμών DSR επιμερίζοντας τον κίνδυνο ανεπαρκούς παράδοσης σε σειρά CMU (δηλαδή οι CMU με καθ’ υπέρβαση παραδόσεις μπορούν να χρησιμοποιηθούν ως αντιστάθμιση για τις CMU με ανεπαρκείς παραδόσεις)·
                              
                           
                                 δ)
                              
                              
                                 από το 2015, οι πάροχοι DSR πρέπει να καταθέτουν εγγυητική επιστολή μόνο μία φορά για μια μη πιστοποιημένη CMU της DSR και, συνεπώς, μπορούν να προεπιλεγούν για πολλαπλές διαδοχικές δημοπρασίες καταθέτοντας μόνο μία εγγυητική επιστολή·
                              
                           
                                 ε)
                              
                              
                                 το 2016 το Ηνωμένο Βασίλειο αύξησε την εγγυητική επιστολή πριν από τη δημοπρασία για τη νεότευκτη παραγωγή σε 10 000 GBP/MW, ενώ το επίπεδο της εγγυητικής επιστολής πριν από τη δημοπρασία για μη πιστοποιημένη DSR παρέμεινε σε 5 000 GBP/MW·
                              
                           
                                 στ)
                              
                              
                                 το αυτόματο δικαίωμα συμμετοχής της DSR στις δημοπρασίες ως «διαμορφωτή τιμών» και υποβολής προσφορών πάνω από το κατώτατο όριο που πρέπει να δεχθούν οι «αποδέκτες τιμών»·
                              
                           
                                 ζ)
                              
                              
                                 ομοιόμορφος συντελεστής απομείωσης της τάξης του 84 % για την DSR ανεξάρτητα από την τεχνολογία που χρησιμοποιείται για την παροχή της ισχύος, ενώ για άλλες κατηγορίες τεχνολογίας προβλέπονται συγκεκριμένοι συντελεστές απομείωσης οι οποίοι κυμαίνονται μεταξύ 17 %-96 %.
                              
                           
                                 η)
                              
                              
                                 δυνατότητα της DSR να συμμετάσχει σε διαπραγμάτευση στη δευτερογενή αγορά πριν από την πιστοποίηση της ισχύος.
                              
                           
               3.2.3.5.   Ανοικτός χαρακτήρας του μέτρου σε ανανεώσιμες πηγές ενέργειας και νέες τεχνολογίες
         
         
                     (146)
                  
                  
                     Ορισμένα ενδιαφερόμενα μέρη υποστήριξαν ότι για ορισμένες ανανεώσιμες πηγές ενέργειας —ιδίως την αιολική και την ηλιακή ενέργεια— δεν επιτρέπεται επί του παρόντος η συμμετοχή τους στην αγορά ισχύος κατά παράβαση των ΚΓΕΠΕ. Παρότι τα ενδιαφερόμενα μέρη εξέφρασαν την ικανοποίησή τους για τη θέσπιση νέων κανόνων σχετικά με την ηλιακή και αιολική ενέργεια τον Ιούνιο του 2019, επέκριναν το γεγονός ότι οι κανόνες αυτοί δεν εφαρμόζονταν ήδη το 2014 καθώς και το γεγονός ότι οι νέοι κανόνες περιορίζονταν στην αιολική και ηλιακή ενέργεια και δεν περιλάμβαναν άλλες ΑΠΕ ή νέες τεχνολογίες. Για παράδειγμα, απορρίφθηκε η συμμετοχή ενός αιολικού πάρκου κατά το στάδιο της προεπιλογής για τη δημοπρασία Τ-4 το 2017. Επιπλέον, δεν υπήρχε μηχανισμός προεπιλογής των εμπορικών ανανεώσιμων πηγών ενέργειας για την (ακυρωθείσα) δημοπρασία Τ-4 του 2018 (για το έτος παράδοσης 2022/2023). Σε άλλες παρατηρήσεις επικρίθηκαν ως υπερβολικά περιοριστικοί οι συντελεστές απομείωσης που εφαρμόζονταν στις ΑΠΕ.
                  
               
                     (147)
                  
                  
                     Ένα άλλο ενδιαφερόμενο μέρος διατύπωσε επιχειρήματα κατά της συμπερίληψης των διαλειπουσών ανανεώσιμων πηγών ενέργειας στην αγορά ισχύος —ιδίως όσων κατασκευάζονται και χρηματοδοτούνται στο πλαίσιο άλλων μέτρων στήριξης— διότι θα συνέχιζαν να λειτουργούν ανεξάρτητα από την πληρωμή της αγοράς CM και ενδέχεται να μην ήταν σε θέση να παραγάγουν και να πωλήσουν ηλεκτρική ενέργεια κατά τη διάρκεια ακραίου συμβάντος.
                  
               3.2.3.6.   Συμμετοχή διασυνδεδεμένης ισχύος
         
         
                     (148)
                  
                  
                     Πολλά ενδιαφερόμενα μέρη επισήμαναν τον μακροπρόθεσμο στόχο της άμεσης συμμετοχής αλλοδαπής ισχύος, εμμένοντας παράλληλα στην ανάγκη να παρασχεθεί στο Ηνωμένο Βασίλειο επαρκής χρόνος για να προσαρμοστεί σε αυτήν, σύμφωνα με τον κανονισμό (ΕΕ) 2019/943.
                  
               
                     (149)
                  
                  
                     Ωστόσο, άλλα μέρη επέκριναν το υφιστάμενο μοντέλο με γνώμονα τη διασύνδεση το οποίο χρησιμοποιείται στο Ηνωμένο Βασίλειο και ζήτησαν ταχεία μεταστροφή προς την άμεση συμμετοχή αλλοδαπής ισχύος. Σε μια παρατήρηση αναφέρθηκε ότι οι γραμμές διασύνδεσης παρέχουν εγγυημένες ρυθμιζόμενες αποδόσεις μέσω του μηχανισμού ανώτατων και κατώτατων ορίων. Ως εκ τούτου, δεν θα άρμοζε να συμμετέχουν αυτοί οι φορείς εκμετάλλευσης γραμμών διασύνδεσης στην αγορά ισχύος ενώ τα έργα παραγωγής που λαμβάνουν επιδοτήσεις δεν επιτρέπεται να συμμετάσχουν.
                  
               
                     (150)
                  
                  
                     Ένα ενδιαφερόμενο μέρος σχολίασε ότι θα έπρεπε να έχει επιτραπεί σε φορείς εκμετάλλευσης γραμμών διασύνδεσης να συμμετάσχουν στη δημοπρασία Τ-1 που πραγματοποιήθηκε στις αρχές του 2018 για το έτος παράδοσης 2018/2019. Επέκρινε επίσης τον αποκλεισμό των φορέων εκμετάλλευσης γραμμών διασύνδεσης από συμβάσεις παροχής ισχύος διάρκειας άνω του ενός έτους, καθώς και τη μεθοδολογία απομείωσης που χρησιμοποιείται για τις γραμμές διασύνδεσης, η οποία περιγράφεται ως εισάγουσα διακρίσεις κυρίως διότι ο υπολογισμός πραγματοποιείται σε μεμονωμένη βάση και όχι ανά τύπο τεχνολογίας όπως συμβαίνει με άλλες τεχνολογίες που συμμετέχουν στην αγορά CM.
                  
               3.3.   Αναλογικότητα του μέτρου
         
         
                     (151)
                  
                  
                     Ένα ενδιαφερόμενο μέρος αμφισβήτησε τη συμμόρφωση της αγοράς CM της Μεγάλης Βρετανίας με την παράγραφο 230 των ΚΓΕΠΕ, καθώς το 2016 οι υφιστάμενοι επιτυχόντες παραγωγοί στις δημοπρασίες της αγοράς CM λάμβαναν τιμή 22,50 GBP/kW/έτος, ενώ το 2017 λάμβαναν τιμή 8,40 GBP/kW/έτος, στοιχείο που καταδεικνύει υπεραντιστάθμιση και απροσδόκητα κέρδη.
                  
               3.3.1.   Διαφορές στην ισχύουσα διάρκεια των συμβάσεων
         
         
                     (152)
                  
                  
                     Οι παρατηρήσεις σχετικά με την ισχύουσα διάρκεια των συμβάσεων παρουσιάζονται συνοπτικά στις αιτιολογικές σκέψεις 134 έως 136 ανωτέρω.
                  
               3.3.2.   Αποκλεισμός της μακροπρόθεσμης STOR
         
         
                     (153)
                  
                  
                     Ένα ενδιαφερόμενο μέρος υποστηρίζει ότι η συμμετοχή των παρόχων μακροπρόθεσμης STOR (βλέπε αιτιολογική σκέψη 32 στοιχείο στ)) στην αγορά ισχύος θα οδηγούσε σε απροσδόκητα κέρδη, ενώ ο αποκλεισμός δεν θα αποδυνάμωνε το αρχικό επιχειρηματικό επιχείρημα. Επιπλέον, οι φορείς αυτοί θα μπορούσαν να συμμετάσχουν στην αγορά ισχύος και στις ετήσιες δημοπρασίες για συμβάσεις βραχυπρόθεσμης STOR και, στη συνέχεια (εφόσον ήταν επιτυχόντες στις δημοπρασίες της αγοράς CM) να καταγγείλουν τις συμβάσεις μακροπρόθεσμης STOR χωρίς κύρωση.
                  
               
                     (154)
                  
                  
                     Ένα άλλο ενδιαφερόμενο μέρος υποστηρίζει ότι δεν υπάρχει προοπτική αποκόμισης απροσδόκητων κερδών για τους παρόχους μακροπρόθεσμης STOR, καθώς η αγορά ισχύος έχει οδηγήσει, κατά τα λεγόμενα, σε χαμηλότερες τιμές cash-out, χαμηλότερες τιμές χονδρικής και μικρότερη αξιοποίηση των εγκαταστάσεων STOR. Επιπλέον, οι πάροχοι μακροπρόθεσμης STOR θα αποκλείονταν εκ των πραγμάτων διότι στους τελικούς κανόνες για την αγορά ισχύος διευκρινιζόταν ότι μόνο οι σταθμοί ηλεκτροπαραγωγής που είχαν τεθεί σε λειτουργία μετά το 2014 μπορούσαν να χαρακτηριστούν ως νεότευκτοι. Επιπλέον, οι τράπεζες δεν θα θεωρούσαν μια μονοετή σύμβαση της αγοράς CM προτιμότερη από μια 15ετή σύμβαση STOR. Το συγκεκριμένο ενδιαφερόμενο μέρος υποστηρίζει επίσης ότι ένας μηχανισμός ανάκτησης θα ήταν περισσότερο αναλογικός από τον πλήρη αποκλεισμό και προτείνει να ανατεθούν αναδρομικά στην εγκατάστασή του οι συμβάσεις της αγοράς CM που έπρεπε να είχαν ανατεθεί το 2014 και στο εξής.
                  
               3.3.3.   Μέθοδος ανάκτησης κόστους
         
         
                     (155)
                  
                  
                     Η μέθοδος ανάκτησης κόστους βασίζεται στην κατανάλωση ηλεκτρικής ενέργειας μεταξύ 4-7 μμ κάθε καθημερινή του χειμώνα. Όπως εξηγείται στην αιτιολογική σκέψη 187 της απόφασης κίνησης της διαδικασίας, το Ηνωμένο Βασίλειο, πριν από τη διεξαγωγή της εθνικής δημόσιας διαβούλευσης σχετικά με τον μηχανισμό ισχύος, προέβλεπε αρχικά ότι το ποσό των τελών θα υπολογιζόταν βάσει του μεριδίου αγοράς των προμηθευτών ηλεκτρικής ενέργειας στη ζήτηση ηλεκτρικής ενέργειας που καταγράφεται κατά τη διάρκεια των αποκαλούμενων περιόδων της «τριάδας». Πρόκειται για τις τρεις ημίωρες περιόδους στις οποίες καταγράφεται η υψηλότερη ετήσια κατανάλωση ηλεκτρικής ενέργειας στο Ηνωμένο Βασίλειο κατά την περίοδο από Νοέμβριο έως Φεβρουάριο.
                  
               
                     (156)
                  
                  
                     Στις περισσότερες παρατηρήσεις που λήφθηκαν επί του θέματος αυτού, αναφέρεται ότι η μεθοδολογία ανάκτησης κόστους είναι αναλογική. Υποστηρίζεται ότι η υφιστάμενη μεθοδολογία εξασφαλίζει ορθή ισορροπία μεταξύ, αφενός, μιας προβλέψιμης και δίκαιης βάσης για τη χρέωση των προμηθευτών και, αφετέρου, της διατήρησης ενός μηνύματος για μείωση της ζήτησης κατά τη διάρκεια της αναμενόμενης περιόδου κορύφωσης της ζήτησης.
                  
               
                     (157)
                  
                  
                     Ορισμένα ενδιαφερόμενα μέρη διατύπωσαν επίσης διάφορες ανησυχίες σχετικά με την εναλλακτική μεθοδολογία της «τριάδας»:
                     
                                 α)
                              
                              
                                 δεν θα επιτύγχανε σημαντική μείωση στην ποσότητα της προμηθευόμενης ισχύος μέσω της αγοράς CM ή στο κόστος αυτής της ισχύος·
                              
                           
                                 β)
                              
                              
                                 θα είχε επιβαρύνει δυσανάλογα τους οικιακούς καταναλωτές με τις δαπάνες της αγοράς CM·
                              
                           
                                 γ)
                              
                              
                                 θα είχε αποτελέσει απρόβλεπτη βάση για τον υπολογισμό των τελών — δεδομένου ότι ο εφοδιασμός σε τριάδες είναι δύσκολο να προβλεφθεί·
                              
                           
                                 δ)
                              
                              
                                 οι ακραίες καταστάσεις για το σύστημα δεν θα συσχετίζονταν απαραιτήτως με τις τρεις ημίωρες περιόδους που αντιπροσωπεύουν τις τριάδες·
                              
                           
                                 ε)
                              
                              
                                 η δραστηριότητα της DSR και/ή της ενσωματωμένης παραγωγής για την αποφυγή των τριάδων (που χρησιμοποιούνται για τη χρηματοδότηση άλλων μέτρων) έχει οδηγήσει σε αναποτελεσματικές αποφάσεις καταμερισμού και σε συμπίεση των τιμών χονδρικής σε περιόδους αιχμής.
                              
                           
               
                     (158)
                  
                  
                     Άλλα ενδιαφερόμενα μέρη επέκριναν την επιλεγείσα μεθοδολογία ανάκτησης κόστους. Υποστηρίζουν ότι i) δεν συνάδει με την προσδοκία ότι η αγορά ισχύος θα ενεργοποιούνταν μόνο σε περιόδους αιχμής ζήτησης· ii) λίγοι πάροχοι DSR θα μπορούσαν να μειώσουν τη ζήτηση κάθε καθημερινή του χειμώνα μεταξύ 4-7 μμ και iii) η «πραγματική» έλλειψη ισχύος θα είχε υπερεκτιμηθεί και το συνολικό κόστος της αγοράς CM θα ήταν υψηλότερο. Τα μέρη αυτά υποστηρίζουν επίσης ότι μια μεθοδολογία βασισμένη στις περιόδους της τριάδας θα ήταν καταλληλότερη διότι θα δημιουργούσε μια αγορά αποφυγής του κόστους της CM. Ένα ενδιαφερόμενο μέρος διατύπωσε διάφορα πρόσθετα επιχειρήματα: η μεθοδολογία της τριάδας δεν θα επηρέαζε την προβλεψιμότητα των τιμών για τους περισσότερους προμηθευτές καθώς σχεδόν όλοι οι οικιακοί πελάτες και οι μικρές επιχειρήσεις εντάσσονται σε συγκεκριμένα προφίλ· η αποφυγή των τριάδων έχει αποδειχθεί επιτυχής προκειμένου να ενθαρρυνθούν οι ευέλικτοι πελάτες να συμμετάσχουν στην DSR· και η μεθοδολογία που βασίζεται στο ωράριο 4-7 μμ ενθαρρύνει τη χρήση ρυπογόνου παραγωγής «μη συνδεδεμένης με τον μετρητή» για τη μείωση της ζήτησης σε αυτές τις περιόδους.
                  
               
                     (159)
                  
                  
                     Ορισμένα ενδιαφερόμενα μέρη υποστήριξαν τη θέση της Επιτροπής, η οποία εξηγείται στην αιτιολογική σκέψη 187 της απόφασης κίνησης της διαδικασίας και σύμφωνα με την οποία, κατά την αξιολόγηση αυτού του ζητήματος, η Επιτροπή θα λάβει επίσης υπόψη την παράγραφο 25 των ΚΓΕΠΕ, στην οποία αναφέρεται ότι η συμβατότητα του μέτρου θα πρέπει να αξιολογείται αποκλειστικά με βάση τα κριτήρια που προβλέπονται στην ενότητα 3.9.5 των ΚΓΕΠΕ. Η διάταξη αυτή δεν περιλαμβάνει αναφορά στη χρηματοδότηση των μέτρων επάρκειας παραγωγής. Αντιθέτως, άλλα ενδιαφερόμενα μέρη αναφέρθηκαν στην απόφαση του Γενικού Δικαστηρίου για να επικρίνουν αυτή τη θέση.
                  
               3.4.   Αποφυγή αρνητικών επιπτώσεων στον ανταγωνισμό και τις συναλλαγές
         
         
                     (160)
                  
                  
                     Ορισμένα ενδιαφερόμενα μέρη ανέφεραν ότι η αγορά ισχύος θα πρέπει i) να είναι σχεδιασμένη με ρητό σκοπό την ελαχιστοποίηση των εκπομπών αερίων του θερμοκηπίου με τη στήριξη της ασφάλειας του συστήματος μέσω τεχνολογιών με μηδενικές εκπομπές, ή ii) να στηρίξει περισσότερο την ενέργεια από ανανεώσιμες πηγές, ή iii) να προάγει πηγές ενέργειας που είναι στρατηγικά σημαντικές από τη σκοπιά της απαλλαγής από τις ανθρακούχες εκπομπές, αποκλείοντας σταδιακά τα ρυπογόνα καύσιμα ή τις τεχνολογίες που δεν είναι συμβατές με έναν τομέα ηλεκτρικής ενέργειας που είναι απαλλαγμένος από τις ανθρακούχες εκπομπές.
                  
               
                     (161)
                  
                  
                     Σε ορισμένες παρατηρήσεις αναφερόταν επίσης ότι στο πλαίσιο της έρευνας της Επιτροπής θα πρέπει να ληφθούν υπόψη οι νέοι κανόνες για τους μηχανισμούς ισχύος που περιλαμβάνονται στον κανονισμό (ΕΕ) 2019/943, προκειμένου ιδίως να περιοριστεί η ισχύς με υψηλές εκπομπές CO2.
                  
               3.5.   Υποχρέωση αναστολής
         
         
                     (162)
                  
                  
                     Ορισμένα ενδιαφερόμενα μέρη επισήμαναν διάφορες ενέργειες στις οποίες προέβη το Ηνωμένο Βασίλειο μετά την απόφαση του Γενικού Δικαστηρίου (βλέπε αιτιολογική σκέψη 18) — διεξαγωγή δημοπρασίας Τ-1 αντικατάστασης και (πιθανόν) δημοπρασίας Τ-3 (βλέπε αιτιολογικές σκέψεις 53 και 156 της απόφασης κίνησης της διαδικασίας). Με τις ενέργειες αυτές συνεχίζεται η εφαρμογή των υφιστάμενων συμβάσεων με αντάλλαγμα την προοπτική της αναβολής των πληρωμών, καθώς και η είσπραξη των τελών προμηθευτών. Αυτό παρέχει στους συμμετέχοντες στην αγορά ισχύος οικονομικό πλεονέκτημα κατά τη διάρκεια της περιόδου αναστολής και συνιστά, επομένως, παράνομη ενίσχυση.
                  
               
                     (163)
                  
                  
                     Τα μέρη αυτά ζήτησαν από την Επιτροπή να εκδώσει διαταγή αναστολής σύμφωνα με το άρθρο 13 παράγραφος 1 του κανονισμού (ΕΕ) 2015/1589 του Συμβουλίου (50), με την οποία θα υποχρεώνεται το Ηνωμένο Βασίλειο να αναστείλει κάθε παράνομη ενίσχυση έως ότου η Επιτροπή λάβει απόφαση σχετικά με τη συμβατότητα της ενίσχυσης.
                  
               4.   ΠΑΡΑΤΗΡΗΣΕΙΣ ΤΟΥ ΗΝΩΜΕΝΟΥ ΒΑΣΙΛΕΙΟΥ
         
         
                     (164)
                  
                  
                     Στην παρούσα ενότητα συνοψίζονται οι παρατηρήσεις που λήφθηκαν από το Ηνωμένο Βασίλειο στις 12 Απριλίου 2019 σχετικά με την απόφαση κίνησης της διαδικασίας, καθώς και οι παρατηρήσεις που λήφθηκαν στις 7 Ιουνίου 2019, στις 19 Ιουλίου 2019 και στις 12 Σεπτεμβρίου 2019.
                  
               4.1.   Στόχος κοινού ενδιαφέροντος και αναγκαιότητα του μέτρου
         
         
                     (165)
                  
                  
                     Σύμφωνα με το Ηνωμένο Βασίλειο, η ανάλυσή του, η οποία υποστηρίζεται από την άποψη της National Grid, διαχειρίστριας του συστήματος (NG ESO), καταδεικνύει ότι η απουσία της CM θα επηρέαζε δυσμενώς την ασφάλεια του εφοδιασμού του Ηνωμένου Βασιλείου με ηλεκτρική ενέργεια και θα οδηγούσε σε αύξηση της προσδοκίας απώλειας φορτίου (LOLE) πάνω από το πρότυπο αξιοπιστίας των 3 ωρών/έτος σε όλα τα έτη από το 2019/2020. Στις 7 Ιουνίου 2019 το Ηνωμένο Βασίλειο ανέφερε ότι, από κοινού με την NG ESO, είχε εξετάσει την ανάλυση που υποβλήθηκε τον Δεκέμβριο του 2018 και περιγράφεται στις αιτιολογικές σκέψεις 102 έως 104 (και στις αιτιολογικές σκέψεις 94 έως 96 της απόφασης κίνησης της διαδικασίας) και επιβεβαίωσε ότι συνεχίζει να αντιπροσωπεύει την πιο πρόσφατη και βέλτιστη άποψη σχετικά με την ανάγκη ύπαρξης της CM.
                  
               
                     (166)
                  
                  
                     Το Ηνωμένο Βασίλειο διαφωνεί με τον ισχυρισμό ότι στην αγορά ηλεκτρικής ενέργειας της Μεγάλης Βρετανίας υπάρχει υπερπροσφορά:
                     
                                 α)
                              
                              
                                 Η διαδικασία καθορισμού παραμέτρων την οποία χρησιμοποιεί η NG ESO δεν είναι υπερβολικά συντηρητική αλλά, αντιθέτως, επιδιώκει να διασφαλίσει την κατάλληλη ισορροπία των κινδύνων (μεταξύ υπερπρομήθειας και ανεπαρκούς ισχύος) σε μια εγγενώς αβέβαιη διαδικασία. Υπενθυμίζει ότι η Ofgem παρέχει στην NG ESO κίνητρα για ακριβή πρόβλεψη της ζήτησης (51).
                              
                           
                                 β)
                              
                              
                                 Τα καλύτερα του αναμενόμενου περιθώρια ισχύος για τον χειμώνα 2018/19 αντικατοπτρίζουν τη σημαντική αβεβαιότητα και τις προκλήσεις που ενέχει η ακριβής πρόβλεψη των μελλοντικών αναγκών ισχύος (σημειώνεται ότι η εκτίμηση για το 2018/19 ολοκληρώθηκε στις αρχές του 2014). Στην έκθεση προβλέψεων της NG ESO για τον χειμώνα διευκρινιζόταν ότι ορισμένες μεγαλύτερες μονάδες, οι οποίες δεν ήταν επιτυχούσες στη δημοπρασία της CM, αναμενόταν να συνεχίσουν τη λειτουργία τους κατά τη διάρκεια του χειμώνα 2018/2019. Αυτό θα μπορούσε να οφείλεται σε υψηλότερες τιμές χονδρικής λόγω της ανόδου των τιμών του φυσικού αερίου και του κόστους του άνθρακα.
                              
                           
                                 γ)
                              
                              
                                 Αυτή η απροσδόκητη και ευνοϊκή μεταβολή στις συνθήκες της αγοράς πριν από τον χειμώνα 2018/19 επέτρεψε επίσης στην κυβέρνηση του Ηνωμένου Βασιλείου να παράσχει διαβεβαιώσεις σχετικά με την ασφάλεια του εφοδιασμού τον συγκεκριμένο χειμώνα παρά την απόφαση του Γενικού Δικαστηρίου. Παρότι οι τιμές εκκαθάρισης είναι επί του παρόντος χαμηλές, το Ηνωμένο Βασίλειο υποστηρίζει ότι αυτό αποτελεί μία από τις επιτυχίες της αγοράς ισχύος —χάρη στα υψηλά επίπεδα ανταγωνισμού στις δημοπρασίες, έχει εξασφαλιστεί η απαιτούμενη ισχύς, καθώς και ορισμένοι νέοι τύποι ισχύος, σε κόστος χαμηλότερο, απ’ ό,τι αναμενόταν αρχικά, για τον καταναλωτή.
                              
                           
                                 δ)
                              
                              
                                 Όσον αφορά τον ισχυρισμό ότι η σημαντική ανάπτυξη των γραμμών διασύνδεσης έχει οδηγήσει σε υπερπροσφορά ισχύος, το Ηνωμένο Βασίλειο επισημαίνει ότι οι γραμμές διασύνδεσης συμμετέχουν στις δημοπρασίες παροχής ισχύος ώστε να λαμβάνεται δεόντως υπόψη η συμβολή τους στην κάλυψη των αναγκών ισχύος του Ηνωμένου Βασιλείου. Οι συντελεστές απομείωσης για τις γραμμές διασύνδεσης επανεξετάζονται σε ετήσια βάση ώστε να διασφαλίζεται ότι παραμένουν κατάλληλοι.
                              
                           
               
                     (167)
                  
                  
                     Το Ηνωμένο Βασίλειο αμφισβητεί την ιδέα ότι η αμιγώς ενεργειακή αγορά είναι καταλληλότερη για τη διασφάλιση της επάρκειας παραγωγής. i) Το Ηνωμένο Βασίλειο υπενθυμίζει τις ανεπάρκειες της αγοράς που περιγράφονται στις αιτιολογικές σκέψεις 105 έως 109 (και στις αιτιολογικές σκέψεις 97 έως 101 της απόφασης κίνησης της διαδικασίας). ii) Όσον αφορά την ανάπτυξη των έξυπνων μετρητών, λιγότερο από το ένα τρίτο των καταναλωτών χρησιμοποιούν επί του παρόντος έξυπνους μετρητές και τα δυναμικά τιμολόγια αναλόγως του χρόνου χρήσης βρίσκονται σε πολύ πρώιμο στάδιο. Ως εκ τούτου, το Ηνωμένο Βασίλειο δεν θεωρεί ότι η ανεπάρκεια της αγοράς όσον αφορά την αξιοπιστία ως δημόσιο αγαθό έχει αλλάξει σημαντικά από το 2014 και είναι πολύ νωρίς για να αξιολογηθεί ο βαθμός στον οποίο η μεγαλύτερη ανάπτυξη στο μέλλον θα επηρεάσει αυτή την ανεπάρκεια της αγοράς. iii) Η μεταρρύθμιση των ρυθμίσεων cash-out έχει οδηγήσει σε υψηλότερες τιμές cash-out από την καθιέρωση της CM, αλλά το εγγενώς υψηλό επίπεδο αβεβαιότητας σχετικά με τα συμβάντα έλλειψης καθιστά ριψοκίνδυνο για τους επενδυτές να στηρίζονται μόνο σε προσόδους λόγω υψηλής έλλειψης: η μεταρρύθμιση των ρυθμίσεων cash-out είναι απίθανο να επιλύσει από μόνη της το πρόβλημα της έλλειψης χρημάτων. iv) Αναφερόμενο στην αξιολόγηση του Διεθνούς Οργανισμού Ενέργειας σχετικά με τις ενεργειακές πολιτικές της Αυστραλίας το 2018, το Ηνωμένο Βασίλειο επισημαίνει ότι στην Αυστραλία παρατηρούνται υψηλές τιμές ηλεκτρικής ενέργειας λόγω της έλλειψης ανταγωνισμού και διαρθρωτικών προβλημάτων, και όχι επειδή είναι μια εύρυθμα λειτουργούσα αμιγώς ενεργειακή αγορά.
                  
               
                     (168)
                  
                  
                     Το Ηνωμένο Βασίλειο αμφισβητεί επίσης το σκεπτικό ότι η αγορά ισχύος θα διαιώνιζε το πρόβλημα της έλλειψης χρημάτων. i) Μέσω της ανταγωνιστικής διαδικασίας της δημοπρασίας αποκαλύπτεται η έκταση της έλλειψης χρημάτων. Καθώς αντιμετωπίζονται τα υποκείμενα ζητήματα που οδήγησαν στο πρόβλημα της έλλειψης χρημάτων και αυξάνονται οι δυνατότητες εξασφάλισης προσόδων λόγω έλλειψης μέσω της αγοράς ηλεκτρικής ενέργειας, το Ηνωμένο Βασίλειο αναμένει ότι οι συμμετέχοντες στην αγορά θα εξαρτώνται λιγότερο από τα έσοδα από την αγορά ισχύος διότι οι ανταγωνιστικές δημοπρασίες θα οδηγούν τις τιμές εκκαθάρισης στο μηδέν. Στο σημείο αυτό, είναι πιθανό να μην είναι πλέον απαραίτητη η αγορά ισχύος. ii) Αντίθετα με τους ισχυρισμούς ορισμένων ενδιαφερομένων μερών, το Ηνωμένο Βασίλειο θεωρεί ότι οι τιμές της αγοράς ηλεκτρικής ενέργειας δεν επηρεάστηκαν από την απόφαση του Γενικού Δικαστηρίου ή μεταγενέστερες αποφάσεις ή ανακοινώσεις της κυβέρνησης. Βάσει των πιο μακροπρόθεσμων τάσεων, φαίνεται ότι οι μέσες τιμές βασικού φορτίου και η αστάθεια των τιμών έχουν στην πραγματικότητα αυξηθεί από το πρώτο έτος παράδοσης της CM το 2017/18. Αυτό υποδηλώνει ότι άλλοι παράγοντες επηρεάζουν σε μεγαλύτερο βαθμό τις τιμές και ότι ορισμένα ενδιαφερόμενα μέρη υπερεκτιμούν τον αντίκτυπο της CM στις τιμές.
                  
               
                     (169)
                  
                  
                     Το Ηνωμένο Βασίλειο, αναφερόμενο στην έκθεση «EMR Electricity Capacity», του 2018, της National Grid, υποστηρίζει ότι τα διαθέσιμα δεδομένα σχετικά με την DSR είναι ελάχιστα και ότι η καλύτερη πηγή για τις συμβάσεις της DSR είναι τα μητρώα της CM, όπως περιγράφονται στον πίνακα 2 της απόφασης κίνησης της διαδικασίας (βλέπε πίνακα 1 της παρούσας απόφασης). Από ανάλυση των αποτελεσμάτων των πρώτων μεταβατικών δημοπρασιών (βλέπε πίνακα 4) προκύπτει ότι περίπου το 70 % των συναφθεισών συμβάσεων DSR αφορούσε παραγωγή «μη συνδεδεμένη με τον μετρητή», κυρίως εφεδρικές πετρελαιογεννήτριες. Σύμφωνα με το Ηνωμένο Βασίλειο, από πρόσφατη έρευνα της αγοράς για τους παρόχους DSR προκύπτει υψηλό επίπεδο συμμετοχής της υφιστάμενης DSR (70 %) στην αγορά ισχύος. Επιπλέον, οι εκτιμήσεις για την DSR που συμμετέχει σε άλλες υπηρεσίες ηλεκτρικής ενέργειας τείνουν να είναι παρόμοιες: για παράδειγμα, η ποσότητα της DSR που συμμετείχε στο χαρτοφυλάκιο προϊόντων και υπηρεσιών εξισορρόπησης της National Grid το 2015 ήταν περίπου 708MW. Το Ηνωμένο Βασίλειο αναφέρει ότι επιχειρήθηκε πολλές φορές να εκτιμηθεί η συνολική δυνητική ποσότητα ισχύος DSR στο Ηνωμένο Βασίλειο, αλλά ότι εκτιμήσεις αυτές περιλαμβάνουν σημαντικές επιφυλάξεις, οι οποίες συχνά συνδέονται με την έλλειψη πραγματικών δεδομένων, με αποτέλεσμα να υπάρχουν πολύ διαφορετικές εκτιμήσεις. Για παράδειγμα, το Ηνωμένο Βασίλειο ανέφερε ότι, ενώ η Ένωση Αποκεντρωμένης Ενέργειας εκτίμησε το 2016 ότι έως 9,8GW στοιχείων σε ολόκληρο το Ηνωμένο Βασίλειο θα μπορούσαν να κινούνται καθοδικά τουλάχιστον μία φορά το έτος έως το 2020, στο μελλοντικό σενάριο της National Grid για την ενέργεια του 2018 προβλέπεται έως 1GW βιώσιμης βιομηχανικής και εμπορικής καθοδικής DSR έως το 2019/20, ποσότητα η οποία αναμένεται να διπλασιαστεί περίπου σε μία δεκαετία.
                  
               
                     (170)
                  
                  
                     Όσον αφορά τις μεταβατικές δημοπρασίες (ΤΑ), το Ηνωμένο Βασίλειο αναφέρει ότι είχαν σχεδιαστεί με ειδικό σκοπό τη στήριξη του τομέα της DSR και σε ανεξάρτητες αξιολογήσεις των ΤΑ διαπιστώθηκε ότι εκπλήρωσαν σε μεγάλο βαθμό τον στόχο τους. Ένας δευτερεύων στόχος των ΤΑ ήταν να συμβάλουν στη βελτίωση της κατανόησης του τομέα. Στοιχεία που συγκεντρώθηκαν στο πλαίσιο αυτών των αξιολογήσεων κατέδειξαν τρόπους ενθάρρυνσης της συμμετοχής της DSR στην αγορά ισχύος, τρόποι που έχουν ήδη εφαρμοστεί ή εφαρμόζονται επί του παρόντος (βλέπε «από κοινού δοκιμές» στην αιτιολογική σκέψη 145, και ανακατανομή των στοιχείων των μονάδων CMU της DSR στην αιτιολογική σκέψη 180 κατωτέρω). Τέλος, το Ηνωμένο Βασίλειο αναφέρει ότι στους συμμετέχοντες στις ΤΑ δεν δόθηκε η δυνατότητα να συμμετάσχουν στις δημοπρασίες Τ-4 το 2014 και το 2015 (επιτρέπεται η συμμετοχή τους σε όλες τις άλλες δημοπρασίες Τ-4), διότι δεν χρειάζονταν την πρόσθετη στήριξη που παρέχεται μέσω των ΤΑ στον βαθμό που ήταν ήδη επαρκώς ώριμοι για να ανταγωνιστούν σε αυτές τις δημοπρασίες. Ωστόσο, στους συμμετέχοντες στις ΤΑ επιτράπηκε να συμμετάσχουν στις δημοπρασίες Τ-1 για τα αντίστοιχα έτη παράδοσης, διασφαλίζοντας με τον τρόπο αυτόν ότι οι συμμετέχοντες στις ΤΑ είχαν οδό πρόσβασης στην αγορά για κάθε έτος παράδοσης.
                  
               4.2.   Καταλληλότητα του μέτρου
         
         4.2.1.   Επιλογή μέσου
         
         
                     (171)
                  
                  
                     Το Ηνωμένο Βασίλειο δεν συμμερίζεται την άποψη ορισμένων ενδιαφερομένων μερών ότι ένα στρατηγικό απόθεμα θα ήταν προτιμότερο από τον μηχανισμό ισχύος που καλύπτει ολόκληρη την αγορά. Παρότι το Ηνωμένο Βασίλειο αναγνωρίζει ότι τα στρατηγικά αποθέματα μπορεί να είναι αποτελεσματικός τρόπος αντιμετώπισης προσωρινών ανησυχιών σχετικά με την επάρκεια, αποτελούν λιγότερο κατάλληλη επιλογή σε αγορές στις οποίες οι ανησυχίες σχετικά με την επάρκεια ισχύος είναι περισσότερο έντονες ή παρατεταμένες, καθώς ενέχουν μεγαλύτερο κίνδυνο στρέβλωσης της αγοράς. Σύμφωνα με το Ηνωμένο Βασίλειο, αυτό οφείλεται σε διάφορους παράγοντες, κυρίως στην αναποτελεσματικότητα της διατήρησης του αποθέματος εκτός της αγοράς· στην απαίτηση για μια πιο κεντρική διαχείριση αυτού του στρατηγικού αποθέματος που μπορεί να οδηγήσει σε αγορά ανεπαρκούς ή ακατάλληλης εφεδρικής ισχύος· και στον κίνδυνο να εξακολουθήσει να αυξάνεται το απόθεμα με την πάροδο του χρόνου, καθώς η εγκατάσταση επιλέγει να «χειραγωγήσει» τον μηχανισμό, προτιμώντας την ασφάλεια του αποθέματος από τον κίνδυνο συμμετοχής σε μια αγορά αμιγώς ηλεκτρικής ενέργειας (52).
                  
               
                     (172)
                  
                  
                     Επιπλέον, το Ηνωμένο Βασίλειο αναφέρει ότι ένα στρατηγικό απόθεμα δεν θα παρείχε κίνητρα για επενδύσεις σε νέες εγκαταστάσεις. Αντιθέτως, στην πράξη μπορεί να δημιουργήσει μια ανώτατη τιμή (ή την αντίληψη μιας ανώτατης τιμής) στην αγορά, καθώς οι επενδυτές μπορεί να ανησυχούν ότι, σε περίπτωση εκτίναξης των τιμών, οι αρχές του Ηνωμένου Βασιλείου θα δεχθούν πίεση να μειώσουν την τιμή καταμερισμού του αποθέματος — με αποτέλεσμα να εξαλειφθούν οι πρόσοδοί τους λόγω έλλειψης και να υπονομευθεί το ενδεχόμενο επένδυσης. Σύμφωνα με το Ηνωμένο Βασίλειο, οι μηχανισμοί ισχύος που καλύπτουν ολόκληρη την αγορά είναι αποτελεσματικότεροι όσον αφορά την παροχή κινήτρων για επενδύσεις σε νέα ισχύ με σκοπό την αντιμετώπιση των πιο μακροπρόθεσμων ανησυχιών σχετικά με την επάρκεια.
                  
               4.2.2.   Ανταμοιβή αποκλειστικά για την υπηρεσία πλήρους διαθεσιμότητας ισχύος
         
         
                     (173)
                  
                  
                     Το Ηνωμένο Βασίλειο αναφέρει ότι επέλεξε τις ρυθμίσεις ειδοποίησης πριν από ακραίες καταστάσεις προκειμένου να συμμορφωθεί με τις ΚΓΕΠΕ, ειδικότερα την παράγραφο 225 σχετικά με την ανταμοιβή της πλήρους διαθεσιμότητας και όχι της παρεχόμενης ενέργειας. Ένας συγκεκριμένος μηχανισμός καταμερισμού θα συνιστούσε παρέμβαση στις αγορές. Στο πλαίσιο της πενταετούς επανεξέτασης, το Ηνωμένο Βασίλειο σχεδιάζει να διερευνήσει μηχανισμούς για την παροχή περισσότερων πληροφοριών στους συμμετέχοντες όσον αφορά τις ακραίες καταστάσεις, αν και δεν προβλέπει να εφαρμόσει μια λειτουργία πλήρους καταμερισμού.
                  
               
                     (174)
                  
                  
                     Όσον αφορά την αποτελεσματικότητα του καθεστώτος κυρώσεων της CM, το Ηνωμένο Βασίλειο, δίνοντας συνέχεια στην πενταετή επανεξέταση, θα εξετάσει το ενδεχόμενο να ενισχύσει το καθεστώς κυρώσεων ως απάντηση στην αυξανόμενη συμμετοχή μη συμβατικών τεχνολογιών.
                  
               
                     (175)
                  
                  
                     Το Ηνωμένο Βασίλειο αναγνωρίζει ότι στους παρόχους ισχύος μπορεί να επιβληθούν κυρώσεις σε περιπτώσεις μη φυσικής παροχής ενέργειας στο πλαίσιο ακραίων συμβάντων. Εν προκειμένω, μπορεί να θεωρηθεί ότι η αγορά ισχύος ακολουθεί ένα μοντέλο «παρεχόμενης ενέργειας». Ωστόσο, στο πλαίσιο της CM, στρεβλώσεις στον καταμερισμό είναι πολύ απίθανο να προκύψουν στην πράξη διότι οι ακραίες καταστάσεις ορίζονται με βάση τις ενέργειες έσχατης ανάγκης τις οποίες αναλαμβάνει η NG αφού η αγορά δεν εκπληρώσει τις υποχρεώσεις της. Ως εκ τούτου, η αγορά ισχύος συνάδει με την παράγραφο 225 των ΚΓΕΠΕ.
                  
               4.2.3.   Ανοικτός χαρακτήρας του μέτρου σε όλους τους σχετικούς παρόχους ισχύος
         
         4.2.3.1.   Πιθανές διακρίσεις σε βάρος των φορέων DSR λόγω έλλειψης χρονικά δεσμευτικών συμβάσεων παροχής
         
         
                     (176)
                  
                  
                     Το Ηνωμένο Βασίλειο αναφέρει ότι οι πάροχοι ισχύος που συμμετείχαν στις μεταβατικές δημοπρασίες είχαν στη διάθεσή τους μια βασισμένη σε χρονικές περιόδους παραλλαγή της τυποποιημένης σύμβασης επάρκειας ισχύος: οι πάροχοι ισχύος μπορούσαν να επιλέξουν να διαθέτουν την ηλεκτροπαραγωγική τους ισχύ τους μόνο μεταξύ 16:00-19:00 μμ με αντάλλαγμα μειωμένες πληρωμές επάρκειας ισχύος. Ωστόσο, η ζήτηση για αυτό το προϊόν στις μεταβατικές δημοπρασίες αποδείχθηκε αμελητέα: μόνο μία CMU από τις 89 επιτυχούσες CMU στις δημοπρασίες επέλεξε αυτόν τον τύπο σύμβασης. Ως εκ τούτου, σύμφωνα με το Ηνωμένο Βασίλειο, η απουσία ενός βασισμένου σε χρονικές περιόδους προϊόντος από τις κύριες δημοπρασίες δεν μπορεί να θεωρηθεί σημαντικό εμπόδιο στη συμμετοχή. Επιπλέον, η κυβέρνηση του Ηνωμένου Βασιλείου υποστηρίζει ότι οι βασισμένες σε χρονικές περιόδους συμβάσεις παροχής ισχύος δεν πληρούν πλήρως την απαίτηση επάρκειας της παραγωγής (οι ακραίες καταστάσεις για το σύστημα δεν περιορίζονται απαραιτήτως στη συγκεκριμένη στιγμή της ημέρας) και θα προκαλούσαν πρόσθετη πολυπλοκότητα στον υπολογισμό της απαίτησης συνολικής ισχύος για ένα δεδομένο έτος παράδοσης.
                  
               4.2.3.2.   Διαφορές στην ισχύουσα διάρκεια των συμβάσεων
         
         
                     (177)
                  
                  
                     Το Ηνωμένο Βασίλειο αναφέρει ότι, χωρίς πρόσβαση σε μακροπρόθεσμες συμβάσεις, η νέα, χρηματοδοτούμενη μέσω έργων ηλεκτροπαραγωγή δεν θα μπορούσε ενδεχομένως να συμμετάσχει στις δημοπρασίες παροχής ισχύος. Χωρίς τη μεγαλύτερη αυτή περίοδο απόσβεσης, οι αιτούντες με νέες κατασκευές χρηματοδοτούμενες μέσω έργων θα έπρεπε να υποβάλουν προσφορά σε υψηλότερα επίπεδα, πιθανώς πάνω από την ανώτατη τιμή της δημοπρασίας. Αυτό θα οδηγούσε σε άσκοπη αύξηση των επιπέδων των προσφορών, με αποτέλεσμα την αύξηση του συνολικού ποσού της καταβαλλόμενης ενίσχυσης μέσω της CM και του κινδύνου απροσδόκητων κερδών για άλλους παρόχους ισχύος. Ένα ακόμη αποτέλεσμα θα μπορούσε να είναι η μη συμμετοχή νεότευκτης ισχύος στη δημοπρασία, με συνέπεια τη μείωση του ανταγωνισμού στις δημοπρασίες.
                  
               
                     (178)
                  
                  
                     Το Ηνωμένο Βασίλειο υπογραμμίζει ότι οι παρατηρήσεις των ενδιαφερόμενων μερών που επισημαίνουν τα χαμηλά επίπεδα κεφαλαιουχικών δαπανών για την DSR συνάδουν με τις πληροφορίες σχετικά με το κόστος κεφαλαίου της καθοδικής DSR, οι οποίες συγκεντρώθηκαν μέσω της ανεξάρτητης αξιολόγησης της δεύτερης μεταβατικής δημοπρασίας. Το Ηνωμένο Βασίλειο θεωρεί ότι το μέσο κόστος των 0,15 GBP/kW είναι αμελητέο συγκριτικά με το ελάχιστο κατώτατο όριο κεφαλαιουχικών δαπανών ύψους 270 GBP/kW για τις 15ετείς συμβάσεις. Όσον αφορά το επιχείρημα ότι οι φορείς συγκέντρωσης υπόκεινται σε σημαντικές δαπάνες προσωπικού που συνδέονται με τη διοίκηση και την εύρεση πελατών, το Ηνωμένο Βασίλειο επισημαίνει ότι το επιχείρημα αυτό αφορά μόνο τη δραστηριότητα της συγκέντρωσης, όχι την DSR αυτή καθαυτή, και ότι παρόμοια επιχειρήματα θα μπορούσαν να διατυπωθούν σε σχέση και με άλλους τύπους ισχύος. Επιπλέον, το Ηνωμένο Βασίλειο αναφέρει ότι νέα DSR με παραγωγή «μη συνδεδεμένη με τον μετρητή» θα μπορούσε επίσης να συμμετάσχει στην αγορά ισχύος ως παραγωγή και θα μπορούσε να υποβάλει προσφορά για 15ετείς συμβάσεις.
                  
               
                     (179)
                  
                  
                     Το Ηνωμένο Βασίλειο επισημαίνει ότι η αρχή της απαγόρευσης των διακρίσεων δεν απαιτεί τη μεταχείριση όλων των επιχειρήσεων με ακριβώς τον ίδιο τρόπο σε όλες τις περιπτώσεις. Οι διαφορές στη μεταχείριση μπορεί να είναι αντικειμενικά αιτιολογημένες και, μάλιστα, μπορεί να είναι αναγκαίες για την αποφυγή των διακρίσεων. Η DSR και η νεότευκτη παραγωγή δεν βρίσκονται, για παράδειγμα, στην ίδια θέση σε σχέση με το επίπεδο των κεφαλαιουχικών δαπανών. Ως εκ τούτου, δεν είναι απαραίτητο να τυγχάνουν ίδιας μεταχείρισης όσον αφορά τη διαθέσιμη διάρκεια των συμβάσεων. Τα αποτελέσματα των δημοπρασιών μέχρι σήμερα δεν παρέχουν ενδείξεις ότι η διαφορετική πρόσβαση σε συμβάσεις μεγαλύτερης διάρκειας στρεβλώνει στην πράξη την έκβαση των δημοπρασιών. Οι επιδόσεις της DSR είναι συγκρίσιμες με (και καλύτερες σε τακτική βάση από) τη νεότευκτη παραγωγή: π.χ. στην πιο πρόσφατη δημοπρασία Τ-4, η μη πιστοποιημένη DSR είχε μεγαλύτερο ποσοστό επιτυχίας και υψηλότερο συνολικό όγκο από τη νεότευκτη παραγωγή.
                  
               
                     (180)
                  
                  
                     Τέλος, το Ηνωμένο Βασίλειο αναφέρει ότι οι κανόνες της CM τροποποιήθηκαν τον Ιούνιο του 2019 ώστε να επιτραπεί στους φορείς DSR να ανακατανείμουν στοιχεία της οικείας CMU κατά τη διάρκεια της συμβατικής περιόδου. Το Ηνωμένο Βασίλειο υποστηρίζει ότι, χωρίς κατάλληλη ρύθμιση, το να επιτραπεί στους φορείς DSR να έχουν πρόσβαση σε συμβάσεις μεγαλύτερης διάρκειας θα μπορούσε, στην περίπτωση αυτή, να δημιουργήσει κενό στο σύστημα. Οι φορείς DSR ενδέχεται να συνένωναν ακριβότερα στοιχεία ώστε να καλύψουν τεχνητά τα κατώτατα όρια των κεφαλαιουχικών δαπανών και να τα αντάλλασσαν στη συνέχεια με φθηνότερα κατά τη διάρκεια της περιόδου της σύμβασης.
                  
               
                     (181)
                  
                  
                     Όσον αφορά τον αποκλεισμό των γραμμών διασύνδεσης από συμβάσεις μεγαλύτερης διάρκειας, το Ηνωμένο Βασίλειο σημειώνει ότι παρά την έλλειψη πολυετών συμβάσεων για τις γραμμές διασύνδεσης στην αγορά ισχύος, υπάρχουν σχέδια για διάφορα έργα διασύνδεσης, γεγονός που υποδηλώνει ότι δεν απαιτούνται συμβάσεις μεγαλύτερης διάρκειας για την παροχή κινήτρων για τέτοιου είδους επενδύσεις.
                  
               
                     (182)
                  
                  
                     Το Ηνωμένο Βασίλειο θεωρεί ότι η αρχή της χρήσης των κατώτατων ορίων των κεφαλαιουχικών δαπανών για τον καθορισμό της διάρκειας των συμβάσεων παραμένει κατάλληλη και θα μπορούσε να επεκταθεί. Ως εκ τούτου, στις 12 Σεπτεμβρίου 2019 το Ηνωμένο Βασίλειο ανέλαβε τη δέσμευση:
                     
                                 α)
                              
                              
                                 να επιτρέπει σε όλους τους τύπους ισχύος (με εξαίρεση τις γραμμές διασύνδεσης) να υποβάλλουν αίτηση συμμετοχής στη διαδικασία προεπιλογής για την υποβολή προσφορών για τις διάφορες διαθέσιμες διάρκειες συμβάσεων εφόσον μπορούν να αποδείξουν ότι πληρούν τα κατώτατα όρια κεφαλαιουχικών δαπανών (CAPEX) που περιγράφονται στην αιτιολογική σκέψη 75, και
                              
                           
                                 β)
                              
                              
                                 να επανεξετάζει αυτά τα κατώτατα όρια CAPEX ώστε να διασφαλίζεται ότι παραμένουν κατάλληλα.
                              
                           
               4.2.3.3.   Περιορισμένη εγγύηση για τον όγκο στη δημοπρασία Τ-1
         
         
                     (183)
                  
                  
                     Σκοπός της επιλεχθείσας προσέγγισης δέσμευσης ισχύος για τη δημοπρασία Τ-1 είναι η επίτευξη ισορροπίας μεταξύ της ελαχιστοποίησης των κινδύνων για την ασφάλεια εφοδιασμού (οι οποίοι θα συνηγορούσαν υπέρ ενός μεγαλύτερου όγκου για τις δημοπρασίες Τ-4) και των κινδύνων υπερπρομήθειας (οι οποίοι θα συνηγορούσαν υπέρ ενός μεγαλύτερου όγκου για τις δημοπρασίες Τ-1). Επιπλέον, οι δημοπρασίες Τ-1 θεωρούνται προτιμότερη οδός πρόσβασης στην αγορά για την ικανότητα ισχύος DSR καθώς η ισχύς αυτή χαρακτηρίζεται γενικά από μικρότερους χρόνους παράδοσης.
                  
               
                     (184)
                  
                  
                     Μέχρι σήμερα έχει τηρηθεί η δέσμευση που αναλήφθηκε στην απόφαση του 2014 σχετικά με τον όγκο των δημοπρασιών, με τους πραγματικούς δημοπρατούμενους όγκους στις δημοπρασίες Τ-1 να υπερβαίνουν τον όγκο που είχε δεσμευτεί τέσσερα έτη νωρίτερα.
                  
               
                     (185)
                  
                  
                     Το Ηνωμένο Βασίλειο ανέφερε επίσης ότι η δέσμευση, τέσσερα έτη νωρίτερα από τις δημοπρασίες Τ-1, ενός καθορισμένου ποσοστού επί της συνολικής ποσότητας της ισχύος για το έτος παράδοσης θα οδηγούσε σε μείωση της διαθέσιμης ποσότητας ισχύος για τις νέες εγκαταστάσεις στις δημοπρασίες Τ-4 και, συνεπώς, θα εισήγαγε διακρίσεις. Θα οδηγούσε επίσης σε αύξηση του όγκου των δημοπρασιών Τ-1 σε επίπεδο το οποίο δεν είναι βέβαιο ότι μπορεί να εκπληρωθεί και μπορεί να οδηγήσει σε μη ανταγωνιστικές δημοπρασίες Τ-1, ιδίως εάν συμπίπτει με παύσεις δραστηριοτήτων πρόσθετων μονάδων.
                  
               
                     (186)
                  
                  
                     Η δυνατότητα του υπουργού να αναβάλει ή να ακυρώσει μια δημοπρασία παροχής ισχύος (βλέπε αιτιολογικές σκέψεις 65 και 138) είναι αναγκαία ώστε να εξασφαλίζεται η αποτελεσματική εποπτεία της CM και της διαδικασίας δημοπρασίας και να παρέχεται στην κυβέρνηση του Ηνωμένου Βασιλείου η δυνατότητα να αναλαμβάνει δράση σε απρόβλεπτες περιστάσεις (π.χ. ακύρωση των δημοπρασιών κατόπιν της απόφασης του Γενικού Δικαστηρίου). Επιπλέον, το Ηνωμένο Βασίλειο επισημαίνει ότι οι ρυθμίσεις αυτές επηρεάζουν εξίσου τόσο τις δημοπρασίες Τ-4 όσο και τις δημοπρασίες Τ-1, καθώς και όλους τους προεπιλεγέντες συμμετέχοντες. Ως εκ τούτου, δεν μπορεί να υποστηριχθεί ότι είναι δυσμενείς για έναν συγκεκριμένο τύπο παρόχου ισχύος.
                  
               
                     (187)
                  
                  
                     Προκειμένου να εξακολουθήσει να παρέχεται διαφάνεια στους παρόχους ισχύος, στις 12 Σεπτεμβρίου 2019 το Ηνωμένο Βασίλειο δεσμεύθηκε:
                     
                                 α)
                              
                              
                                 να συνεχίσει να πλειστηριάζει στις δημοπρασίες με ορίζοντα ενός έτους τουλάχιστον το 50 % της ισχύος που δεσμεύεται τέσσερα έτη νωρίτερα στο πλαίσιο της διαδικασίας καθορισμού παραμέτρων για τη δημοπρασία με ορίζοντα τετραετίας για το ίδιο έτος παράδοσης, και
                              
                           
                                 β)
                              
                              
                                 να συνεχίσει να χρησιμοποιεί τη μεθοδολογία δέσμευσης που βασίζεται σε ένα διάστημα εμπιστοσύνης 95 %, η οποία περιγράφεται στην αιτιολογική σκέψη 62, για τον καθορισμό της ελάχιστης ποσότητας ισχύος που θα δεσμεύεται για μια δημοπρασία με ορίζοντα ενός έτους.
                              
                           
               
                     (188)
                  
                  
                     Σύμφωνα με το Ηνωμένο Βασίλειο: i) μια δημοπρασία Τ-2 προσανατολισμένη στη μικρότερη, αποκεντρωμένη παραγωγή θα εισήγαγε διακρίσεις σε βάρος εγκαταστάσεων με μεγαλύτερους χρόνους κατασκευής. Επιπλέον, δεν είναι σαφής η ανάγκη για μια δημοπρασία Τ-2, καθώς η μικρής κλίμακας ενσωματωμένη παραγωγή με μικρότερους χρόνους κατασκευής έχει αποτελέσει μία από τις πιο επιτυχείς κατηγορίες νέας παραγωγής στις δημοπρασίες Τ-4 μέχρι σήμερα· ii) οι εβδομαδιαίες δημοπρασίες δεν θα παρείχαν μηνύματα για μακροπρόθεσμες επενδύσεις, που αποτελούν στόχο της CM, και δεν είναι σαφές τι όφελος θα μπορούσε αυτό να αποφέρει σε σχέση με την ασφάλεια του εφοδιασμού ή με ποιον τρόπο θα διέφερε από τις υφιστάμενες ρυθμίσεις διαπραγμάτευσης στη δευτερογενή αγορά.
                  
               4.2.3.4.   Ελάχιστο κατώτατο όριο συμμετοχής
         
         
                     (189)
                  
                  
                     Το Ηνωμένο Βασίλειο επισημαίνει ότι σκοπός του ελάχιστου κατώτατου ορίου των 2MW είναι η διατήρηση της διαχειρισιμότητας των διαδικασιών της CM. Η ικανότητα συγκέντρωσης διασφαλίζει τον μη αποκλεισμό ή τη μη μειονεκτική θέση της μικρότερης ισχύος στην αγορά CM. Η δεύτερη μεταβατική δημοπρασία δεν κατόρθωσε να προσελκύσει σημαντικό ενδιαφέρον από CMU μικρότερες των 2MW (βλέπε αιτιολογική σκέψη 68). Το Ηνωμένο Βασίλειο αναφέρει ότι, για τις πρόσφατες δημοπρασίες, δεν υπήρχε συγκέντρωση μονάδων CMU στο επίπεδο των 2MW, κάτι που θα ήταν αναμενόμενο εάν υπήρχε προτίμηση ή επιθυμία για μικρότερες CMU. Επιπλέον, όπως και στην κοινοποίηση του 2014, το Ηνωμένο Βασίλειο υπενθυμίζει ότι τα 2 MW αποτελούν χαμηλό κατώτατο όριο, ιδίως διότι οι υπηρεσίες εξισορρόπησης της National Grid το 2014 είχαν υψηλότερα κατώτατα όρια συμμετοχής (η βραχυπρόθεσμη εφεδρεία λειτουργίας (STOR) και η απόκριση συχνότητας είχαν οριστεί στα 3 MW) και διότι τα όρια αυτά ήταν πολύ χαμηλότερα από αυτά που χρησιμοποιούνταν σε πολλούς άλλους ευρωπαϊκούς μηχανισμούς ισχύος όπου κατώτατα όρια της τάξης των 10-50 MW δεν ήταν ασυνήθιστα (παραπομπή στην τελική έκθεση της τομεακής έρευνας για τους μηχανισμούς ισχύος (53)).
                  
               
                     (190)
                  
                  
                     Το Ηνωμένο Βασίλειο συμφωνεί με τις παρατηρήσεις των ενδιαφερόμενων μερών που αναφέρονται στις αιτιολογικές σκέψεις 143 έως 145.
                  
               
                     (191)
                  
                  
                     Το Ηνωμένο Βασίλειο αναφέρει ότι η συμμετοχή στο πλαίσιο μιας συγκεντρωτικής CMU θα καθιστούσε στις περισσότερες περιπτώσεις δυνατή τη διασφάλιση έναντι των κινδύνων μη παράδοσης. Ο φορέας συνένωσης μπορεί να σχεδιάσει τις οικείες CMU κατά τρόπο ώστε η αστοχία ενός στοιχείου να μπορεί να αντισταθμιστεί από ένα άλλο στοιχείο είτε εντός της ίδιας CMU είτε από μια άλλη CMU εντός του χαρτοφυλακίου, με αποτέλεσμα τη μείωση του κινδύνου κυρώσεων ή τελών καταγγελίας.
                  
               
                     (192)
                  
                  
                     Το Ηνωμένο Βασίλειο αναφέρει επίσης ότι η διατήρηση του επιπέδου της εγγυητικής επιστολής στο ήμισυ του επιπέδου που ισχύει για τη νεότευκτη παραγωγή θεωρείται κατάλληλη ώστε να διασφαλιστεί ότι η απαίτηση δεν δημιουργεί αδικαιολόγητο εμπόδιο στην είσοδο νέας DSR. Όσον αφορά την έκθεση των φορέων DSR στο πλήρες επίπεδο της εγγυητικής επιστολής ακόμη και αν τα περισσότερα στοιχεία είναι πιστοποιημένα, η μεταβολή του κανόνα ανακατανομής στοιχείων (βλέπε αιτιολογική σκέψη 180) έχει δημιουργήσει έναν μηχανισμό ευελιξίας για την πλήρη αντιμετώπιση του εν λόγω ζητήματος.
                  
               
                     (193)
                  
                  
                     Το Ηνωμένο Βασίλειο αναγνωρίζει ότι μπορεί να υπάρχουν ορισμένες CMU μικρότερες από 2 MW οι οποίες επιθυμούν να συμμετάσχουν στη δημοπρασία και δεν προτιμούν τη συνένωση, ωστόσο δεν θεωρεί ότι το ελάχιστο κατώτατο όριο των 2 MW συνιστά τεχνικό εμπόδιο στη συμμετοχή της DSR. Ωστόσο, το Ηνωμένο Βασίλειο αναγνωρίζει ότι, από το 2014, παρατηρείται μια τάση προς χαμηλότερα κατώτατα όρια εισόδου στις αγορές ηλεκτρικής ενέργειας, όπως το κατώτατο όριο του 1 MW για την TERRE (54).
                  
               
                     (194)
                  
                  
                     Προκειμένου να ληφθούν υπόψη οι εξελίξεις στην αγορά που περιγράφονται στην αιτιολογική σκέψη 193, στις 12 Σεπτεμβρίου 2019 το Ηνωμένο Βασίλειο δεσμεύθηκε:
                     
                                 α)
                              
                              
                                 να μειώσει το ελάχιστο κατώτατο όριο συμμετοχής στην αγορά ισχύος όπως περιγράφεται στις αιτιολογικές σκέψεις 30 και 31 σε 1 MW για όλες τις δημοπρασίες για τις οποίες η προεπιλογή αρχίζει από τον Ιανουάριο του 2020, και
                              
                           
                                 β)
                              
                              
                                 να επαναξιολογήσει αυτό το κατώτατο όριο έως τον Οκτώβριο του 2021 ώστε να εξεταστεί η δυνατότητα περαιτέρω μείωσης.
                              
                           
               4.2.3.5.   Ανοικτός χαρακτήρας του μέτρου σε ανανεώσιμες πηγές ενέργειας και νέες τεχνολογίες
         
         
                     (195)
                  
                  
                     Το Ηνωμένο Βασίλειο αναφέρει ότι το 2014 αναμενόταν ότι η αιολική και ηλιακή ενέργεια θα απαιτούσαν, λόγω του υψηλού κόστους κεφαλαίου, υψηλή και ρητή στήριξη των τεχνολογιών χαμηλών ανθρακούχων εκπομπών, όπως το καθεστώς των συμβάσεων επί διαφοράς (CfD) ή ο προκάτοχός του, η υποχρέωση ανανεώσιμων πηγών ενέργειας (RO). Η είσπραξη αυτών των επιδοτήσεων θα οδηγούσε σε de facto αποκλεισμό τους από τη συμμετοχή στην αγορά ισχύος. Ως εκ τούτου, δεν θεωρήθηκε αναγκαίο να σχεδιαστούν και να εφαρμοστούν κανόνες για τη διευκόλυνση της συμμετοχής τους.
                  
               
                     (196)
                  
                  
                     Το Ηνωμένο Βασίλειο αναγνωρίζει ότι το κόστος κεφαλαίου για ορισμένες ανανεώσιμες πηγές ενέργειας έχει μειωθεί δραστικά τα τελευταία έτη. Αφού κατέστη σαφές ότι υπήρχε ενδιαφέρον για την κατασκευή εγκαταστάσεων αιολικής και ηλιακής ενέργειας «χωρίς επιδότηση» και την ένταξή τους στην αγορά ισχύος, διερευνήθηκαν και εφαρμόστηκαν το ταχύτερο δυνατό οι αναγκαίες αλλαγές — μεταξύ άλλων, αναπτύχθηκε μια νέα μεθοδολογία απομείωσης και διασφαλίστηκε ότι δεν υπάρχει επικάλυψη κρατικών ενισχύσεων. Στις 4 Ιουνίου 2019 το κοινοβούλιο του Ηνωμένου Βασιλείου ενέκρινε τις αναγκαίες αλλαγές στους κανόνες της CM προκειμένου να προστεθούν αυτές οι διαλείπουσες τεχνολογίες. Το Ηνωμένο Βασίλειο επιβεβαιώνει ότι οι ανανεώσιμες πηγές ενέργειας (αιολική και ηλιακή ενέργεια) θα μπορούν να συμμετάσχουν στις δημοπρασίες Τ-1, Τ-3 και Τ-4 που έχουν προγραμματιστεί για τον Ιανουάριο του 2020 (με την επιφύλαξη θετικής τελικής απόφασης περί κρατικής ενίσχυσης σχετικά με το καθεστώς). Κατά συνέπεια, το αιολικό πάρκο που αναφέρεται στην αιτιολογική σκέψη 146 ανωτέρω, το οποίο δεν μπορούσε να συμμετάσχει στην προεπιλογή για την ακυρωθείσα δημοπρασία Τ-4 το 2018, θα μπορούσε να συμμετάσχει στην επερχόμενη δημοπρασία Τ-3, δηλαδή για το ίδιο έτος παράδοσης (2022/2023).
                  
               
                     (197)
                  
                  
                     Προκειμένου να διασφαλιστεί η επανάληψη μιας κατάστασης παρόμοιας με αυτή που περιγράφεται στην αιτιολογική σκέψη 146 ανωτέρω, το Ηνωμένο Βασίλειο δεσμεύθηκε, στις 12 Σεπτεμβρίου 2019, να αναπτύξει όλους τους αναγκαίους κανόνες (ενδεικτικά, συντελεστές απομείωσης) για τη διασφάλιση της αποτελεσματικής συμμετοχής κάθε νέου τύπου ισχύος που μπορεί να συμβάλει αποτελεσματικά στην αντιμετώπιση του προβλήματος επάρκειας παραγωγής, αμέσως μόλις η ισχύς αυτή έχει τη δυνατότητα να συμβάλει στην αντιμετώπιση του προβλήματος επάρκειας παραγωγής.
                  
               
                     (198)
                  
                  
                     Το Ηνωμένο Βασίλειο διαφωνεί με την παρατήρηση που αναφέρεται στην αιτιολογική σκέψη 147 ανωτέρω. Παραθέτοντας ως παράδειγμα το ακραίο καιρικό φαινόμενο του Μαρτίου του 2018 (το αποκαλούμενο «τέρας από την Ανατολή»), όταν η αιολική ενέργεια συνέβαλε σημαντικά στην αποφυγή ακραίου συμβάντος για το σύστημα, το Ηνωμένο Βασίλειο υπογραμμίζει ότι η αιολική ενέργεια συμβάλλει αποδεδειγμένα στην ασφάλεια του εφοδιασμού. Έπειτα από εκτενή ανάλυση, αναπτύχθηκε, ως εκ τούτου, μια κατάλληλη μεθοδολογία απομείωσης για τις εγκαταστάσεις αυτές προκειμένου να συμπεριληφθούν στην αγορά ισχύος.
                  
               4.2.3.6.   Συμμετοχή διασυνδεδεμένης ισχύος
         
         
                     (199)
                  
                  
                     Το Ηνωμένο Βασίλειο αναφέρει ότι ήταν ανέκαθεν σαφές ότι θεωρεί την άμεση συμμετοχή αλλοδαπής ισχύος στην αγορά CM ως τη βέλτιστη λύση για τη συμβολή στην ασφάλεια του εφοδιασμού. Ωστόσο, η εφαρμογή της άμεσης συμμετοχής αλλοδαπής ισχύος δεν ήταν δυνατόν να γίνει αμέσως για τους λόγους που περιγράφονται στην αιτιολογική σκέψη 35 (και στην αιτιολογική σκέψη 28 της απόφασης κίνησης της διαδικασίας).
                  
               
                     (200)
                  
                  
                     Λαμβανομένου υπόψη του γεγονότος ότι, από το 2014, άλλα κράτη μέλη έχουν εφαρμόσει μηχανισμούς ισχύος που καλύπτουν ολόκληρη την αγορά με την προοπτική να επιτραπεί η άμεση συμμετοχή αλλοδαπής ισχύος, και λαμβανομένης υπόψη της έναρξης ισχύος, στις 4 Ιουλίου 2019, του κανονισμού (ΕΕ) 2019/943, το Ηνωμένο Βασίλειο δεσμεύθηκε στις 12 Σεπτεμβρίου 2019:
                     
                                 α)
                              
                              
                                 να επιδιώξει να εφαρμόσει την άμεση συμμετοχή αλλοδαπής ισχύος σε δημοπρασίες για τις οποίες η προεπιλογή αρχίζει από τον Ιανουάριο του 2020, υπό τον όρο της σύναψης συμφωνιών συνεργασίας με τους διαχειριστές συστημάτων μεταφοράς στις γειτονικές χώρες στις οποίες βρίσκεται η συμμετέχουσα ικανότητα ισχύος· και, σε κάθε περίπτωση·
                              
                           
                                 β)
                              
                              
                                 να εφαρμόσει την άμεση συμμετοχή αλλοδαπής ισχύος για όλες τις δημοπρασίες για τις οποίες η προεπιλογή αρχίζει αφού οι μεθοδολογίες, οι κοινοί κανόνες και οι όροι που αναφέρονται στο άρθρο 26 σημείο 11 του κανονισμού (ΕΕ) 2019/943 για την ηλεκτρική ενέργεια εγκριθούν από τον ACER και δημοσιευθούν στον ιστότοπό του σύμφωνα με το άρθρο 27 του προαναφερόμενου κανονισμού, και αφού τεθούν σε ισχύ.
                              
                           
               
                     (201)
                  
                  
                     Το Ηνωμένο Βασίλειο δεν θεωρεί ότι το καθεστώς ανώτατων και κατώτατων ορίων για τις γραμμές διασύνδεσης τους παρέχει αθέμιτο πλεονέκτημα στη δημοπρασία της CM. Τα ενδεχόμενα έσοδα από την αγορά ισχύος εξετάζονται πριν από την αξιολόγηση των εσόδων των φορέων εκμετάλλευσης γραμμών διασύνδεσης σε σχέση με το καθεστώς ανώτατων και κατώτατων ορίων. Ένας φορέας εκμετάλλευσης γραμμών διασύνδεσης λαμβάνει κατώτατη πληρωμή εάν τα συνολικά έσοδα (συμπεριλαμβανομένων των εσόδων από την αγορά ισχύος) είναι χαμηλότερα από το προκαθορισμένο κατώτατο όριο. Παρομοίως, εάν τα συνολικά έσοδα είναι υψηλότερα από το ανώτατο όριο, ο φορέας εκμετάλλευσης γραμμών διασύνδεσης επιστρέφει το υπερβάλλον ποσό στον καταναλωτή. Οι φορείς εκμετάλλευσης γραμμών διασύνδεσης εξακολουθούν να είναι εκτεθειμένοι σε διακυμάνσεις των τιμών της αγοράς και των εσόδων εντός των ορίων του καθεστώτος ανώτατων και κατώτατων ορίων.
                  
               
                     (202)
                  
                  
                     Τέλος, το Ηνωμένο Βασίλειο ανέφερε ότι είχε καταστήσει σαφές σε όλους τους ενδιαφερόμενους φορείς από τον Σεπτέμβριο του 2014 ότι οι γραμμές διασύνδεσης μπορούσαν να συμμετάσχουν σε δημοπρασίες για το έτος παράδοσης 2019/2020: συνεπώς, όχι στη δημοπρασία Τ-1 που διοργανώθηκε στις αρχές του 2018 για το έτος παράδοσης 2018/2019. Σύμφωνα με το Ηνωμένο Βασίλειο, στο πλαίσιο της διαδικασίας αξιολόγησης κρατικής ενίσχυσης του 2014, το Ηνωμένο Βασίλειο δεσμεύθηκε ως προς τα εξής: εάν από την εκ των υστέρων αξιολόγηση προέκυπτε ότι η συνεισφορά των γραμμών διασύνδεσης στη δημοπρασία Τ-4 που είχε προγραμματιστεί για το 2014 είχε υποεκτιμηθεί, το Ηνωμένο Βασίλειο θα μείωνε αναλόγως την ποσότητα της ισχύος στη δημοπρασία Τ-1 του 2017 (βλέπε αιτιολογική σκέψη 124 της απόφασης του 2014). Το Ηνωμένο Βασίλειο ισχυρίστηκε ότι, προκειμένου να τηρήσει τη δέσμευση αυτή, έπρεπε να μειώσει την ποσότητα της ισχύος που έπρεπε να αγοραστεί στη δημοπρασία Τ-1 για το έτος παράδοσης 2018/2019, κάτι που δεν ήταν σύμφωνο με μια αύξηση στην ποσότητα της ισχύος που έπρεπε να αγοραστεί (η οποία θα ήταν απαραίτητη προκειμένου οι φορείς εκμετάλλευσης γραμμών διασύνδεσης να έχουν τη δυνατότητα να συμμετάσχουν σε αυτή τη δημοπρασία Τ-1). Όσον αφορά τη μεθοδολογία απομείωσης που χρησιμοποιείται για τις γραμμές διασύνδεσης, το Ηνωμένο Βασίλειο ανέφερε ότι οι μεθοδολογίες διαφέρουν μεταξύ των τύπων τεχνολογιών ώστε να διασφαλίζονται ισότιμοι όροι ανταγωνισμού. Ειδικότερα, οι συντελεστές απομείωσης καθορίζονται βάσει μεμονωμένων γραμμών διασύνδεσης λόγω των σημαντικών διαφορών που υπάρχουν μεταξύ γραμμών διασύνδεσης και συνδεδεμένων αγορών. Επιπλέον, κάθε έτος η NG ESO καθορίζει ένα κατάλληλο μοντελοποιημένο φάσμα συντελεστών απομείωσης για κάθε διασυνδεδεμένη χώρα (χρησιμοποιώντας μια στοχαστική πανευρωπαϊκή μεθοδολογία μοντελοποίησης). Η συνολική αυτή μεθοδολογία επικυρώνεται ακολούθως από την PTE, η οποία επιβεβαιώνει ότι η ανάλυση της NG ESO είναι ακριβής και κατάλληλη, και στη συνέχεια προτείνει την κατάλληλη απομείωση από κάθε φάσμα συντελεστών. Κατόπιν, ο υπουργός εγκρίνει τις τελικές τιμές. Το Ηνωμένο Βασίλειο υπογράμμισε επίσης ότι η ανάθεση συμβάσεων μεγαλύτερης διάρκειας σε φορείς εκμετάλλευσης γραμμών διασύνδεσης θα αντέβαινε στη θέση του Ηνωμένου Βασιλείου, βάσει της οποίας το μοντέλο των γραμμών διασύνδεσης αποτελεί βραχυπρόθεσμη λύση (βλέπε αιτιολογική σκέψη 199 ανωτέρω) μέχρι την καθιέρωση της άμεσης συμμετοχής αλλοδαπής ισχύος.
                  
               4.3.   Αναλογικότητα του μέτρου
         
         4.3.1.   Διαφορές στη διαθέσιμη διάρκεια των συμβάσεων
         
         
                     (203)
                  
                  
                     Οι παρατηρήσεις σχετικά με τη διαθέσιμη διάρκεια των συμβάσεων παρουσιάζονται συνοπτικά στις αιτιολογικές σκέψεις 177 έως 180 ανωτέρω.
                  
               4.3.2.   Αποκλεισμός της μακροπρόθεσμης STOR
         
         
                     (204)
                  
                  
                     Το Ηνωμένο Βασίλειο υποστήριξε ότι η προσέγγιση που ακολουθήθηκε όσον αφορά τους παρόχους μακροπρόθεσμης STOR (LT STOR) το 2014 βασιζόταν στα βέλτιστα αποδεικτικά στοιχεία που ήταν διαθέσιμα εκείνη την περίοδο. Αναμενόταν ότι οι φορείς εκμετάλλευσης θα αποκόμιζαν απροσδόκητα κέρδη εάν επιτρεπόταν η συμμετοχή τους στην αγορά ισχύος, κάτι που θα αντέβαινε στις παραγράφους 228 και 230 των ΚΓΕΠΕ. Την περίοδο εκείνη ήταν εύλογο να αναμένεται ότι οι φορείς εκμετάλλευσης STOR θα λάμβαναν σημαντικές πληρωμές χρησιμοποίησης τα προσεχή έτη επιπλέον των καθορισμένων πληρωμών διαθεσιμότητας.
                  
               
                     (205)
                  
                  
                     Το Ηνωμένο Βασίλειο δεν ανέμενε ότι οι πληρωμές χρησιμοποίησης θα έπαυαν εντελώς. Είναι πλέον πιθανό ότι μόνο σε περίπτωση ακραίου συμβάντος θα λάμβαναν οι πάροχοι LT STOR πληρωμές χρησιμοποίησης, καθώς η NG καταμερίσει όλους τους πόρους που έχει στη διάθεσή της σε αυτό το συμβάν.
                  
               
                     (206)
                  
                  
                     Το Ηνωμένο Βασίλειο υποστήριξε ότι ο αποκλεισμός των εγκαταστάσεων LT STOR από την υποβολή προσφορών στο πλαίσιο της CM για μακροπρόθεσμες συμβάσεις ήταν σύμφωνος με τη λογική της παροχής μακροπρόθεσμων συμβάσεων μόνο στις εγκαταστάσεις που διαφορετικά θα αντιμετώπιζαν εμπόδια στην είσοδο. Επιπλέον, οι εγκαταστάσεις που είχαν τεθεί σε λειτουργία έως την πρώτη δημοπρασία της CM, το 2014, δεν μπορούσαν να θεωρηθούν πλέον «νέες».
                  
               
                     (207)
                  
                  
                     Το Ηνωμένο Βασίλειο υπογράμμισε ότι οι φορείς εκμετάλλευσης μπορούσαν να αποφασίσουν να αποσυρθούν από συμβάσεις STOR εάν ήταν επιτυχόντες σε μια δημοπρασία της CM, καθώς η καταγγελία των μακροπρόθεσμων συμβάσεών τους STOR δεν επέσυρε κύρωση.
                  
               
                     (208)
                  
                  
                     Το Ηνωμένο Βασίλειο εξήγησε ότι ο προτεινόμενος «μηχανισμός ανάκτησης» δεν προτάθηκε από το ενδιαφερόμενο μέρος το 2014 και δεν θεωρήθηκε αναγκαίος διότι τα έσοδα που ήταν διαθέσιμα στους φορείς εκμετάλλευσης LT STOR θεωρήθηκαν ισοδύναμα με τα καθεστώτα επιδοτήσεων για τεχνολογίες χαμηλών ανθρακούχων εκπομπών (CfD, RO, FiT) που αποκλείονταν επίσης από τη συμμετοχή στην αγορά ισχύος.
                  
               
                     (209)
                  
                  
                     Το Ηνωμένο Βασίλειο επισήμανε ότι το προτεινόμενο από το ενδιαφερόμενο μέρος μέτρο της αναδρομικής ανάθεσης συμβάσεων στην εγκατάσταση, με αφετηρία το 2014, είναι παράλογο. Με τον τρόπο αυτόν ο φορέας εκμετάλλευσης θα αποκόμιζε χρηματοδοτούμενα από τους καταναλωτές έσοδα χωρίς κινδύνους για μια περίοδο κατά την οποία δεν υπείχε υποχρεώσεις παροχής στο πλαίσιο της CM.
                  
               
                     (210)
                  
                  
                     Καθώς οι συνθήκες της αγοράς ενδέχεται να έχουν αλλάξει από το 2014, το Ηνωμένο Βασίλειο επιθυμεί να εξετάσει αν είναι προσήκον να επιτραπεί η επιλεξιμότητά τους για μελλοντικές δημοπρασίες.
                  
               4.3.3.   Μέθοδος ανάκτησης κόστους
         
         
                     (211)
                  
                  
                     Το Ηνωμένο Βασίλειο υπογράμμισε ότι όσον αφορά την αξιολόγηση της αναλογικότητας ενός μέτρου, οι ΚΓΕΠΕ (στην ενότητα 3.9.5) δεν περιλαμβάνουν ως σχετικό κριτήριο τη χρηματοδότηση ενός μέτρου επάρκειας παραγωγής. Ωστόσο, το Ηνωμένο Βασίλειο θεωρεί ότι η μεθοδολογία χρέωσης είναι αναλογική.
                  
               
                     (212)
                  
                  
                     Το Ηνωμένο Βασίλειο ανέφερε ότι ανεξάρτητα από την ποσότητα της DSR στην οποία παρέχονται κίνητρα από την αποφυγή του κόστους της CM, αυτό δεν μπορεί να αντικατοπτριστεί σε μια μείωση του συνολικού όγκου της CM. Ο λόγος είναι ότι η ίδια ικανότητα ισχύος DSR είναι επιλέξιμη για συμμετοχή στην αγορά CM και παροχή του ζητούμενου όγκου. Με τη μείωση του συνολικού όγκου της CM θα υπήρχε κίνδυνος διπλής προσμέτρησης της ισχύος που παρέχεται από αυτή την DSR: πρώτον, ως αναμενόμενη βασισμένη στην αγορά μείωση της ζήτησης και, δεύτερον, ως πάροχος DSR εντός της CM σε περίπτωση επιτυχίας στη δημοπρασία.
                  
               
                     (213)
                  
                  
                     Επιπλέον, υπάρχουν ήδη ισχυρά κίνητρα για τη μείωση της ζήτησης κατά τη διάρκεια των τριών ημίωρων περιόδων αιχμής της τριάδας (η αξία του οφέλους που προκύπτει από τις ρυθμίσεις χρέωσης της χρήσης του δικτύου μεταφοράς αυξήθηκε από περίπου 10 GBP/kW το 2005/06 σε περίπου 47 GBP/kW το 2016/17 και προβλεπόταν να αυξηθεί σε πάνω από 70 GBP/kW έως το 2020/21). Η διευκόλυνση της αποφυγής του κόστους της CM κατά την ίδια περίοδο θα ήταν απίθανο να ενθαρρύνει πρόσθετη δραστηριότητα DSR, αλλά πιθανότατα θα παρείχε μεγαλύτερη οικονομική ανταμοιβή στους παρόχους DSR οι οποίοι λάμβαναν ήδη μέτρα για τη μείωση της ζήτησης σε αυτές τις περιόδους.
                  
               
                     (214)
                  
                  
                     Το Ηνωμένο Βασίλειο επισήμανε ότι ακραίες καταστάσεις για το σύστημα δεν συσχετίζονται απαραιτήτως με τις τρεις ημίωρες περιόδους που αντιπροσωπεύουν τις τριάδες — οι ακραίες καταστάσεις μπορεί να συνδέονται επίσης με περιόδους χαμηλής διαθεσιμότητας παραγωγής (π.χ. αιολική ενέργεια) ή να διαρκούν περισσότερο. Επιπλέον, η πρόβλεψη της προσφοράς (και του μεριδίου αγοράς της προσφοράς) σε τριάδες είναι δυσχερής καθώς οι τριάδες προσδιορίζονται εκ των υστέρων (δηλαδή ο χρόνος τους καθίσταται γνωστός μετά το τέλος της εποχής των τριάδων). Κατά συνέπεια, θα υπήρχαν μεγάλες αποκλίσεις μεταξύ των προβλέψεων των προμηθευτών και του πραγματικού κόστους της CM, οι οποίες θα μπορούσαν να οδηγήσουν σε αυξημένο κόστους για τους καταναλωτές, καθώς οι προμηθευτές θα επεδίωκαν να διαχειριστούν την αβεβαιότητα μετακυλίοντας το κόστος με ασφάλιστρο κινδύνου. Επιπλέον, εάν η μεθοδολογία ανάκτησης κόστους για την αγορά ισχύος βασιστεί σε μεγαλύτερο αριθμό ωρών (δηλαδή ώρες αιχμής 4-7 μμ κατά τις καθημερινές του χειμώνα) καθίσταται δυσκολότερο για τους μεγαλύτερους βιομηχανικούς πελάτες να αποφύγουν εντελώς το κόστος της CM και, επομένως, η μεταχείριση που τους επιφυλάσσεται προσομοιάζει με τη μεταχείριση των οικιακών καταναλωτών και των μικρών επιχειρήσεων.
                  
               
                     (215)
                  
                  
                     Σύμφωνα με το Ηνωμένο Βασίλειο, το επιχείρημα ότι η υφιστάμενη μεθοδολογία ενθαρρύνει μόνο τη «μη συνδεδεμένη με τον μετρητή» παραγωγή ως DSR βασίζεται στην παραδοχή ότι η περίοδος 4-7 μμ είναι υπερβολικά ευρεία για την τακτική μείωση της ζήτησης από τους πελάτες κατά τη διάρκεια αυτών των ωρών. Το Ηνωμένο Βασίλειο σημειώνει ότι δεν είναι απαραίτητη η μείωση της ζήτησης καθ’ όλη τη διάρκεια της περιόδου για την αποκόμιση οφέλους· απλώς συνεπάγεται ότι οι πάροχοι καθοδικής DSR δεν θα αποκόμιζαν το συνολικό όφελος.
                  
               
                     (216)
                  
                  
                     Παρότι το Ηνωμένο Βασίλειο θεωρεί ότι η επιλεγείσα μεθοδολογία ανάκτησης κόστους είναι αναλογική στο μέτρο που εξακολουθεί να παρέχει ορισμένα κίνητρα για την DSR και αποτρέπει ή μετριάζει τις αρνητικές επιπτώσεις που συνδέονται με τη μεθοδολογία της τριάδας, το Ηνωμένο Βασίλειο σκοπεύει να διερευνήσει, στο πλαίσιο της διαδικασίας πενταετούς επανεξέτασης, εάν ορισμένες αλλαγές ενδέχεται να είναι χρήσιμες ώστε να αντικατοπτριστεί η εμπειρία και οι εξελίξεις στην αγορά.
                  
               4.4.   Αποφυγή αρνητικών επιπτώσεων στον ανταγωνισμό και τις συναλλαγές
         
         
                     (217)
                  
                  
                     Το Ηνωμένο Βασίλειο ανάφερε ότι ο κανονισμός (ΕΕ) 2019/943 επιβάλλει στα κράτη μέλη την υποχρέωση να καταργήσουν σταδιακά τις συμβάσεις και τις πληρωμές για ικανότητα ηλεκτροπαραγωγής (συμπεριλαμβανομένων των μονάδων παραγωγής που χρησιμοποιούνται από φορείς DSR «μη συνδεδεμένων με τον μετρητή»), η οποία εκπέμπει πάνω από 550g of CO2 ορυκτής προέλευσης ανά kWh ηλεκτρικής ενέργειας. Σχετική τροποποίηση του κανόνα για την αγορά CM τέθηκε σε ισχύ στις 18 Ιουλίου 2019. Με την τροποποίηση αυτή θεσπίστηκε όριο ανθρακούχων εκπομπών στο εν λόγω επίπεδο για τη νεότευκτη ικανότητα ισχύος που επιδιώκει την προεπιλογή της για τις δημοπρασίες παροχής ισχύος που θα πραγματοποιηθούν στις αρχές του 2020 (συμπεριλαμβανομένων τυχόν νεότευκτων συνιστωσών που συμμετέχουν ως μη πιστοποιημένη DSR).
                  
               
                     (218)
                  
                  
                     Στις 12 Σεπτεμβρίου 2019, το Ηνωμένο Βασίλειο ανέλαβε τη δέσμευση να τηρήσει τις διατάξεις του κανονισμού (ΕΕ) 2019/943 και, ειδικότερα, να θεσπίσει, έως τα τέλη του 2020, κανονιστικές αλλαγές προκειμένου να διασφαλιστεί ότι, το αργότερο από την 1η Ιουλίου 2025, η ικανότητα ηλεκτροπαραγωγής που ξεκίνησε εμπορική παραγωγή πριν από την 4η Ιουλίου 2019 και εκπέμπει πάνω από 550 gr CO2 ορυκτής προέλευσης ανά kWh ηλεκτρικής ενέργειας και πάνω από 350 kg CO2 ορυκτής προέλευσης κατά μέσον όρο ετησίως ανά εγκατεστημένη kWe δεν δεσμεύεται ούτε λαμβάνει πληρωμές ή δεσμεύσεις για μελλοντικές πληρωμές στο πλαίσιο της αγοράς CM.
                  
               4.5.   Υποχρέωση αναστολής
         
         
                     (219)
                  
                  
                     Το Ηνωμένο Βασίλειο αναγνωρίζει ότι ως συνέπεια της απόφασης του Γενικού Δικαστηρίου, έως ότου και εφόσον η Επιτροπή εκδώσει απόφαση με την οποία εγκρίνεται η χορήγηση κρατικής ενίσχυσης στο πλαίσιο του καθεστώτος της CM κατόπιν επίσημης έρευνας, το Ηνωμένο Βασίλειο δεν επιτρέπεται να χορηγήσει ενίσχυση. Ωστόσο, από την απόφαση δεν συνάγεται ότι το Ηνωμένο Βασίλειο δεν μπορεί να χρησιμοποιεί στοιχεία του καθεστώτος τα οποία δεν συνεπάγονται τη χορήγηση οποιασδήποτε ενίσχυσης.
                  
               
                     (220)
                  
                  
                     Σύμφωνα με το Ηνωμένο Βασίλειο, δεν υπάρχει παραβίαση της υποχρέωσης αναστολής στις ακόλουθες περιπτώσεις:
                     
                                 α)
                              
                              
                                 ανάθεση συμβάσεων παροχής ισχύος υπό όρους (conditional capacity agreements — CCA) κατόπιν συμπληρωματικής δημοπρασίας που πραγματοποιήθηκε τον Ιούνιο του 2019 (βλέπε αιτιολογική σκέψη 18 στοιχείο α)) διότι οι CCA δεν χορηγούν οικονομικό πλεονέκτημα στους παρόχους παρά μόνον εφόσον και ωσότου χορηγήσει η Επιτροπή έγκριση κρατικής ενίσχυσης. Οι πάροχοι θα πρέπει να συμμορφώνονται με ορισμένες υποχρεώσεις χωρίς εγγύηση ότι θα λάβουν πληρωμές παροχής ισχύος ή άλλο οικονομικό πλεονέκτημα, καθώς οι πληρωμές εξαρτώνται από την έγκριση της Επιτροπής·
                              
                           
                                 β)
                              
                              
                                 επιβολή στους παρόχους υποχρέωσης συμμόρφωσης με τις υποχρεώσεις τους βάσει των υφιστάμενων συμβάσεων παροχής ισχύος κατά τη διάρκεια της περιόδου αναστολής. Και πάλι, οι πάροχοι δεν έχουν εγγύηση ότι θα πραγματοποιηθούν εντέλει οι πληρωμές παροχής ισχύος. Επιπλέον, αυτό συνιστά επιβάρυνση και όχι όφελος για τους παρόχους ισχύος·
                              
                           
                                 γ)
                              
                              
                                 παροχή στους προμηθευτές της δυνατότητας να πραγματοποιούν εθελοντικές πληρωμές στον φορέα εκκαθάρισης της CM κατά τη διάρκεια της περιόδου αναστολής προκειμένου να αντισταθμιστούν ενδεχόμενα τέλη προμηθευτών, και παροχή στον φορέα εκκαθάρισης της δυνατότητας να λάβει αυτές τις πληρωμές. Οι πληρωμές προμηθευτών δεν θα χρηματοδοτήσουν την ενίσχυση εκτός εάν και έως ότου η Επιτροπή χορηγήσει έγκριση κρατικής ενίσχυσης.
                              
                           
               4.6.   Διαφάνεια
         
         
                     (221)
                  
                  
                     Το Ηνωμένο Βασίλειο δεσμεύθηκε να εφαρμόσει τις προϋποθέσεις διαφάνειας που προβλέπονται στην ενότητα 3.2.7 των ΚΓΕΠΕ στο μέτρο που έχουν εφαρμογή στην ενίσχυση που χορηγείται στο πλαίσιο της αγοράς CM.
                  
               5.   ΑΞΙΟΛΟΓΗΣΗ ΤΗΣ ΕΝΙΣΧΥΣΗΣ
         
         5.1.   Ύπαρξη κρατικής ενίσχυσης σύμφωνα με το άρθρο 107 παράγραφος 1 της ΣΛΕΕ
         
         
                     (222)
                  
                  
                     Στην απόφαση κίνησης της διαδικασίας, η Επιτροπή διατύπωσε την προκαταρκτική άποψη ότι το μέτρο συνιστούσε κρατική ενίσχυση κατά την έννοια του άρθρου 107 παράγραφος 1 της Συνθήκης. Ούτε το Ηνωμένο Βασίλειο ούτε κάποιο ενδιαφερόμενο μέρος αμφισβήτησαν την άποψη αυτή.
                  
               
                     (223)
                  
                  
                     Στο άρθρο 107 παράγραφος 1 της Συνθήκης ως κρατική ενίσχυση ορίζονται οι «ενισχύσεις που χορηγούνται υπό οποιαδήποτε μορφή από τα κράτη ή με κρατικούς πόρους».
                  
               
                     (224)
                  
                  
                     Κρατικές ενισχύσεις που εμπίπτουν στο άρθρο 107 παράγραφος 1 της Συνθήκης είναι ασυμβίβαστες με την κοινή αγορά αν αυτές «νοθεύουν ή απειλούν να νοθεύσουν τον ανταγωνισμό διά της ευνοϊκής μεταχειρίσεως ορισμένων επιχειρήσεων ή ορισμένων κλάδων παραγωγής […] κατά το μέτρο που επηρεάζουν τις μεταξύ κρατών μελών συναλλαγές».
                  
               
                     (225)
                  
                  
                     Στις παραγράφους 2 και 3 του άρθρου 107 της Συνθήκης παρατίθενται ειδικές περιστάσεις στις οποίες οι ενισχύσεις συμβιβάζονται ή μπορεί, εντούτοις, να θεωρηθεί ότι συμβιβάζονται με την εσωτερική αγορά. Η εκτίμηση της Επιτροπής ως προς το αν ισχύει οποιαδήποτε από αυτές τις περιστάσεις στην παρούσα υπόθεση εκτίθεται στην ενότητα 6.
                  
               5.1.1.   Καταλογισμός στο κράτος και χρηματοδότηση με κρατικούς πόρους
         
         
                     (226)
                  
                  
                     Προκειμένου τα μέτρα να θεωρηθούν κρατική ενίσχυση κατά την έννοια του άρθρου 107 παράγραφος 1 της Συνθήκης, α) πρέπει να μπορούν να καταλογιστούν στο κράτος και β) τα χρήματα πρέπει να προέρχονται από κρατικούς πόρους και να χορηγούνται είτε απευθείας από το κράτος ή από δημόσιους φορείς τους οποίους έχει ορίσει ή ιδρύσει το κράτος (55). Για τους λόγους που εκτίθενται στις αιτιολογικές σκέψεις 227 έως 229 της παρούσας απόφασης, η Επιτροπή θεωρεί ότι το μέτρο μπορεί να καταλογιστεί στο Ηνωμένο Βασίλειο και ότι οι πληρωμές παροχής ισχύος συνιστούν κρατικούς πόρους διότι υπόκεινται στον έλεγχο του κράτους.
                  
               
                     (227)
                  
                  
                     Η αγορά CM τέθηκε σε εφαρμογή από τον υπουργό Ενέργειας και Κλιματικής Αλλαγής του Ηνωμένου Βασιλείου στο πλαίσιο των εξουσιών που του ανατέθηκαν με τον νόμο για την ενέργεια του 2013. Το Ηνωμένο Βασίλειο θέσπισε την 1η Αυγούστου 2014 παράγωγη νομοθεσία υπό τη μορφή των Electricity Capacity Regulations και Capacity Market Rules, που διέπουν την εφαρμογή της αγοράς CM. Το κράτος είναι αρμόδιο για ζητήματα όπως η έγκριση της ποσότητας της προς δημοπράτηση ισχύος, οι διαδικασίες προεπιλογής, το περιεχόμενο των συμβάσεων παροχής ισχύος και οι υποχρεώσεις των κατόχων ισχύος.
                  
               
                     (228)
                  
                  
                     Το Ηνωμένο Βασίλειο ίδρυσε φορέα εκκαθάρισης για τη διασφάλιση λογοδοσίας, διακυβέρνησης και ελέγχου της διαδικασίας εκκαθάρισης και των καταβαλλόμενων πληρωμών. Ο φορέας εκκαθάρισης ανήκει στο κράτος και οι αρχές του Ηνωμένου Βασιλείου ανέφεραν ότι η κυβέρνηση διατηρεί τον πλήρη έλεγχό του (βλέπε αιτιολογική σκέψη 27).
                  
               
                     (229)
                  
                  
                     Όπως περιγράφεται στις αιτιολογικές σκέψεις 88 και 89, το μέτρο χρηματοδοτείται μέσω επιβάρυνσης (τέλους) που έχει θεσπιστεί με νόμο και επιβάλλεται σε όλους τους πιστοποιημένους προμηθευτές. Το τέλος είναι υποχρεωτικό και εισπράττεται από τον φορέα εκκαθάρισης. Στη συνέχεια ο φορέας εκκαθάρισης διατάσσει την καταβολή των πληρωμών στους παρόχους ισχύος. Το κράτος, μέσω του φορέα εκκαθάρισης, έχει εξουσία διάθεσης των πόρων.
                  
               5.1.2.   Χορήγηση οικονομικού πλεονεκτήματος σε ορισμένες επιχειρήσεις ή ορισμένους κλάδους παραγωγής (επιλεκτικό πλεονέκτημα)
         
         
                     (230)
                  
                  
                     Πλεονέκτημα, κατά την έννοια του άρθρου 107 παράγραφος 1 της ΣΛΕΕ, είναι κάθε οικονομικό όφελος το οποίο δεν θα είχε αποκομίσει επιχείρηση υπό τις συνήθεις συνθήκες της αγοράς, δηλαδή ελλείψει κρατικής παρέμβασης (56).
                  
               
                     (231)
                  
                  
                     Η Επιτροπή επισημαίνει ότι οι ανάδοχοι στις δημοπρασίες της αγοράς CM λαμβάνουν ανταμοιβή μέσω της αγοράς CM την οποία δεν θα λάμβαναν εάν συνέχιζαν να δραστηριοποιούνται στην αγορά ηλεκτρικής ενέργειας υπό τις συνήθεις συνθήκες αγοράς, πωλώντας μόνο ηλεκτρική ενέργεια και παρεπόμενες υπηρεσίες (BETTA — περιγράφονται στην ενότητα 2.8). Ως εκ τούτου, το μέτρο χορηγεί οικονομικό πλεονέκτημα σε επιχειρήσεις που ήταν επιτυχούσες στις δημοπρασίες της CM. Το πλεονέκτημα αυτό είναι επιλεκτικό διότι ευνοεί μόνο ορισμένες επιχειρήσεις, συγκεκριμένα τους αναδόχους στις δημοπρασίες της αγοράς ισχύος, που βρίσκονται σε συγκρίσιμη πραγματική και νομική κατάσταση με άλλους παρόχους ισχύος οι οποίοι είτε δεν μπορούσαν να συμμετάσχουν είτε δεν συμμετείχαν στις δημοπρασίες της αγοράς ισχύος, ή συμμετείχαν αλλά δεν έγιναν δεκτοί.
                  
               
                     (232)
                  
                  
                     Επιπλέον, μέχρι στιγμής το μέτρο έχει χορηγήσει επιλεκτικό πλεονέκτημα μόνο σε ορισμένες επιχειρήσεις οι οποίες μπορούν να συμβάλουν στην αντιμετώπιση του διαπιστωθέντος προβλήματος επάρκειας, διότι η ισχύς κάτω των 2 MW (βλέπε αιτιολογικές σκέψεις 30 και 31) και η αλλοδαπή ισχύς αποκλείονται από την άμεση συμμετοχή στην αγορά ισχύος (βλέπε αιτιολογική σκέψη 34), παρότι θα μπορούσαν επίσης να συμβάλουν στη μείωση του διαπιστωθέντος προβλήματος επάρκειας. Για το μέλλον, η ύπαρξη ελάχιστου κατώτατου ορίου για τη συμμετοχή στην αγορά ισχύος, ακόμη και αν μειωθεί με τον τρόπο που περιγράφεται στην αιτιολογική σκέψη 193, θα συνεχίσει να αποκλείει ορισμένα είδη ισχύος από την άμεση συμμετοχή (δηλαδή χωρίς συνένωση) στην αγορά CM. Επιπλέον, εκτός εάν το σύνολο της αλλοδαπής ισχύος που βρίσκεται σε γειτονικά και μη γειτονικά κράτη μέλη μπορεί να συμμετάσχει στην αγορά ισχύος, η αγορά ισχύος θα συνεχίσει να αποκλείει ορισμένες επιχειρήσεις οι οποίες μπορούν να συμβάλουν στην αντιμετώπιση του διαπιστωθέντος προβλήματος επάρκειας. Κατά συνέπεια, και από αυτή τη στενότερη οπτική, το μέτρο χορηγεί επιλεκτικό πλεονέκτημα.
                  
               5.1.3.   Στρέβλωση του ανταγωνισμού και συναλλαγές εντός της ΕΕ
         
         
                     (233)
                  
                  
                     Το μέτρο απειλεί να νοθεύσει τον ανταγωνισμό και να επηρεάσει τις συναλλαγές εντός της εσωτερικής αγοράς. Η παραγωγή ηλεκτρικής ενέργειας καθώς και η χονδρική και λιανική αγορά ηλεκτρικής ενέργειας είναι δραστηριότητες ανοικτές στον ανταγωνισμό σε ολόκληρη την Ένωση (57). Επομένως, η παροχή πλεονεκτήματος από κρατικούς πόρους σε οποιαδήποτε επιχείρηση του εν λόγω τομέα δύναται να επηρεάσει τις ενδοενωσιακές συναλλαγές και να προκαλέσει στρέβλωση του ανταγωνισμού.
                  
               5.1.4.   Συμπέρασμα επί της εκτίμησης βάσει του άρθρου 107 παράγραφος 1 της Συνθήκης
         
         
                     (234)
                  
                  
                     Λαμβανομένης υπόψη της εκτίμησης που εκτίθεται στην παρούσα ενότητα, η Επιτροπή καταλήγει στο συμπέρασμα ότι το μέτρο συνιστά κρατική ενίσχυση κατά την έννοια του άρθρου 107 παράγραφος 1 της Συνθήκης. Το άρθρο 107 παράγραφος 1 εφαρμόζεται με την επιφύλαξη της εφαρμογής οποιουδήποτε από τους ειδικούς λόγους συμβατότητας που προβλέπονται στο άρθρο 107 παράγραφοι 2 και 3 της Συνθήκης. Ο μόνος λόγος που θα μπορούσε να είναι συναφής στην παρούσα υπόθεση είναι ο λόγος που εκτίθεται στο άρθρο 107 παράγραφος 3 στοιχείο γ). Στην ενότητα 6 αξιολογείται αν ο λόγος αυτός πληρούται στην παρούσα υπόθεση.
                  
               5.2.   Νομιμότητα της ενίσχυσης
         
         
                     (235)
                  
                  
                     Μολονότι η αγορά ισχύος κοινοποιήθηκε από τις αρχές του Ηνωμένου Βασιλείου πριν τεθεί σε εφαρμογή, η απόφαση του 2014 για την έγκριση του μέτρου ακυρώθηκε στη συνέχεια από το Γενικό Δικαστήριο. Λαμβανομένης υπόψη της απόφασης του Γενικού Δικαστηρίου με την οποία ακυρώθηκε η απόφαση του 2014, η εφαρμογή του επίμαχου μέτρου έως την απόφαση του Γενικού Δικαστηρίου πρέπει να θεωρηθεί παράνομη (58).
                  
               
                     (236)
                  
                  
                     Μετά την έκδοση της απόφασης του Γενικού Δικαστηρίου και την ακύρωση της απόφασης του 2014 τον Νοέμβριο του 2018, το Ηνωμένο Βασίλειο έθεσε σε εφαρμογή ορισμένα μέτρα τα οποία παρατίθενται στην αιτιολογική σκέψη 18. Στην παρούσα ενότητα εξετάζεται αν τα μέτρα αυτά συνιστούν νέα παράνομη ενίσχυση.
                  
               
                     (237)
                  
                  
                     Πρώτον, όσον αφορά τη διοργάνωση μιας συμπληρωματικής δημοπρασίας Τ-1 τον Ιούνιο του 2019, δεν υπήρξε παραβίαση της υποχρέωσης αναστολής καθώς οι συμβάσεις που ανατέθηκαν ως αποτέλεσμα αυτής της δημοπρασίας περιείχαν ρήτρα αιρεσιμότητας βάσει της οποίας μπορούν να χορηγήσουν δικαιώματα μόνο σε περίπτωση θετικής απόφασης για την κρατική ενίσχυση. Κατά συνέπεια, το μέτρο που έθεσε σε εφαρμογή το Ηνωμένο Βασίλειο μετά τον Νοέμβριο του 2018 δεν συνιστά νέα παράνομη ενίσχυση.
                  
               
                     (238)
                  
                  
                     Δεύτερον, όσον αφορά τη συνεχιζόμενη εφαρμογή των συμβάσεων παροχής ισχύος που ανατέθηκαν στο πλαίσιο των δημοπρασιών που πραγματοποιήθηκαν πριν από τον Νοέμβριο του 2018 και την είσπραξη από τους προμηθευτές σχετικών με την αγορά CM τελών, ενώ οι πληρωμές της αγοράς CM είχαν ανασταλεί, το Ηνωμένο Βασίλειο δεν έχει παραβιάσει την υποχρέωση αναστολής. Τα μέτρα αυτά δεν θα μπορούσε να θεωρηθεί ότι χορηγούν οικονομικό πλεονέκτημα διότι αντιπροσωπεύουν κόστος για τις εταιρείες και όχι όφελος. Ως εκ τούτου, το μέτρο αυτό από μόνο του δεν συνιστά νέα παράνομη ενίσχυση.
                  
               
                     (239)
                  
                  
                     Τρίτον, όσον αφορά την έναρξη των διαδικασιών προεπιλογής στις 22 Ιουλίου 2019 για μια δημοπρασία Τ-1, μια δημοπρασία Τ-3 και μια δημοπρασία Τ-4, καθεμία από τις οποίες είχε προγραμματιστεί για το πρώτο τρίμηνο του 2020, δεν έχουν υπογραφεί ακόμη συμβάσεις. Κατά συνέπεια, ούτε το μέτρο αυτό συνιστά νέα παράνομη ενίσχυση.
                  
               6.   ΣΥΜΒΑΤΟΤΗΤΑ ΜΕ ΤΗΝ ΕΣΩΤΕΡΙΚΗ ΑΓΟΡΑ ΒΑΣΕΙ ΤΟΥ ΑΡΘΡΟΥ 107 ΠΑΡΑΓΡΑΦΟς 3 ΣΤΟΙΧΕΙΟ Γ) ΤΗς ΣΥΝΘΗΚΗς
         
         
                     (240)
                  
                  
                     Στο άρθρο 107 παράγραφος 3 στοιχεία α) έως ε) της Συνθήκης προσδιορίζονται ορισμένα είδη ενισχύσεων που μπορούν να θεωρηθούν συμβατά με την εσωτερική αγορά. Το στοιχείο γ) καλύπτει τις ενισχύσεις για την προώθηση της αναπτύξεως ορισμένων οικονομικών δραστηριοτήτων ή οικονομικών περιοχών, εφόσον δεν αλλοιώνουν τους όρους των συναλλαγών κατά τρόπο που θα αντέκειτο προς το κοινό συμφέρον.
                  
               
                     (241)
                  
                  
                     Στις κατευθυντήριες γραμμές της Επιτροπής για τις κρατικές ενισχύσεις στους τομείς του περιβάλλοντος και της ενέργειας 2014-2020 (59) («ΚΓΕΠΕ») καθορίζονται οι προϋποθέσεις υπό τις οποίες ενισχύσεις για την ενέργεια και το περιβάλλον μπορούν να θεωρηθούν συμβατές με την εσωτερική αγορά βάσει του άρθρου 107 παράγραφος 3 στοιχείο γ) της Συνθήκης. Οι ΚΓΕΠΕ ισχύουν από την 1η Ιουλίου 2014. Στην ενότητα 3.9 των ΚΓΕΠΕ καθορίζονται οι ειδικές προϋποθέσεις για ενισχύσεις που χορηγούνται για τη διασφάλιση της επάρκειας παραγωγής.
                  
               
                     (242)
                  
                  
                     Όπως αναφέρεται στην αιτιολογική σκέψη 235 ανωτέρω, το αποτέλεσμα της ακύρωσης της απόφασης του 2014 είναι ότι η εφαρμογή της ενίσχυσης έως την απόφαση του Γενικού Δικαστηρίου πρέπει να θεωρηθεί παράνομη. Σύμφωνα με την ανακοίνωση της Επιτροπής για τον καθορισμό των εφαρμοστέων κανόνων για την αξιολόγηση παράνομης ενίσχυσης (60), η Επιτροπή αξιολόγησε τη συμβατότητα του μέτρου με την εσωτερική αγορά βάσει των προϋποθέσεων που καθορίζονται στην ενότητα 3.9 των κατευθυντήριων γραμμών για τις κρατικές ενισχύσεις στους τομείς του περιβάλλοντος και της ενέργειας («ΚΓΕΠΕ»). Σύμφωνα με την παράγραφο 248 των ΚΓΕΠΕ, οι παράνομες ενισχύσεις στον τομέα της ενέργειας θα πρέπει να αξιολογούνται με βάση τους ισχύοντες κανόνες κατά την ημερομηνία χορήγησης της ενίσχυσης, δηλαδή την 16η Δεκεμβρίου 2014.
                  
               
                     (243)
                  
                  
                     Η διαδικασία για την έκδοση νέας απόφασης μπορεί να επαναλαμβάνεται από το συγκεκριμένο σημείο κατά το οποίο συνέβη η παρανομία (61).
                  
               6.1.   Στόχος κοινού ενδιαφέροντος και αναγκαιότητα του μέτρου
         
         
                     (244)
                  
                  
                     Στις ενότητες 3.9.1 και 3.9.2 των ΚΓΕΠΕ καθορίζονται ειδικές προϋποθέσεις που πρέπει να εφαρμόζονται κατά την αξιολόγηση του βαθμού στον οποίο οι ενισχύσεις συμβάλλουν στην επίτευξη ενός σαφώς καθορισμένου στόχου κοινού ενδιαφέροντος και τον βαθμό στον οποίο υπάρχει ανάγκη για κρατική παρέμβαση.
                  
               
                     (245)
                  
                  
                     Στην απόφαση κίνησης της διαδικασίας, η Επιτροπή κατέληξε στο προκαταρκτικό συμπέρασμα ότι η αγορά ισχύος συνέβαλλε στην επίτευξη ενός στόχου κοινού ενδιαφέροντος και ήταν απαραίτητη.
                  
               6.1.1.   Στόχος κοινού ενδιαφέροντος
         
         
                     (246)
                  
                  
                     Το 2014 το Ηνωμένο Βασίλειο έθεσε σε εφαρμογή μια μεθοδολογία προσδιορισμού της ανησυχίας σχετικά με την επάρκεια παραγωγής βάσει ενός μοντέλου που χρησιμοποιεί το πρότυπο «enduring reliability adequacy standard» ως δείκτη για την επάρκεια παραγωγής. Στην κοινοποίηση του 2014 το Ηνωμένο Βασίλειο απέδειξε ότι το πρότυπο «enduring reliability adequacy standard» θα μπορούσε να ανέλθει σε κρίσιμα επίπεδα μετά από τέσσερα έτη, δηλαδή το 2018/2019. Τα πορίσματα αυτά ήταν εν γένει σύμφωνα με αυτά που είχαν δημοσιευθεί από το ENTSO-E στην πιο πρόσφατη έκθεση για την επάρκεια του συστήματος που ήταν διαθέσιμη εκείνη την περίοδο (62). Το 2014 το ENTSO-E εκτίμησε, στο σενάριο Α για τη Μεγάλη Βρετανία (το οποίο λάμβανε υπόψη μόνο τις εξελίξεις στην ικανότητα ηλεκτροπαραγωγής που θεωρούνταν ασφαλείς), ότι η εναπομένουσα ισχύς μετά το 2016 θα ήταν ενδεχομένως ανεπαρκής για να καλύψει ένα περιθώριο αναφοράς επάρκειας ελλείψει εισαγωγών από γραμμές διασύνδεσης.
                  
               
                     (247)
                  
                  
                     Σύμφωνα με τα πιο πρόσφατα πορίσματα του ENTSO-E στην ενδιάμεση πρόβλεψή του για την επάρκεια του 2018 (MAF 2018) (63), το επίπεδο της LOLE (ώρες/έτος) για το Ηνωμένο Βασίλειο στο βασικό σενάριο εκτιμάται σε 1,29 το 2020 και σε 1,30 το 2025, πολύ κάτω από τον στόχο των 3 ωρών που έχει καθοριστεί για τη LOLE από το Ηνωμένο Βασίλειο, όπως περιγράφεται στην αιτιολογική σκέψη 98. Στη MAF 2018 αναφέρεται ότι «τα βελτιωμένα αποτελέσματα της MAF 2018 μπορούν να αποδοθούν επίσης στους υφιστάμενους μηχανισμούς ισχύος». Η MAF 2018 δημοσιεύθηκε στις 3 Οκτωβρίου 2018, δηλαδή πριν από την απόφαση του Γενικού Δικαστηρίου με την οποία ακυρώθηκε η απόφαση του 2014. Ως εκ τούτου, στον υπολογισμό στο πλαίσιο της MAF 2018 λήφθηκαν υπόψη οι επιπτώσεις της ύπαρξης της CM στο Ηνωμένο Βασίλειο. Πράγματι, στο προσάρτημα 2 της MAF 2018, το Ηνωμένο Βασίλειο αναφέρει ότι «η Μεγάλη Βρετανία έχει δημιουργήσει μια αγορά CM προκειμένου να διασφαλιστεί η ύπαρξη επαρκούς διαθέσιμης ισχύος για την εκπλήρωση του προτύπου αξιοπιστίας της προσδοκίας απώλειας φορτίου (LOLE) των 3 ωρών/έτος. Τα αποτελέσματα της MAF συμφωνούν με αυτές τις προσδοκίες και, επομένως, δεν αναμένονται ανησυχίες σχετικά με την επάρκεια στη Μεγάλη Βρετανία».
                  
               
                     (248)
                  
                  
                     Ο προσδιορισμός της διαρκούς ανάγκης για μια αγορά ισχύος στο μέλλον πρέπει να βασιστεί σε αντιπαραδείγματα, στο πλαίσιο των οποίων λαμβάνεται ως δεδομένο ότι δεν υπάρχει αγορά ισχύος στο Ηνωμένο Βασίλειο. Όπως περιγράφεται στις αιτιολογικές σκέψεις 102 έως 104, από τις αναλύσεις προκύπτει ότι όταν η αγορά ισχύος εξαιρείται από τη μοντελοποίηση, το πρότυπο αξιοπιστίας (LOLE) είναι πιθανό να παραβιαστεί σε κάθε έτος, μεταξύ άλλων και στη μοντελοποίηση. Ειδικότερα, η ανάλυση της NG που περιγράφεται στην αιτιολογική σκέψη 103 βασίζεται στο βασικό σενάριο της EMR που χρησιμοποιήθηκε στα μελλοντικά ενεργειακά σενάρια της NG. Τα μελλοντικά ενεργειακά σενάρια αποτελούν επίσης τη βάση των παραδοχών που χρησιμοποιήθηκαν στη MAF 2018 για το Ηνωμένο Βασίλειο. Ως εκ τούτου, σύμφωνα με την παράγραφο 221 των ΚΓΕΠΕ, η ανάλυση της NG συμφωνεί με την ανάλυση που πραγματοποίησε το ENTSO-Ε.
                  
               
                     (249)
                  
                  
                     Η αγορά ισχύος μπορεί να οδηγήσει σε στήριξη της παραγωγής με ορυκτά καύσιμα. Ωστόσο, όπως περιγράφεται στην ενότητα 2.8.4, το Ηνωμένο Βασίλειο έχει ήδη εφαρμόσει, εφαρμόζει ή εξετάζει το ενδεχόμενο να εφαρμόσει πρόσθετα μέτρα για την αντιμετώπιση των ανεπαρκειών της αγοράς που διαπιστώθηκαν, κυρίως το γεγονός ότι η αξιοπιστία αποτελεί δημόσιο αγαθό και το αποκαλούμενο πρόβλημα της «έλλειψης χρημάτων». Τα πρόσθετα αυτά μέτρα αποσκοπούν στη βελτίωση της συμμετοχής της DSR, στη μεταρρύθμιση των ρυθμίσεων cash-out και στην προώθηση αυξημένων επιπέδων διασύνδεσης. Η Επιτροπή θεωρεί ότι τα πρόσθετα αυτά μέτρα θα οδηγήσουν σε μείωση των ποσοτήτων ισχύος που πρέπει να αγοραστούν στο πλαίσιο της αγοράς ισχύος. Επιπλέον, η Επιτροπή σημειώνει ότι το Ηνωμένο Βασίλειο προτείνει μέτρα ad hoc για να ενισχύσει την ηλεκτροπαραγωγή με χαμηλές ανθρακούχες εκπομπές (για παράδειγμα «Contracts for Differences») και υιοθέτησε αυστηρά πρότυπα αποδόσεως όσον αφορά τις εκπομπές. Το Ηνωμένο Βασίλειο αναφέρει ότι αυτό οδήγησε σε απότομη μείωση του αριθμού των νεότευκτων μονάδων παραγωγής πετρελαίου ντίζελ που κέρδισαν συμβάσεις παροχής ισχύος από το 2014 (64). Επιπλέον, η Επιτροπή επισημαίνει ότι η ετήσια αξιολόγηση της επάρκειας ισχύος λαμβάνει υπόψη τον όγκο της ηλεκτροπαραγωγής και τη συμβολή των γραμμών διασύνδεσης, ενώ είναι ανοικτή σε όλους τους τύπους παρόχων ισχύος, συμπεριλαμβανομένων όσων δραστηριοποιούνται στην DSR. Κατά συνέπεια, η Επιτροπή θεωρεί ότι το Ηνωμένο Βασίλειο διερεύνησε επαρκώς μέσα μετριασμού των αρνητικών επιπτώσεων τις οποίες μπορεί να έχει το μέτρο στον στόχο της σταδιακής κατάργησης επιζήμιων για το περιβάλλον επιδοτήσεων, σύμφωνα με την παράγραφο 220 των ΚΓΕΠΕ.
                  
               
                     (250)
                  
                  
                     Το μέτρο αποσκοπεί στην προμήθεια της αναγκαίας ποσότητας ισχύος για την εκπλήρωση του προτύπου αξιοπιστίας. Ως εκ τούτου, το μέτρο έχει σαφώς καθορισμένο στόχο. Σε αντάλλαγμα για τη λήψη πληρωμών ισχύος, οι πάροχοι ισχύος δεσμεύονται για την παροχή ενέργειας σε περιόδους ακραίων καταστάσεων για το σύστημα. Η μεθοδολογία καθορισμού της δημοπρατούμενης ποσότητας ισχύος βασίζεται σε ετήσια αξιολόγηση της ασφάλειας του εφοδιασμού από τον διαχειριστή του συστήματος.
                  
               6.1.2.   Αναγκαιότητα του μέτρου
         
         
                     (251)
                  
                  
                     Η φύση και τα αίτια του προβλήματος επάρκειας παραγωγής έχουν αναλυθεί και ποσοτικοποιηθεί, όπως παρουσιάζονται στις ενότητες 2.8.2 και 2.8.3 ανωτέρω. Έχει περιγραφεί η μονάδα μέτρησης για την ποσοτικοποίηση (δηλαδή το πρότυπο αξιοπιστίας) και έχει παρασχεθεί η μέθοδος υπολογισμού της (βλέπε αιτιολογικές σκέψεις 46 και 47 ανωτέρω). Ως εκ τούτου, η Επιτροπή καταλήγει στο συμπέρασμα ότι η παράγραφος 222 των ΚΓΕΠΕ τηρείται.
                  
               
                     (252)
                  
                  
                     Όπως εξηγείται στην αιτιολογική σκέψη 128, ορισμένα ενδιαφερόμενα μέρη διατύπωσαν ανησυχίες σχετικά με την αναγκαιότητα της CM.
                  
               
                     (253)
                  
                  
                     Όσον αφορά την εικαζόμενη τρέχουσα κατάσταση υπερπροσφοράς στην αγορά ηλεκτρικής ενέργειας του Ηνωμένου Βασιλείου, στην οποία αναφέρονται ορισμένα ενδιαφερόμενα μέρη, η Επιτροπή έχει αναλύσει τα επιχειρήματα που παρουσίασαν τα ενδιαφερόμενα μέρη (βλέπε αιτιολογική σκέψη 128 στοιχείο α)) και το Ηνωμένο Βασίλειο (βλέπε αιτιολογική σκέψη 166). Η Επιτροπή θεωρεί ότι η κριτική των ενδιαφερόμενων μερών δεν θέτει υπό αμφισβήτηση την αναγκαιότητα της CM. Ειδικότερα, όπως κάθε άλλος μηχανισμός ισχύος, η αγορά CM βρίσκεται αντιμετώπιση με σημαντικές αβεβαιότητες που απαιτούν την επίτευξη ισορροπίας μεταξύ, αφενός, του κινδύνου υπερπρομήθειας και, αφετέρου, της ανεπάρκειας του συστήματος. Εν προκειμένω, τα καλύτερα του αναμενόμενου περιθώρια ισχύος του χειμώνα 2018/19 αντικατοπτρίζουν αυτή την αβεβαιότητα (65). Επιπλέον, όπως εξήγησε η Ofgem στην τελική της έκθεση που αναφέρεται στην αιτιολογική σκέψη 21, στα στοιχεία για τα περιθώρια που υπολογίστηκαν πριν από την εφαρμογή του καθεστώτος της αγοράς ισχύος από το 2017 και μετά περιλαμβανόταν η εφεδρεία εξισορρόπησης έκτακτης ανάγκης (Contingency Balancing Reserve — CBR) και χωρίς τα μέτρα αυτά τα περιθώρια ισχύος θα ήταν πολύ χαμηλότερα (66). Στην εν λόγω έκθεση, η Ofgem εξήγησε επίσης ότι οι προβλέψεις για τη LOLE για τα προηγούμενα πέντε έτη παράδοσης ενίσχυσαν περαιτέρω την άποψη της Ofgem ότι είναι επιτακτικά αναγκαία η διατήρηση της CM. Επιπλέον, οι χαμηλές τιμές εκκαθάρισης στις δημοπρασίες της αγοράς ισχύος μπορούν να θεωρηθούν απόδειξη υψηλού επιπέδου ανταγωνισμού στις δημοπρασίες της αγοράς ισχύος και όχι απαραιτήτως ένδειξη πλεονάζουσας ισχύος. Τέλος, όπως εξηγείται στην αιτιολογική σκέψη 34, οι γραμμές διασύνδεσης είχαν τη δυνατότητα να συμμετάσχουν στις δημοπρασίες της CM από τη δεύτερη δημοπρασία το 2015, οπότε η συμβολή τους στην ασφάλεια του εφοδιασμού ελήφθη υπόψη.
                  
               
                     (254)
                  
                  
                     Όσον αφορά το σκεπτικό που διατύπωσαν ορισμένα ενδιαφερόμενα μέρη, σύμφωνα με το οποίο η επάρκεια παραγωγής θα εξασφαλιζόταν καλύτερα μέσω μιας αμιγώς ενεργειακής αγοράς, η Επιτροπή λαμβάνει υπό σημείωση τα επιχειρήματα ορισμένων ενδιαφερομένων μερών (βλέπε αιτιολογική σκέψη 128 στοιχείο β)) και του Ηνωμένου Βασιλείου (βλέπε αιτιολογική σκέψη 167). Η Επιτροπή θεωρεί ότι δεν συντρέχουν λόγοι μεταβολής των συμπερασμάτων που συνάχθηκαν στον πίνακα 8 της απόφασης κίνησης της διαδικασίας και τα διατηρεί: δέχεται ότι εφόσον δεν διατίθενται συμβάσεις ατομικής μέτρησης σε πραγματικό χρόνο και δυναμικής τιμολόγησης για την πλειονότητα των χρηστών, η αξιοπιστία εμφανίζει πολλά από τα χαρακτηριστικά ενός δημόσιου αγαθού. Για το άμεσο μέλλον, είναι απίθανο να διαχειρίζονται οι καταναλωτές συστηματικά την κατανάλωσή τους με τρόπο που ανταποκρίνεται σε μηνύματα έλλειψης από τις αγορές· επομένως, ο χαρακτήρας δημόσιου αγαθού ενός ασφαλούς εφοδιασμού με ηλεκτρική ενέργεια θα εξακολουθήσει να υφίσταται.
                  
               
                     (255)
                  
                  
                     Παρομοίως, όσον αφορά το ζήτημα που συνδέεται με την ανεπάρκεια της αγοράς που αποκαλείται «έλλειψη χρημάτων», η Επιτροπή λαμβάνει υπό σημείωση τα επιχειρήματα που παρουσίασαν ορισμένα ενδιαφερόμενα μέρη (βλέπε αιτιολογική σκέψη 128 στοιχείο γ)) και το Ηνωμένο Βασίλειο (βλέπε αιτιολογική σκέψη 168). Η Επιτροπή θεωρεί ότι δεν συντρέχουν λόγοι μεταβολής των συμπερασμάτων που συνάχθηκαν στον πίνακα 8 της απόφασης κίνησης της διαδικασίας και τα διατηρεί. Ειδικότερα, η Επιτροπή επιβεβαιώνει ότι η εφαρμογή μιας αγοράς CM δεν μπορεί να είναι σε βάρος βραχυπρόθεσμων αγορών με εύρυθμη λειτουργία. Οι μεταρρυθμίσεις που αναφέρονται στην ενότητα 2.8.4 ανωτέρω συμβάλλουν στη βελτίωση της λειτουργίας των αγορών ηλεκτρικής ενέργειας της Μεγάλης Βρετανίας, αλλά δεν εξαλείφουν το πρόβλημα της «έλλειψης χρημάτων».
                  
               
                     (256)
                  
                  
                     Βάσει της εκτίμησης που εκτίθεται στις αιτιολογικές σκέψεις 254 και 255 ανωτέρω, η Επιτροπή καταλήγει στο συμπέρασμα ότι το Ηνωμένο Βασίλειο έχει αποδείξει με σαφήνεια τους λόγους για τους οποίους η αγορά δεν αναμένεται να παρέχει επαρκή ικανότητα ισχύος ελλείψει της αγοράς ισχύος, σύμφωνα με την παράγραφο 223 των ΚΓΕΠΕ.
                  
               
                     (257)
                  
                  
                     Όσον αφορά την εκτίμηση του δυναμικού της DSR, η Επιτροπή υπογραμμίζει ότι σύμφωνα με την παράγραφο 224 στοιχείο β) των ΚΓΕΠΕ, η Επιτροπή απαιτείται να λαμβάνει υπόψη, μεταξύ άλλων και κατά περίπτωση, τα στοιχεία που της υποβάλλονται και αφορούν την αξιολόγηση των επιπτώσεων της συμμετοχής της DSR. Η Επιτροπή επισημαίνει τις πολύ διαφορετικές εκτιμήσεις που παρασχέθηκαν από τα ενδιαφερόμενα μέρη (βλέπε αιτιολογική σκέψη 128 στοιχείο δ)) και από το Ηνωμένο Βασίλειο (βλέπε αιτιολογική σκέψη 169) σε απάντηση στην απόφαση κίνησης της διαδικασίας. Η Επιτροπή επισημαίνει επίσης ότι, όπως φαίνεται στον πίνακα 1, η ποσότητα ισχύος του φορέα DSR που συμμετείχε στις δημοπρασίες της αγοράς CM συνέχισε να αυξάνεται, φθάνοντας τα 2,6 GW στη δημοπρασία Τ-4 που διοργανώθηκε το 2018.
                  
               
                     (258)
                  
                  
                     Από τα διάφορα μέτρα τα οποία έλαβε το Ηνωμένο Βασίλειο για την ενθάρρυνση της ανταπόκρισης στη ζήτηση σύμφωνα με την παράγραφο 224 στοιχείο β) των ΚΓΕΠΕ, μόνο οι μεταβατικές δημοπρασίες επικρίθηκαν από ορισμένα ενδιαφερόμενα μέρη ως ανεπαρκείς για την προώθηση της συμμετοχής της DSR (βλέπε αιτιολογική σκέψη 128 στοιχείο δ). Η Επιτροπή λαμβάνει υπό σημείωση τα επιχειρήματα του Ηνωμένου Βασιλείου που παρουσιάζονται στην αιτιολογική σκέψη 170, καθώς και τις παρατηρήσεις άλλων ενδιαφερομένων μερών που παρουσιάζονται στην αιτιολογική σκέψη 126. Ειδικότερα, η Επιτροπή θεωρεί ότι οι μεταβατικές δημοπρασίες σχεδιάστηκαν με σκοπό την προώθηση της DSR με αποκλεισμό σχεδόν όλων των άλλων τύπων ισχύος. Σημαντικό είναι ότι οι δημοπρασίες αυτές είχαν υψηλότερες τιμές εκκαθάρισης από τις τακτικές δημοπρασίες της CM.
                  
               
                     (259)
                  
                  
                     Ως εκ τούτου, η Επιτροπή καταλήγει στο συμπέρασμα ότι η αγορά ισχύος συμβάλλει σε έναν σαφώς καθορισμένο στόχο κοινού ενδιαφέροντος και είναι αναγκαία σύμφωνα με τις ενότητες 3.9.1 και 3.9.2 των ΚΓΕΠΕ.
                  
               6.2.   Καταλληλότητα του μέτρου
         
         
                     (260)
                  
                  
                     Στην ενότητα 3.9.3 των ΚΓΕΠΕ προσδιορίζονται προϋποθέσεις για την αξιολόγηση του αν ένα μέτρο αποτελεί κατάλληλο μέσο πολιτικής για την επίτευξη του στόχου κοινού ενδιαφέροντος.
                  
               6.2.1.   Επιλογή μέσου
         
         
                     (261)
                  
                  
                     Όπως αναφέρεται στις αιτιολογικές σκέψεις 129 και 171, ορισμένα ενδιαφερόμενα μέρη ανέφεραν ότι ένα στρατηγικό απόθεμα θα ήταν καταλληλότερο από μια αγορά CM που καλύπτει ολόκληρη την αγορά για την αντιμετώπιση του προβλήματος επάρκειας παραγωγής στο Ηνωμένο Βασίλειο. Αντιθέτως, το Ηνωμένο Βασίλειο θεώρησε ότι ένα στρατηγικό απόθεμα δεν θα αντιμετώπιζε τις υποκείμενες ανεπάρκειες της αγοράς (βλέπε αιτιολογικές σκέψεις 171 και 172).
                  
               
                     (262)
                  
                  
                     Όπως εξηγείται στην τελική έκθεση της τομεακής έρευνας για τους μηχανισμούς ισχύος (67), δεν απαιτείται μακροπρόθεσμη παρέμβαση αν από τις αξιολογήσεις επάρκειας προκύπτει και οι υπεύθυνοι χάραξης πολιτικής είναι πεπεισμένοι ότι η αγορά μπορεί μακροπρόθεσμα να μεταρρυθμιστεί ώστε να διασφαλίζεται η παροχή επαρκών επενδυτικών κινήτρων, υπό την προϋπόθεση ότι υπάρχει επαρκής διαθέσιμη ισχύς για τη διασφάλιση της ασφάλειας του εφοδιασμού έως τότε. Ωστόσο, ενδεχομένως να υπάρχει ανάγκη να διασφαλιστεί ότι ο υφιστάμενος μηχανισμός ισχύος δεν θα παύσει να λειτουργεί πρώιμα. Υπό τέτοιες συνθήκες, η καταλληλότερη απόκριση είναι πιθανόν ένα στρατηγικό απόθεμα το οποίο μπορεί να συμβάλλει στον έλεγχο της ποσότητας της υφιστάμενης επάρκειας ισχύος που φεύγει από την αγορά. Όταν εντοπίζονται ανησυχίες σχετικά με τη μακροπρόθεσμη επάρκεια, ο καταλληλότερος μηχανισμός ισχύος για την αντιμετώπιση του προβλήματος είναι πιθανόν ένα καθεστώς που βασίζεται στον όγκο και καλύπτει ολόκληρη την αγορά.
                  
               
                     (263)
                  
                  
                     Ένα στρατηγικό απόθεμα δεν θα έλυνε το επενδυτικό πρόβλημα που διαπιστώνεται για τις νέες εγκαταστάσεις. Αντιθέτως, μηχανισμοί ισχύος που καλύπτουν ολόκληρη την αγορά είναι αποτελεσματικότεροι όσον αφορά την ενθάρρυνση των επενδύσεων για την αντιμετώπιση των πιο μακροπρόθεσμων ανησυχιών σχετικά με την επάρκεια.
                  
               
                     (264)
                  
                  
                     Η αγορά CM σχεδιάστηκε για να ενισχύσει και να συμπληρώσει τις τρέχουσες εξελίξεις στην αγορά και για να συνάδει με την εσωτερική αγορά ενέργειας και τις ενεργειακές πολιτικές της Ένωσης, συγκεκριμένα την ανάπτυξη ενεργού διαχειρίσεως της ζητήσεως, την αύξηση του ανταγωνισμού και των επενδύσεων στη διασυνδεδεμένη ισχύ.
                  
               
                     (265)
                  
                  
                     Ως εκ τούτου, η Επιτροπή καταλήγει στο συμπέρασμα ότι η επιλογή του μέσου είναι κατάλληλη για την αντιμετώπιση της υποκείμενης ανεπάρκειας της αγοράς που παρεμποδίζει τις μακροπρόθεσμες επενδύσεις.
                  
               6.2.2.   Ανταμοιβή αποκλειστικά για την υπηρεσία πλήρους διαθεσιμότητας ισχύος
         
         
                     (266)
                  
                  
                     Στην απόφαση κίνησης της διαδικασίας, η Επιτροπή κατέληξε στην προκαταρκτική άποψη ότι το μέτρο αντάμειβε την υπηρεσία πλήρους διαθεσιμότητας ισχύος. Ωστόσο, όπως εξηγείται στις αιτιολογικές σκέψεις 130 έως 132 της παρούσας απόφασης, ορισμένα ενδιαφερόμενα μέρη διατύπωσαν ανησυχίες σχετικά με το θέμα αυτό.
                  
               
                     (267)
                  
                  
                     Όσον αφορά την ανησυχία την οποία διατύπωσαν τα ενδιαφερόμενα μέρη σχετικά με τις ρυθμίσεις ειδοποίησης για ακραίες καταστάσεις (βλέπε αιτιολογική σκέψη 130), η Επιτροπή θεωρεί ότι η εφαρμογή ενός μηχανισμού καταμερισμού θα μπορούσε να παρεμποδίσει τα μηνύματα της αγοράς και, επομένως, θα μπορούσε να θεωρηθεί μη συμβατή με την παράγραφο 225 των ΚΓΕΠΕ.
                  
               
                     (268)
                  
                  
                     Όσον αφορά την προτεινόμενη ενίσχυση του καθεστώτος κυρώσεων (βλέπε αιτιολογικές σκέψεις 131 και 174), καθώς και τις ανησυχίες τις οποίες διατύπωσαν τα ενδιαφερόμενα μέρη σχετικά με το μοντέλο «παρεχόμενης ενέργειας» της αγοράς ισχύος (βλέπε αιτιολογικές σκέψεις 132 και 175), οι δικαιούχοι λαμβάνουν αποζημίωση για τις μονάδες ισχύος τις οποίες διαθέτουν (GBP/MW) και όχι για την παρεχόμενη ενέργεια (GBP/MWh). Αυτό συνάδει με την παράγραφο 225 των ΚΓΕΠΕ. Τούτου λεχθέντος, η Επιτροπή επισημαίνει ότι η αγορά CM ακολουθεί ένα μοντέλο «παρεχόμενης ενέργειας» (βλέπε ενότητα 2.6 ανωτέρω), στο πλαίσιο του οποίου μπορεί να επιβληθούν κυρώσεις στους παρόχους ισχύος εάν δεν παραδώσουν ενέργεια κατά τη διάρκεια ακραίων συμβάντων για το σύστημα, ανεξάρτητα από τα μηνύματα που παρέχονται από τη χονδρική αγορά. Η Επιτροπή θεωρεί ότι αποτελεί πρωτίστως ρόλο της σύζευξης των αγορών (τόσο της αγοράς της επόμενης ημέρας όσο και της ενδοημερήσιας αγοράς) και των αγορών εξισορρόπησης να διασφαλίζουν την αποτελεσματική χρήση των πόρων που διατίθενται στο σύστημα, μεταξύ άλλων και μεταξύ των γραμμών διασύνδεσης. Ένα μοντέλο παρεχόμενης ενέργειας μπορεί να το υπονομεύσει αυτό, καθώς μπορεί να οδηγήσει σε καταμερισμό από την πλευρά των παρόχων ισχύος ακόμη και όταν αυτό δεν είναι επικερδές βάσει μόνο των τιμών της αγοράς, προκειμένου να αποφευχθούν οι κυρώσεις. Ωστόσο, στρεβλώσεις στον καταμερισμό είναι πολύ απίθανο να συμβούν στην πράξη στην αγορά ισχύος, δεδομένου ότι οι ακραίες καταστάσεις καθορίζονται σε σχέση με ενέργειες που αναλαμβάνονται συνήθως ως έσχατη λύση από τον διαχειριστή του συστήματος, αφού η αγορά δεν εξασφαλίσει την ασφάλεια του εφοδιασμού.
                  
               
                     (269)
                  
                  
                     Κατά συνέπεια, η Επιτροπή καταλήγει στο συμπέρασμα ότι η αγορά CM ανταμείβει την υπηρεσία πλήρους διαθεσιμότητας ισχύος σύμφωνα με τις κατευθυντήριες γραμμές της ενότητας 3.9.3 των ΚΓΕΠΕ.
                  
               6.2.3.   Ανοικτός χαρακτήρας του μέτρου σε όλους τους σχετικούς παρόχους ισχύος
         
         6.2.3.1.   Πιθανές διακρίσεις σε βάρος των φορέων DSR λόγω έλλειψης χρονικά δεσμευτικών συμβάσεων παροχής
         
         
                     (270)
                  
                  
                     Παρότι η Επιτροπή δεν αναφέρθηκε ρητά στο συγκεκριμένο ζήτημα στην απόφαση κίνησης της διαδικασίας, ορισμένα ενδιαφερόμενα μέρη υποστήριξαν ότι, προκειμένου να αποφευχθούν οι διακρίσεις σε βάρος των παρόχων DSR, η αγορά ισχύος θα έπρεπε να προσφέρει συμβάσεις που προβλέπουν χρονικά δεσμευτική παράδοση (βλέπε αιτιολογική σκέψη 133).
                  
               
                     (271)
                  
                  
                     Βάσει των στοιχείων που παρασχέθηκαν από το Ηνωμένο Βασίλειο και παρουσιάζονται συνοπτικά στην αιτιολογική σκέψη 176, η Επιτροπή θεωρεί ότι η απουσία χρονικά δεσμευτικών συμβάσεων παροχής δεν εισάγει διακρίσεις. Ειδικότερα, το γεγονός ότι μόνο μία CMU από τις 89 επέλεξε στο πλαίσιο της μεταβατικής δημοπρασίας τη χρονικά δεσμευτική σύμβαση παράδοσης καταδεικνύει ότι οι πραγματικές ρυθμίσεις δεν συνιστούν εμπόδιο στη συμμετοχή για τους παρόχους DSR.
                  
               6.2.3.2.   Διαφορές στην ισχύουσα διάρκεια των συμβάσεων
         
         
                     (272)
                  
                  
                     Το Γενικό Δικαστήριο αποφάνθηκε στην απόφασή του ότι η διαφορετική διάρκεια των συμβάσεων για άλλες πηγές ισχύος, ιδίως για τους φορείς DSR, αφενός, και για τους φορείς παραγωγής αφετέρου, καταδεικνύει ενδεχομένως ότι η Επιτροπή θα έπρεπε να έχει αμφιβολίες για τη συμβατότητα του μέτρου με την εσωτερική αγορά. Ως εκ τούτου, η Επιτροπή εξέτασε αν η απουσία συμβάσεων παροχής ισχύος μεγαλύτερης διάρκειας για τους φορείς DSR περιορίζει τη δυνατότητα αυτών να συμμετάσχουν στην αγορά CM.
                  
               
                     (273)
                  
                  
                     Η παράγραφος 226 των ΚΓΕΠΕ απαιτεί την επίτευξη ισορροπίας μεταξύ δύο ανταγωνιστικών στόχων: αφενός, ο ανοικτός χαρακτήρας του μηχανισμού σε όλους τους τύπους ισχύος και, αφετέρου, η ανάγκη παροχής επαρκών κινήτρων τόσο για την υφιστάμενη όσο και για τη νέα ικανότητα ισχύος.
                  
               
                     (274)
                  
                  
                     Όπως αναφέρεται στην απόφαση κίνησης της διαδικασίας, η Επιτροπή είναι της άποψης ότι, αφενός, συμβάσεις επάρκειας ισχύος διάρκειας άνω του ενός έτους μπορεί να είναι δικαιολογημένες σε περιπτώσεις υψηλών κεφαλαιουχικών δαπανών και δυσχερειών στην εξασφάλιση χρηματοδότησης, καθώς προωθούν την είσοδο ανταγωνιστικών επιχειρήσεων στην αγορά. Όπως εξήγησε το Ηνωμένο Βασίλειο (βλέπε αιτιολογική σκέψη 177), αυτό ισχύει ιδιαίτερα στην περίπτωση της νεότευκτης ικανότητας ισχύος. Εκτός από γενικές προτάσεις υπέρ συμβάσεων μικρότερης διάρκειας (βλέπε αιτιολογική σκέψη 136 σημεία i), ii) και iii)), η Επιτροπή δεν έλαβε παρατηρήσεις που να αμφισβητούν τη σημασία των συμβάσεων μεγαλύτερης διάρκειας (έως 15 έτη) όσον αφορά την παροχή κινήτρων για νέα ικανότητα ισχύος, σύμφωνα με την παράγραφο 226 των ΚΓΕΠΕ. Ειδικότερα, η Επιτροπή θεωρεί ότι η χρήση των κατώτατων ορίων κεφαλαιουχικών δαπανών για τον καθορισμό της επιλεξιμότητας για σύμβαση μεγαλύτερης διάρκειας είναι κατάλληλη, καθώς παρέχει καλή ένδειξη της δυσκολίας εξασφάλισης χρηματοδότησης: όσο υψηλότερο είναι το ποσό της επένδυσης, τόσο δυσκολότερη είναι η εξασφάλιση της χρηματοδότησης. Από την άλλη πλευρά, η Επιτροπή θεωρεί ότι ο αποκλεισμός άλλων πηγών ισχύος από την πρόσβαση σε συμβάσεις μεγαλύτερης διάρκειας δεν εισήγαγε διακρίσεις, διότι οι υφιστάμενες εγκαταστάσεις και η DSR, δεδομένων των χαμηλότερων απαιτήσεών τους όσον αφορά το κόστος κεφαλαίου (κάτι που υποδεικνύει ότι η εξασφάλιση χρηματοδότησης είναι λιγότερο σημαντική), δεν απαιτούν συμβάσεις μεγαλύτερης διάρκειας για την εξασφάλιση χρηματοδότησης. Ως εκ τούτου, η Επιτροπή θεωρεί ότι οι συμβάσεις μικρότερης διάρκειας δεν εξέθεταν την υφιστάμενη παραγωγή ή την DSR σε ανταγωνιστικό μειονέκτημα έναντι της νέας παραγωγής. Έχει επιτευχθεί κατάλληλη ισορροπία μεταξύ των δύο ανταγωνιστικών στόχων που αναφέρονται στην αιτιολογική σκέψη 273.
                  
               
                     (275)
                  
                  
                     Η Επιτροπή θεωρεί ότι υπάρχουν διάφορες ενδείξεις ότι οι διαφορές στη διάρκεια των συμβάσεων δεν έχουν εισαγάγει στην πράξη διακρίσεις σε βάρος των φορέων DSR. Πρώτον, τα αποτελέσματα των δημοπρασιών δεν καταδεικνύουν ότι η διαφορετική πρόσβαση σε συμβάσεις μεγαλύτερης διάρκειας έχει στρεβλώσει, στην πράξη, την έκβαση των δημοπρασιών μέχρι σήμερα. Αντιθέτως, οι επιδόσεις της DSR είναι συγκρίσιμες με (και καλύτερες σε τακτική βάση από) τη νεότευκτη παραγωγή (βλέπε αιτιολογική σκέψη 179). Δεύτερον, η Επιτροπή δεν εντόπισε στοιχεία που να αποδεικνύουν ότι οποιοσδήποτε φορέας εκμετάλλευσης DSR πληρούσε το κατώτατο όριο κεφαλαιουχικών δαπανών για συμβάσεις μεγαλύτερης διάρκειας αλλά δεν είχε τη δυνατότητα να συμμετάσχει στην αγορά ισχύος. Τρίτον, οι εκτιμήσεις των πραγματικών κεφαλαιουχικών δαπανών της DSR που παρασχέθηκαν από τα ενδιαφερόμενα μέρη ήταν πολύ χαμηλές. Ορισμένα ενδιαφερόμενα μέρη, που ενεργούν ως φορείς DSR, εκτίμησαν ότι οι κεφαλαιουχικές δαπάνες της DSR ήταν πολύ χαμηλότερες από τα κατώτατα όρια και, μάλιστα, προσέγγιζαν το μηδέν (βλέπε αιτιολογική σκέψη 135). Οι κεφαλαιουχικές δαπάνες της DSR κατά τη δεύτερη μεταβατική δημοπρασία ήταν κατά μέσο όρο 0,15 GBP/kW (βλέπε αιτιολογική σκέψη 178). Τέταρτον, η «μη συνδεδεμένη με τον μετρητή» παραγωγή DSR (δηλαδή το 60-70 % της DSR που συμμετέχει ενεργά σε αγορές ευελιξίας) μπορεί να έχει πρόσβαση σε συμβάσεις μεγαλύτερης διάρκειας αν συμμετάσχει στη δημοπρασία ως παραγωγή (βλέπε αιτιολογικές σκέψεις 135 και 178). Πέμπτον, τα κατώτατα όρια των κεφαλαιουχικών δαπανών για τις δημοπρασίες επικαιροποιούνται τακτικά (βλέπε αιτιολογική σκέψη 75).
                  
               
                     (276)
                  
                  
                     Κατά συνέπεια, όσον αφορά το παρελθόν, η Επιτροπή θεωρεί ότι οι διαφορές στις ισχύουσες διάρκειες των συμβάσεων δεν εισήγαγαν στην πράξη διακρίσεις σε βάρος των φορέων DSR.
                  
               
                     (277)
                  
                  
                     Η τρέχουσα κατάσταση της περιορισμένης πρόσβασης των παραγωγών σε συμβάσεις μεγαλύτερης διάρκειας δεν έχει οδηγήσει σε διακριτική μεταχείριση. Ωστόσο, η συμμετοχή των παρόχων DSR στις δημοπρασίες της CM αυξάνεται (βλέπε πίνακα 2) και δεν μπορεί να αποκλεισθεί ότι, μελλοντικά, οι πάροχοι DSR θα πληρούν τα επίπεδα κεφαλαιουχικών δαπανών που αντιστοιχούν στα κατώτατα όρια. Ως εκ τούτου, προκειμένου να διασφαλιστεί ότι μελλοντικά δεν θα εμποδίζεται η πρόσβαση ισχύος που πληροί αυτά τα κατώτατα όρια σε συμβάσεις μεγαλύτερης διάρκειας βάσει του τύπου της ισχύος, η Επιτροπή εκφράζει την ικανοποίησή της για τη δέσμευση του Ηνωμένου Βασιλείου α) να επιτρέπει σε όλους τους τύπους ισχύος (με εξαίρεση τις γραμμές διασύνδεσης) να υποβάλλουν αίτηση συμμετοχής στη διαδικασία προεπιλογής για την υποβολή προσφορών για τις διάφορες διαθέσιμες διάρκειες συμβάσεων εφόσον μπορούν να αποδείξουν ότι πληρούν τα κατώτατα όρια κεφαλαιουχικών δαπανών (CAPEX) που περιγράφονται στην αιτιολογική σκέψη 75 ανωτέρω και ii) να επανεξετάζει αυτά τα κατώτατα όρια CAPEX ώστε να διασφαλίζεται ότι παραμένουν κατάλληλα (βλέπε αιτιολογική σκέψη 182). Η αλλαγή αυτή συμφωνεί με την έκθεση της Επιτροπής Επιστήμης και Τεχνολογία της Βουλής των Κοινοτήτων του Ηνωμένου Βασιλείου που αναφέρεται στην αιτιολογική σκέψη 21 και η οποία συνιστά οι προμηθευτές μη παραγωγής οι οποίοι υποβάλλουν προσφορά για συμβάσεις της αγοράς CM να είναι επιλέξιμοι για την υποβολή προσφοράς για συμβάσεις διάρκειας έως 15 έτη, σύμφωνα με τις νέες μονάδες παραγωγής.
                  
               6.2.3.3.   Περιορισμένη εγγύηση για τον όγκο στη δημοπρασία Τ-1
         
         
                     (278)
                  
                  
                     Όπως εξηγείται στις αιτιολογικές σκέψεις 161 έως 163 της απόφασης κίνησης της διαδικασίας, η Επιτροπή ζήτησε διευκρινίσεις σχετικά με τη νομική κατάσταση, την πρακτική εφαρμογή και τον χαρακτήρα κινήτρου των δημοπρασιών Τ-1, ιδίως σε σχέση με τις CMU της DSR, καθώς η δημοπρασία Τ-1 παρέχει καλύτερη οδό πρόσβασης στην αγορά για την DSR.
                  
               
                     (279)
                  
                  
                     Όσον αφορά τη νομική κατάσταση των δημοπρασιών Τ-1 κατά το παρελθόν, η Επιτροπή υπενθυμίζει ότι το 2014 οι αρχές του Ηνωμένου Βασιλείου δεσμεύτηκαν να πλειστηριάσουν στις δημοπρασίες με ορίζοντα ενός έτους τουλάχιστον το 50 % της ισχύος που είχε αφαιρεθεί τέσσερα έτη νωρίτερα. Η δέσμευση αυτή ήταν δεσμευτική βάσει της απόφασης του 2014. Εναπόκειτο στο Ηνωμένο Βασίλειο να εφαρμόσει το μέτρο όπως εγκρίθηκε στην εθνική νομοθεσία, συμπεριλαμβανομένων των σχετικών δεσμεύσεων, καθώς και να συμμορφωθεί με την απόφαση της Επιτροπής ως προς όλες τις πτυχές (68).
                  
               
                     (280)
                  
                  
                     Η Επιτροπή επισημαίνει επίσης ότι, όπως εξηγείται στην αιτιολογική σκέψη 162 της απόφασης κίνησης της διαδικασίας, και όπως περιγράφεται στον πίνακα 3 και στην αιτιολογική σκέψη 63 της παρούσας απόφασης, από το 2014 η απαιτούμενη ισχύς-στόχος που έπρεπε να εξασφαλιστεί και η ποσότητα που πράγματι εξασφαλίστηκε στη δημοπρασία Τ-1 υπερέβαινε πάντα την επάρκεια ισχύος που είχε αρχικά «δεσμευθεί» στο στάδιο Τ-4.
                  
               
                     (281)
                  
                  
                     Η Επιτροπή αναγνωρίζει ότι, όπως αναφέρεται στην αιτιολογική σκέψη 162 της απόφασης κίνησης της διαδικασίας και όπως υπογραμμίζεται από ορισμένα ενδιαφερόμενα μέρη (βλέπε αιτιολογική σκέψη 138 ανωτέρω), ο υπουργός μπορεί να αποφασίσει να μην διοργανώσει δημοπρασίες T-1. Ωστόσο, όπως ανέφεραν άλλα ενδιαφερόμενα μέρη (βλέπε αιτιολογική σκέψη 139) και το Ηνωμένο Βασίλειο (βλέπε αιτιολογική σκέψη 186), αμφότερες οι δημοπρασίες Τ-4 και Τ-1 μπορούν να αναβληθούν ή να ακυρωθούν από τον υπουργό: ως εκ τούτου, δεν προκύπτουν ιδιαίτερες διακρίσεις σε βάρος της DSR. Επιπλέον, στην πράξη, καμία από τις δημοπρασίες δεν ακυρώθηκε, εκτός από τις δημοπρασίες μετά την απόφαση του Γενικού Δικαστηρίου, όταν οι αρχές του Ηνωμένου Βασιλείου ανέστειλαν την αγορά ισχύος στο σύνολό της.
                  
               
                     (282)
                  
                  
                     Όσον αφορά το επίπεδο του όγκου της προς δέσμευση ισχύος, η Επιτροπή συμφωνεί με τις παρατηρήσεις που έλαβε από ορισμένα ενδιαφερόμενα μέρη και από το Ηνωμένο Βασίλειο, στις οποίες επισημαίνεται η ισορροπία μεταξύ, αφενός, της ανάγκης να διασφαλιστεί οδός πρόσβασης στην αγορά για την DSR μέσω των δημοπρασιών Τ-1 και, αφετέρου, της ανάγκης να αποφευχθούν τυχόν υπερπρομήθειες ή υπερμεγέθεις, μη ανταγωνιστικές, δημοπρασίες. Λαμβανομένου υπόψη του υψηλού και αυξανόμενου επιπέδου συμμετοχής των παρόχων DSR σε δημοπρασίες Τ-4 (βλέπε πίνακα 1), ο τελευταίος κίνδυνος έχει καταστεί σημαντικότερος. Πράγματι, εάν η ανάγκη για ισχύ μειωθεί μεταξύ της δημοπρασίας Τ-4 και της δημοπρασίας Τ-1, ο στόχος προσαρμόζεται προς τα κάτω προκειμένου να αποφευχθεί αυτός ο κίνδυνος. Η ευελιξία αυτή είναι επίσης απαραίτητη για τη διασφάλιση της συμβατότητας με την παράγραφο 231 και την παράγραφο 232 στοιχείο γ) των ΚΓΕΠΕ. Ως εκ τούτου, η Επιτροπή καταλήγει στο συμπέρασμα ότι η ισχύουσα μεθοδολογία δέσμευσης, όπως περιγράφεται στην αιτιολογική σκέψη 62, είναι κατάλληλη.
                  
               
                     (283)
                  
                  
                     Ορισμένα ενδιαφερόμενα μέρη πρότειναν την κατάργηση των δημοπρασιών Τ-4 ή τη διοργάνωση πρόσθετων εβδομαδιαίων δημοπρασιών ή δημοπρασιών Τ-2. Ωστόσο, η διοργάνωση δημοπρασιών Τ-4 είναι αναγκαία για τη διασφάλιση της συμμόρφωσης με την παράγραφο 226 των ΚΓΕΠΕ, δηλαδή την πρόβλεψη επαρκούς χρόνου παράδοσης για νέες επενδύσεις. Η Επιτροπή συμφωνεί με το επιχείρημα του Ηνωμένου Βασιλείου (βλέπε αιτιολογική σκέψη 188) ότι η ανάγκη για δημοπρασίες Τ-2 επιπλέον των δημοπρασιών Τ-4 και Τ-1 δεν είναι δικαιολογημένη. Επιπλέον, οι εβδομαδιαίες δημοπρασίες δεν θα παρείχαν το κατάλληλο μήνυμα για μακροπρόθεσμες επενδύσεις που είναι αναγκαίο για την επίτευξη των στόχων της CM.
                  
               
                     (284)
                  
                  
                     Για την εξασφάλιση μεγαλύτερης ασφάλειας δικαίου για τους συμμετέχοντες στην αγορά, η Επιτροπή εκφράζει την ικανοποίησή της για τη δέσμευση του Ηνωμένου Βασιλείου, η οποία περιγράφεται στην αιτιολογική σκέψη 187, i) να συνεχίσει να πλειστηριάζει στις δημοπρασίες με ορίζοντα ενός έτους τουλάχιστον το 50 % της επάρκειας ισχύος που δεσμεύεται τέσσερα έτη νωρίτερα στο πλαίσιο της διαδικασίας καθορισμού παραμέτρων για τη δημοπρασία με ορίζοντα τετραετίας για το ίδιο έτος παράδοσης και ii) να συνεχίσει να χρησιμοποιεί τη μεθοδολογία δέσμευσης που βασίζεται σε ένα διάστημα εμπιστοσύνης 95 %, η οποία περιγράφεται στην αιτιολογική σκέψη 62 ανωτέρω, για τον καθορισμό της ελάχιστης ποσότητας ισχύος που θα δεσμεύεται για μια δημοπρασία με ορίζοντα ενός έτους.
                  
               6.2.3.4.   Ελάχιστο κατώτατο όριο συμμετοχής
         
         
                     (285)
                  
                  
                     Στην απόφαση κίνησης της διαδικασίας, η Επιτροπή ζήτησε διευκρινίσεις όσον αφορά το αν το κατώτατο όριο των 2 MW (που περιγράφεται στις αιτιολογικές σκέψεις 30 και 31) ενδέχεται να συνιστά εμπόδιο στην είσοδο νέων φορέων DSR στην αγορά ισχύος. Ειδικότερα, παρότι όσοι δραστηριοποιούνται στην DSR μπορούν να συνενώσουν διάφορους τόπους για να επιτύχουν το ελάχιστο όριο των 2 MW, πρέπει να επισημανθεί ότι οφείλουν να εξοφλήσουν την εγγυητική επιστολή ως προς το σύνολο των 2 MW, εφόσον μέρος του όγκου αυτού, έστω και ελάχιστο, αποτελείται από μη πιστοποιημένη DSR.
                  
               
                     (286)
                  
                  
                     Όσον αφορά το επίπεδο του ίδιου του κατώτατου ορίου, η Επιτροπή είναι της άποψης ότι το επίπεδο των 2 MW ήταν χαμηλό το 2014, σε σύγκριση με τα κατώτατα όρια συμμετοχής που ίσχυαν σε άλλα μέτρα που εφαρμόζονταν από τη National Grid και σε σύγκριση με εκείνα που ίσχυαν σε άλλες ευρωπαϊκές χώρες (βλέπε αιτιολογική σκέψη 189). Επιπλέον, το κατώτατο όριο των 100 kW που χρησιμοποιείται από την PJM εφαρμόζεται σε μικρότερες περιφερειακές προμήθειες και, επομένως, δεν είναι συγκρίσιμο (βλέπε αιτιολογική σκέψη 143). Επιπλέον, όπως εξηγείται στην αιτιολογική σκέψη 68 της παρούσας απόφασης, το Ηνωμένο Βασίλειο δοκίμασε ένα χαμηλότερο κατώτατο όριο συμμετοχής για τη δεύτερη μεταβατική δημοπρασία. Επιλέχθηκαν μόνο οκτώ CMU κάτω των 2 MW, οι οποίες παρείχαν λιγότερο από το 3 % της συνολικής ισχύος που εξασφαλίστηκε στο πλαίσιο της συγκεκριμένης δημοπρασίας. Επιπλέον, εάν υπήρχε μεγαλύτερη ζήτηση για συμμετοχή από μικρότερες CMU, θα έπρεπε να έχει παρατηρηθεί στις δημοπρασίες συγκέντρωση CMU στο επίπεδο των 2 MW, αλλά κάτι τέτοιο δεν συνέβη (βλέπε αιτιολογική σκέψη 189). Και τα δύο στοιχεία καταδεικνύουν ότι δεν υπήρχε ισχυρή προθυμία των μικρότερων CMU να συμμετάσχουν στην αγορά CM.
                  
               
                     (287)
                  
                  
                     Όσον αφορά την απαίτηση κατάθεσης εγγυητικής επιστολής, η Επιτροπή συμφωνεί ότι η απαίτηση αυτή είναι χρήσιμη για τη διασφάλιση της πραγματικής παράδοσης και την αποτροπή κερδοσκοπικών σχεδίων, όπως επισήμαναν ορισμένα ενδιαφερόμενα μέρη (βλέπε αιτιολογική σκέψη 144) και το Ηνωμένο Βασίλειο (βλέπε αιτιολογικές σκέψεις 40 και 42).
                  
               
                     (288)
                  
                  
                     Η Επιτροπή αξιολόγησε αν το επίπεδο της εγγυητικής επιστολής θα μπορούσε να θεωρηθεί ότι συνιστά εμπόδιο στη συμμετοχή νέας DSR στην αγορά ισχύος. Πρώτον, η Επιτροπή κατέληξε στο συμπέρασμα στην αιτιολογική σκέψη 271 ότι η έλλειψη χρονικά δεσμευτικών συμβάσεων παροχής ισχύος δεν εισάγει, αυτή καθαυτή, διακρίσεις σε βάρος της DSR. Δεύτερον, όπως εξήγησαν ορισμένα ενδιαφερόμενα μέρη (βλέπε αιτιολογική σκέψη 145) και το Ηνωμένο Βασίλειο (βλέπε αιτιολογική σκέψη 190), οι νέοι φορείς DSR επωφελούνται από διάφορα πλεονεκτήματα στην αγορά ισχύος σε σύγκριση με άλλες τεχνολογίες. Ειδικότερα, η Επιτροπή επισημαίνει ότι, όπως περιγράφεται στην αιτιολογική σκέψη 42, η κυβέρνηση του Ηνωμένου Βασιλείου αύξησε την εγγυητική επιστολή πριν από τη δημοπρασία για τη νεότευκτη παραγωγή σε 10 000 GBP/MW κατόπιν διαβούλευσης που πραγματοποιήθηκε τον Μάρτιο του 2016. Παράλληλα, το επίπεδο της εγγυητικής επιστολής πριν από τη δημοπρασία για τη μη πιστοποιημένη DSR παρέμεινε σε 5 000 GBP/MW, με αποτέλεσμα την ελάφρυνση της επιβάρυνσης σε σχετικούς όρους. Επιπλέον, από το 2015, οι πάροχοι DSR πρέπει να καταθέτουν εγγυητική επιστολή μόνο μία φορά για μια μη πιστοποιημένη CMU της DSR και, συνεπώς, μπορούν να προεπιλεγούν για πολλαπλές διαδοχικές δημοπρασίες καταθέτοντας εγγυητική επιστολή μόνο μία φορά. Επίσης, και άλλα χαρακτηριστικά της CM πρέπει να λαμβάνονται υπόψη κατά την αξιολόγηση του αν ένα χαρακτηριστικό, δηλαδή η απαίτηση για κατάθεση εγγυητικής επιστολής, εισάγει διακρίσεις σε βάρος της DSR ή όχι. Μεταξύ των χαρακτηριστικών που αναφέρονται από τα ενδιαφερόμενα μέρη και συνοψίζονται στην αιτιολογική σκέψη 145, τα τέλη καταγγελίας αναφέρονται ως παράδειγμα περίπτωσης στην οποία οι απαιτήσεις είναι χαμηλότερες για την DSR (έως 10 000 GBP/MW) απ’ ό,τι για άλλες μορφές ισχύος (έως 35 000 GBP/MW). Τέλος, όπως εξήγησε το Ηνωμένο Βασίλειο (βλέπε αιτιολογική σκέψη 192), η αλλαγή του κανόνα για την ανακατανομή στοιχείων (βλέπε αιτιολογική σκέψη 180) που εφαρμόστηκε τον Ιούνιο του 2019 έχει περιορίσει σημαντικά την έκθεση των φορέων μη πιστοποιημένης DSR στο πλήρες επίπεδο της εγγυητικής επιστολής (ακόμη και αν τα στοιχεία τους είναι στην πλειονότητά τους πιστοποιημένα).
                  
               
                     (289)
                  
                  
                     Ως εκ τούτου, η Επιτροπή καταλήγει στο συμπέρασμα ότι το ελάχιστο κατώτατο όριο συμμετοχής των 2 MW, συμπεριλαμβανομένης της απαίτησης εγγυητικής επιστολής που συνδέεται με αυτό, δεν έχει αποτελέσει μέχρι στιγμής στην πράξη εμπόδιο στην είσοδο νέων φορέων DSR στην αγορά ισχύος. Όπως εξήγησε το Ηνωμένο Βασίλειο (βλέπε αιτιολογική σκέψη 193), η πραγματικότητα της αγοράς εξελίσσεται και στο μέλλον μπορεί να υπάρχουν ορισμένοι φορείς DSR με ισχύ κάτω των 2 MW οι οποίοι θα προτιμούσαν να συμμετάσχουν στις δημοπρασίες της αγοράς ισχύος χωρίς συνένωση. Ως εκ τούτου, η Επιτροπή εκφράζει την ικανοποίησή της για τη δέσμευση του Ηνωμένου Βασιλείου, όπως περιγράφεται στην αιτιολογική σκέψη 193, να μειώσει το ελάχιστο κατώτατο όριο συμμετοχής στην αγορά ισχύος όπως περιγράφεται στις αιτιολογικές σκέψεις 30 και 31 σε 1 MW για όλες τις δημοπρασίες για τις οποίες η προεπιλογή αρχίζει από τον Ιανουάριο του 2020, καθώς και τη δέσμευση του Ηνωμένου Βασιλείου να επαναξιολογήσει αυτό το κατώτατο όριο έως τον Οκτώβριο του 2021 ώστε να εξεταστεί η δυνατότητα περαιτέρω μείωσης, όπως περιγράφεται στην αιτιολογική σκέψη 193.
                  
               6.2.3.5.   Ανοικτός χαρακτήρας του μέτρου σε ανανεώσιμες πηγές ενέργειας και νέες τεχνολογίες
         
         
                     (290)
                  
                  
                     Η παράγραφος 226 των ΚΓΕΠΕ αναφέρει ότι το μέτρο θα πρέπει να είναι ανοικτό σε φορείς εκμετάλλευσης που χρησιμοποιούν τεχνολογίες μεταξύ των οποίων υπάρχει δυνατότητα υποκατάστασης, Οι ανανεώσιμες πηγές ενέργειας μπορούν να συμβάλουν στο πρόβλημα επάρκειας παραγωγής. Ως εκ τούτου, η Επιτροπή απορρίπτει την ιδέα που διατυπώθηκε από ένα ενδιαφερόμενο μέρος ότι οι τεχνολογίες αυτές δεν θα πρέπει να περιλαμβάνονται στην αγορά ισχύος (βλέπε αιτιολογική σκέψη 147). Όπως εξηγείται στην ενότητα 2.3, οι συντελεστές απομείωσης χρησιμοποιούνται για τον συνυπολογισμό του κινδύνου ότι μέρος ή το σύνολο της ισχύος δεν θα είναι διαθέσιμο προς ανταπόκριση κατά τη διάρκεια ακραίας κατάστασης στο σύστημα. Η μεθοδολογία που χρησιμοποιείται για τον καθορισμό των συντελεστών απομείωσης που ισχύουν για την αιολική και ηλιακή ενέργεια έχει εγκριθεί από την PTE (69) και οδηγεί σε συντελεστές ανάλογους προς αυτούς που χρησιμοποιούνται σε άλλες αγορές ισχύος στην ΕΕ (70). Ως εκ τούτου, αντίθετα με ορισμένα ενδιαφερόμενα μέρη (βλέπε αιτιολογική σκέψη 146), η Επιτροπή θεωρεί ότι οι συντελεστές απομείωσης είναι κατάλληλοι.
                  
               
                     (291)
                  
                  
                     Παρότι η Επιτροπή δεν αναφέρθηκε ρητά στο συγκεκριμένο ζήτημα στην απόφαση κίνησης της διαδικασίας, ορισμένα ενδιαφερόμενα μέρη υποστήριξαν ότι ο αποκλεισμός των μη επιδοτούμενων τεχνολογιών από τη συμμετοχή στην αγορά ισχύος δεν ήταν συμβατός με τις ΚΓΕΠΕ. Όπως αναφέρεται στην αιτιολογική σκέψη 146, ένα ενδιαφερόμενο μέρος εξήγησε ότι το μη επιδοτούμενο αιολικό πάρκο του δεν μπόρεσε να συμμετάσχει στη δημοπρασία Τ-4 του 2017, ενώ δεν υπήρχε οδός προεπιλογής για την ακυρωθείσα δημοπρασία Τ-4 του 2018 (για το έτος παράδοσης 2022/2023).
                  
               
                     (292)
                  
                  
                     Η Επιτροπή είναι της άποψης ότι οι κανόνες που περιγράφονται στις αιτιολογικές σκέψεις 32 και 33 είναι ορθοί για την αποφυγή της σώρευσης κρατικών ενισχύσεων. Ωστόσο, δεν θα πρέπει να οδηγούν σε αποκλεισμό των παρόχων ισχύος, οι οποίοι δεν λαμβάνουν τέτοια ενίσχυση. Η Επιτροπή λαμβάνει υπό σημείωση τα επιχειρήματα του Ηνωμένου Βασιλείου που αναφέρονται στην αιτιολογική σκέψη 195 και αναγνωρίζει ότι το Ηνωμένο Βασίλειο ανέλαβε ταχεία δράση. Η Επιτροπή επικροτεί την έναρξη ισχύος τον Ιούνιο του 2019 των νέων κανόνων για την αγορά ισχύος οι οποίοι επιτρέπουν τη συμμετοχή τεχνολογιών αιολικής και ηλιακής ενέργειας στην αγορά ισχύος, όπως περιγράφεται στην αιτιολογική σκέψη 196. Οι κανόνες αυτοί θα ισχύσουν από τις δημοπρασίες Τ-1, Τ-3 και Τ-4 που έχουν προγραμματιστεί για τον Ιανουάριο του 2020. Ως εκ τούτου, θα επιτρέψουν στον φορέα εκμετάλλευσης του αιολικού πάρκου που αναφέρεται στην αιτιολογική σκέψη 291 να συμμετάσχει στην επερχόμενη δημοπρασία Τ-3 (έτος παράδοσης 2022/2023). Παράλληλα, η Επιτροπή επισημαίνει ότι υπάρχει μόνο μία περίπτωση στην οποία ένας πάροχος δεν μπόρεσε να συμμετάσχει σε καμία από τις δημοπρασίες, συγκεκριμένα ένα αιολικό πάρκο στη δημοπρασία Τ-4 του 2017, με αποτέλεσμα αμελητέες συνέπειες στη συνολική αγορά ισχύος.
                  
               
                     (293)
                  
                  
                     Το κόστος κεφαλαίου για ορισμένες τεχνολογίες έχει μειωθεί δραματικά τα τελευταία έτη, με αποτέλεσμα να μην χρειάζονται ενδεχομένως πλέον στήριξη από τα μέτρα που περιγράφονται στην αιτιολογική σκέψη 32. Ως εκ τούτου, προκειμένου να αποφευχθεί μελλοντικά ο αποκλεισμός παρόχων ισχύος που δεν λαμβάνουν τέτοια ενίσχυση, όπως στην περίπτωση που περιγράφεται στην αιτιολογική σκέψη 291, η Επιτροπή εκφράζει την ικανοποίησή της για τη δέσμευση του Ηνωμένου Βασιλείου, που περιγράφεται στην αιτιολογική σκέψη 197, να αναπτύξει όλους τους αναγκαίους κανόνες (ενδεικτικά, συντελεστές απομείωσης) για τη διασφάλιση της αποτελεσματικής συμμετοχής κάθε νέου τύπου ισχύος που μπορεί να συμβάλει αποτελεσματικά στην αντιμετώπιση του προβλήματος επάρκειας παραγωγής, αμέσως μόλις η ικανότητα αυτή ισχύος έχει τη δυνατότητα να συμβάλει στην αντιμετώπιση του προβλήματος επάρκειας ηλεκτροπαραγωγής.
                  
               6.2.3.6.   Συμμετοχή διασυνδεδεμένης ισχύος
         
         
                     (294)
                  
                  
                     Η παράγραφος 226 των ΚΓΕΠΕ προβλέπει ότι ένα μέτρο θα πρέπει να λαμβάνει επίσης υπόψη τον βαθμό στον οποίο η ισχύς διασύνδεσης θα μπορούσε να αντιμετωπίσει πιθανό πρόβλημα επάρκειας παραγωγής.
                  
               
                     (295)
                  
                  
                     Στην απόφαση κίνησης της διαδικασίας, η Επιτροπή εξήγησε ότι το Ηνωμένο Βασίλειο υπέβαλε το 2014 αποδεικτικά στοιχεία σύμφωνα με τα οποία δεν ήταν δυνατό σε εκείνο το στάδιο να συμπεριληφθεί αλλοδαπή ισχύς στην αγορά CM χωρίς να εφαρμοστούν πρόσθετες διασυνοριακές ρυθμίσεις. Η Επιτροπή αναγνωρίζει την πολυπλοκότητα του να επιτραπεί πραγματικά η διασυνοριακή συμμετοχή στην αγορά ισχύος εκείνη την περίοδο. Αντιθέτως, το Ηνωμένο Βασίλειο επέτρεψε στη διασυνδεδεμένη ισχύ να συμμετάσχει άμεσα στην αγορά ισχύος από τη δεύτερη δημοπρασία του 2015. Ωστόσο, η Επιτροπή είχε αμφιβολίες σχετικά με το αν η διασυνοριακή συμμετοχή στην αγορά ισχύος θα έπρεπε να συνεχίσει να είναι περιορισμένη στις γραμμές διασύνδεσης στο μέλλον.
                  
               
                     (296)
                  
                  
                     Σύμφωνα με το άρθρο 26 του κανονισμού (ΕΕ) 2019/943, το οποίο θα αρχίσει να ισχύει από την 1η Ιανουαρίου 2020, οι μηχανισμοί διασφάλισης ισχύος πρέπει να είναι ανοιχτοί στην άμεση διασυνοριακή συμμετοχή παρόχων ισχύος που βρίσκονται σε άλλο κράτος μέλος, Στο πλαίσιο αυτό, η Επιτροπή εκφράζει την ικανοποίησή της για τη δέσμευση του Ηνωμένου Βασιλείου, η οποία περιγράφεται στην αιτιολογική σκέψη 200:
                     
                                 α)
                              
                              
                                 να επιδιώξει να εφαρμόσει την άμεση συμμετοχή αλλοδαπής ισχύος σε δημοπρασίες για τις οποίες η προεπιλογή αρχίζει από τον Ιανουάριο του 2020, υπό τον όρο της σύναψης συμφωνιών συνεργασίας με τους διαχειριστές συστημάτων μεταφοράς στις γειτονικές χώρες στις οποίες βρίσκεται η συμμετέχουσα ικανότητα ισχύος, και
                              
                           
                                 β)
                              
                              
                                 σε κάθε περίπτωση, να εφαρμόσει την άμεση συμμετοχή αλλοδαπής ισχύος για όλες τις δημοπρασίες για τις οποίες η προεπιλογή αρχίζει αφού οι μεθοδολογίες, οι κοινοί κανόνες και οι όροι που αναφέρονται στο άρθρο 26 σημείο 11 του κανονισμού (ΕΕ) 2019/943 για την ηλεκτρική ενέργεια εγκριθούν από τον ACER και δημοσιευθούν στον ιστότοπό του σύμφωνα με το άρθρο 27 του προαναφερόμενου κανονισμού, και αφού τεθούν σε ισχύ.
                              
                           
               
                     (297)
                  
                  
                     Όσον αφορά τις παρατηρήσεις ορισμένων ενδιαφερόμενων μερών σχετικά με το σύστημα ανταμοιβής «ανώτατων και κατώτατων ορίων» που εφαρμόζεται στις γραμμές διασύνδεσης (βλέπε αιτιολογική σκέψη 149), η Επιτροπή θεωρεί ότι η κατάσταση αυτή διαφέρει από αυτές που περιγράφονται στις αιτιολογικές σκέψεις 32 έως 33 σχετικά με τη σώρευση ενισχύσεων. Όπως εξήγησε το Ηνωμένο Βασίλειο (βλέπε αιτιολογική σκέψη 201), τα ενδεχόμενα έσοδα από την αγορά ισχύος εξετάζονται πριν από την αξιολόγηση των εσόδων των φορέων εκμετάλλευσης γραμμών διασύνδεσης σε σχέση με το καθεστώς ανώτατων και κατώτατων ορίων. Ως εκ τούτου, ένας φορέας εκμετάλλευσης γραμμής διασύνδεσης λαμβάνει κατώτατη πληρωμή μόνο εάν τα συνολικά έσοδα (συμπεριλαμβανομένων των εσόδων από την αγορά ισχύος) είναι χαμηλότερα από το κατώτατο όριο, ενώ εάν τα συνολικά έσοδα είναι υψηλότερα από το ανώτατο όριο, ο φορέας εκμετάλλευσης πρέπει να επιστρέψει χρήματα στον καταναλωτή. Ως εκ τούτου, το σύστημα «ανώτατων και κατώτατων ορίων» διαφέρει από ένα μέτρο στήριξης, το οποίο θα συνεπαγόταν σώρευση των ενισχύσεων. Κατά συνέπεια, η Επιτροπή δεν θεωρεί ότι οι φορείς εκμετάλλευσης γραμμών διασύνδεσης θα έπρεπε να έχουν αποκλειστεί από τη συμμετοχή στην αγορά ισχύος στη βάση αυτή.
                  
               
                     (298)
                  
                  
                     Όσον αφορά την παρατήρηση του ενδιαφερόμενου μέρους σχετικά με τον αποκλεισμό των φορέων εκμετάλλευσης γραμμών διασύνδεσης από τη δημοπρασία Τ-1 που πραγματοποιήθηκε στις αρχές του 2018 για το έτος παράδοσης 2018/2019 (βλέπε αιτιολογική σκέψη 150), η Επιτροπή λαμβάνει υπό σημείωση τα επιχειρήματα που εκτέθηκαν από το Ηνωμένο Βασίλειο στην αιτιολογική σκέψη 202. Ειδικότερα, όπως εξηγείται στις αιτιολογικές σκέψεις 143 και 144 της απόφασης κίνησης της διαδικασίας, η Επιτροπή αναγνωρίζει ότι το Ηνωμένο Βασίλειο αναθεώρησε προς τα πάνω την εκτίμηση της συμβολής των γραμμών διασύνδεσης κατά τη διάρκεια ακραίων συμβάντων κατόπιν της σύστασης της PTE και προκειμένου να συμμορφωθεί με την αιτιολογική σκέψη 124 της απόφασης του 2014. Η καθαρή συμβολή τους αυξήθηκε από 0 GW σε 2,1 GW για το έτος παράδοσης 2018/2019 (βλέπε αιτιολογική σκέψη 36). Κατά συνέπεια, το Ηνωμένο Βασίλειο προσάρμοσε προς τα κάτω την ποσότητα της ισχύος που έπρεπε να αγοραστεί σε αυτή τη δημοπρασία Τ-1. Ωστόσο, για να καταστεί δυνατή η συμμετοχή των φορέων εκμετάλλευσης γραμμών διασύνδεσης σε αυτή τη δημοπρασία Τ-1 θα είχε απαιτηθεί αύξηση της δημοπρατούμενης ισχύος αντίθετα με τις προσδοκίες της αγοράς που βασίζονταν στις συνθήκες της δημοπρασίας Τ-4 του 2014.
                  
               
                     (299)
                  
                  
                     Όσον αφορά τους συντελεστές απομείωσης που εφαρμόζονται στις γραμμές διασύνδεσης, η Επιτροπή θεωρεί ότι η μεθοδολογία που βασίζεται σε μεμονωμένες γραμμές διασύνδεσης δεν εισάγει διακρίσεις. Όπως εξήγησε το Ηνωμένο Βασίλειο στην αιτιολογική σκέψη 202, η συγκεκριμένη προσέγγιση όσον αφορά τις γραμμές διασύνδεσης είναι δικαιολογημένη ώστε να ληφθεί υπόψη ο σημαντικός βαθμός ποικιλομορφίας των γραμμών διασύνδεσης και των συνδεδεμένων αγορών. Αυτή η ποικιλομορφία υποχρεώνει την NG να χρησιμοποιεί ένα μοντελοποιημένο φάσμα συντελεστών απομείωσης για κάθε διασυνδεδεμένη χώρα (χρησιμοποιώντας μια στοχαστική πανευρωπαϊκή μεθοδολογία μοντελοποίησης). Επιπλέον, η επιτροπή τεχνικών εμπειρογνωμόνων εξετάζει ανεξάρτητα αν οι συντελεστές απομείωσης είναι κατάλληλοι.
                  
               6.2.4.   Συμπέρασμα ως προς την καταλληλότητα του μέτρου
         
         
                     (300)
                  
                  
                     Ως εκ τούτου, η Επιτροπή καταλήγει στο συμπέρασμα ότι η αγορά ισχύος πληροί τις κατευθυντήριες γραμμές που παρατίθενται στην ενότητα 3.9.3 των ΚΓΕΠΕ.
                  
               6.3.   Χαρακτήρας κινήτρου
         
         
                     (301)
                  
                  
                     Η Επιτροπή έχει αξιολογήσει αν το μέτρο έχει χαρακτήρα κινήτρου όπως απαιτείται από την ενότητα 3.9.4 των ΚΓΕΠΕ η οποία αναφέρεται στις προϋποθέσεις που ορίζονται στην ενότητα 3.2.4 των ΚΓΕΠΕ. Χαρακτήρας κινήτρου υπάρχει όταν η ενίσχυση οδηγεί τον δικαιούχο να αλλάξει τη συμπεριφορά του ώστε να βελτιωθεί η λειτουργία μιας ασφαλούς, οικονομικά προσιτής και βιώσιμης αγοράς ενέργειας και ο δικαιούχος δεν θα προχωρούσε σε αυτή την αλλαγή συμπεριφοράς χωρίς την ενίσχυση.
                  
               
                     (302)
                  
                  
                     Στην κοινοποίηση του 2014, το Ηνωμένο Βασίλειο παρέσχε εκτιμήσεις της επάρκειας παραγωγής οι οποίες έδειξαν ότι, στο πλαίσιο ενός αντιπαραδείγματος χωρίς το μέτρο, η επάρκεια παραγωγής θα είχε ανέλθει σε κρίσιμα επίπεδα έως το 2018/2019, όπως φαίνεται στο αιτιολογική σκέψη 100 και στο σχήμα 4. Με άλλα λόγια, χωρίς το μέτρο, οι πάροχοι ισχύος δεν θα καθιστούσαν διαθέσιμη την ισχύ που είναι απαραίτητη για τη συμμόρφωσή τους με το πρότυπο αξιοπιστίας που έχει θεσπίσει το Ηνωμένο Βασίλειο για την παροχή ενέργειας σε περιόδους αιχμής. Όπως εξηγείται στην αιτιολογική σκέψη 126 στοιχείο γ), ορισμένα ενδιαφερόμενα μέρη επιβεβαίωσαν τη σημασία της αγοράς ισχύος για τη στήριξη των επενδύσεων σε νέα ικανότητα ισχύος και τη διατήρηση της υφιστάμενης ισχύος.
                  
               
                     (303)
                  
                  
                     Χωρίς την αγορά ισχύος, το αναμενόμενο εύρος της LOLE θα είχε παραβιάσει το πρότυπο αξιοπιστίας των 3 ωρών LOLE σε όλα τα έτη έως το 2030. Ως εκ τούτου, χωρίς την αγορά ισχύος, θα παρέμενε το πρόβλημα της επάρκειας παραγωγής.
                  
               
                     (304)
                  
                  
                     Στην περίπτωση αυτή, στόχος του μέτρου είναι να διασφαλιστεί η ασφάλεια του εφοδιασμού μέσω της διαθεσιμότητας επαρκούς ισχύος. Όπως εξηγείται στις αιτιολογικές σκέψεις 302 και 303 ανωτέρω, χωρίς την αγορά CM η ισχύς δεν θα επαρκούσε για τη διασφάλιση της ασφάλειας του εφοδιασμού διότι για σημαντικό ποσοστό των εγκαταστάσεων τα έσοδά τους από την αμιγώς ενεργειακή αγορά προβλέπεται να είναι ανεπαρκή για την κάλυψη του κόστους τους.
                  
               
                     (305)
                  
                  
                     Ως εκ τούτου, το μέτρο έχει χαρακτήρα κινήτρου για την παραμονή της υφιστάμενης ισχύος στην αγορά και τη διαθεσιμότητά της σε περιόδους έλλειψης, καθώς και για την είσοδο νέας ισχύος στην αγορά. Το μέτρο παρέχει κίνητρα σε νέους και υφιστάμενους παράγοντες της αγοράς ώστε να συμβάλουν με τον τρόπο αυτό στον στόχο της ασφάλειας του εφοδιασμού.
                  
               
                     (306)
                  
                  
                     Τέλος, σύμφωνα με την παράγραφο 52 των ΚΓΕΠΕ, η ενίσχυση χορηγείται βάσει μιας ανταγωνιστικής διαδικασίας υποβολής προσφορών. Η διαδικασία δημοπρασίας που περιγράφεται στην ενότητα 2.4 δεν εισάγει διακρίσεις και είναι ανοικτή σε όλους τους τύπους παρόχων ισχύος, η δε ενίσχυση χορηγείται βάσει της τιμής εκκαθάρισης. Επιπλέον, ο αριθμός των επιχειρήσεων είναι επαρκής και ο όγκος αποτελεί δεσμευτικό περιορισμό ώστε να μην λαμβάνουν όλοι οι προσφέροντες ενίσχυση (βλέπε για παράδειγμα πίνακες 1 και 2 ανωτέρω).
                  
               
                     (307)
                  
                  
                     Κατά συνέπεια, η Επιτροπή καταλήγει στο συμπέρασμα ότι η αγορά ισχύος έχει χαρακτήρα κινήτρου και πληροί τις κατευθυντήριες γραμμές που παρατίθενται στην ενότητα 3.9.4 των ΚΓΕΠΕ.
                  
               6.4.   Αναλογικότητα του μέτρου
         
         
                     (308)
                  
                  
                     Βάσει της ενότητας 3.9.5 των ΚΓΕΠΕ, ένα μέτρο θεωρείται αναλογικό όταν πληροί τις ακόλουθες προϋποθέσεις; i) η αντιστάθμιση επιτρέπει στους δικαιούχους να εξασφαλίσουν εύλογο ποσοστό απόδοσης (ένα μέτρο που έχει σχεδιαστεί ως ανταγωνιστική διαδικασία υποβολής προσφορών βάσει σαφών, διαφανών και αμερόληπτων κριτηρίων θα θεωρείται ότι οδηγεί σε εύλογα ποσοστά απόδοσης υπό κανονικές συνθήκες)· ii) το μέτρο ενσωματώνει μηχανισμούς που διασφαλίζουν ότι δεν μπορούν να προκύψουν απροσδόκητα κέρδη· και iii) η τιμή που καταβάλλεται για τη διαθεσιμότητα τείνει αυτόματα προς το μηδέν όταν το επίπεδο της παρεχόμενης ισχύος αναμένεται να είναι επαρκές για την κάλυψη του ζητούμενου επιπέδου ισχύος.
                  
               
                     (309)
                  
                  
                     Η συμμόρφωση της CM με την πρώτη απαίτηση σχετικά με το εύλογο ποσοστό απόδοσης αξιολογείται στις ενότητες 6.4.1 και 6.4.2.
                  
               
                     (310)
                  
                  
                     Όσον αφορά τη δεύτερη απαίτηση, ένας σχεδιασμός της CM που καλύπτει ολόκληρη την αγορά αντικατοπτρίζει το αποτέλεσμα μιας αποτελεσματικής αγοράς ενέργειας. Η δημοπρασία διεξάγεται με τη μέθοδο της φθίνουσας τιμής προσφοράς, με πληρωτέα την τιμή εκκαθάρισης, στο πλαίσιο της οποίας οι ανάδοχοι λαμβάνουν την τιμή εκκαθάρισης. Η καταβολή της τιμής εκκαθάρισης είναι ένας από τους σχεδιασμούς που αναφέρονται ειδικά στον ορισμό της «ανταγωνιστικής διαδικασίας υποβολής προσφορών» στην παράγραφο 43 των ΚΓΕΠΕ και, συνεπώς, θεωρείται ότι ενσωματώνει χαρακτηριστικά που οδηγούν σε εύλογα ποσοστά απόδοσης σύμφωνα με την παράγραφο 229 των ΚΓΕΠΕ. Επιπλέον, τα ακόλουθα χαρακτηριστικά συμβάλλουν στην ελαχιστοποίηση του κινδύνου απροσδόκητων κερδών σύμφωνα με την παράγραφο 230 των ΚΓΕΠΕ: μια συνολική ανώτατη τιμή 75 GBP/kW, ένα όριο υποβολής προσφορών για τους αποδέκτες τιμών ύψους 25 GBP/kW και μια βραχυπρόθεσμη διάρκεια της σύμβασης για τις περισσότερες κατηγορίες παρόχων ισχύος. Το χαμηλότερο επίπεδο πληρωμών επάρκειας ισχύος για την υφιστάμενη επάρκεια ισχύος, που αναφέρεται από ένα ενδιαφερόμενο μέρος (βλέπε αιτιολογική σκέψη 151), αντικατοπτρίζει μόνο διαφορές στην αξία της επάρκειας για διάφορα έτη και δεν ισοδυναμεί με απροσδόκητα κέρδη. Κατά συνέπεια, η Επιτροπή καταλήγει στο συμπέρασμα ότι η αγορά ισχύος της Μεγάλης Βρετανίας εκπληρώνει την απαίτηση της αποτροπής των απροσδόκητων κερδών.
                  
               
                     (311)
                  
                  
                     Όσον αφορά την τρίτη απαίτηση, η ανταγωνιστική φύση της δημοπρασίας όπως περιγράφεται στην ενότητα 2.4 της παρούσας απόφασης αναμένεται να ωθήσει τις τιμές στο μηδέν εάν υπάρχει επαρκής προσφορά για την ικανοποίηση της ζήτησης, σύμφωνα με την παράγραφο 231 των ΚΓΕΠΕ. Έχει πράγματι παρατηρηθεί ότι σε ορισμένες δημοπρασίες οι τιμές εκκαθάρισης ήταν πολύ χαμηλότερες από το αναμενόμενο, και μάλιστα προσέγγιζαν το μηδέν στη δημοπρασία Τ-1 του 2019, όταν η τιμή εκκαθάρισης ήταν 0,77 GBP/kW (βλέπε πίνακα 7).
                  
               6.4.1.   Διαφορές στην ισχύουσα διάρκεια των συμβάσεων
         
         
                     (312)
                  
                  
                     Με την επιφύλαξη των εκ πρώτης όψεως αμφιβολιών, όπως εξετάζονται στην ενότητα 6.2.3.2, για το παρελθόν η Επιτροπή θεωρεί ότι οι διαφορές στην εφαρμοστέα διάρκεια των συμβάσεων δεν έχουν οδηγήσει στην πράξη σε διακρίσεις σε βάρος των φορέων DSR. Ειδικότερα, η Επιτροπή θεωρεί ότι ο αποκλεισμός άλλων πηγών ισχύος από την πρόσβαση σε συμβάσεις μεγαλύτερης διάρκειας δεν εισήγαγε διακρίσεις, διότι οι υφιστάμενες εγκαταστάσεις και οι πάροχοι DSR, δεδομένων των χαμηλότερων απαιτήσεών τους όσον αφορά το κόστος κεφαλαίου (κάτι που υποδηλώνει μειωμένη ανάγκη για εξασφάλιση χρηματοδότησης), ενδέχεται να μην επωφελούνται σημαντικά από συμβάσεις μεγαλύτερης διάρκειας. Ως εκ τούτου, η Επιτροπή θεωρεί ότι οι συμβάσεις μικρότερης διάρκειας δεν θέτουν την υφιστάμενη παραγωγή και τους παρόχους DSR σε μειονεκτική θέση έναντι της νέας παραγωγής. Επιπλέον, όπως εξηγείται στην αιτιολογική σκέψη 275, από τις παρατηρήσεις που λήφθηκαν προκύπτουν διάφορα σημαντικά στοιχεία που επιβεβαιώνουν αυτή την ανάλυση. Ως εκ τούτου, το μέτρο τηρεί την προϋπόθεση που περιλαμβάνεται στην παράγραφο 229 των ΚΓΕΠΕ σχετικά με τις ανταγωνιστικές διαδικασίες υποβολής προσφορών, σύμφωνα με την οποία οι διαδικασίες αυτές θα πρέπει να βασίζονται σε διαφανή και αμερόληπτα κριτήρια. Η Επιτροπή επισημαίνει ότι η χρήση των κατώτατων ορίων των κεφαλαιουχικών δαπανών επαρκεί για να διασφαλιστεί ότι συμβάσεις μεγαλύτερης διάρκειας είναι προσβάσιμες μόνο σε τύπους ισχύος που μπορεί να δυσκολεύονται να εξασφαλίσουν χρηματοδότηση. Ως εκ τούτου, η Επιτροπή εκφράζει την ικανοποίησή της για τη δέσμευση του Ηνωμένου Βασιλείου να επιτρέπει σε όλους τους τύπους ισχύος (με εξαίρεση τις γραμμές διασύνδεσης) να υποβάλλουν αίτηση συμμετοχής στη διαδικασία προεπιλογής για την υποβολή προσφορών για τις διάφορες διαθέσιμες διάρκειες συμβάσεων εφόσον μπορούν να αποδείξουν ότι πληρούν τα κατώτατα όρια κεφαλαιουχικών δαπανών (CAPEX) και να επανεξετάζει αυτά τα κατώτατα όρια CAPEX ώστε να διασφαλίζεται ότι παραμένουν κατάλληλα (βλέπε αιτιολογική σκέψη 182).
                  
               6.4.2.   Αποκλεισμός της μακροπρόθεσμης STOR
         
         
                     (313)
                  
                  
                     Στην απόφαση κίνησης της διαδικασίας, η Επιτροπή έκρινε ότι ο αποκλεισμός των παρόχων μακροπρόθεσμης STOR δεν εισήγαγε διακρίσεις. Ωστόσο, τα ενδιαφερόμενα μέρη (βλέπε αιτιολογικές σκέψεις 153 και 154) και το Ηνωμένο Βασίλειο (βλέπε αιτιολογικές σκέψεις 204 έως 210) έθιξαν το σημείο αυτό κατά τη διάρκεια της επίσημης διαδικασίας έρευνας.
                  
               
                     (314)
                  
                  
                     Όσον αφορά τον ίδιο τον αποκλεισμό, η Επιτροπή θεωρεί ότι, όσον αφορά το παρελθόν το Ηνωμένο Βασίλειο έλαβε ορθώς υπόψη τον κίνδυνο απροσδόκητων κερδών που προκύπτουν από τη συμμετοχή της μακροπρόθεσμης STOR. Βάσει των πληροφοριών που ήταν διαθέσιμες την περίοδο εκείνη, αυτός ο κίνδυνος φαινόταν σημαντικός, όπως εξηγείται επίσης από ένα άλλο ενδιαφερόμενο μέρος (βλέπε αιτιολογική σκέψη 153). Επιπλέον, όπως εξηγείται στην απόφαση κίνησης της διαδικασίας, καθώς και από ένα ενδιαφερόμενο μέρος (βλέπε αιτιολογική σκέψη 153) και το Ηνωμένο Βασίλειο (βλέπε αιτιολογική σκέψη 207), η Επιτροπή θεωρεί ότι οι επίμαχοι σταθμοί ηλεκτροπαραγωγής μπορούν στην πραγματικότητα να συμμετάσχουν στην αγορά ισχύος υπό την προϋπόθεση της παραίτησής τους από τη μακροπρόθεσμη σύμβαση με τον διαχειριστή του συστήματος εάν είναι επιτυχόντες στη δημοπρασία. Επιπλέον, η Επιτροπή λαμβάνει υπό σημείωση την απόφαση του Ηνωμένου Βασιλείου να διατηρήσει χωριστά το καθεστώς της μακροπρόθεσμης STOR και το καθεστώς της CM, χωρίς διάταξη «ανάκτησης», μια απόφαση παρόμοια με αυτή που αποκλείει από την αγορά ισχύος τις δυναμικότητες που επωφελούνται από καθεστώτα στήριξης της ενέργειας από ανανεώσιμες πηγές. Τέλος, η Επιτροπή λαμβάνει υπό σημείωση την πρόθεση του Ηνωμένου Βασιλείου να επαναξιολογήσει τον αποκλεισμό των φορέων μακροπρόθεσμης STOR υπό το πρίσμα νέων διαθέσιμων πληροφοριών σχετικά με την αγορά (βλέπε αιτιολογική σκέψη 210): στη νέα αυτή αξιολόγηση θα εξεταστεί ξανά ο κίνδυνος απροσδόκητων κερδών.
                  
               
                     (315)
                  
                  
                     Όσον αφορά τον αποκλεισμό των εγκαταστάσεων που τέθηκαν σε λειτουργία πριν από το 2014 από τη δυνατότητα πρόσβασης σε συμβάσεις μεγαλύτερης διάρκειας, η Επιτροπή συμφωνεί με τα επιχειρήματα του Ηνωμένου Βασιλείου που παρουσιάζονται στην αιτιολογική σκέψη 206. Ειδικότερα, οι εγκαταστάσεις που τέθηκαν σε λειτουργία πριν από την πρώτη δημοπρασία της CM δεν αντιμετώπισαν κάποιο ιδιαίτερο εμπόδιο στην είσοδο στην αγορά ισχύος (π.χ. χρηματοδότηση της κατασκευής) και, συνεπώς, δεν υπήρχε λόγος να είναι επιλέξιμες για συμβάσεις μεγαλύτερης διάρκειας.
                  
               6.4.3.   Μέθοδος ανάκτησης κόστους
         
         
                     (316)
                  
                  
                     Όπως εκτίθεται στην αιτιολογική σκέψη 187 της απόφασης κίνησης της διαδικασίας, η Επιτροπή πρέπει να λάβει υπόψη την παράγραφο 25 των ΚΓΕΠΕ, στην οποία αναφέρεται ότι η συμβατότητα του μέτρου θα πρέπει να αξιολογείται αποκλειστικά με βάση τα κριτήρια που προβλέπονται στην ενότητα 3.9.5 των ΚΓΕΠΕ. Συγκεκριμένα, η ενότητα αυτή δεν περιλαμβάνει αναφορά στη χρηματοδότηση των μέτρων επάρκειας παραγωγής. Ορισμένα ενδιαφερόμενα μέρη (βλέπε αιτιολογική σκέψη 159) και το Ηνωμένο Βασίλειο (βλέπε αιτιολογική σκέψη 211) υποστηρίζουν την άποψη αυτή. Η Επιτροπή καταλήγει στο συμπέρασμα ότι η αναλογικότητα της αγοράς CM της Μεγάλης Βρετανίας πρέπει να εξεταστεί μόνο βάσει των παραγράφων 228 έως 231 των ΚΓΕΠΕ, όπως γίνεται στις αιτιολογικές σκέψεις 308 έως 315.
                  
               
                     (317)
                  
                  
                     Ωστόσο, ακόμη και αν η παράγραφος 27 στοιχείο ε) και η παράγραφος 69 των ΚΓΕΠΕ είχαν εφαρμογή στο μέτρο στην προκειμένη περίπτωση, η Επιτροπή θεωρεί ότι η μέθοδος ανάκτησης κόστους είναι αναλογική.
                  
               
                     (318)
                  
                  
                     Πρώτον, όπως εξήγησαν ορισμένα ενδιαφερόμενα μέρη (βλέπε αιτιολογική σκέψη 156) και το Ηνωμένο Βασίλειο (βλέπε αιτιολογική σκέψη 214), η μεθοδολογία ανάκτησης κόστους συμβιβάζει το συμφέρον διατήρησης ενός κινήτρου μείωσης της ζήτησης με την ανάγκη μείωσης της αβεβαιότητας των προμηθευτών σχετικά με το πιθανό μερίδιό τους στο κόστος. Η αβεβαιότητα αυτή θα μεταφραζόταν σε ένα ασφάλιστρο κινδύνου το οποίο οι προμηθευτές θα μετακύλιαν στους καταναλωτές, με αποτέλεσμα την αύξηση του κόστους ηλεκτρικής ενέργειας.
                  
               
                     (319)
                  
                  
                     Δεύτερον, η μεθοδολογία ανάκτησης κόστους ωφελεί αποκλειστικά τους παρόχους DSR, όχι τους παραγωγούς (καθώς το κόστος εφαρμόζεται στη λιανική διάσταση). Σε κάθε περίπτωση, χρεώνει τη ζήτηση αιχμής επιπλέον των κινήτρων μείωσης της ζήτησης που υπάρχουν ήδη στην αγορά ηλεκτρικής ενέργειας της Μεγάλης Βρετανίας σε σύγκριση με εναλλακτικές μεθόδους όπως οι κατ’ αποκοπήν χρεώσεις ή η γενική φορολογία (βλέπε αιτιολογική σκέψη 212). Όπως εξήγησε το Ηνωμένο Βασίλειο (βλέπε αιτιολογική σκέψη 215), το επιχείρημα σύμφωνα με το οποίο η υφιστάμενη μεθοδολογία ενθαρρύνει, ως DSR, μόνο τη «μη συνδεδεμένη με τον μετρητή» παραγωγή, βασίζεται στην παραδοχή ότι η περίοδος 4-7 μμ είναι υπερβολικά ευρεία για να επιτρέπει στους πελάτες να μειώνουν τακτικά τη ζήτηση κατά τη διάρκεια αυτών των ωρών και, ως εκ τούτου, να ωφελούνται από μειωμένο τέλος της CM. Ωστόσο, δεν είναι απαραίτητη η μείωση της ζήτησης καθ’ όλη τη διάρκεια της περιόδου για την αποκόμιση οφέλους· απλώς συνεπάγεται ότι οι πάροχοι καθοδικής DSR δεν θα αποκόμιζαν το συνολικό όφελος.
                  
               
                     (320)
                  
                  
                     Τρίτον, όπως εξήγησαν τα ενδιαφερόμενα μέρη (βλέπε αιτιολογική σκέψη 157) και το Ηνωμένο Βασίλειο (βλέπε αιτιολογική σκέψη 214), η εναλλακτική μεθοδολογία της τριάδας υπέρ της οποίας συνηγορούν άλλα ενδιαφερόμενα μέρη (βλέπε αιτιολογική σκέψη 158), δεν θα ευθυγραμμιζόταν απαραιτήτως με στιγμές ακραίων καταστάσεων για το σύστημα και θα οδηγούσε, ενδεχομένως, σε αναποτελεσματικές αποφάσεις καταμερισμού. Ως εκ τούτου, δεν συντρέχουν λόγοι να θεωρηθεί ότι η μέθοδος ανάκτησης κόστους, όπως εφαρμόστηκε από το Ηνωμένο Βασίλειο, είναι λιγότερο αναλογική από άλλες πιθανές μεθόδους χρηματοδότησης, συγκεκριμένα τη μέθοδο της τριάδας.
                  
               6.4.4.   Συμπέρασμα ως προς την αναλογικότητα του μέτρου
         
         
                     (321)
                  
                  
                     Ως εκ τούτου, η Επιτροπή καταλήγει στο συμπέρασμα ότι η αγορά ισχύος πληροί τις κατευθυντήριες γραμμές που παρατίθενται στην ενότητα 3.9.5 των ΚΓΕΠΕ.
                  
               6.5.   Αποφυγή αρνητικών επιπτώσεων στον ανταγωνισμό και τις συναλλαγές
         
         
                     (322)
                  
                  
                     Στην ενότητα 3.9.6 των ΚΓΕΠΕ προσδιορίζονται όροι για την αποφυγή αδικαιολόγητων αρνητικών επιπτώσεων στον ανταγωνισμό και τις συναλλαγές.
                  
               6.5.1.   Συμμετοχή φορέων παραγωγής που χρησιμοποιούν διαφορετικές τεχνολογίες και διαχειριστών που προσφέρουν μέτρα με ισοδύναμες τεχνικές επιδόσεις
         
         
                     (323)
                  
                  
                     Όπως εξηγείται στις αιτιολογικές σκέψεις 30 και 31, η αγορά ισχύος είναι ανοικτή σε άθροιση της ζήτησης και της προσφοράς σύμφωνα με την τελευταία πρόταση της παραγράφου 232 στοιχείο α) των ΚΓΕΠΕ.
                  
               
                     (324)
                  
                  
                     Όπως περιγράφεται στην ενότητα 2.3.1, η αγορά ισχύος είναι καταρχήν ανοικτή στη συμμετοχή φορέων παραγωγής που χρησιμοποιούν διαφορετικές τεχνολογίες και διαχειριστών που προσφέρουν μέτρα με ισοδύναμες τεχνικές επιδόσεις όπως διαχείριση από την πλευρά της ζήτησης, διασυνδέσεις και αποθήκευση, σύμφωνα με τις δύο πρώτες προτάσεις της παραγράφου 232 στοιχείο α) των ΚΓΕΠΕ. Ωστόσο, στην απόφαση κίνησης της διαδικασίας, η Επιτροπή ζήτησε διευκρινίσεις σε σχέση με τον ανοικτό χαρακτήρα της CM όσον αφορά ορισμένα από τα ειδικά χαρακτηριστικά του σχεδιασμού της.
                  
               6.5.1.1.   Πιθανές διακρίσεις σε βάρος των φορέων DSR λόγω έλλειψης χρονικά δεσμευτικών συμβάσεων παροχής
         
         
                     (325)
                  
                  
                     Βάσει των στοιχείων που παρασχέθηκαν από το Ηνωμένο Βασίλειο και παρουσιάζονται συνοπτικά στην αιτιολογική σκέψη 176, η Επιτροπή θεωρεί ότι η απουσία χρονικά δεσμευτικών συμβάσεων παροχής δεν εισάγει διακρίσεις. Ειδικότερα, το γεγονός ότι μόνο μία CMU από τις 89 επέλεξε στο πλαίσιο της μεταβατικής δημοπρασίας τη χρονικά δεσμευτική σύμβαση παροχής καταδεικνύει ότι οι πραγματικές ρυθμίσεις δεν συνιστούν εμπόδιο στη συμμετοχή για την DSR.
                  
               6.5.1.2.   Διαφορές στη διαθέσιμη διάρκεια των συμβάσεων
         
         
                     (326)
                  
                  
                     Στην απόφαση κίνησης της διαδικασίας, η Επιτροπή ζήτησε διευκρινίσεις σχετικά με την πιθανώς διακριτική μεταχείριση της ισχύος DSR σε σχέση με την ικανοτητα ηλεκτροπαραγωγής λόγω της διαφοράς στην ισχύουσα διάρκεια των συμβάσεων.
                  
               
                     (327)
                  
                  
                     Η Επιτροπή είναι της άποψης ότι, αφενός, συμβάσεις επάρκειας ισχύος διάρκειας άνω του ενός έτους μπορεί να είναι δικαιολογημένες σε περιπτώσεις υψηλών κεφαλαιουχικών δαπανών και δυσχερειών στην εξασφάλιση χρηματοδότησης, καθώς προωθούν την είσοδο ανταγωνιστικών επιχειρήσεων στην αγορά. Αυτό ισχύει ιδιαίτερα για τη νεότευκτη παραγωγή. Εκτός από γενικές προτάσεις υπέρ συμβάσεων μικρότερης διάρκειας (βλέπε αιτιολογική σκέψη 136 σημεία i), ii) και iii)), η Επιτροπή δεν έλαβε παρατηρήσεις που να αμφισβητούν τη σημασία των συμβάσεων μεγαλύτερης διάρκειας (έως 15 έτη) όσον αφορά την παροχή κινήτρων για νέα ισχύ, σύμφωνα με την παράγραφο 226 των ΚΓΕΠΕ. Ειδικότερα, η Επιτροπή θεωρεί ότι η χρήση των κατώτατων όρων κεφαλαιουχικών δαπανών για τον καθορισμό της επιλεξιμότητας για σύμβαση μεγαλύτερης διάρκειας είναι κατάλληλη, καθώς παρέχει καλή ένδειξη της δυσκολίας εξασφάλισης χρηματοδότησης. Από την άλλη πλευρά, η Επιτροπή θεωρεί ότι ο αποκλεισμός άλλων πηγών ισχύος από την πρόσβαση σε συμβάσεις μεγαλύτερης διάρκειας δεν εισήγαγε διακρίσεις διότι οι υφιστάμενες εγκαταστάσεις και η DSR, δεδομένων των χαμηλότερων απαιτήσεών τους όσον αφορά το κόστος κεφαλαίου (κάτι που υποδεικνύει ότι η εξασφάλιση χρηματοδότησης είναι λιγότερο σημαντική), ενδέχεται να μην επωφελούνται σημαντικά από συμβάσεις μεγαλύτερης διάρκειας. Ως εκ τούτου, η Επιτροπή θεωρεί ότι οι συμβάσεις μικρότερης διάρκειας δεν θέτουν την υφιστάμενη παραγωγή και τους παρόχους DSR σε μειονεκτική θέση έναντι της νέας παραγωγής.
                  
               
                     (328)
                  
                  
                     Η Επιτροπή θεωρεί ότι οι διαφορές στη διάρκεια των συμβάσεων δεν έχουν εισαγάγει στην πράξη διακρίσεις σε βάρος των φορέων DSR. Πρώτον, τα αποτελέσματα των δημοπρασιών δεν καταδεικνύουν ότι η διαφορετική πρόσβαση σε συμβάσεις μεγαλύτερης διάρκειας έχει στρεβλώσει, στην πράξη, την έκβαση των δημοπρασιών μέχρι σήμερα. Αντιθέτως, καταδεικνύουν ότι οι επιδόσεις της DSR είναι συγκρίσιμες με (και καλύτερες σε τακτική βάση από) τη νεότευκτη παραγωγή (βλέπε αιτιολογική σκέψη 179). Δεύτερον, η Επιτροπή δεν εντόπισε στοιχεία που να αποδεικνύουν ότι οποιοσδήποτε φορέας εκμετάλλευσης DSR πληρούσε το κατώτατο όριο κεφαλαιουχικών δαπανών για μακροπρόθεσμες συμβάσεις αλλά δεν είχε τη δυνατότητα να συμμετάσχει στην αγορά ισχύος. Τρίτον, οι εκτιμήσεις των πραγματικών κεφαλαιουχικών δαπανών της DSR που παρασχέθηκαν από τα ενδιαφερόμενα μέρη ήταν πολύ χαμηλές. Ορισμένα ενδιαφερόμενα μέρη, που ενεργούν ως φορείς DSR, εκτίμησαν ότι οι κεφαλαιουχικές δαπάνες της DSR ήταν πολύ χαμηλότερες από τα κατώτατα όρια και, μάλιστα, προσέγγιζαν το μηδέν (βλέπε αιτιολογική σκέψη 135). Οι κεφαλαιουχικές δαπάνες της DSR κατά τη δεύτερη μεταβατική δημοπρασία ήταν κατά μέσο όρο 0,15 GBP/kW (βλέπε αιτιολογική σκέψη 178). Τέταρτον, η «μη συνδεδεμένη με τον μετρητή» παραγωγή DSR (δηλαδή το 60-70 % της DSR που συμμετέχει ενεργά σε αγορές ευελιξίας) μπορεί να έχει πρόσβαση σε συμβάσεις μεγαλύτερης διάρκειας αν συμμετάσχει στη δημοπρασία ως παραγωγή (βλέπε αιτιολογικές σκέψεις 135 και 178). Πέμπτον, τα κατώτατα όρια των κεφαλαιουχικών δαπανών για τις δημοπρασίες επικαιροποιούνται τακτικά (βλέπε αιτιολογική σκέψη 75).
                  
               
                     (329)
                  
                  
                     Κατά συνέπεια, όσον αφορά το παρελθόν, η Επιτροπή θεωρεί ότι οι διαφορές στην ισχύουσα διάρκεια των συμβάσεων δεν οδήγησαν στην πράξη σε αδικαιολόγητο περιορισμό της συμμετοχής για τους φορείς DSR. Η Επιτροπή επισημαίνει ότι η χρήση των κατώτατων ορίων των κεφαλαιουχικών δαπανών επαρκεί για να διασφαλιστεί ότι συμβάσεις μεγαλύτερης διάρκειας είναι προσβάσιμες μόνο σε τύπους ισχύος που μπορεί να δυσκολεύονται να εξασφαλίσουν χρηματοδότηση. Ως εκ τούτου, η Επιτροπή εκφράζει την ικανοποίησή της για τη δέσμευση του Ηνωμένου Βασιλείου i) να επιτρέπει σε όλους τους τύπους ισχύος (με εξαίρεση τις γραμμές διασύνδεσης) να υποβάλλουν αίτηση συμμετοχής στη διαδικασία προεπιλογής για την υποβολή προσφορών για τις διάφορες διαθέσιμες διάρκειες συμβάσεων εφόσον μπορούν να αποδείξουν ότι πληρούν τα κατώτατα όρια κεφαλαιουχικών δαπανών (CAPEX) που περιγράφονται στην αιτιολογική σκέψη 75 ανωτέρω και ii) να επανεξετάζει αυτά τα κατώτατα όρια CAPEX ώστε να διασφαλίζεται ότι παραμένουν κατάλληλα (βλέπε αιτιολογική σκέψη 182).
                  
               6.5.1.3.   Περιορισμένη εγγύηση για τον όγκο στη δημοπρασία Τ-1
         
         
                     (330)
                  
                  
                     Όσον αφορά τη νομική κατάσταση των δημοπρασιών Τ-1 κατά το παρελθόν, η Επιτροπή υπενθυμίζει ότι το 2014 οι αρχές του Ηνωμένου Βασιλείου δεσμεύτηκαν να πλειστηριάσουν στις δημοπρασίες με ορίζοντα ενός έτους τουλάχιστον το 50 % της ισχύος που είχε αφαιρεθεί τέσσερα έτη νωρίτερα. Η δέσμευση αυτή ήταν δεσμευτική βάσει της απόφασης του 2014. Εναπόκειτο στο Ηνωμένο Βασίλειο να εφαρμόσει το μέτρο όπως εγκρίθηκε στην εθνική νομοθεσία, συμπεριλαμβανομένων των σχετικών δεσμεύσεων, καθώς και να συμμορφωθεί με την απόφαση της Επιτροπής ως προς όλες τις πτυχές (71).
                  
               
                     (331)
                  
                  
                     Η Επιτροπή επισημαίνει επίσης ότι, όπως εξηγείται στην αιτιολογική σκέψη 162 της απόφασης κίνησης της διαδικασίας, και όπως περιγράφεται στον πίνακα 3 και στην αιτιολογική σκέψη 63 της παρούσας απόφασης, από το 2014 η απαιτούμενη ισχύς-στόχος που έπρεπε να εξασφαλιστεί και η ποσότητα που πράγματι εξασφαλίστηκε στη δημοπρασία Τ-1 υπερέβαινε πάντα την επάρκεια ισχύος που είχε αρχικά «δεσμευθεί» στο στάδιο Τ-4.
                  
               
                     (332)
                  
                  
                     Η Επιτροπή αναγνωρίζει ότι, όπως αναφέρεται στην αιτιολογική σκέψη 162 της απόφασης κίνησης της διαδικασίας και όπως υπογραμμίζεται από ορισμένα ενδιαφερόμενα μέρη (βλέπε αιτιολογική σκέψη 138 ανωτέρω), ο υπουργός μπορεί να αποφασίσει να μην διοργανώσει δημοπρασίες T-1. Ωστόσο, όπως ανέφεραν άλλα ενδιαφερόμενα μέρη (βλέπε αιτιολογική σκέψη 139) και το Ηνωμένο Βασίλειο (βλέπε αιτιολογική σκέψη 186), αμφότερες οι δημοπρασίες Τ-4 και Τ-1 μπορούν να αναβληθούν ή να ακυρωθούν από τον υπουργό: ως εκ τούτου, δεν προκύπτουν ιδιαίτερες διακρίσεις σε βάρος της DSR. Επιπλέον, στην πράξη, καμία από τις δημοπρασίες δεν ακυρώθηκε, εκτός από τις δημοπρασίες μετά την απόφαση του Γενικού Δικαστηρίου, όταν οι αρχές του Ηνωμένου Βασιλείου ανέστειλαν την αγορά ισχύος στο σύνολό της.
                  
               
                     (333)
                  
                  
                     Όσον αφορά το επίπεδο του όγκου της προς δέσμευση ισχύος, η Επιτροπή συμφωνεί με τις παρατηρήσεις που έλαβε από ορισμένα ενδιαφερόμενα μέρη και από το Ηνωμένο Βασίλειο, στις οποίες επισημαίνεται η ισορροπία μεταξύ, αφενός, της ανάγκης να διασφαλιστεί οδός πρόσβασης στην αγορά για την DSR μέσω των δημοπρασιών Τ-1 και, αφετέρου, της ανάγκης να αποφευχθούν τυχόν υπερπρομήθειες ή υπερμεγέθεις, μη ανταγωνιστικές, δημοπρασίες. Λαμβανομένου υπόψη του υψηλού και αυξανόμενου επιπέδου συμμετοχής των φορέων DSR σε δημοπρασίες Τ-4 (βλέπε πίνακα 1), ο τελευταίος κίνδυνος έχει καταστεί σημαντικότερος. Πράγματι, εάν η ανάγκη για ισχύ μειωθεί μεταξύ της δημοπρασίας Τ-4 και της δημοπρασίας Τ-1, ο στόχος προσαρμόζεται προς τα κάτω προκειμένου να αποφευχθεί αυτός ο κίνδυνος. Η ευελιξία αυτή είναι επίσης απαραίτητη για τη διασφάλιση της συμβατότητας με την παράγραφο 231 και την παράγραφο 232 στοιχείο γ) των ΚΓΕΠΕ. Ως εκ τούτου, η Επιτροπή καταλήγει στο συμπέρασμα ότι η ισχύουσα μεθοδολογία δέσμευσης, όπως περιγράφεται στην αιτιολογική σκέψη 62, είναι κατάλληλη.
                  
               
                     (334)
                  
                  
                     Ορισμένα ενδιαφερόμενα μέρη πρότειναν την κατάργηση των δημοπρασιών Τ-4 ή τη διοργάνωση πρόσθετων εβδομαδιαίων δημοπρασιών ή δημοπρασιών Τ-2. Ωστόσο, η διοργάνωση δημοπρασιών Τ-4 είναι αναγκαία για τη διασφάλιση της συμμόρφωσης με την παράγραφο 226 των ΚΓΕΠΕ, δηλαδή την πρόβλεψη επαρκούς χρόνου παράδοσης για νέες επενδύσεις. Η Επιτροπή συμφωνεί με το επιχείρημα του Ηνωμένου Βασιλείου (βλέπε αιτιολογική σκέψη 188) ότι η ανάγκη για δημοπρασίες Τ-2 επιπλέον των δημοπρασιών Τ-4 και Τ-1 δεν είναι δικαιολογημένη. Επιπλέον, οι εβδομαδιαίες δημοπρασίες δεν θα παρείχαν το κατάλληλο μήνυμα για μακροπρόθεσμες επενδύσεις που είναι αναγκαίο για την επίτευξη των στόχων της CM.
                  
               
                     (335)
                  
                  
                     Για την εξασφάλιση μεγαλύτερης ασφάλειας δικαίου για τους συμμετέχοντες στην αγορά, η Επιτροπή εκφράζει την ικανοποίησή της για τη δέσμευση του Ηνωμένου Βασιλείου, η οποία περιγράφεται στην αιτιολογική σκέψη 187, i) να εξακολουθήσει να πλειστηριάζει στις δημοπρασίες με ορίζοντα ενός έτους τουλάχιστον το 50 % της επάρκειας ισχύος που δεσμεύεται τέσσερα έτη νωρίτερα στο πλαίσιο της διαδικασίας καθορισμού παραμέτρων για τη δημοπρασία με ορίζοντα τετραετίας για το ίδιο έτος παράδοσης και ii) να εξακολουθήσει να χρησιμοποιεί τη μεθοδολογία δέσμευσης που βασίζεται σε ένα διάστημα εμπιστοσύνης 95 %, η οποία περιγράφεται στην αιτιολογική σκέψη 62 ανωτέρω, για τον καθορισμό της ελάχιστης ποσότητας ισχύος που θα δεσμεύεται για δημοπρασίες με ορίζοντα ενός έτους.
                  
               6.5.1.4.   Ελάχιστο κατώτατο όριο συμμετοχής
         
         
                     (336)
                  
                  
                     Στην απόφαση κίνησης της διαδικασίας, η Επιτροπή ζήτησε διευκρινίσεις όσον αφορά το αν το κατώτατο όριο των 2 MW (που περιγράφεται στις αιτιολογικές σκέψεις 30 και 31) ενδέχεται να συνιστά εμπόδιο στην είσοδο νέων φορέων DSR στην αγορά ισχύος. Ειδικότερα, παρότι όσοι δραστηριοποιούνται στην DSR μπορούν να συνενώσουν διάφορους τόπους για να επιτύχουν το ελάχιστο όριο των 2 MW, πρέπει να επισημανθεί ότι οφείλουν να εξοφλήσουν την εγγυητική επιστολή ως προς το σύνολο των 2 MW, εφόσον μέρος του όγκου αυτού, έστω και ελάχιστο, αποτελείται από μη πιστοποιημένη DSR.
                  
               
                     (337)
                  
                  
                     Όσον αφορά το επίπεδο του ίδιου του κατώτατου ορίου, η Επιτροπή είναι της άποψης ότι το επίπεδο των 2 MW ήταν χαμηλό το 2014, σε σύγκριση με τα κατώτατα όρια συμμετοχής που ίσχυαν σε άλλα μέτρα που εφαρμόζονταν από τη National Grid και σε σύγκριση με εκείνα που ίσχυαν σε άλλες ευρωπαϊκές χώρες (βλέπε αιτιολογική σκέψη 189 ανωτέρω). Επιπλέον, το κατώτατο όριο των 100 kW που χρησιμοποιείται από την PJM εφαρμόζεται σε μικρότερες περιφερειακές προμήθειες και, επομένως, δεν είναι συγκρίσιμο (βλέπε αιτιολογική σκέψη 143). Επιπλέον, όπως εξηγείται στην αιτιολογική σκέψη 68 της παρούσας απόφασης, το Ηνωμένο Βασίλειο δοκίμασε ένα χαμηλότερο κατώτατο όριο συμμετοχής για τη δεύτερη μεταβατική δημοπρασία. Επιλέχθηκαν μόνο οκτώ CMU κάτω των 2 MW, οι οποίες παρείχαν λιγότερο από το 3 % της συνολικής ισχύος που εξασφαλίστηκε στο πλαίσιο της συγκεκριμένης δημοπρασίας. Επιπλέον, εάν υπήρχε μεγαλύτερη ζήτηση για συμμετοχή από μικρότερες CMU, θα έπρεπε να έχει παρατηρηθεί στις δημοπρασίες συγκέντρωση CMU στο επίπεδο των 2 MW, αλλά κάτι τέτοιο δεν συνέβη (βλέπε αιτιολογική σκέψη 189). Και τα δύο στοιχεία καταδεικνύουν ότι δεν υπήρχε ισχυρή προθυμία των μικρότερων CMU να συμμετάσχουν στην αγορά ισχύος).
                  
               
                     (338)
                  
                  
                     Όσον αφορά την απαίτηση κατάθεσης εγγυητικής επιστολής, η Επιτροπή συμφωνεί ότι η απαίτηση αυτή είναι χρήσιμη για τη διασφάλιση της πραγματικής παράδοσης και την αποτροπή κερδοσκοπικών σχεδίων, όπως επισήμαναν ορισμένα ενδιαφερόμενα μέρη (βλέπε αιτιολογική σκέψη 144) και το Ηνωμένο Βασίλειο (βλέπε αιτιολογικές σκέψεις 40 και 42).
                  
               
                     (339)
                  
                  
                     Η Επιτροπή αξιολόγησε αν το επίπεδο της εγγυητικής επιστολής θα μπορούσε να θεωρηθεί ότι συνιστά εμπόδιο στη συμμετοχή νέας DSR στην αγορά ισχύος. Πρώτον, η Επιτροπή κατέληξε στο συμπέρασμα στην αιτιολογική σκέψη 271 ότι η έλλειψη χρονικά δεσμευτικών συμβάσεων παροχής ισχύος δεν εισάγει, αυτή καθαυτή, διακρίσεις σε βάρος της DSR. Δεύτερον, όπως εξήγησαν ορισμένα ενδιαφερόμενα μέρη (βλέπε αιτιολογική σκέψη 145) και το Ηνωμένο Βασίλειο (βλέπε αιτιολογική σκέψη 190), οι νέοι φορείς DSR επωφελούνται από διάφορα πλεονεκτήματα στην αγορά ισχύος σε σύγκριση με άλλες τεχνολογίες. Ειδικότερα, η Επιτροπή επισημαίνει ότι, όπως περιγράφεται στην αιτιολογική σκέψη 42, η κυβέρνηση του Ηνωμένου Βασιλείου αύξησε την εγγυητική επιστολή πριν από τη δημοπρασία για τη νεότευκτη παραγωγή σε 10 000 GBP/MW κατόπιν διαβούλευσης που πραγματοποιήθηκε τον Μάρτιο του 2016. Παράλληλα, το επίπεδο της εγγυητικής επιστολής πριν από τη δημοπρασία για τη μη πιστοποιημένη DSR παρέμεινε σε 5 000 GBP/MW, με αποτέλεσμα την ελάφρυνση της επιβάρυνσης σε σχετικούς όρους. Επιπλέον, από το 2015, οι πάροχοι DSR πρέπει να καταθέτουν εγγυητική επιστολή μόνο μία φορά για μια μη πιστοποιημένη CMU της DSR και, συνεπώς, μπορούν να προεπιλεγούν για πολλαπλές διαδοχικές δημοπρασίες καταθέτοντας εγγυητική επιστολή μόνο μία φορά. Επίσης, και άλλα χαρακτηριστικά της CM πρέπει να λαμβάνονται υπόψη κατά την αξιολόγηση του αν ένα χαρακτηριστικό, δηλαδή η απαίτηση για κατάθεση εγγυητικής επιστολής, εισάγει διακρίσεις σε βάρος της DSR ή όχι. Μεταξύ των χαρακτηριστικών που αναφέρονται από τα ενδιαφερόμενα μέρη και συνοψίζονται στην αιτιολογική σκέψη 145, τα τέλη καταγγελίας αναφέρονται ως παράδειγμα περίπτωσης στην οποία οι απαιτήσεις είναι χαμηλότερες για την DSR (έως 10 000 GBP/MW) απ’ ό,τι για άλλες μορφές ισχύος (έως 35 000 GBP/MW). Τέλος, όπως εξήγησε το Ηνωμένο Βασίλειο (βλέπε αιτιολογική σκέψη 192), η αλλαγή του κανόνα για την ανακατανομή στοιχείων (βλέπε αιτιολογική σκέψη 180) που εφαρμόστηκε τον Ιούνιο του 2019 έχει περιορίσει σημαντικά την έκθεση των φορέων μη πιστοποιημένης DSR στο πλήρες επίπεδο της εγγυητικής επιστολής (ακόμη και αν τα στοιχεία τους είναι στην πλειονότητά τους πιστοποιημένα).
                  
               
                     (340)
                  
                  
                     Ως εκ τούτου, η Επιτροπή καταλήγει στο συμπέρασμα ότι το ελάχιστο κατώτατο όριο συμμετοχής των 2 MW, συμπεριλαμβανομένης της απαίτησης εγγυητικής επιστολής που συνδέεται με αυτό, δεν έχει αποτελέσει μέχρι στιγμής στην πράξη εμπόδιο στην είσοδο νέων φορέων DSR στην αγορά ισχύος. Όπως εξήγησε το Ηνωμένο Βασίλειο (βλέπε αιτιολογική σκέψη 193), η πραγματικότητα της αγοράς εξελίσσεται και στο μέλλον μπορεί να υπάρχουν ορισμένοι φορείς DSR με ισχύ κάτω των 2 MW οι οποίοι θα προτιμούσαν να συμμετάσχουν στις δημοπρασίες της αγοράς ισχύος χωρίς συνένωση. Ως εκ τούτου, η Επιτροπή εκφράζει την ικανοποίησή της για τη δέσμευση του Ηνωμένου Βασιλείου, όπως περιγράφεται στην αιτιολογική σκέψη 193, να μειώσει το ελάχιστο κατώτατο όριο συμμετοχής στην αγορά ισχύος όπως περιγράφεται στις αιτιολογικές σκέψεις 30 και 31 σε 1 MW για όλες τις δημοπρασίες για τις οποίες η προεπιλογή αρχίζει από τον Ιανουάριο του 2020, καθώς και τη δέσμευση του Ηνωμένου Βασιλείου να επαναξιολογήσει αυτό το κατώτατο όριο έως τον Οκτώβριο του 2021 ώστε να εξεταστεί η δυνατότητα περαιτέρω μείωσης, όπως περιγράφεται στην αιτιολογική σκέψη 193.
                  
               6.5.1.5.   Ανοικτός χαρακτήρας του μέτρου σε ανανεώσιμες πηγές ενέργειας και νέες τεχνολογίες
         
         
                     (341)
                  
                  
                     Οι ανανεώσιμες πηγές ενέργειας μπορούν να συμβάλουν στο πρόβλημα επάρκειας παραγωγής. Ως εκ τούτου, η Επιτροπή απορρίπτει την ιδέα που διατυπώθηκε από ένα ενδιαφερόμενο μέρος ότι οι τεχνολογίες αυτές δεν θα πρέπει να περιλαμβάνονται στην αγορά ισχύος (βλέπε αιτιολογική σκέψη 147). Όπως εξηγείται στην ενότητα 2.3, οι συντελεστές απομείωσης χρησιμοποιούνται για τον συνυπολογισμό του κινδύνου ότι μέρος ή το σύνολο της ισχύος δεν θα είναι διαθέσιμο προς ανταπόκριση κατά τη διάρκεια ακραίας κατάστασης στο σύστημα. Η μεθοδολογία που χρησιμοποιείται για τον καθορισμό των συντελεστών απομείωσης που ισχύουν για την αιολική και ηλιακή ενέργεια έχει εγκριθεί από την PTE (72) και οδηγεί σε συντελεστές ανάλογους προς αυτούς που χρησιμοποιούνται σε άλλες αγορές ισχύος στην ΕΕ (73). Ως εκ τούτου, αντίθετα με ορισμένα ενδιαφερόμενα μέρη (βλέπε αιτιολογική σκέψη 146), η Επιτροπή θεωρεί ότι οι συντελεστές απομείωσης είναι κατάλληλοι.
                  
               
                     (342)
                  
                  
                     Παρότι η Επιτροπή δεν αναφέρθηκε ρητά στο συγκεκριμένο ζήτημα στην απόφαση κίνησης της διαδικασίας, ορισμένα ενδιαφερόμενα μέρη υποστήριξαν ότι ο αποκλεισμός των μη επιδοτούμενων τεχνολογιών από τη συμμετοχή στην αγορά ισχύος δεν ήταν συμβατός με τις ΚΓΕΠΕ. Όπως αναφέρεται στην αιτιολογική σκέψη 146, ένα ενδιαφερόμενο μέρος εξήγησε ότι το μη επιδοτούμενο αιολικό πάρκο του δεν μπόρεσε να συμμετάσχει στη δημοπρασία Τ-4 του 2017, ενώ δεν υπήρχε οδός προεπιλογής για την ακυρωθείσα δημοπρασία Τ-4 του 2018 (για το έτος παράδοσης 2022/2023).
                  
               
                     (343)
                  
                  
                     Η Επιτροπή είναι της άποψης ότι οι κανόνες που περιγράφονται στις αιτιολογικές σκέψεις 32 και 33 είναι ορθοί για την αποφυγή της σώρευσης κρατικών ενισχύσεων. Ωστόσο, δεν θα πρέπει να οδηγούν σε αποκλεισμό των παρόχων ισχύος, οι οποίοι δεν λαμβάνουν τέτοια ενίσχυση. Η Επιτροπή λαμβάνει υπό σημείωση τα επιχειρήματα του Ηνωμένου Βασιλείου που αναφέρονται στην αιτιολογική σκέψη 195 και αναγνωρίζει ότι το Ηνωμένο Βασίλειο ανέλαβε ταχεία δράση. Η Επιτροπή επικροτεί την έναρξη ισχύος τον Ιούνιο του 2019 των νέων κανόνων για την αγορά ισχύος οι οποίοι επιτρέπουν τη συμμετοχή τεχνολογιών αιολικής και ηλιακής ενέργειας στην αγορά ισχύος, όπως περιγράφεται στην αιτιολογική σκέψη 196. Οι κανόνες αυτοί θα ισχύσουν από τις δημοπρασίες Τ-1, Τ-3 και Τ-4 που έχουν προγραμματιστεί για τον Ιανουάριο του 2020. Ως εκ τούτου, θα επιτρέψουν στον φορέα εκμετάλλευσης του αιολικού πάρκου που αναφέρεται στην αιτιολογική σκέψη 291 να συμμετάσχει στην επερχόμενη δημοπρασία Τ-3 (έτος παράδοσης 2022/2023). Παράλληλα, η Επιτροπή επισημαίνει ότι υπάρχει μόνο μία περίπτωση στην οποία ένας πάροχος δεν μπόρεσε να συμμετάσχει σε καμία από τις δημοπρασίες, συγκεκριμένα ένα αιολικό πάρκο στη δημοπρασία Τ-4 του 2017, με αποτέλεσμα αμελητέες συνέπειες στη συνολική αγορά ισχύος.
                  
               
                     (344)
                  
                  
                     Το κόστος κεφαλαίου για ορισμένες τεχνολογίες έχει μειωθεί δραματικά τα τελευταία έτη, με αποτέλεσμα να μην χρειάζονται ενδεχομένως πλέον στήριξη από τα μέτρα που περιγράφονται στην αιτιολογική σκέψη 32. Ως εκ τούτου, προκειμένου να αποφευχθεί μελλοντικά ο αποκλεισμός παρόχων ισχύος που δεν λαμβάνουν τέτοια ενίσχυση, όπως στην περίπτωση που περιγράφεται στην αιτιολογική σκέψη 342, η Επιτροπή εκφράζει την ικανοποίησή της για τη δέσμευση του Ηνωμένου Βασιλείου, που περιγράφεται στην αιτιολογική σκέψη 197, να αναπτύξει όλους τους αναγκαίους κανόνες (ενδεικτικά, συντελεστές απομείωσης) για τη διασφάλιση της αποτελεσματικής συμμετοχής κάθε νέου τύπου ισχύος που μπορεί να συμβάλει αποτελεσματικά στην αντιμετώπιση του προβλήματος επάρκειας ισχύος, αμέσως μόλις η ισχύς αυτή έχει τη δυνατότητα να συμβάλει στην αντιμετώπιση του προβλήματος επάρκειας της ηλεκτροπαραγωγικής ικανότητας.
                  
               6.5.1.6.   Συμπέρασμα
         
         
                     (345)
                  
                  
                     Ως εκ τούτου, η Επιτροπή καταλήγει στο συμπέρασμα ότι η αγορά ισχύος επιτρέπει τη συμμετοχή φορέων παραγωγής που χρησιμοποιούν διαφορετικές τεχνολογίες και διαχειριστών που προσφέρουν μέτρα με ισοδύναμες τεχνικές επιδόσεις σύμφωνα με την παράγραφο 232 στοιχείο α) των ΚΓΕΠΕ.
                  
               6.5.2.   Συμμετοχή φορέων παραγωγής από άλλα κράτη μέλη
         
         
                     (346)
                  
                  
                     Η παράγραφος 232 στοιχείο β) πραγματεύεται την παροχή σε φορείς παραγωγής από άλλα κράτη μέλη της δυνατότητας συμμετοχής σε ένα μέτρο. Στην απόφαση κίνησης της διαδικασίας, η Επιτροπή ζήτησε διευκρινίσεις σχετικά με το αν, μελλοντικά, η διασυνοριακή συμμετοχή στην αγορά ισχύος της Μεγάλης Βρετανίας θα πρέπει να εξακολουθήσει να περιορίζεται στις γραμμές διασύνδεσης.
                  
               
                     (347)
                  
                  
                     Στην απόφαση κίνησης της διαδικασίας, η Επιτροπή εξήγησε ότι το Ηνωμένο Βασίλειο υπέβαλε το 2014 αποδεικτικά στοιχεία σύμφωνα με τα οποία δεν ήταν δυνατό σε εκείνο το στάδιο να συμπεριληφθεί αλλοδαπή ισχύς στην αγορά CM χωρίς να εφαρμοστούν πρόσθετες διασυνοριακές ρυθμίσεις. Η Επιτροπή αναγνωρίζει την πολυπλοκότητα του να επιτραπεί πραγματικά η διασυνοριακή συμμετοχή στην αγορά ισχύος εκείνη την περίοδο. Αντιθέτως, το Ηνωμένο Βασίλειο επέτρεψε στη διασυνδεδεμένη ισχύ να συμμετάσχει άμεσα στην αγορά ισχύος από τη δεύτερη δημοπρασία του 2015. Ωστόσο, η Επιτροπή είχε αμφιβολίες σχετικά με το αν η διασυνοριακή συμμετοχή στην αγορά ισχύος θα έπρεπε να συνεχίσει να είναι περιορισμένη στις γραμμές διασύνδεσης στο μέλλον.
                  
               
                     (348)
                  
                  
                     Σύμφωνα με το άρθρο 26 του κανονισμού (ΕΕ) 2019/943, το οποίο θα αρχίσει να ισχύει από την 1η Ιανουαρίου 2020, οι μηχανισμοί διασφάλισης ισχύος πρέπει να είναι ανοιχτοί στην άμεση διασυνοριακή συμμετοχή παρόχων ισχύος που βρίσκονται σε άλλο κράτος μέλος, Στο πλαίσιο αυτό, η Επιτροπή εκφράζει την ικανοποίησή της για τη δέσμευση του Ηνωμένου Βασιλείου, η οποία περιγράφεται στην αιτιολογική σκέψη 200:
                     
                                 α)
                              
                              
                                 να επιδιώξει να εφαρμόσει την άμεση συμμετοχή αλλοδαπής ισχύος σε δημοπρασίες για τις οποίες η προεπιλογή αρχίζει από τον Ιανουάριο του 2020, υπό τον όρο της σύναψης συμφωνιών συνεργασίας με τους διαχειριστές συστημάτων μεταφοράς στις γειτονικές χώρες στις οποίες βρίσκεται η συμμετέχουσα ικανότητα ισχύος, και
                              
                           
                                 β)
                              
                              
                                 σε κάθε περίπτωση, να εφαρμόσει την άμεση συμμετοχή αλλοδαπής ισχύος για όλες τις δημοπρασίες για τις οποίες η προεπιλογή αρχίζει αφού οι μεθοδολογίες, οι κοινοί κανόνες και οι όροι που αναφέρονται στο άρθρο 26 σημείο 11 του κανονισμού (ΕΕ) 2019/943 για την ηλεκτρική ενέργεια εγκριθούν από τον ACER και δημοσιευθούν στον ιστότοπό του σύμφωνα με το άρθρο 27 του προαναφερόμενου κανονισμού, και αφού τεθούν σε ισχύ.
                              
                           
               
                     (349)
                  
                  
                     Στην παράγραφο 232 στοιχείο β) των ΚΓΕΠΕ εξηγείται ότι η συμμετοχή φορέων παραγωγής από άλλα κράτη μέλη θα πρέπει να επιτρέπεται μόνο εφόσον η συμμετοχή αυτή είναι πρακτικά εφικτή, δηλαδή η ισχύς μπορεί πρακτικά να παρασχεθεί στα κράτη μέλη που εφαρμόζουν το μέτρο. Ως εκ τούτου, η συμβατότητα της αγοράς ισχύος εξακολουθεί να διασφαλίζεται εάν η άμεση συμμετοχή αλλοδαπής ισχύος δεν είναι εφικτή για μια συγκεκριμένη δημοπρασία διότι η πλέον πρόσφατη εκτιμώμενη διαθέσιμη ισχύς διασύνδεσης έχει ήδη διατεθεί πλήρως μέσω συμβάσεων σε προηγούμενες δημοπρασίες της αγοράς ισχύος για το σχετικό έτος παράδοσης.
                  
               
                     (350)
                  
                  
                     Όσον αφορά τις παρατηρήσεις ορισμένων ενδιαφερόμενων μερών σχετικά με το σύστημα ανταμοιβής «ανώτατων και κατώτατων ορίων» που εφαρμόζεται στις γραμμές διασύνδεσης (βλέπε αιτιολογική σκέψη 149), η Επιτροπή θεωρεί ότι η κατάσταση αυτή διαφέρει από αυτές που περιγράφονται στις αιτιολογικές σκέψεις 32 έως 33 σχετικά με τη σώρευση ενισχύσεων. Όπως εξήγησε το Ηνωμένο Βασίλειο (βλέπε αιτιολογική σκέψη 201), τα ενδεχόμενα έσοδα από την αγορά ισχύος εξετάζονται πριν από την αξιολόγηση των εσόδων των φορέων εκμετάλλευσης γραμμών διασύνδεσης σε σχέση με το καθεστώς ανώτατων και κατώτατων ορίων. Ως εκ τούτου, ένας φορέας εκμετάλλευσης γραμμής διασύνδεσης λαμβάνει κατώτατη πληρωμή μόνο εάν τα συνολικά έσοδα (συμπεριλαμβανομένων των εσόδων από την αγορά ισχύος) είναι χαμηλότερα από το κατώτατο όριο, ενώ εάν τα συνολικά έσοδα είναι υψηλότερα από το ανώτατο όριο, ο φορέας εκμετάλλευσης πρέπει να επιστρέψει χρήματα στον καταναλωτή. Ως εκ τούτου, το σύστημα «ανώτατων και κατώτατων ορίων» διαφέρει από ένα μέτρο στήριξης, το οποίο θα συνεπαγόταν σώρευση των ενισχύσεων. Κατά συνέπεια, η Επιτροπή δεν θεωρεί ότι οι φορείς εκμετάλλευσης γραμμών διασύνδεσης θα έπρεπε να έχουν αποκλειστεί από τη συμμετοχή στην αγορά ισχύος στη βάση αυτή.
                  
               
                     (351)
                  
                  
                     Όσον αφορά την παρατήρηση του ενδιαφερόμενου μέρους σχετικά με τον αποκλεισμό των φορέων εκμετάλλευσης γραμμών διασύνδεσης από τη δημοπρασία Τ-1 που πραγματοποιήθηκε στις αρχές του 2018 για το έτος παράδοσης 2018/2019 (βλέπε αιτιολογική σκέψη 150), η Επιτροπή λαμβάνει υπό σημείωση τα επιχειρήματα που εκτέθηκαν από το Ηνωμένο Βασίλειο στην αιτιολογική σκέψη 202. Ειδικότερα, όπως εξηγείται στις αιτιολογικές σκέψεις 143 και 144 της απόφασης κίνησης της διαδικασίας, η Επιτροπή αναγνωρίζει ότι το Ηνωμένο Βασίλειο αναθεώρησε προς τα πάνω την εκτίμηση της συμβολής των γραμμών διασύνδεσης κατά τη διάρκεια ακραίων συμβάντων κατόπιν της σύστασης της PTE και προκειμένου να συμμορφωθεί με την αιτιολογική σκέψη 124 της απόφασης του 2014. Η καθαρή συμβολή τους αυξήθηκε από 0 GW σε 2,1 GW για το έτος παράδοσης 2018/2019 (βλέπε αιτιολογική σκέψη 36). Κατά συνέπεια, το Ηνωμένο Βασίλειο προσάρμοσε προς τα κάτω την ποσότητα της ισχύος που έπρεπε να αγοραστεί σε αυτή τη δημοπρασία Τ-1. Ωστόσο, για να καταστεί δυνατή η συμμετοχή των φορέων εκμετάλλευσης γραμμών διασύνδεσης σε αυτή τη δημοπρασία Τ-1 θα είχε απαιτηθεί αύξηση της δημοπρατούμενης ισχύος αντίθετα με τις προσδοκίες της αγοράς που βασίζονταν στις συνθήκες της δημοπρασίας Τ-4 του 2014.
                  
               
                     (352)
                  
                  
                     Όσον αφορά τους συντελεστές απομείωσης που εφαρμόζονται στις γραμμές διασύνδεσης, η Επιτροπή θεωρεί ότι η μεθοδολογία που βασίζεται σε μεμονωμένες γραμμές διασύνδεσης δεν εισάγει διακρίσεις. Όπως εξήγησε το Ηνωμένο Βασίλειο στην αιτιολογική σκέψη 202, η συγκεκριμένη προσέγγιση όσον αφορά τις γραμμές διασύνδεσης είναι δικαιολογημένη ώστε να ληφθεί υπόψη ο σημαντικός βαθμός ποικιλομορφίας των γραμμών διασύνδεσης και των συνδεδεμένων αγορών. Αυτή η ποικιλομορφία υποχρεώνει την NG να χρησιμοποιεί ένα μοντελοποιημένο φάσμα συντελεστών απομείωσης για κάθε διασυνδεδεμένη χώρα (χρησιμοποιώντας μια στοχαστική πανευρωπαϊκή μεθοδολογία μοντελοποίησης). Επιπλέον, η επιτροπή τεχνικών εμπειρογνωμόνων εξετάζει ανεξάρτητα αν οι συντελεστές απομείωσης είναι κατάλληλοι.
                  
               
                     (353)
                  
                  
                     Όσον αφορά την παρατήρηση του ενδιαφερόμενου μέρους σχετικά με τον αποκλεισμό των γραμμών διασύνδεσης από την πρόσβαση σε συμβάσεις επάρκειας ισχύος με διάρκεια μεγαλύτερη του ενός έτους (βλέπε αιτιολογική σκέψη 150), η Επιτροπή συμφωνεί με το Ηνωμένο Βασίλειο ότι η ανάθεση συμβάσεων μεγαλύτερης διάρκειας σε γραμμές διασύνδεσης δεν θα ήταν σύμφωνη με τη θέση του Ηνωμένου Βασιλείου βάσει της οποίας το μοντέλο των γραμμών διασύνδεσης αποτελεί βραχυπρόθεσμη λύση (βλέπε αιτιολογική σκέψη 202) μέχρι την καθιέρωση της άμεσης αλλοδαπής συμμετοχής. Στον βαθμό που ανατίθενται συμβάσεις για την ικανότητα διασύνδεσης στο πλαίσιο της δημοπρασίας, η ικανότητα αυτή δεν θα είναι διαθέσιμη για εισαγωγές από παρόχους ισχύος που βρίσκονται σε γειτονικές χώρες. Ως εκ τούτου, δεν θα ήταν δυνατή η άμεση συμμετοχή αλλοδαπής ισχύος.
                  
               
                     (354)
                  
                  
                     Η Επιτροπή καταλήγει επίσης στο συμπέρασμα ότι το να επιτραπεί στις γραμμές διασύνδεσης να έχουν πρόσβαση σε συμβάσεις επάρκειας ισχύος διάρκειας άνω του ενός έτους θα αντέβαινε στην παράγραφο 232 στοιχείο β) των ΓΚΕΠΕ και ιδίως στην υποσημείωση 97 των ΚΓΕΠΕ, σύμφωνα με την οποία τα καθεστώτα πρέπει να προσαρμόζονται στην περίπτωση που εγκρίνονται κοινές ρυθμίσεις για τη διευκόλυνση της διασυνοριακής συμμετοχής σε αυτά.
                  
               
                     (355)
                  
                  
                     Η Επιτροπή καταλήγει στο συμπέρασμα ότι η αγορά ισχύος επιτρέπει τη συμμετοχή φορέων παραγωγής από άλλα κράτη μέλη και, συνεπώς, πληροί την κατευθυντήρια γραμμή της παραγράφου 232 στοιχείο β) των ΚΓΕΠΕ.
                  
               6.5.3.   Συμμετοχή επαρκούς αριθμού φορέων παραγωγής για την καθιέρωση ανταγωνιστικών τιμών όσον αφορά την παροχή ισχύος·
         
         
                     (356)
                  
                  
                     Η παράγραφος 232 στοιχείο γ) πραγματεύεται τη δυνατότητα συμμετοχής επαρκούς αριθμού φορέων παραγωγής για την καθιέρωση ανταγωνιστικών τιμών για την ισχύ. Όπως φαίνεται στον πίνακα 7, η τιμή της ισχύος δεν ήταν υπερβολική και μάλιστα μειώθηκε από 19,40 GBP/kW στη δημοπρασία Τ-4 του 2014 σε 8,40 GBP/kW στη δημοπρασία Τ-4 του 2017. Επιπλέον, η τιμή της ισχύος στις δημοπρασίες Τ-1 μειώθηκε επίσης σημαντικά, από 6,00 GBP/kW το 2017 σε 0,77 GBP/kW στην υπό όρους δημοπρασία που πραγματοποιήθηκε τον Ιούνιο του 2019.
                  
               
                     (357)
                  
                  
                     Η Επιτροπή δεν έχει λάβει από τα ενδιαφερόμενα μέρη παρατηρήσεις περί του αντιθέτου. Ως εκ τούτου, καταλήγει στο συμπέρασμα ότι στην αγορά CM συμμετέχει επαρκής όγκος ισχύος για την καθιέρωση ανταγωνιστικών τιμών ως προς την παροχή ισχύος, σύμφωνα με την παράγραφο 232 στοιχείο γ) των ΚΓΕΠΕ.
                  
               6.5.4.   Αποφυγή αρνητικών επιπτώσεων για την εσωτερική αγορά λόγω κανονιστικών μέτρων
         
         
                     (358)
                  
                  
                     Όπως περιγράφεται στις αιτιολογικές σκέψεις 110 έως 118 της παρούσας απόφασης (βλέπε επίσης αιτιολογικές σκέψεις 102 έως 110 της απόφασης κίνησης της διαδικασίας), το Ηνωμένο Βασίλειο έχει εφαρμόσει σειρά μεταρρυθμίσεων για τη βελτίωση της λειτουργίας των αγορών ηλεκτρικής ενέργειας.
                  
               
                     (359)
                  
                  
                     Η Επιτροπή δεν έχει λάβει από τα ενδιαφερόμενα μέρη παρατηρήσεις περί του αντιθέτου και βάσει των επιχειρημάτων που αναφέρονται ανωτέρω καταλήγει στο συμπέρασμα ότι η CM της Μεγάλης Βρετανίας αποτρέπει τις αρνητικές επιπτώσεις στην εσωτερική αγορά, σύμφωνα με την παράγραφο 232 στοιχείο δ) των ΚΓΕΠΕ.
                  
               6.5.5.   Επιπτώσεις στα κίνητρα για επενδύσεις στην ισχύ διασύνδεσης και στη σύζευξη των αγορών
         
         
                     (360)
                  
                  
                     Οι γραμμές διασύνδεσης είχαν τη δυνατότητα να συμμετάσχουν στις δημοπρασίες της CM από τη δεύτερη δημοπρασία το 2015, όπως εξηγείται στην αιτιολογική σκέψη 34. Ως εκ τούτου, η αγορά ισχύος συνέβαλε στη χρηματοδότηση των γραμμών διασύνδεσης. Συγκεκριμένα, όπως φαίνεται στον πίνακα 2 ανωτέρω, 3 νεότευκτες CMU διασύνδεσης ήταν επιτυχούσες στη δημοπρασία Τ-4 του 2017.
                  
               
                     (361)
                  
                  
                     Γενικότερα, όπως περιγράφεται στην αιτιολογική σκέψη 116 της παρούσας απόφασης, το επίπεδο διασύνδεσης του Ηνωμένου Βασιλείου αυξήθηκε από 4 % το 2014 σε 6 % της συνολικής εγκατεστημένης ισχύος το 2019, ιδίως από την έναρξη λειτουργίας της γραμμής διασύνδεσης NEMO με το Βέλγιο στις 31 Ιανουαρίου 2019. Η ισχύς διασύνδεσης προγραμματίζεται να αυξηθεί σε 9 % έως το 2021 (74). Επιπλέον, τα μέτρα που περιγράφονται στην ενότητα 2.8.4 συμβάλλουν στην αποτελεσματικότερη λειτουργία της σύζευξης των αγορών.
                  
               
                     (362)
                  
                  
                     Η Επιτροπή δεν έχει λάβει από τα ενδιαφερόμενα μέρη παρατηρήσεις περί του αντιθέτου. Ως εκ τούτου, καταλήγει στο συμπέρασμα ότι η αγορά CM δεν μειώνει τα κίνητρα για επενδύσεις στην ισχύ διασύνδεσης ή στη σύζευξη των αγορών, σύμφωνα με την παράγραφο 233 στοιχεία α) και β) των ΚΓΕΠΕ.
                  
               6.5.6.   Επιπτώσεις στις επενδυτικές αποφάσεις που προηγήθηκαν της λήψης του μέτρου
         
         
                     (363)
                  
                  
                     Στην απόφαση κίνησης της διαδικασίας, η Επιτροπή ανέφερε ότι, σύμφωνα με τη μοντελοποίηση που υπέβαλε το Ηνωμένο Βασίλειο, η καθιέρωση της CM θα τείνει με την πάροδο του χρόνου να συμπιέσει τις τιμές ηλεκτρικής ενέργειας στην αγορά ενέργειας. Το γεγονός ότι οι υφιστάμενοι παραγωγοί —οι οποίοι έλαβαν τις επενδυτικές αποφάσεις βάσει των προβλεπόμενων τιμών της χονδρικής αγοράς ενέργειας— έχουν πρόσβαση στην αγορά ισχύος και μπορούν να συμπληρώσουν τα έσοδά τους από την αγορά συνεπάγεται, επομένως, ότι εν γένει οι επενδυτικές τους αποφάσεις δεν υπονομεύονται. Επιπλέον, οι εγκαταστάσεις των οποίων η κατασκευή ξεκίνησε μεταξύ του Μαΐου του 2012 και της πρώτης δημοπρασίας το 2014 θεωρήθηκαν νέες εγκαταστάσεις ώστε να αναγνωριστούν οι επενδύσεις κεφαλαίου και η προσδοκία τους για καθιέρωση της CM.
                  
               
                     (364)
                  
                  
                     Όπως συμβαίνει με κάθε αλλαγή στον σχεδιασμό της αγοράς, μπορεί να αναμένεται ότι ορισμένες από τις υφιστάμενες εγκαταστάσεις ενδέχεται να επηρεαστούν περισσότερο από άλλες. Ειδικότερα, οι εγκαταστάσεις που κατασκευάστηκαν πιο πρόσφατα αλλά πριν από τον Μάιο του 2012, και συνεπώς δεν μπορούν να χαρακτηριστούν «νέες» στο πλαίσιο της αγοράς ισχύος, μπορεί να αναμένεται ότι θα επηρεαστούν περισσότερο από τη λήψη του μέτρου. Ωστόσο, τυχόν αρνητικές επιπτώσεις αναμένεται να περιοριστούν από το γεγονός ότι οποιαδήποτε εγκατάσταση μπορεί να έχει πρόσβαση στην αγορά CM, ενώ παράλληλα αναμένεται να αντισταθμιστούν από τα σημαντικά οφέλη τα οποία το μέτρο θα αποφέρει στο σύστημα ηλεκτρικής ενέργειας, μεταξύ άλλων και υπό το πρίσμα του καθαρού μηνύματος τιμών το οποίο η αναμένεται να παράσχει αγορά CM σε σχέση με την ισχύ. Αυτό το μήνυμα τιμών δεν θα υπήρχε χωρίς το μέτρο και θα έπρεπε να προκύψει εμμέσως από την τιμή της ηλεκτρικής ενέργειας.
                  
               
                     (365)
                  
                  
                     Η Επιτροπή δεν έχει λάβει από τα ενδιαφερόμενα μέρη παρατηρήσεις περί του αντιθέτου. Ως εκ τούτου, καταλήγει στο συμπέρασμα ότι η CM δεν υπονομεύει τις επενδυτικές αποφάσεις που προηγήθηκαν της λήψης του μέτρου, σύμφωνα με την παράγραφο 233 στοιχείο γ) των ΚΓΕΠΕ.
                  
               6.5.7.   Επιπτώσεις στη δεσπόζουσα θέση στην αγορά
         
         
                     (366)
                  
                  
                     Η παράγραφος 232 στοιχείο δ) των ΚΓΕΠΕ πραγματεύεται την ανάγκη αποφυγής των αρνητικών επιπτώσεων στην εσωτερική αγορά. Στην απόφαση κίνησης της διαδικασίας, η Επιτροπή επισήμανε ότι οι συμβάσεις επάρκειας ισχύος μεγαλύτερης διάρκειας για νέες επενδύσεις επέτρεψαν στους νεοεισερχόμενους να εξασφαλίσουν την αναγκαία χρηματοδότηση. Το χαρακτηριστικό αυτό θα συνέβαλε επίσης στην αντιμετώπιση του κινδύνου της δεσπόζουσας θέσης στην αγορά μέσω της ευκολότερης εισόδου στην αγορά. Η Επιτροπή επισήμανε επίσης ότι το χαρακτηριστικό διαμόρφωσης των τιμών σε μια μέθοδο της φθίνουσας τιμής, με πληρωτέα την τιμή εκκαθάρισης, μειώνει τον κίνδυνο άσκησης ισχύος στην αγορά στο πλαίσιο της δημοπρασίας.
                  
               
                     (367)
                  
                  
                     Η Επιτροπή δεν έχει λάβει από τα ενδιαφερόμενα μέρη παρατηρήσεις περί του αντιθέτου. Ως εκ τούτου, καταλήγει στο συμπέρασμα ότι η CM δεν ενισχύει τη δεσπόζουσα θέση στην αγορά, σύμφωνα με την παράγραφο 232 στοιχείο δ) των ΚΓΕΠΕ.
                  
               6.5.8.   Προτεραιότητα στις τεχνολογίες χαμηλών ανθρακούχων εκπομπών σε περίπτωση ισοδύναμων τεχνικών και οικονομικών παραμέτρων
         
         
                     (368)
                  
                  
                     Στην απόφαση κίνησης της διαδικασίας, η Επιτροπή επισήμανε έναν κατάλογο λόγων για τους οποίους έκρινε ότι η αγορά ισχύος έδινε προτεραιότητα σε παραγωγούς που χρησιμοποιούσαν τεχνολογίες χαμηλών ανθρακούχων εκπομπών σε περίπτωση ισοδύναμων τεχνικών και οικονομικών παραμέτρων σύμφωνα με την παράγραφο 233 στοιχείο ε) των ΚΓΕΠΕ:
                     
                                 α)
                              
                              
                                 Το μέτρο είναι ανοικτό σε παραγωγούς που χρησιμοποιούν τεχνολογίες χαμηλών ανθρακούχων εκπομπών. Ωστόσο για την αποτροπή της σώρευσης ενισχύσεων και της επακόλουθης υπεραντιστάθμισης, οι παραγωγοί δεν πρέπει να είναι δικαιούχοι άλλων μέτρων στήριξης όπως περιγράφεται στις αιτιολογικές σκέψεις 32 και 33.
                              
                           
                                 β)
                              
                              
                                 Η ανταγωνιστική φύση υποβολής προσφορών του μηχανισμού αφήνει τους συμμετέχοντες εκτεθειμένους σε τιμές άνθρακα κατά την πώληση της ηλεκτρικής τους ενέργειας στην αγορά. Δεδομένων των ισοδύναμων τεχνικών χαρακτηριστικών, το υψηλότερο κόστος άνθρακα θα οδηγήσει επομένως σε μείωση των αναμενόμενων εσόδων από την αγορά ενέργειας και σε αύξηση της τιμής ισχύος την οποία θα ζητούν οι υποβάλλοντες προσφορά με υψηλές ανθρακούχες εκπομπές στο πλαίσιο της δημοπρασίας (βλέπε αιτιολογική σκέψη 67 ανωτέρω), με αποτέλεσμα να περιορίζεται η πιθανότητα επιτυχίας τους σε μια δημοπρασία (75).
                              
                           
                                 γ)
                              
                              
                                 Όπως αναφέρεται στην απόφαση του 2014 (αιτιολογική σκέψη 153) και στην απόφαση κίνησης της διαδικασίας (αιτιολογική σκέψη 195), η Επιτροπή θεωρεί ότι το κόστος άνθρακα που συνδέεται με το ΣΕΔΕ της ΕΕ αντιπροσωπεύει γενικές οικονομικές παραμέτρους για τους σκοπούς της παραγράφου 233 στοιχείο ε) των ΚΓΕΠΕ και, συνεπώς, δεν επαρκεί για να καταδείξει ότι ένα μέτρο δίνει συγκεκριμένη προτεραιότητα σε παραγωγούς που χρησιμοποιούν τεχνολογίες χαμηλών ανθρακούχων εκπομπών. Ωστόσο, η Επιτροπή επισημαίνει ότι το Ηνωμένο Βασίλειο θέσπισε το 2013 μια κατώτατη τιμή άνθρακα (Carbon Price Floor — CPF), η οποία καθορίστηκε σε 18 GBP/tCO2 για το 2018/2019 και το 2019/2020. Το στοιχείο αυτό είχε ως αποτέλεσμα υψηλότερη τιμή άνθρακα για τους παραγωγούς ηλεκτρικής ενέργειας σε σχέση με το ΣΕΔΕ της ΕΕ μεμονωμένα. Ως εκ τούτου, κατά την άποψη της Επιτροπής, η αλληλεπίδραση της CPF με τον μηχανισμό δημοπρασιών που περιγράφεται ανωτέρω έχει ισοδύναμο αποτέλεσμα με δευτερογενή κριτήρια επιλογής (για παράδειγμα, σε μια διαδικασία διαγωνισμού στο πλαίσιο της οποίας χρησιμοποιούνται άλλα κριτήρια εκτός της τιμής) που θα έδιναν προτεραιότητα στους παραγωγούς που χρησιμοποιούν τεχνολογίες χαμηλών ανθρακούχων εκπομπών, σε περίπτωση ισοδύναμων τεχνικών και οικονομικών παραμέτρων.
                              
                           
               
                     (369)
                  
                  
                     Όπως αναφέρεται στην αιτιολογική σκέψη 160, ορισμένα ενδιαφερόμενα μέρη επέμειναν στην ανάγκη τροποποίησης της CM ώστε να ευνοούνται γενικά οι τεχνολογίες χαμηλών ανθρακούχων εκπομπών. Επιπλέον, στην έκθεση που αναφέρεται στην αιτιολογική σκέψη 21, η Επιτροπή Επιστήμης και Τεχνολογίας της Βουλής των Κοινοτήτων πρότεινε να στηρίζει η αγορά ισχύος όσο το δυνατόν περισσότερο τις τεχνολογίες χαμηλών ανθρακούχων εκπομπών και να περιλαμβάνει ένα ελάχιστο ποσοστό χρηματοδότησης που πρέπει να χορηγείται σε τεχνολογίες χαμηλών ανθρακούχων εκπομπών. Η Επιτροπή εκτιμά ότι, για να υπάρξει συμμόρφωση με τις ΚΓΕΠΕ, δεν είναι απαραίτητες οι προτεινόμενες αλλαγές στην αγορά ισχύος της Μεγάλης Βρετανίας καθώς η παράγραφος 233 στοιχείο ε) των ΚΓΕΠΕ επιβάλλει στην αγορά ισχύος την υποχρέωση να δίνει προτεραιότητα σε ικανότητα χαμηλών ανθρακούχων εκπομπών μόνο σε περίπτωση ισοδύναμων τεχνικών και οικονομικών παραμέτρων.
                  
               
                     (370)
                  
                  
                     Όσον αφορά τις παρατηρήσεις των ενδιαφερόμενων μερών στις οποίες αναφέρεται ότι η αγορά ισχύος θα πρέπει να τηρεί τα όρια εκπομπών CO2 που επιβάλλει ο κανονισμός (ΕΕ) 2019/943 (βλέπε αιτιολογική σκέψη 161), η Επιτροπή επισημαίνει τα εξής:
                     
                                 α)
                              
                              
                                 όσον αφορά τη νέα ισχύ, στις 18 Ιουλίου 2019 άρχισε να ισχύει τροποποίηση του κανόνα για την αγορά CM προκειμένου να τεθεί σε εφαρμογή το όριο αυτό στις ανθρακούχες εκπομπές για νεότευκτη ισχύ που επιθυμεί να προεπιλεγεί για τις δημοπρασίες παροχής ισχύος που θα διεξαχθούν στις αρχές του 2020 (συμπεριλαμβανομένων νεότευκτων στοιχείων που συμμετέχουν ως μη πιστοποιημένη DSR), όπως εξηγείται στην αιτιολογική σκέψη 217·
                              
                           
                                 β)
                              
                              
                                 όσον αφορά την υφιστάμενη ικανότητα ισχύος, το Ηνωμένο Βασίλειο έχει δεσμευθεί να τηρεί τις σχετικές διατάξεις του κανονισμού (ΕΕ) 2019/943. Ειδικότερα, θα θεσπίσει, έως τα τέλη του 2020, κανονιστικές αλλαγές προκειμένου να διασφαλιστεί ότι, το αργότερο από την 1η Ιουλίου 2025, η ικανοτητα ηλεκτροπαραγωγής που ξεκίνησε εμπορική παραγωγή πριν από την 4η Ιουλίου 2019 και εκπέμπει πάνω από 550 gr CO2 ορυκτής προέλευσης ανά kWh ηλεκτρικής ενέργειας και πάνω από 350 kg CO2 ορυκτής προέλευσης κατά μέσον όρο ετησίως ανά εγκατεστημένη kWe δεν λαμβάνει πληρωμές ή δεσμεύσεις για μελλοντικές πληρωμές στο πλαίσιο της αγοράς ισχύος (βλέπε αιτιολογική σκέψη 218).
                              
                           
               
                     (371)
                  
                  
                     Βάσει των ανωτέρω, η Επιτροπή καταλήγει στο συμπέρασμα ότι η αγορά ισχύος δίνει προτεραιότητα σε τεχνολογίες χαμηλών ανθρακούχων εκπομπών σε περίπτωση ισοδύναμων τεχνικών και οικονομικών παραμέτρων σύμφωνα με την παράγραφο 233 στοιχείο ε) των ΚΓΕΠΕ.
                  
               6.5.9.   Συμπέρασμα για την αποφυγή αδικαιολόγητων αρνητικών επιπτώσεων στον ανταγωνισμό και τις συναλλαγές
         
         
                     (372)
                  
                  
                     Ως εκ τούτου, η Επιτροπή καταλήγει στο συμπέρασμα ότι η αγορά ισχύος πληροί τις κατευθυντήριες γραμμές που παρατίθενται στην ενότητα 3.9.6 των ΚΓΕΠΕ.
                  
               6.6.   Συμμόρφωση με τα άρθρα 30 και 110 της Συνθήκης
         
         
                     (373)
                  
                  
                     Στην απόφαση κίνησης της διαδικασίας, η Επιτροπή κατέληξε στο προκαταρκτικό συμπέρασμα ότι ο μηχανισμός χρηματοδότησης του μέτρου δεν εισήγαγε περιορισμούς που συνιστούν παραβίαση του άρθρου 30 ή του άρθρου 110 της Συνθήκης.
                  
               
                     (374)
                  
                  
                     Όπως εξηγείται στην αιτιολογική σκέψη 88 ανωτέρω, οι πληρωμές χρηματοδοτούνται από εισφορά που επιβάλλεται στους προμηθευτές ηλεκτρικής ενέργειας (η «υποχρέωση των προμηθευτών»). Ο πάροχος υπηρεσιών εκκαθάρισης υπολογίζει και συλλέγει τις πληρωμές βάσει της υποχρέωσης των προμηθευτών. Το Ηνωμένο Βασίλειο εξηγεί ότι η υποχρέωση των προμηθευτών επιβάλλεται σε όλους τους πιστοποιημένους προμηθευτές ανάλογα με το μερίδιο αγοράς τους βάσει των πωλούμενων όγκων ηλεκτρικής ενέργειας. Η Επιτροπή θεωρεί, ωστόσο, ότι η εισφορά προσομοιάζει σε μεγάλο βαθμό με έναν φόρο επί της κατανάλωσης ηλεκτρικής ενέργειας.
                  
               
                     (375)
                  
                  
                     Όσον αφορά τα άρθρα 30 και 110 της Συνθήκης, πρέπει να υπομνησθεί ότι, κατά πάγια νομολογία, το ενωσιακό δίκαιο, στο παρόν στάδιο εξελίξεώς του, δεν περιορίζει την ελευθερία των κρατών μελών να θεσπίζουν σύστημα διαφοροποιημένης φορολογίας για ορισμένα προϊόντα, έστω και ομοειδή κατά την έννοια του άρθρου 110 πρώτο εδάφιο της Συνθήκης, βάσει αντικειμενικών κριτηρίων όπως είναι η φύση των χρησιμοποιούμενων πρώτων υλών ή οι εφαρμοζόμενες μέθοδοι παραγωγής. Τέτοιου είδους διαφοροποιήσεις συμβιβάζονται ωστόσο με το ενωσιακό δίκαιο μόνον αν επιδιώκουν σκοπούς οικονομικής πολιτικής που και αυτοί συμβιβάζονται με τις επιταγές του ενωσιακού δικαίου και αν ο τρόπος εφαρμογής τους είναι τέτοιος ώστε να αποφεύγεται κάθε μορφή διακρίσεως, άμεσης ή έμμεσης, έναντι των εισαγωγών από άλλα κράτη μέλη, ή προστασίας ανταγωνιστικής εγχώριας παραγωγής (76).
                  
               
                     (376)
                  
                  
                     Η Επιτροπή δεν έλαβε παρατηρήσεις περί του αντιθέτου από τα ενδιαφερόμενα μέρη ή το Ηνωμένο Βασίλειο και διατηρεί το προκαταρκτικό της συμπέρασμα.
                  
               
                     (377)
                  
                  
                     Η διακριτική μεταχείριση σε βάρος των εισαγωγών από άλλα κράτη μέλη προϋποθέτει τη διαφορετική μεταχείριση παρόμοιων καταστάσεων. Ως εκ τούτου, η Επιτροπή αξιολόγησε αν οι εισαγωγές βρίσκονται σε παρόμοια κατάσταση με την εθνική παραγωγή. Όπως εξηγείται στην αιτιολογική σκέψη 34, οι γραμμές διασύνδεσης ήταν επιλέξιμες για συμμετοχή στην αγορά CM από τη δεύτερη δημοπρασία του 2015, ως CMU, επί ίσοις όροις με την ισχύ που βρίσκεται στη Μεγάλη Βρετανία. Επιπλέον, για το μέλλον, όπως περιγράφεται στην αιτιολογική σκέψη 200, το Ηνωμένο Βασίλειο θα επιτρέψει την άμεση συμμετοχή αλλοδαπής ισχύος στην αγορά ισχύος.
                  
               
                     (378)
                  
                  
                     Ως εκ τούτου, η Επιτροπή καταλήγει στο συμπέρασμα ότι ο μηχανισμός χρηματοδότησης του μέτρου δεν εισάγει περιορισμούς που συνιστούν παραβίαση του άρθρου 30 ή του άρθρου 110 της Συνθήκης.
                  
               6.7.   Διαφάνεια
         
         
                     (379)
                  
                  
                     Όπως εξηγείται στην αιτιολογική σκέψη 221, το Ηνωμένο Βασίλειο δεσμεύθηκε να εφαρμόσει τις προϋποθέσεις διαφάνειας που προβλέπονται στην ενότητα 3.2.7 των ΚΓΕΠΕ στο μέτρο που έχουν εφαρμογή στην ενίσχυση που χορηγείται στο πλαίσιο της αγοράς CM. Ως εκ τούτου, η συγκεκριμένη κατευθυντήρια γραμμή τηρείται.
                  
               6.8.   Δυνατότητα εφαρμογής της αξιολόγησης της συμβατότητας
         
         
                     (380)
                  
                  
                     Στις 15 Νοεμβρίου 2018 το Γενικό Δικαστήριο της Ευρωπαϊκής Ένωσης ακύρωσε στο πλαίσιο της υπόθεσης T-793/14 — Tempus κατά Επιτροπής την απόφαση της Επιτροπής της 23ης Ιουλίου 2014. Στις 25 Ιανουαρίου 2019 η Επιτροπή υπέβαλε αίτηση αναίρεσης κατά της απόφασης του Γενικού Δικαστηρίου (υπόθεση C-57/19). Καθώς η αίτηση αναίρεσης δεν είχε ανασταλτικό αποτέλεσμα, προκειμένου να συμμορφωθεί με την απόφαση του Γενικού Δικαστηρίου η Επιτροπή αποφάσισε να επαναξιολογήσει την αγορά ισχύος της Μεγάλης Βρετανίας και, στις 21 Φεβρουαρίου 2019, κίνηση επίσημη διαδικασία έρευνας βάσει του άρθρου 108 παράγραφος 2 της ΣΛΕΕ.
                  
               
                     (381)
                  
                  
                     Για λόγους ασφάλειας δικαίου, πρέπει να προσδιοριστεί το καθεστώς της παρούσας απόφασης εάν το Δικαστήριο της Ευρωπαϊκής Ένωσης αποφασίσει να αναιρέσει την απόφαση του Γενικού Δικαστηρίου στην υπόθεση T-793/14, οπότε η απόφαση της 23ης Ιουλίου 2014 θα ισχύει από την ημερομηνία έκδοσής της. Στην περίπτωση αυτή, η αξιολόγηση της συμβατότητας που διενεργήθηκε στην παρούσα απόφαση όσον αφορά τα εφαρμοσθέντα μέτρα έως την ημερομηνία έκδοσης της παρούσας απόφασης θα στερείτο σκοπού και έννομων συνεπειών. Όσον αφορά τις τροποποιήσεις της αγοράς CM σε σύγκριση με τον μηχανισμό όπως εγκρίθηκε με την απόφαση της Επιτροπής της 23ης Ιουλίου 2014, η Επιτροπή θεωρεί ότι οι αλλαγές αυτές, που περιγράφονται στις αιτιολογικές σκέψεις 182, 187, 194, 197, 200 και 218, θα συνιστούσαν μεταβολές της αγοράς CM βάσει του άρθρου 4 παράγραφος 1 του κανονισμού (ΕΚ) αριθ. 794/2004 της Επιτροπής (77), τις οποίες η Επιτροπή έχει κηρύξει συμβατές με την εσωτερική αγορά σύμφωνα με το άρθρο 107 παράγραφος 3 της Συνθήκης βάσει της αξιολόγησης που αναπτύχθηκε στην παρούσα απόφαση.
                  
               7.   ΣΥΜΠΕΡΑΣΜΑ
         
         
                     (382)
                  
                  
                     Η Επιτροπή κρίνει ότι, από την ημερομηνία εφαρμογής του μέτρου και μέχρι την αναστολή του, στις 15 Νοεμβρίου 2018, μετά την απόφαση του Γενικού Δικαστηρίου (78), το Ηνωμένο Βασίλειο εφάρμοσε παράνομα την αγορά ισχύος κατά παράβαση του άρθρου 108 παράγραφος 3 της Συνθήκης, όπως εξηγείται στην αιτιολογική σκέψη 235. Ωστόσο, η Επιτροπή θεωρεί ότι το μέτρο είναι συμβατό με την εσωτερική αγορά βάσει του άρθρου 107 παράγραφος 3 στοιχείο γ) της Συνθήκης, ιδίως βάσει των κατευθυντήριων γραμμών της ενότητας 3.9 των ΚΓΕΠΕ για μέγιστη περίοδο 10 ετών από την ημερομηνία πρώτης εφαρμογής του μέτρου το 2014 (θεωρείται ότι είναι η 16η Δεκεμβρίου 2014, δηλαδή όταν πραγματοποιήθηκε η πρώτη δημοπρασία της CM) (79),
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Το καθεστώς ενίσχυσης υπό τη μορφή αγοράς CM το οποίο εφάρμοσε το Ηνωμένο Βασίλειο σύμφωνα με τον νόμο για την ενέργεια του 2013 («το καθεστώς ενίσχυσης») είναι συμβατό με την εσωτερική αγορά βάσει του άρθρου 107 παράγραφος 3 στοιχείο γ) της Συνθήκης. Η Επιτροπή εγκρίνει το καθεστώς ενίσχυσης για μέγιστη περίοδο 10 ετών από τις 16 Δεκεμβρίου 2014.
         
         
            Άρθρο 2
            Σε περίπτωση που το Δικαστήριο αναιρέσει την απόφαση του Γενικού Δικαστηρίου στην υπόθεση T-793/14 και αποφασίσει να επικυρώσει την απόφαση C(2014) 5083, το άρθρο 1 αντικαθίσταται από το ακόλουθο κείμενο:
            
               
                  «Άρθρο 1
                  Οι προτεινόμενες τροποποιήσεις στο καθεστώτος ενίσχυσης που κηρύχθηκε συμβατό με την απόφαση C(2014) 5083, οι οποίες κοινοποιήθηκαν στην Επιτροπή στις 12 Σεπτεμβρίου 2019 και περιγράφονται στο παράρτημα της παρούσας απόφασης, είναι συμβατές με την εσωτερική αγορά βάσει του άρθρου 107 παράγραφος 3 στοιχείο γ) της Συνθήκης, από την ημερομηνία κοινοποίησης της παρούσας απόφασης έως τις 15 Δεκεμβρίου 2024».
               
            
         
         
            Άρθρο 3
            Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.
         
         
            Βρυξέλλες, 24 Οκτωβρίου 2019.
            
               
                  Για την Επιτροπή
               
               Margrethe VESTAGER
               
                  Μέλος της Επιτροπής
               
            
         
         
            (1)  ΕΕ C 109 της 22.3.2019, σ. 3.
         
            (2)  Η Βόρεια Ιρλανδία δεν περιλαμβάνεται στο πεδίο εφαρμογής του προτεινόμενου μέτρου διότι διαθέτει χωριστές ρυθμίσεις για την αγορά ηλεκτρικής ενέργειας.
         
            (3)  Απόφαση της Επιτροπής, της 23ης Ιουλίου 2014, περί μη προβολής αντιρρήσεων κατά του καθεστώτος ενισχύσεων σχετικά με την «αγορά της επάρκειας ισχύος» που προτάθηκε από το Ηνωμένο Βασίλειο [κρατική ενίσχυση SA.35980 (2014/N-2)] (ΕΕ C 348 της 3.10.2014, σ. 5).
         
            (4)  Βλέπε υποσημείωση [1].
         
            (5)  Απόφαση (ΕΕ) 2019/584 του Ευρωπαϊκού Συμβουλίου σε συμφωνία με το Ηνωμένο Βασίλειο, της 11ης Απριλίου 2019, για την παράταση της προθεσμίας δυνάμει του άρθρου 50 παράγραφος 3 της ΣΕΕ (ΕΕ L 101 της 11.4.2019, σ. 1).
         
            (6)  Απόφαση (ΕΕ) 2019/274 του Συμβουλίου, της 11ης Ιανουαρίου 2019, για την υπογραφή, εξ ονόματος της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (ΕΕ L 47 I της 19.2.2019, σ. 1).
         
            (7)  Πρόταση απόφαση του Συμβουλίου για την τροποποίηση της απόφασης (ΕΕ) 2019/274 για την υπογραφή, εξ ονόματος της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, COM(2019)880 final της 18ης Οκτωβρίου 2019.
         
            (8)  https://www.gov.uk/government/publications/capacity-market-5-year-review-2014-to-2019
         
            (9)  https://www.ofgem.gov.uk/publications-and-updates/report-our-five-year-review-capacity-market-rules-and-forward-work-plan
         
            (10)  https://publications.parliament.uk/pa/cm201719/cmselect/cmsctech/1454/145402.htm
         
            (11)  Ο νόμος του 2013 για την ενέργεια χορηγεί στον αρμόδιο υπουργό την εξουσία να θεσπίσει κανονισμούς και κανόνες για την εγκαθίδρυση της αγοράς CM. Το άρθρο 28 παράγραφος 4 στοιχείο ζ) του νόμου για την ενέργεια του 2013 χορηγεί στον αρμόδιο υπουργό την εξουσία να θεσπίσει κανονισμούς σχετικά με έναν φορέα εκκαθάρισης για τη διαχείριση της εκκαθάρισης των σχετικών με την επάρκεια ισχύος πληρωμών ή των σχετικών με την επάρκεια ισχύος κινήτρων. Οι κανονισμοί που θεσπίστηκαν για τη δημιουργία της αγοράς CM επιβάλλουν στον αρμόδιο υπουργό την υποχρέωση να διορίσει φορέα εκκαθάρισης (κανονισμός 80 των Electricity Capacity Regulations 2014). Η Electricity Settlement Company («ESC») διορίστηκε από τον αρμόδιο υπουργό σύμφωνα με το εν λόγω καθήκον.
         
            (12)  Βλέπε άρθρο 40 παράγραφος 1 των Electricity Capacity Regulations 2014: «Ένας πάροχος ισχύος («C») δικαιούται […] να λάβει από τον φορέα εκκαθάρισης σχετική με την επάρκεια ισχύος πληρωμή η οποία καθορίζεται σύμφωνα με τον παρόντα κανονισμό σε σχέση με κάθε μήνα ενός έτους παράδοσης («μήνας M») για τις δεσμευθείσες μονάδες της αγοράς ισχύος για τις οποίες ο C ήταν ο πάροχος ισχύος κατά τη διάρκεια του μηνός M».
         
            (13)  Η Electricity Settlement Company («ESC») συστάθηκε τον Μάρτιο του 2014 ως μετοχική εταιρεία και ανήκει εξολοκλήρου στον αρμόδιο υπουργό, ο οποίος ενεργεί υπό την ιδιότητα του μοναδικού μετόχου. Το πιστοποιητικό σύστασης της ESC και τα ιδρυτικά της έγγραφα, συμπεριλαμβανομένου του καταστατικού της, είναι διαθέσιμα στο κοινό στην ακόλουθη διεύθυνση: https://beta.companieshouse.gov.uk/company/08961281/filing-history?page=2
         
            (14)  Καθώς είναι ο μοναδικός μέτοχος της ESC, ο υπουργός διατηρεί σχετικό συνολικό έλεγχο μέσω ενεργειών, στις οποίες μπορεί να προβούν οι μέτοχοι της εταιρείας, για παράδειγμα η ψήφιση ειδικών αποφάσεων. Επιπλέον, όπου είναι αναγκαίο, ο υπουργός μπορεί να τροποποιήσει τον τρόπο εκτέλεσης των καθηκόντων του φορέα εκκαθάρισης σε σχέση με την αγορά CM, χρησιμοποιώντας τις εξουσίες έκδοσης κανονιστικών πράξεων που προβλέπονται στον νόμο του 2013 για την ενέργεια σχετικά με την τροποποίηση του κανονισμού που ισχύει για τον φορέα εκκαθάρισης. Η χρήση αυτών των εξουσιών θέσπισης κανονισμών υπόκεινται σε έγκριση του κοινοβουλίου. Σε σοβαρότερες περιστάσεις, ο υπουργός δύναται να τερματίσει μονομερώς τον διορισμό του προέδρου του διοικητικού συμβουλίου της ESC και ο κανονισμός 80 των Electricity Capacity Regulations 2014 προβλέπει ότι ο υπουργός δύναται να τερματίσει τον διορισμό του φορέα εκκαθάρισης.
         
            (15)  Οι δημοπρασίες T-1 και T-4 του 2018 ανεστάλησαν κατόπιν της απόφασης του Γενικού Δικαστηρίου στην υπόθεση T-793/14. Η ισχύς που καταγράφεται ως «συμμετέχουσα σε δημοπρασία» είναι η ποσότητα της επάρκειας ισχύος που έχει αρχικά προεπιλεγεί για αυτές τις μελλοντικές δημοπρασίες (ένα μέρος μπορεί να αποσυρθεί πριν από τη δημοπρασία), βλέπε αναφορά στο «ανεστάλη» στο κείμενο.
         
            (16)  Συντελεστής απομείωσης είναι ένας συντελεστής που εφαρμόζεται στην ισχύ μιας CMU που υποβάλλεται στο πλαίσιο μιας δημοπρασίας επάρκειας ισχύος για να προκύψει η απομειωμένη ισχύς της. Το σύνολο της ισχύος που προσφέρεται στην αγορά επάρκειας ισχύος πρέπει να «απομειώνεται» ώστε να προσαρμόζεται σε συνάρτηση με τον κίνδυνο μη διαθεσιμότητάς του, εν όλω ή εν μέρει, για την αντιμετώπιση ακραίου συμβάντος στο σύστημα. Επιπλέον, στην περίπτωση των γραμμών διασύνδεσης, οι συντελεστές απομείωσης καθορίζονται μεμονωμένα για κάθε γραμμή διασύνδεσης από τον αρμόδιο υπουργό βάσει αξιολόγησης της τεχνικής αξιοπιστίας και ανάλυσης των πιθανών ροών για τη χώρα σε περιόδους ακραίων καταστάσεων για το σύστημα.
         
            (17)  Μια υποχρέωση παροχής ισχύος (δηλαδή κίνδυνος επιβολής κύρωσης) στο πλαίσιο της αγοράς CM μπορεί να παράσχει κίνητρα σε μια αλλοδαπή μονάδα ηλεκτροπαραγωγής να πωλήσει ηλεκτρική ενέργεια στην αγορά του Ηνωμένου Βασιλείου αντί της οικείας εθνικής αγοράς ακόμη και κάτω από το οριακό κόστος της. Αυτό αντιβαίνει στην αξιολογική κατάταξη σύμφωνα με την οποία οι συμμετέχοντες στην αγορά θα πωλούσαν την ηλεκτρική τους ενέργεια βάσει μόνο του οριακού κόστους.
         
            (18)  Η πιστοποιημένη DSR διαφέρει από τη μη πιστοποιημένη DSR ως προς το ότι η ισχύς της έχει πιστοποιηθεί από πιστοποιητικό δοκιμής DSR που έχει εκδοθεί για τη συγκεκριμένη CMU της DSR από τον φορέα υλοποίησης (National Grid).
         
            (19)  Μοντέλο κόστους ηλεκτροπαραγωγής. Επικαιροποίηση τεχνολογιών μη ανανεώσιμων πηγών ενέργειας του 2013. Απρίλιος 2013. Εκπονήθηκε από την Parsons Brinckerhoff για το Υπουργείο Ενέργειας και Κλιματικής Αλλαγής. Αριθμός PIMS: 3512649A
         
            (20)  Βλέπε αιτιολογικές σκέψεις 70 και 71.
         
            (21)  Επιπλέον, το Ηνωμένο Βασίλειο διεξήγαγε συμπληρωματική δημοπρασία τον Ιανουάριο του 2017 για τη δημοπράτηση ισχύος προς παράδοση το διάστημα από 1η Οκτωβρίου 2017 έως 30 Σεπτεμβρίου 2018. Η συμπληρωματική αυτή δημοπρασία εγκρίθηκε με την απόφαση περί κρατικής ενίσχυσης της Επιτροπής C(2016) 7757 final για την ενίσχυση SA.44475 (2016/N).
         
            (22)  Μετά τη λήξη συμβάσεων, τον Φεβρουάριο του 2018, η επάρκεια ισχύος είναι 47,53 GW.
         
            (23)  Το υψηλό ποσοστό των υφιστάμενης επάρκειας ισχύος που συμμετέχει ως διαμορφώτρια τιμών στη δημοπρασία T-1 είναι πιθανό να οφείλεται στο γεγονός ότι μεγάλο μέρος αυτής της υφιστάμενης ισχύος προέρχεται από τις παλαιότερες, πλέον οριακές εγκαταστάσεις, οι οποίες δεν είναι σε θέση να δεσμευτούν, μέσω των δημοπρασιών Τ-4, ότι θα παραμείνουν ανοικτές τόσο νωρίτερα από το έτος παράδοσης.
         
            (24)  Υφιστάμενη ηλεκτροπαραγωγική ικανότητα για την οποία συνήφθησαν συμβάσεις παροχής ισχύος. Μετά την προεπιλογή, 6 803 MW (72 %) χαρακτηρίστηκαν ως αποδέκτες τιμών.
         
            (25)  Η ρήτρα κεκτημένων δικαιωμάτων είναι μια διάταξη στο πλαίσιο της οποίας ένας παλαιός κανόνας συνεχίζει να εφαρμόζεται σε ορισμένες υφιστάμενες καταστάσεις, ενώ ένας νέος κανόνας θα εφαρμόζεται σε όλες τις μελλοντικές περιπτώσεις.
         
            (26)  https://www.ofgem.gov.uk/electricity/wholesale-market/market-efficiency-review-and-reform/electricity-market-reform/capacity-market-cm-rules
         
            (27)  Τα μητρώα της αγοράς CM επικαιροποιούνται τακτικά ώστε να αντικατοπτρίζεται η ισχύς για την οποία δεν υπάρχει πλέον σύμβαση. Το σύνολο που παρουσιάζεται στον πίνακα αντιπροσωπεύει την ποσότητα για την οποία αναλήφθηκε δέσμευση στο πλαίσιο της δημοπρασίας. Δεν έχει προσαρμοστεί για ικανότητα ισχύος που έχει αποσυρθεί από τη δημοπρασία και δεν είναι πλέον επιλέξιμη για πληρωμές παροχής ισχύος. Οι τιμές δεν έχουν προσαρμοστεί στον πληθωρισμό.
         
            (28)  Τα στοιχεία αυτά προέρχονται από τη σύνοψη στατιστικών στοιχείων για τον τομέα της ενέργειας του Ηνωμένου Βασιλείου του 2018 https://www.gov.uk/government/statistics/digest-of-uk-energy-statistics-dukes-2018-main-report
         
            (29)  http://fes.nationalgrid.com/
         
            (30)  Cramton and Stoft (2006): «The Convergence of Market Designs for Adequate Generating Capacity»· Joskow (2006): «Competitive Energy Markets and Investment in New Generating Capacity»· Cramton, Ockenfels and Stoft (2013): «Capacity Market Fundamentals».
         
            (31)  London Economics «The Value of Lost Load (VoLL) for Electricity in Great Britain» (2013).
         
            (32)  Ο αριθμός των οικιακών έξυπνων μετρητών ηλεκτρικής ενέργειας τους οποίους χρησιμοποιούν οι μεγάλοι προμηθευτές ενέργειας 26πλασιάστηκε μεταξύ του δεύτερου τριμήνου του 2014 και του τρίτου τριμήνου του 2018. Ο αριθμός των προηγμένου και έξυπνου τύπου μετρητών ηλεκτρικής ενέργειας τους οποίους χρησιμοποιούν οι μεγάλοι προμηθευτές ενέργειας σε μικρότερες μη οικιακές εγκαταστάσεις αυξήθηκε κατά 12 % μεταξύ του δεύτερου τριμήνου του 2014 και του τρίτου τριμήνου του 2018. Ωστόσο, το τρίτο τρίμηνο του 2018 οι έξυπνοι μετρητές και οι έξυπνου τύπου μετρητές (που λειτουργούν με έξυπνο τρόπο) αντιπροσώπευαν κάτω από το 30 % του συνολικού αριθμού οικιακών μετρητών ηλεκτρικής ενέργειας τους οποίους χρησιμοποιούσαν οι μεγάλοι προμηθευτές ενέργειας. Πηγή: https://www.gov.uk/government/statistics/statistical-release-and-data-smart-meters-great-britain-quarter-3-2018
         
            (33)  Τον Δεκέμβριο του 2018 υπήρχε μόνο ένα δυναμικό τιμολόγιο αναλόγως με τον χρόνο χρήσης, το οποίο έθεσε σε εφαρμογή η Octopus Energy τον Φεβρουάριο του 2018 και παρέχει στους καταναλωτές ενημερώσεις ανά ημίωρο σχετικά με την τιμή οι οποίες αντικατοπτρίζουν το πραγματικό κόστος ενέργειας στη χονδρική αγορά.
         
            (34)  https://assets.publishing.service.gov.uk/government/uploads/system/uploads/attachment_data/file/633442/upgrading-our-energy-system-july-2017.pdf
         
            (35)  https://www.ofgem.gov.uk/publications-and-updates/electricity-balancing-scr-launch-statement
         
            (36)  https://www.ofgem.gov.uk/publications-and-updates/electricity-balancing-significant-code-review-final-policy-decision
         
            (37)  Με χρήση της πιθανότητας απώλειας φορτίου (LOLP) και της αξίας της απώλειας φορτίου (VoLL)
         
            (38)  https://www.ofgem.gov.uk/publications-and-updates/review-first-phase-electricity-balancing-significant-code-review
         
            (39)  Σημειώνεται, ωστόσο, ότι η μεταρρύθμιση των ρυθμίσεων cash-out θα παράσχει σημαντικά βελτιωμένα βραχυπρόθεσμα μηνύματα τιμών όσον αφορά την παράδοση και, επομένως, βελτιωμένα μηνύματα για επενδύσεις σε ευέλικτη ισχύ.
         
            (40)  Βάσει των ισχυουσών ρυθμίσεων του μηχανισμού εξισορρόπησης με βάση την τιμή προσφοράς, τα μέρη μπορούν να αποκομίζουν προσόδους λόγω έλλειψης μόνο εάν προσφέρουν με επιτυχία ενέργεια σε αυτή την τιμή πριν από τη λήξη της προθεσμίας υποβολής προσφορών (περίπτωση στην οποία υπάρχει κίνδυνος μη αποκόμισης εάν δεν σημειωθεί ακραίο συμβάν για το σύστημα), ή εάν είναι εκτός ισορροπίας (περίπτωση στην οποία υπάρχει κίνδυνος η τιμή να είναι χαμηλότερη από το βραχυπρόθεσμο οριακό κόστος εάν δεν σημειωθεί ακραίο συμβάν για το σύστημα). Προκειμένου να αναπτυχθεί μια ρευστή αγορά δικαιωμάτων που τελούν υπό διαπραγμάτευση με βάση την τιμή της αγοράς εξισορρόπησης, θα έπρεπε ο μηχανισμός εξισορρόπησης να μετατραπεί σε μια αγορά βασισμένη στην οριακή επιτυχή προσφορά, στην οποία σε όλους τους παραγωγούς καταβάλλεται η τιμή αναφοράς.
         
            (41)  Τα στοιχεία αυτά βασίζονται στην παραδοχή ότι η ικανότητα ηλεκτροπαραγωγής του Ηνωμένου Βασιλείου θα παραμείνει σταθερή σε 81,3GW.
         
            (42)  https://www.ofgem.gov.uk/publications-and-updates/integrated-transmission-planning-and-regulation-itpr-project-final-conclusions
         
            (43)  Βλέπε άρθρο 21 σημείο 8 του κανονισμού (ΕΕ) 2019/943 του Ευρωπαϊκού Κοινοβουλίου και του Συμβουλίου, της 5ης Ιουνίου 2019, σχετικά με την εσωτερική αγορά ηλεκτρικής ενέργειας (ΕΕ L 158 της 14.6.2019, σ. 54).
         
            (44)  Ως ημερομηνία εφαρμογής θεωρείται η 16η Δεκεμβρίου 2014, όταν πραγματοποιήθηκε η πρώτη δημοπρασία στο πλαίσιο της αγοράς CM.
         
            (45)  Βλέπε υπόθεση C-199/06 CELF, ECLI:EU:C:2008:79, σκέψεις 61 και 64.
         
            (46)  Ανακοίνωση της Επιτροπής για τον καθορισμό των εφαρμοστέων κανόνων για την αξιολόγηση παράνομης κρατικής ενίσχυσης (ΕΕ C 119 της 22.5.2002, σ. 22).
         
            (47)  ΕΕ C 200 της 28.6.2014, σ. 1.
         
            (48)  Υπόθεση 34/86 Συμβούλιο κατά Κοινοβουλίου, Συλλογή 1986, σ. 2155, σκέψη 47· υπόθεση C-415/96 Ισπανία κατά Επιτροπής, Συλλογή 1998, σ. I-6993, σκέψη 31· και υπόθεση C-458/98 P Industrie des Poudres Sphériques κατά Συμβουλίου, Συλλογή 2000, σ. I-8147, σκέψη 82.
         
            (49)  Οι εκτιμήσεις των CAPEX της DSR που περιέχονται στις παρατηρήσεις είναι πολύ χαμηλές («σχεδόν μηδενικές», «αρκετές χιλιάδες λίρες στερλίνες ή κάτω από 5 GBP/kW», «μέσο κόστος 0,15 GBP/kW» στις μεταβατικές δημοπρασίες).
         
            (50)  Κανονισμός (ΕΕ) 2015/1589 του Συμβουλίου, της 13ης Ιουλίου 2015, περί λεπτομερών κανόνων για την εφαρμογή του άρθρου 108 της Συνθήκης για τη λειτουργία της Ευρωπαϊκής Ένωσης (ΕΕ L 248 της 24.9.2015, σ. 9).
         
            (51)  Στην Κατάσταση της Αγοράς Ενέργειας του 2018, η Ofgem επισημαίνει τα εξής: «Οι προβλέψεις της National Grid όσον αφορά τη ζήτηση μεταφοράς υπερβαίνουν σταθερά από το 2011 τα αποτελέσματα κατά περίπου 1,5GW κατά μέσο όρο. Παρότι μπορεί να θεωρηθεί συνετό για τον διαχειριστή συστήματος να ακολουθεί συντηρητική προσέγγιση για την πρόβλεψη της ζήτησης, αυτό πρέπει να σταθμίζεται έναντι του κόστους προμήθειας πρόσθετης ισχύος. Το τελευταίο έτος η National Grid έχει πραγματοποιήσει διάφορες αλλαγές στην οικεία διαδικασία πρόβλεψης της ζήτησης, οι οποίες οδήγησαν στο σύνολό τους σε μειώσεις στην εικόνα για την υποκείμενη ζήτηση».
         
            (52)  Το τελευταίο είναι γνωστό ως πρόβλημα της ολισθηράς οδού («slippery slope problem»).
         
            (53)  Τελική έκθεση της τομεακής έρευνας για τους μηχανισμούς ισχύος, SWD(2016) 385 final.
         
            (54)  Διευρωπαϊκή Ανταλλαγή Εφεδρείας Αντικατάστασης (Trans European Replacement Reserves Exchange), μια πανευρωπαϊκή αγορά υπηρεσιών εξισορρόπησης που αναμένεται να τεθεί σε λειτουργία στα τέλη του 2019.
         
            (55)  Υπόθεση 76/78, Steinike & Weinlig κατά Γερμανίας, Συλλογή 1977, σ. 595, σκέψη 21· υπόθεση C-379/98 — PreussenElektra, Συλλογή 2001, σ. I-2099, σκέψη 58· υπόθεση C-706/17, Achema [2019], σκέψη 47 και επόμενες.
         
            (56)  Απόφαση του Δικαστηρίου της 11ης Ιουλίου 1996, SFEI και λοιποί, C-39/94, ECLI:EU:C:1996:285, σκέψη 60· απόφαση του Δικαστηρίου της 29ης Απριλίου 1999, Ισπανία κατά Επιτροπής, C-342/96, ECLI:EU:C:1999:210, σκέψη 41.
         
            (57)  Βλέπε κυρίως τον κανονισμό (ΕΚ) αριθ. 714/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τους όρους πρόσβασης στο δίκτυο για τις διασυνοριακές ανταλλαγές ηλεκτρικής ενεργείας και την κατάργηση του κανονισμού (ΕΚ) αριθ. 1228/2003 (ΕΕ L 211 της 14.8.2009, σ. 15), την οδηγία 2009/72/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τους κοινούς κανόνες για την εσωτερική αγορά ηλεκτρικής ενεργείας και για την κατάργηση της οδηγίας 2003/54/ΕΚ (ΕΕ L 211 της 14.8.2009, σ. 55), τον κανονισμό (ΕΕ) 2019/943 και την οδηγία (ΕΕ) 2019/944 του Ευρωπαϊκού Κοινοβουλίου και του Συμβουλίου, της 5ης Ιουνίου 2019, σχετικά με τους κοινούς κανόνες για την εσωτερική αγορά ηλεκτρικής ενέργειας και την τροποποίηση της οδηγίας 2012/27/ΕΕ (ΕΕ L 158 της 14.6.2019, σ. 125).
         
            (58)  Βλέπε υπόθεση C-199/06 CELF, ECLI:EU:C:2008:79, σκέψεις 61 και 64.
         
            (59)  ΕΕ C 200 της 28.6.2014, σ. 1.
         
            (60)  Ανακοίνωση της Επιτροπής για τον καθορισμό των εφαρμοστέων κανόνων για την αξιολόγηση παράνομης κρατικής ενίσχυσης (ΕΕ C 119 της 22.5.2002, σ. 22).
         
            (61)  Υπόθεση 34/86 Συμβούλιο κατά Κοινοβουλίου [1986] ECR 2155, σημείο 47· υπόθεση C-415/96 Ισπανία κατά Επιτροπής, Συλλογή 1998, σ. I-6993, σκέψη 31· και υπόθεση C-458/98 P Industrie des Poudres Sphériques κατά Συμβουλίου, Συλλογή 2000, σ. I-8147, σκέψη 82.
         
            (62)  ENTSO-E (2014), «Scenario Outlook and Adequacy Forecast 2014-2030», 2 Ιουνίου 2014.
         
            (63)  https://www.entsoe.eu/outlooks/midterm/
         
            (64)  Σύμφωνα με το Ηνωμένο Βασίλειο, περισσότερα από 500MW νεότευκτων μονάδων παραγωγής πετρελαίου ντίζελ κέρδισαν συμβάσεις παροχής ισχύος το 2015 (κυρίως μονάδες μικρής αιχμής, με συνολικά 36 CMU). Η ποσότητα αυτή μειώθηκε σε μόνο 5MW (1 CMU) έως τη δημοπρασία του 2017. Το Ηνωμένο Βασίλειο αναφέρει ότι θα μπορούσε να αναμένεται ότι η υφιστάμενη παραγωγή πετρελαίου ντίζελ θα σημειώσει σημαντική πτώση στη δημοπρασία Τ-4 του 2019, καθώς οι έλεγχοι των εκπομπών για τις υφιστάμενες εγκαταστάσεις τίθενται σε ισχύ για τις υφιστάμενες εγκαταστάσεις τον Ιανουάριο του 2024 (για εγκαταστάσεις μεταξύ 5-50MW).
         
            (65)  Σύμφωνα με την έκθεση της Ofgem του 2019 για την κατάσταση της αγοράς ενέργειας: «Η αγορά CM συνέβαλε στη στήριξη υψηλότερων ημερήσιων περιθωρίων για τον χειμώνα 2018/19 σε σχέση με τα προηγούμενα έτη και συνέχισε να μειώνει και να σταθεροποιεί τις τιμές cash-out μέσω της αύξησης της ισχύος του συστήματος». Στην τελική της έκθεση που αναφέρεται στην αιτιολογική σκέψη 21, η Ofgem αναφέρει επίσης τα εξής: «Στο πρώτο πλήρες έτος λειτουργίας της αγοράς CM (2017/18) υπήρχαν υψηλότερα ημερήσια περιθώρια ισχύος κατά τη διάρκεια του χειμώνα απ’ ό,τι τον χειμώνα 2016/17. Αυτό υποδηλώνει ότι η αγορά CM έχει υπάρξει μέχρι στιγμής αποτελεσματική όσον αφορά τη βελτίωση των περιθωρίων ισχύος. Αυτό το έχει επιτύχει μέσω ενός συνδυασμού μείωσης του ρυθμού διακοπής της υφιστάμενης ισχύος και τόνωσης των επενδύσεων σε νέα ισχύ».
         
            (66)  Η CBR αποτελείται από τη συμπληρωματική εφεδρεία εξισορρόπησης (Supplemental Balancing Reserve — SBR), στο πλαίσιο της οποίας η NGESO συνήψε συμβάσεις με υφιστάμενους σταθμούς ηλεκτροπαραγωγής εκτός της αγοράς για την παραγωγή πρόσθετης ηλεκτρικής ενέργειας σε περίπτωση ανάγκης, και από την εφεδρεία εξισορρόπησης από την πλευρά της ζήτησης (Demand Side Balancing Reserve — DSBR), στο πλαίσιο της οποίας η NGESO συνήψε συμβάσεις με εταιρείες για τη μείωση τη ζήτησης για χρήση ηλεκτρικής ενέργειας σε περιόδους αιχμής. Σύμφωνα με την Ofgem, για παράδειγμα, «το 2016/17 η NGESO προμηθεύτηκε περίπου 3,5 GW CBR και, επομένως, χωρίς τη χρήση του πρόσθετου αυτού εργαλείου, το περιθώριο θα ήταν στην πραγματικότητα μόλις πάνω από το μηδέν».
         
            (67)  Τελική έκθεση της τομεακής έρευνας για τους μηχανισμούς ισχύος, SWD(2016) 385 final
         
            (68)  Απόφαση της 13ης Ιουνίου 2013, C-287/12 P, Ryanair/Επιτροπή, EU:C:2013:395, σκέψεις 67 και 68.
         
            (69)  https://www.emrdeliverybody.com/Prequalification/EMR%20DB%20Consultation%20response%20-%20De-rating%20Factor%20Methodology%20for%20Renewables%20Participation%20in%20the%20CM.pdf
         
            (70)  Οι συντελεστές απομείωσης που χρησιμοποιήθηκαν κατά την προεπιλογή για τις επερχόμενες δημοπρασίες Τ-4, Τ-3 και Τ-1 (βλέπε αιτιολογική σκέψη 18 στοιχείο δ)) είναι οι ακόλουθοι: για τη χερσαία αιολική ενέργεια, μεταξύ 7,42 % και 8,98 %· για την υπεράκτια αιολική ενέργεια, μεταξύ 10,55 % και 14,45 %· για την ηλιακή φωτοβολταϊκή ενέργεια, μεταξύ 2,34 % και 3,22 %. Αυτοί οι συντελεστές απομείωσης είναι συγκρίσιμοι με αυτούς που χρησιμοποιούνται στην Ιρλανδία (για παράδειγμα, για τη δημοπρασία ισχύος Τ-1 του 2019/2020, βλέπε http://sem-o.com/documents/general-publications/Initial-Auction-Information-Pack_IAIP1920T1.pdf) και στην Ιταλία (βλέπε απόφαση C(2018) 617 final).
         
            (71)  Βλέπε υπόθεση C-287/12 CELF, ECLI:EU:C:2013:395, σκέψεις 67 και 68.
         
            (72)  https://www.emrdeliverybody.com/Prequalification/EMR%20DB%20Consultation%20response%20-%20De-rating%20Factor%20Methodology%20for%20Renewables%20Participation%20in%20the%20CM.pdf
         
            (73)  Οι συντελεστές απομείωσης που χρησιμοποιήθηκαν κατά την προεπιλογή για τις επερχόμενες δημοπρασίες Τ-4, Τ-3 και Τ-1 (βλέπε αιτιολογική σκέψη 18 στοιχείο δ)) είναι οι ακόλουθοι: για τη χερσαία αιολική ενέργεια, μεταξύ 7,42 % και 8,98 %· για την υπεράκτια αιολική ενέργεια, μεταξύ 10,55 % και 14,45 %· για την ηλιακή φωτοβολταϊκή ενέργεια, μεταξύ 2,34 % και 3,22 %. Αυτοί οι συντελεστές απομείωσης είναι συγκρίσιμοι με αυτούς που χρησιμοποιούνται στην Ιρλανδία (για παράδειγμα, για τη δημοπρασία ισχύος Τ-1 του 2019/2020, βλέπε http://sem-o.com/documents/general-publications/Initial-Auction-Information-Pack_IAIP1920T1.pdf) και στην Ιταλία (βλέπε απόφαση C(2018) 617 final).
         
            (74)  Τα στοιχεία αυτά βασίζονται στην παραδοχή ότι η ικανότητα ηλεκτροπαραγωγής του Ηνωμένου Βασιλείου θα παραμείνει σταθερή σε 81,3GW.
         
            (75)  Εναλλακτικά, το Ηνωμένο Βασίλειο ισχυρίζεται ότι εάν δύο έργα, τα οποία διαφέρουν ως προς την ένταση άνθρακα, υποβάλουν ίσες προσφορές, αυτό μπορεί να εξηγηθεί μόνο από διαφορετικά τεχνικά και άλλα οικονομικά χαρακτηριστικά.
         
            (76)  Υπόθεση C-213/96 Outokumpu [1998] I-1777, σκέψη 30.
         
            (77)  Κανονισμός (ΕΚ) αριθ. 794/2004 της Επιτροπής, της 21ης Απριλίου 2004, σχετικά με την εφαρμογή του κανονισμού (ΕΚ) αριθ. 659/1999 του Συμβουλίου για τη θέσπιση λεπτομερών κανόνων εφαρμογής του άρθρου 93 της συνθήκης ΕΚ (ΕΕ L 140 της 30.4.2004, σ. 1).
         
            (78)  Βλέπε αιτιολογική σκέψη 17.
         
            (79)  Βλέπε άρθρο 21 σημείο 8 του κανονισμού (ΕΕ) 2019/943.
      
      
         
            ΠΑΡΑΡΤΗΜΑ
            
               ΑΛΛΑΓΕΣ ΣΤΗΝ ΑΓΟΡΑ CM
            
            
                     
                        1.
                     
                     
                        Πρώτον, το Ηνωμένο Βασίλειο δεσμεύεται:
                        
                                    α)
                                 
                                 
                                    να μειώσει το ελάχιστο κατώτατο όριο συμμετοχής στην αγορά ισχύος όπως περιγράφεται στις αιτιολογικές σκέψεις 30 και 31 της παρούσας απόφασης σε 1 MW για όλες τις δημοπρασίες για τις οποίες η προεπιλογή αρχίζει από τον Ιανουάριο του 2020, και
                                 
                              
                                    β)
                                 
                                 
                                    να επαναξιολογήσει αυτό το κατώτατο όριο έως τον Οκτώβριο του 2021 ώστε να εξεταστεί η δυνατότητα περαιτέρω μείωσης.
                                 
                              
                  
                     
                        2.
                     
                     
                        Δεύτερον, το Ηνωμένο Βασίλειο δεσμεύεται:
                        
                                    α)
                                 
                                 
                                    να επιδιώξει να εφαρμόσει την άμεση συμμετοχή αλλοδαπής ισχύος σε δημοπρασίες για τις οποίες η προεπιλογή αρχίζει από τον Ιανουάριο του 2020, υπό τον όρο της σύναψης συμφωνιών συνεργασίας με τους διαχειριστές συστημάτων μεταφοράς στις γειτονικές χώρες στις οποίες βρίσκεται η συμμετέχουσα ικανότητα ισχύος· και, σε κάθε περίπτωση
                                 
                              
                                    β)
                                 
                                 
                                    να εφαρμόσει την άμεση συμμετοχή αλλοδαπής ισχύος για όλες τις δημοπρασίες για τις οποίες η προεπιλογή αρχίζει αφού οι μεθοδολογίες, οι κοινοί κανόνες και οι όροι που αναφέρονται στο άρθρο 26 σημείο 11 του κανονισμού (ΕΕ) 2019/943 για την ηλεκτρική ενέργεια εγκριθούν από τον ACER και δημοσιευθούν στον ιστότοπό του σύμφωνα με το άρθρο 27 του προαναφερόμενου κανονισμού, και αφού τεθούν σε ισχύ.
                                 
                              
                  
                     
                        3.
                     
                     
                        Τρίτον, το Ηνωμένο Βασίλειο δεσμεύεται να αναπτύξει όλους τους αναγκαίους κανόνες (ενδεικτικά, συντελεστές απομείωσης) για τη διασφάλιση της αποτελεσματικής συμμετοχής κάθε νέου τύπου ισχύος που μπορεί να συμβάλει αποτελεσματικά στην αντιμετώπιση του προβλήματος επάρκειας ηλεκτροπαραγωγής, αμέσως μόλις η ικανότητα αυτή έχει τη δυνατότητα να συμβάλει στην αντιμετώπιση του προβλήματος επάρκειας ηλεκτροπαραγωγής.
                     
                  
                     
                        4.
                     
                     
                        Τέταρτον, το Ηνωμένο Βασίλειο δεσμεύεται:
                        
                                    α)
                                 
                                 
                                    να επιτρέπει σε όλους τους τύπους ισχύος (με εξαίρεση τις γραμμές διασύνδεσης) να υποβάλλουν αίτηση συμμετοχής στη διαδικασία προεπιλογής για την υποβολή προσφορών για τις διάφορες διαθέσιμες διάρκειες συμβάσεων εφόσον μπορούν να αποδείξουν ότι πληρούν τα κατώτατα όρια κεφαλαιουχικών δαπανών (CAPEX) που περιγράφονται στην αιτιολογική σκέψη 75 της παρούσας απόφασης, και
                                 
                              
                                    β)
                                 
                                 
                                    να επανεξετάζει αυτά τα κατώτατα όρια CAPEX ώστε να διασφαλίζεται ότι παραμένουν κατάλληλα.
                                 
                              
                  
                     
                        5.
                     
                     
                        Πέμπτον, το Ηνωμένο Βασίλειο δεσμεύεται:
                        
                                    α)
                                 
                                 
                                    να εξακολουθήσει να πλειστηριάζει στις δημοπρασίες με ορίζοντα ενός έτους τουλάχιστον το 50 % της ισχύος που δεσμεύεται τέσσερα έτη νωρίτερα στο πλαίσιο της διαδικασίας καθορισμού παραμέτρων για τη δημοπρασία με ορίζοντα τετραετίας για το ίδιο έτος παράδοσης, και
                                 
                              
                                    β)
                                 
                                 
                                    να εξακολουθήσει να χρησιμοποιεί τη μεθοδολογία δέσμευσης που βασίζεται σε ένα διάστημα εμπιστοσύνης 95 %, η οποία περιγράφεται στην αιτιολογική σκέψη 62 της παρούσας απόφασης, για τον καθορισμό της ελάχιστης ποσότητας ισχύος που θα δεσμεύεται για δημοπρασίες με ορίζοντα ενός έτους.
                                 
                              
                  
                     
                        6.
                     
                     
                        Έκτον, το Ηνωμένο Βασίλειο αναλαμβάνει τη δέσμευση να τηρήσει τις διατάξεις του κανονισμού (ΕΕ) 2019/943 και, ειδικότερα, να θεσπίσει, έως τα τέλη του 2020, κανονιστικές αλλαγές προκειμένου να διασφαλιστεί ότι, το αργότερο από την 1η Ιουλίου 2025, η ικανότητα ηλεκτροπαραγωγής που ξεκίνησε εμπορική παραγωγή πριν από την 4η Ιουλίου 2019 και εκπέμπει πάνω από 550 gr CO2 ορυκτής προέλευσης ανά kWh ηλεκτρικής ενέργειας και πάνω από 350 kg CO2 ορυκτής προέλευσης κατά μέσον όρο ετησίως ανά εγκατεστημένη kWe δεν δεσμεύεται ούτε λαμβάνει πληρωμές ή δεσμεύσεις για μελλοντικές πληρωμές στο πλαίσιο της αγοράς CM.